ثَاڒَاغِيثْ ن يشُّو لْمَاسِيحْ خْ إِمحْضَارنْ إِمزْوُورَا
5
‏1 أَڒَامِي خَاسْ إِمُونْ ڒْغَاشِي حِيمَا أَذْ سْڒنْ إِ وَاوَاڒْ ن أَربِّي، أَمْ ثُوغَا نتَّا إِبدّْ خْ ثْمَا ن ڒبْحَارْ ن جِينِّيسَارثْ، ▪ ‏2 إِژْرَا ثْنَاينْ ن ثْغَارُّوبَا بدّنْثْ خْ ثْمَا ن ڒبْحَارْ ؤُ إِنيْمَارنْ ن إِسڒْمَانْ فّْغنْ-د زَّايسْ، ثُوغَا سِّيزْذِيڭنْ ثِيرَاشِّيوِينْ. ‏3 إِشْثْ زِي ثْغَارُّوبَا نِّي ثُوغَا ن شِيمْعُونْ بُوطْرُوسْ. إِنْيَا يشُّو ذِي ثْغَارَّاپُوثْ، إِسّقْسَا ثنْ أَذْ أَڭّْوجنْ شْوَايْثْ خْ ثْمَا غَارْ ڒبْحَارْ. خنِّي إِقِّيمْ ؤُشَا ثُوغَا إِسّڒْمَاذْ ڒْغَاشِي زِي ثْغَارَّاپُوثْ.
‏4 ؤُمِي إِكمّڒْ أَوَاڒْ، إِنَّا إِ شِيمْعُونْ: ”رُوحمْ غَارْ ڒَادْجَاغْ، نْضَارمْ ثِيرَاشِّيوِينْ نْومْ إِ ثْنيْمَارْثْ.“ ‏5 يَارَّا-د شِيمْعُونْ، إِنَّا أَسْ: ”أَ أَمْسڒْمَاذْ إِنُو، أَقَا نُوحڒْ دْجِيڒثْ ثكْمڒْ، وَارْ نيْمَارْ وَالُو، مَاشَا خْ وَاوَاڒْ نّكْ أَذْ نْضَارغْ ثْرَاشَّا.“ ‏6 ؤُمِي ڭِّينْ مَانْ أَيَا، طّْفنْ أَطَّاسْ ن إِسڒْمَانْ أَڒَامِي ذوْڒنْثْ ثْرَاشِّيوِينْ نْسنْ تّْشَارَّاڭنْثْ. ‏7 أَقَا شِييَّارنْ غَارْ إِمدُّوكَّاڒْ نْسنْ إِنِّي ثُوغَا ذِي ثْغَارَّاپُوثْ نّغْنِي، حِيمَا أَذْ د-أَسنْ أَذْ ثنْ عَاوْننْ. نِيثْنِي ؤُسِينْ-د ؤُشَا تّْوَاشُّورنْثْ ثْنَاينْ ن ثْغَارُّوبَا أَڒَامِي عْڒَاينْ أَذْ غَارْقنْ.
‏8 أَڒَامِي إِژْرَا شِيمْعُونْ بُوطْرُوسْ مَانْ أَيَا، إِوْضَا غَارْ إِضَارنْ ن يشُّو، إِنَّا أَسْ: ”أَڭّْوجْ خَافِي، أَ سِيذِي، أَقَا نشّْ ذ بْنَاذمْ ذ أَمذْنُوبْ.“ ‏9 إِتّبْهثْ نتَّا ذ مَارَّا إِنِّي إِدْجَانْ أَكِيذسْ خْ ثْنيْمَارْثْ ن إِسڒْمَانْ إِ طّْفنْ،
‏10 ؤُڒَا ذ يَاعْقُوبْ ذ يُوحَانَّا، ثَارْوَا ن زَابْذِي، إِنِّي ثُوغَا ذ إِشْرِيشنْ ن شِيمْعُونْ. إِنَّا يشُّو إِ شِيمْعُونْ: ”وَارْ تّڭّْوذْ شَا، زِي ڒخُّو سَّا ثْسَاونْثْ أَذْ ثَافذْ ثْيمَّارذْ إِوْذَانْ إِ ؤُسنْجمْ.“ ▪
‏11 نِيثْنِي إِوْينْ-د ثِيغَارُّوبَا غَارْ ڒْبَارّْ، جِّينْ كُوڒْشِي ؤُشَا ضْفَارنْ ث. ▪
أَسْڭنْفِي ن إِجّْ ن ورْيَازْ إِ ذِي إِدْجْ ڒْبَارْصْ
‏12 ؤُمِي ثُوغَا يشُّو ذڭْ إِشْثنْ زِي ثْندَّامْ نِّي، يُوسَا-د غَارسْ إِجّْ ن ورْيَازْ إِڒْقفْ إِ-ث مَارَّا ڒْبَارْصْ. ؤُمِي إِژْرَا نتَّا يشُّو، إِوْضَا خْ ؤُغمْپُوبْ نّسْ ؤُشَا إِزَاوڭْ إِ-ث، إِنَّا: ”أَ سِيذِي إِنُو، مَاڒَا ثخْسذْ، ثْزمَّارذْ أَذْ أَيِي ثسِّيزْذڭذْ!“ ▪
‏13 إِسّْوِيژّضْ س ؤُفُوسْ غَارسْ، إِحَاذَا ث، إِنَّا: ”نشّْ خْسغْ، إِڒِي ثِيزْذِيڭذْ!“ ڒخْذنِّي إِرُوحْ خَاسْ ڒْبَارْصْ.
‏14 يُومُورْ إِ-ث: ”وَارْ ثقَّارْ إِ حذْ، مَاشَا رُوحْ، سْشنْ إِخفْ نّكْ إِ ؤُكهَّانْ، أوْشْ ثَاوْهِيبْثْ خْ ؤُسِيزْذڭْ نّكْ، أَمْ مَامّشْ ث يُومُورْ مُوسَا، ذ شّْهَاذثْ إِ نِيثْنِي.“ ▪
‏15 شّنْعثْ نّسْ ثُويُورْ مَانِي مَّا كْثَارْ عَاذْ ؤُشَا إِنّيْرُو ڒْغَاشِي أَطَّاسْ حِيمَا أَذْ أَسْ سْڒنْ ؤُ حِيمَا أَذْ زَّايسْ تّْوَاسْڭنْفَانْ زِي ڒهْڒَاشَاثْ نْسنْ.
‏16 مَاشَا نتَّا إِفّغْ-د غَارْ ڒخْڒَا، إِتّْژَادْجْ ذِينْ.
أَسْڭنْفِي ن إِجّْ ن بْنَاذمْ ذ أَنعْضَابْ
‏17 ذڭْ إِجّْ ن وَاسّْ زڭْ وُوسَّانْ نِّي أَمْ ثُوغَا إِسّڒْمَاذْ ؤُشَا إِفَارِيسِييّنْ ذ إِمْسڒْمَاذنْ ن شَّارِيعَا قِّيمنْ ذِينْ، ؤُسِينْ-د إِوْذَانْ زِي مَارَّا ذْشُورَاثْ ن لْجَالِيلْ ذ يَاهُوذِييَّا، ؤُ زِي ؤُرْشَالِيمْ. ثُوغَا ذِينْ جّهْذْ زِي سِيذِي مَاحنْذْ أَذْ تّْوَاسْڭنْفَانْ.
‏18 خنِّي إِوْينْ-د شَا ن يرْيَازنْ إِجّْ ن ورْيَازْ ذ أَنعْضَابْ خْ قَامَا، ثُوغَا أَرزُّونْ أَذْ ث سِّيذْفنْ غَارْ ذَاخڒْ مَاحنْذْ أَذْ ث سَّارْسنْ زَّاثسْ. ▪
‏19 ؤُمِي وَارْ ؤُفِينْ مَانِيسْ ث إِ غَا سِّيذْفنْ زِي سِّيبّثْ ن ڒْغَاشِي، ڭعّْذنْ خْ ثْزقَّا ؤُشَا سيّْبنْ ث زڭْ ؤُقَارْمُوذْ غَارْ وَادَّايْ أَكْ-ذ قَامَا، نِيشَانْ غَارْ ڒْوسْثْ، زَّاثْ إِ يشُّو. ‏20 ؤُمِي إِژْرَا يشُّو لْ-إِيمَانْ نْسنْ، إِنَّا إِ ؤُنعْضَابْ: ”أَ بْنَاذمْ، دّْنُوبْ نّكْ تّْوَاغْفَارنْ أَشْ.“
‏21 بْذَانْ إِمْسڒْمَاذنْ ن إِذْلِيسنْ ذ إِفَارِيسِييّنْ تّْخَارَّاصنْ، نَّانْ: ”مِينْ إِعْنَا وَا، ڒَامِي نتَّا إِتّْشقَّافْ أَمُّو. وِي إِزمَّارنْ أَذْ إِغْفَارْ دّْنُوبْ مْغِيرْ أَربِّي وحّْذسْ؟“ ▪ ‏22 يَارْڭبْ يشُّو خْ إِخَارِّيصنْ نْسنْ، يَارَّا-د، إِنَّا أَسنْ: ”مِينْ ثتّْخَارَّاصمْ ذڭْ وُوڒَاونْ نْومْ؟ ‏23 مِينْ إِهوْننْ أَذْ إِنِيغْ، مَا: ’تّْوَاغْفَارنْ دّْنُوبْ نّكْ!‘، نِيغْ أَذْ إِنِيغْ: ’كَّارْ، ؤُيُورْ!‘؟ ‏24 مَاشَا حِيمَا أَذْ ثسّْنمْ بلِّي مِّيسْ ن بْنَاذمْ غَارسْ صُّولْطَا خْ ثمُّورْثْ حِيمَا أَذْ إِغْفَارْ دّْنُوبْ - إِنَّا إِ ؤُنعْضَابْ - إِ شكْ ؤُمِي غَا إِنِيغْ، كَّارْ، كْسِي قَامَا نّكْ ؤُشَا رُوحْ غَارْ ثَادَّارْثْ نّكْ!“ ‏25 ڒخْذنِّي إِكَّارْ زَّاثْ إِ ثِيطَّاوِينْ نْسنْ، إِكْسِي قَامَا نّسْ ؤُشَا إِرُوحْ غَارْ ثَادَّارْثْ نّسْ، إِسّمْغَارَا ذِي أَربِّي. ‏26 أَثبْهثْ إِهْوَا-د خْ مَارَّا إِوْذَانْ، سّمْغَارَانْ ذِي أَربِّي ؤُشَا ثُوذفْ إِ-ثنْ ثِيڭّْوُوذِي، نَّانْ: ”أَقَا أَسّْ-أَ نژْرَا ڒعْجَايبْ!“
ثَاڒَاغِيثْ ن يشُّو لْمَاسِيحْ خْ مَاتَّا لَاوِي
‏27 أَوَارْنِي مَانْ أَيَا إِفّغْ يشُّو، إِژْرَا إِجّْ ن بُو-ضَّارِيبَا، قَّارنْ أَسْ لَاوِي، إِقِّيمْ ذڭْ ومْشَانْ ن ضَّارِيبَا، إِنَّا أَسْ: ”ضْفَارْ أَيِي-د!“ ▪ ‏28 إِجَّا كُوڒْشِي، إِكَّارْ ؤُشَا إِضْفَارْ إِ-ث-إِ-د.
‏29 إِڭَّا أَسْ لَاوِي إِجّْ ن ؤُمنْسِي إِمْغَارْ ذِي ثَادَّارْثْ نّسْ. إِنِّي أَكِيذسْ إِقِّيمنْ غَارْ طَّابْڒَا ثُوغَا أَثنْ ذڭْ وَاطَّاسْ ن ڒْغَاشِي زڭْ أَيْثْ ن ضَّارِيبَا ذ إِنّغْنِي. ▪ ‏30 مَاشَا إِمْسڒْمَاذنْ ن إِذْلِيسنْ ذ إِفَارِيسِييّنْ شثْشَانْ، نَّانْ إِ إِمحْضَارنْ نّسْ: ”مَايمِّي ثتّتّمْ، ثسّسّمْ أَكْ-ذ أَيْثْ ن ضَّارِيبَا ذ إِمذْنَابْ؟“ ‏31 يَارَّا-د يشُّو، إِنَّا أَسنْ: ”إِنِّي إِصحّنْ وَارْ حْذِيجنْ شَا أَضْبِيبْ، مَاشَا إِمهْڒَاشْ وَاهْ. ‏32 وَارْ د-ؤُسِيغْ أَذْ ڒَاغِيغْ خْ إِمْسڭَّاذنْ، مَاشَا خْ إِمذْنَابْ غَارْ تُّوبثْ.“ ▪
أَسقْسِي خْ ؤُژُومِّي
‏33 نَّانْ أَسْ: ”مَايمِّي ثْژُومَّانْ ؤُ تّْژَادْجَانْ إِمحْضَارنْ ن يُوحَانَّا أَطَّاسْ ؤُڒَا ذ ينِّي ن إِفَارِيسِييّنْ، مَاشَا إِنِّي نّكْ تّتّنْ، سسّنْ؟“ ▪ ‏34 إِنَّا أَسنْ: ”مَا ثخْسمْ أَذْ ثجّمْ أَيْثْ ن ؤُمُوڒَايْ أَذْ ژُومّنْ مَاڒَا أَمُوڒَايْ أَقَا-ث عَاذْ أَكِيذْسنْ! ▪ ‏35 مَاشَا أَذْ د-أَوْضنْ وُوسَّانْ خْمِي خَاسنْ غَا إِتّْوَامّكْسِي ؤُمُوڒَايْ، ڒخْذنِّي أَذْ ژُومّنْ ذڭْ وُوسَّانْ نِّي.“
‏36 إِنَّا أَسنْ عَاوذْ إِجّْ ن ؤُمذْيَا: ”وَارْ ذِينْ حذْ إِتّڭّْ ثَانقِّيتْشْ ن وَارُّوضْ ن جْذِيذْ خْ وَارُّوضْ أَپُوڒَايْ، مَاڒَا لَّا، أَذْ إِغَارْصْ جْذِيذْ ؤُڒَا ثَانقِّيتْشْ ن جْذِيذْ وَارْ ثتّْڒِيقِي أَپُوڒَايْ. ‏37 وَارْ إِدْجِي حذْ إِتّڭّْ بِينُو ن جْذِيذْ ذِي ثْخُونْشَايْ ثِيقْذِيمِينْ، حِيمَا بِينُو ن جْذِيذْ وَارْ إِسّْشَارِّيڭْ شَا ثِيخُونْشَايْ ؤُشَا بِينُو أَذْ إِزدْجعْ ؤُ ثْخُونْشَايْ أَذْ ضيّْعنْثْ. ▪ ‏38 مَاشَا تّڭّنْ بِينُو ن جْذِيذْ ذِي ثْخُونْشَايْ ن جْذِيذْ ؤُشَا أَذْ خمّْڒنْ س ثْيُويَا. ‏39 ؤُڒَا ذ إِجّْ، مَاڒَا إِسْوَا أَقْذِيمْ، وَارْ إِتّخْسْ عَاذْ ڒخْذنِّي جْذِيذْ، مِينْزِي نتَّا أَذْ يِينِي: ’أَقْذِيمْ إِتّْفُوحْ!‘ “