ثِيوصَّا زِي جِّيهثْ ن مَامّشْ إِ غَا نمْصُورُّوفْ أَكْ-ذ ؤُمْقَارّبْ
23
‏1 ”وَارْ سُّوفُّوغْ ڒخْبَارْ ن إِخَارِّيقنْ. وَارْ تِّيشْ أَفُوسْ نّكْ إِ ؤُعفَّانْ مَاحنْذْ أَذْ ثِيڒِيذْ ذ أَشهَّاذْ ن دّدْجْ.
‏2 وَارْ أَردّفْ أَزْينْ أَمقّْرَانْ ذِي ڒْغَارْ ؤُ وَارْ د-تَّارِّي ذِي دّعْوثْ أَڒْ غَا ثْميّْڒذْ ثڭّْوجذْ خْ ڒْحقّْ أَوَارْنِي إِ وَاطَّاسْ، ؤُ أَذْ ثْفَارْغذْ ڒْحقّْ.
‏3 ذِي دّعْوثْ وَارْ تّْرِيحْ شَا أَكْ-ذ ڒْمسْكِينْ. ▪
‏4 مَاڒَا ثڒْقِيذْ أَفُونَاسْ نِيغْ أَغْيُوڒْ إِودَّارْ ن ڒعْذُو نّكْ، إِتّْخصَّا أَذْ أَسْ ث ثَارّذْ نِيشَانْ. ▪ ‏5 مَاڒَا ثژْرِيذْ أَغْيُوڒْ ن ونِّي ثْشَارْهذْ إِوْضَا س دّْقڒْ نّسْ، إِتّْخصَّا شكْ وَارْ ث ثجِّيذْ إِ نتَّا وَاهَا، مَاشَا شكْ ذ نتَّا جْمِيعْ أَذْ ثْفكّمْ أَغْيُوڒْ. ▪
‏6 وَارْ سْفَارَّاغْ ثَاسْغَارْثْ ن ؤُمزْڒُوضْ إِ ذِينْ غَاركْ ذِي دّعْوثْ نّسْ. ▪
‏7 بعّذْ خْ ثْمسْڒَاشْثْ إِغشّنْ. وَارْ نقّْ أَفُورِّي نِيغْ أَمْسڭّذْ، مِينْزِي نشّْ وَارْ تّْبَارِّيغْ أَعفَّانْ. ‏8 وَارْ كسِّي ثَارْزفْثْ، مِينْزِي ثَارْزفْثْ ثسّْذَارْغَاڒْ ثِيطَّاوِينْ يَارزْمنْ ؤُ ثسّْفَارَّاغْ أَوَاڒنْ ن إِمْسڭّْذنْ. ▪
‏9 وَارْ ثْزيَّارمْ خْ ؤُبَارَّانِي. أَقَا كنِّيوْ ثسّْنمْ نّفْسْ ن ؤُبَارَّانِي، مِينْزِي ثُوغَا كنِّيوْ ذ إِبَارَّانِييّنْ ذِي ثمُّورْثْ ن مِيصْرَا. ▪
‏10 ستَّا ن إِسڭّْوُوسَا أَذْ ثْزَارْعذْ ثَامُّورْثْ نّكْ ؤُشَا أَذْ ثسّْمُونذْ ڒْغِيدْجثْ نّسْ.
‏11 ذڭْ ؤُسڭّْوَاسْ وِيسّْ سبْعَا أَذْ ت ثجّذْ أَذْ ثَاريّْحذْ ؤُشَا أَذْ أَسْ ثَارْخُوذْ، حِيمَا أَذْ زَّايسْ شّنْ إِمزْڒَاضْ ن ڒْڭنْسْ نّكْ ؤُشَا مِينْ غَا جّنْ نِيثْنِي أَذْ زَّايسْ شّنْ ڒْمَاڒْ ن ڒخْڒَا. أَمُّو إِ غَا ثڭّذْ عَاوذْ س ؤُمَارْجُوعْ ن ؤُضِيڒْ نّكْ ذ زِّيثُونْ نّكْ. ▪
‏12 ذِي ستَّا ن وُوسَّانْ أَذْ ثڭّذْ ڒْخذْمثْ نّكْ ؤُ ذڭْ وَاسّْ وِيسّْ سبْعَا أَذْ ثَاريّْحذْ، مَاحنْذْ أَذْ يَاريّحْ ؤُفُونَاسْ نّكْ ذ وغْيُوڒْ نّكْ ؤُ أَذْ يَارّْ نّفْسْ مِّيسْ ن ثسْمغْثْ نّكْ ذ ؤُبَارَّانِي. ▪
ثِيوصَّا زِي جِّيهثْ ن ؤُوقَّارْ إِ سِيذِي أَربِّي
‏13 ذِي مَارَّا مِينْ ذ أَومْ نِّيغْ، حْضَامْ ث. وَارْ تِّيذَارمْ إِسمْ ن إِربِّيثنْ نّغْنِي. وَارْ ڭُّورْ أَذْ إِتّْوَاسڒْ إِسمْ نّسْ زڭْ ؤُقمُّومْ نّكْ. ▪
‏14 ثْڒَاثَا ن ثْوَاڒَاوِينْ ذڭْ ؤُسڭّْوَاسّْ أَذْ أَيِي ثْعيّْذمْ ڒْعِيذْ.
‏15 ڒْعِيذْ ن وغْرُومْ بْڒَا أَنْثُونْ أَذْ ث ثحْضَامْ. سبْعَا ن وُوسَّانْ أَذْ ثشّذْ أَغْرُومْ بْڒَا أَنْثُونْ، أَمْ مَامّشْ كنِّيوْ ؤُمُورغْ نشّْ، ذِي ڒْوقْثْ إِتّْوَاڭّنْ ذڭْ ؤُيُورْ أَبِيبْ، مِينْزِي ذَايسْ إِ د-ثفّْغذْ زِي مِيصْرَا. وَارْ د-ثُوسِيمْ س إِفَاسّنْ إِخْوَانْ زَّاثْ إِ وُوذمْ إِنُو. ▪
‏16 حْضَامْ عَاوذْ ڒْعِيذْ ن ثْميْرَا، ڒْعِيذْ ن ثْمنْزُوثْ ن ڒْخذْمثْ نّكْ إِ ثْزَارْعذْ ذڭْ إِيَّارْ، ؤُ ڒْعِيذْ ن ؤُسْمُونِي ن صَّابثْ ذڭْ ؤُنڭَّارْ ن ؤُسڭّْوَاسْ، خْمِي إِ غَا ثسّْمُونذْ ڒْغِيدْجثْ ن ڒْخذْمثْ نّكْ زڭْ إِيَّارْ.
‏17 ثْڒَاثَا ن ثْوَاڒَاوِينْ ذڭْ ؤُسڭّْوَاسْ أَذْ ضْهَارنْ مَارَّا إِرْيَازنْ ن ڒْڭنْسْ نّكْ زَّاثْ إِ وُوذمْ ن سِيذِي، سِيذِي.
‏18 وَارْ تّْقدَّامْ إِذَامّنْ ن ثْغَارْصْثْ إِنُو أَكْ-ذ مِينْ إِخمَّارنْ، ؤُ ثَاذُونْثْ ن ثْغَارْصْثْ ن ڒْعِيذْ إِنُو وَارْ تّْنُوسِي دْجِيڒثْ ثكْمڒْ أَڒْ ضّْبحْ.
‏19 ثَامزْوَارُوثْ ن ثْمنْزُوثْ زڭْ وُوذمْ ن ثمُّورْثْ نّكْ أَذْ ت ثَاوْيذْ غَارْ ثَادَّارْثْ ن سِيذِي، أَربِّي نّكْ. وَارْ سْننِّي إِغَايْضْ ذ أَمژْيَانْ س ؤُغِي ن يمَّاسْ. ▪
‏20 خْزَارْ، أَذْ سّكّغْ إِجّْ ن لْمَالَاكْ زَّاثْ إِ وُوذمْ نّكْ حِيمَا أَذْ شكْ إِحْضَا ذڭْ وبْرِيذْ ؤُشَا أَذْ شكْ يَاوِي غَارْ ومْشَانْ نِّي سّْوجْذغْ. ▪ ‏21 حْضَا أَرنْذَاذْ إِ وُوذمْ نّسْ ؤُشَا سڒْ إِ وَاوَاڒْ نّسْ، وَارْ خَاسْ سَّارْزِيڭْ شَا ڒعْمَارْ، مِينْزِي نتَّا وَارْ إِتّكّسْ إِعذِّيينْ نْومْ، مِينْزِي إِسمْ إِنُو أَقَا-ث ذَايسْ. ‏22 مَاشَا مَاڒَا س ثِيذتّْ أَذْ ثسْڒذْ إِ وَاوَاڒْ نّسْ، أَذْ ثڭّذْ مَارَّا مِينْ ذ أَشْ غَا إِنِيغْ، أَذْ إِڒِيغْ ذ ڒعْذُو إِ ڒْعذْيَانْ نّكْ ؤُشَا أَذْ حْصَارغْ إِنِّي شكْ إِحصَّارنْ.▪ ‏23 مِينْزِي لْمَالَاكْ إِنُو أَذْ يِيڒِي زَّاثكْ، أَذْ شكْ سِّيذْفغْ ذِي ثمُّورْثْ ن إِمُورِييّنْ ذ إِحِيتِّييّنْ ذ إِفِيرِيزِييّنْ ذ إِكنْعَانِييّنْ ذ إِحِيوِييّنْ ذ إِيَاپُوسِييّنْ، ؤُ أَذْ ثنْ ثحِّيغْ. ‏24 وَارْ تَّاضَارْ غَارْ إِربِّيثنْ نْسنْ نِيغْ أَذْ ثنْ ثْعبْذذْ نِيغْ أَذْ ثڭّذْ أَمْ تّڭّنْ نِيثْنِي، مَاشَا أَذْ ثنْ تّحِّيذْ قَاعْ ؤُشَا أَذْ ثَارْژذْ مَارَّا إِمَايْضُوثنْ نْسنْ إِقدّْسنْ. ‏25 أَذْ ثْعبْذمْ سِيذِي، أَربِّي نْومْ، ؤُ نتَّا أَذْ إِبَاركْ أَغْرُومْ نّكْ ذ وَامَانْ نّكْ ؤُشَا نشّْ أَذْ كّْسغْ ڒهْڒَاشَاثْ زِي ڒْوسْثْ نّكْ. ▪ ‏26 وَارْ تِّيڒِي ثمْغَارْثْ نِّي ؤُمِي إِوْضَا ؤُعذِّيسْ نِيغْ وَارْ إِتِّيرْونْ ذِي ثمُّورْثْ نّكْ. نشّْ أَذْ كمّْڒغْ ڒْقدّْ ن وُوسَّانْ نّكْ. ▪ ‏27 أَذْ سّكّغْ أَنخْڒِيعْ زَّاثْ إِ ؤُغمْپُوبْ نّكْ، أَذْ سّْخَاروْضغْ مَارَّا ڒْڭنْسْ إِ غَا ثَافذْ ذڭْ وبْرِيذْ نّكْ ؤُشَا أَذْ أَرّغْ مَارَّا ڒْعذْيَانْ نّكْ أَذْ خَاكْ أَروْڒنْ. ▪ ‏28 نشّْ أَذْ سّكّغْ إِرزَّانْ زَّاثْ إِ ؤُغمْپُوبْ نّكْ، إِنِّي إِ غَا يَاژّْڒنْ خْ إِحِيوِييّنْ ذ إِكنْعَانِييّنْ ذ إِحِيتِّييّنْ زَّاثْ إِ وُوذمْ نّكْ. ▪ ‏29 وَارْ خَاسنْ تَّاژّْڒغْ زِي زَّاثْ نْومْ ذڭْ إِجّْ ن ؤُسڭّْوَاسْ، مَاحنْذْ وَارْ ثتّْغِيمِي ثمُّورْثْ ذ ڒخْڒَا ؤُ ڒْمَاڒْ ن ڒخْڒَا وَارْ خَاكْ تّْمَارْنِينْ أَطَّاسْ. ‏30 س شْوَايْ شْوَايْ أَذْ خَاسنْ أَژّْرغْ زِي زَّاثْ نكّْ، أَڒْ غَا ثمَّارنْيذْ ذڭْ وَاطَّاسْ ؤُشَا أَذْ ثْزمَّارذْ أَذْ ثكْسِيذْ ثَامُّورْثْ ذ ڒْوَارْثْ. ‏31 نشّْ أَذْ ڭّغْ إِيْمِيرنْ زِي ڒبْحَارْ ن ثلْڭَا أَڒْ ڒبْحَارْ ن إِفِيلِيسْطِينِييّنْ ؤُ زِي ڒخْڒَا أَڒْ إِغْزَارْ ن لْفُورَاطْ، مِينْزِي أَذْ أَرّغْ إِمزْذَاغْ ن ثمُّورْثْ ذڭْ ؤُفُوسْ نّكْ ؤُشَا أَذْ شكْ أَرّغْ أَذْ خَاسنْ ثَاژّْڒذْ زِي زَّاثْ نّكْ. ▪ ‏32 وَارْ تّڭّْ ڒْعَاهْذْ أَكِيذْسنْ نِيغْ أَكْ-ذ إِربِّيثنْ نْسنْ. ▪ ‏33 وَارْ إِعدّڒْ أَذْ زذْغنْ ذِي ثمُّورْثْ نّكْ، حِيمَا وَارْ شكْ تَّارِّينْ أَذْ أَكِيذِي ثخْضِيذْ. مَاڒَا ثْعبْذذْ إِ إِربِّيثنْ نْسنْ، أَذْ أَشْ يِيڒِي مَانْ أَيَا ذ ثَاخْشفْثْ إِ شكْ.“ ▪