6
‏1 أَقَا نشِّينْ، أَمْ إِمْعَاوْننْ، نْزَاوڭْ كنِّيوْ حِيمَا أَرْضَا ن أَربِّي إِ ثطّْفمْ، وَارْ ذَايْومْ إِتّْوَاسّْبطّڒْ شَا، ▪ ‏2 مِينْزِي إِنَّا:
”ذِي ڒْوقْثْ ن أَرْضَا سْڒِيغْ أَشْ،
ؤُشَا ذڭْ وَاسّْ ن ؤُسنْجمْ عَاوْنغْ شكْ!“
خْزَارْ، أَقَا ذَا ڒخُّو ذ ڒْوقْثْ ن أَرْضَا، خْزَارْ، أَقَا ذَا ڒخُّو ذ أَسّْ ن ؤُسنْجمْ. ▪
ثَامَارَا إِ د-إِكِّينْ خْ رَّاسُولْ بُولُوسْ
‏3 مَايمِّي إِ غَا ثوْشذْ تَّاسِيعْ إِ شَا ن يِيجّنْ ذِي شَا مَاحنْذْ أَذْ زَّايسْ إِنْقَارْضْ؟ إِتّْخصَّا وَارْ ذِينْ إِتِّيڒِي شَا ن ڒْعِيبْ ذِي ثْسخَّارْثْ نّغْ، ▪ ‏4 مَاشَا ذِي مَارَّا نتّْوصَّا إِخفْ نّغْ أَمشْنَاوْ إِمْسخَّارنْ ن أَربِّي: ذڭْ وَاطَّاسْ ن ضّْبَارْ، ذِي ڒْمحْنثْ، ذِي ڒغْبنْ، ذِي ڒحْپُوسَاثْ، ▪ ‏5 سَاذُو ثِييِّيثَا، ذِي سّْنَاسڒْ، ذڭْ ؤُغُووّغْ، ذِي ثَامَارَا، ذِي دْجْيَاڒِي بْڒَا إِضصْ، ذڭْ وُوسَّانْ ن ؤُژُومِّي، ‏6 ذِي ڒصْفَايثْ، ذِي ثُوسّْنَا، ذِي تَّاسِيعْ ن ڒْخَاضَارْ، ذِي ڒضْرَافثْ، ذِي أَرُّوحْ إِقدّْسنْ، ذِي ثَايْرِي بْڒَا نِّيفَاقْ، ‏7 س وَاوَاڒْ ن ثِيذتّْ، ذِي جّهْذْ ن أَربِّي، س ڒسْنَاحْ ن ثْسڭْذَا غَارْ ؤُفُوسِي ذ ؤُزڒْمَاضْ، ‏8 س ؤُعُودْجِي ذ دّدْجْ، س شّنْعثْ ثَاصبْحَانْثْ ؤُ س شّنْعثْ ثَاعفَّانْثْ، أَمْ إِغشَّاشنْ، وَاخَّا أَمنِّي ذ إِمْثِيقَّانْ، ‏9 أَخْمِي وَارْ نتّْوِيسّنْ، وَاخَّا نتّْوَاسّنْ، أَخْمِي نتّْمتَّا، ؤُ خْزَارْ، أَقَا ندَّارْ، أَخْمِي نتّْوَاعَاقبْ مَاشَا وَارْ نتّْمتِّي شَا، ▪
‏10 أَخْمِي نشِّينْ نفُّوڭمْ، مَاشَا نْفَارْحْ ڒبْذَا، أَخْمِي نزْڒضْ، وَاخَّا أَمنِّي نتّجَّارْ أَطَّاسْ، ؤُشَا أَخْمِي وَارْ غَارْنغْ شَا، وَاخَّا غَارْنغْ كُوڒْشِي.
‏11 أَقمُّومْ نّغْ إِنُّورْزمْ إِ كنِّيوْ، أَ إِكُورِينْثِييّنْ، ؤُڒْ نّغْ إِمْغَارْ أَطَّاسْ.
‏12 كنِّيوْ وَارْ ثتّْوَاحْصَارمْ زَّايْنغْ، مَاشَا ثتّْوَاحْصَارمْ س مِينْ إِدْجَانْ ذِي ذَاخڒْ نْومْ.
‏13 مَاشَا ڒخُّو أَذْ سِّيوْڒغْ أَخْمِي سَّاوَاڒغْ أَكْ-ذ إِحنْجِيرنْ: أَرّمْ أَيِي-د س مِينْ ثتُّورْسمْ ؤُ سْوسّْعمْ ثَايْرِي نْومْ إِ نشّْ! ▪
وَارْ تّْمُونمْ شَا ذڭْ ؤُزَايْڒُو إِفَارْغنْ أَكْ-ذ لْكُوفَّارْ
‏14 وَارْ تّْمُونمْ شَا ذڭْ ؤُزَايْڒُو أَكْ-ذ لْكُوفَّارْ، مَاغَارْ مَانْ أَشْرَاشْ إِ غَارْ ثدْجْ غَارْ ثْسڭْذَا أَكْ-ذ ثُوعفّْنَا، ؤُ مَانْ ثَامُونْثْ إِ غَارْ ثدْجْ إِ ثْفَاوْثْ أَكْ-ذ ثَادْجسْثْ؟ ▪
‏15 نِيغْ، مَانْ أَرْوَاسْ إِ ذِي جَارْ لْمَاسِيحْ ذ شِّيطَانْ؟ نِيغْ مَانْ ثَاسْغَارْثْ ن ڒْمُومنْ أَكْ-ذ ؤُكَافْرِيوْ؟
‏16 نِيغْ مَانْ ثَاسْغُونْثْ إِ ذِينْ جَارْ زَّاوشْثْ ن أَربِّي ذ شّْوَاطنْ؟ أَقَا كنِّيوْ ذ زَّاوشْثْ ن أَربِّي إِدَّارنْ، أَمْ مَامّشْ إِنَّا أَربِّي:
”نشّْ أَذْ زذْغغْ أَكِيذْسنْ ؤُشَا أَذْ ؤُيُورغْ جَارْ أَسنْ.
نشّْ أَذْ إِڒِيغْ ذ أَربِّي نْسنْ، نِيثْنِي أَذْ إِڒِينْ ذ ڒْڭنْسْ إِنُو. ▪
‏17 س ؤُينِّي، فّْغمْ-د زِي ڒْوسْثْ نْسنْ،
بْضَامْ خَاسنْ، إِقَّارْ سِيذِي.
وَارْ تّْحَاذَامْ مِينْ إِنڭْسنْ،
ؤُ نشّْ أَذْ كنِّيوْ قبْڒغْ. ▪
‏18 نشّْ أَذْ أَومْ إِڒِيغْ ذ بَابَاثْومْ،
كنِّيوْ أَذْ أَيِي ثِيڒِيمْ ذ إِحنْجِيرنْ ذ ثْحنْجِيرِينْ،
إِقَّارْ سِيذِي، ونِّي ذ أَمْزمَّارْ خْ كُوڒْشِي.“ ▪