أَعْڒَامْ غَارْ ثِيمُوثْيُو خْ إِمْسڒْمَاذنْ إِسّْخَارِيقنْ
4
‏1 مَاشَا أَرُّوحْ إِقَّارْ نِيشَانْ بلِّي ذڭْ إِكُوذنْ إِنڭُّورَا، شَا أَذْ حيّْذنْ خْ لْ-إِيمَانْ ؤُمِي غَا ضْفَارنْ ڒَارْيَاحْ إِسّْغكّْوَانْ ذ ثْغُورِي ن شّْوَاطنْ. ▪ ‏2 نِيثْنِي سْغكّْوَانْ أَمْ سّْنِيعْمِيڒنْ إِخفْ نْسنْ، سّْخَارِّيقنْ ؤُ تّقّْذنْ ثَانفْسشْثْ نْسنْ. ‏3 نِيثْنِي أَذْ طّْفنْ ڒمْڒَاشْ ؤُشَا أَذْ ؤُمُورنْ أَسْبعّذْ خْ مَاشَّا ثنِّي د-إِتّْوَاڭّنْ زِي أَربِّي مَاحنْذْ أَذْ ثتّْوَاشّْ س ؤُقَاذِي، إِ ينِّي إِتَّامْننْ ؤُ سّْننْ ثِيذتّْ. ▪ ‏4 مِينْزِي مَارَّا مِينْ د-إِتّْوَاخڒْقنْ زِي أَربِّي إِصْبحْ ؤُشَا وَارْ ذَايسْ مِينْ غَا نَاڭِي مَاڒَا نقْبڒْ زَّايسْ س ؤُقَاذِي، ▪ ‏5 مِينْزِي أَذْ إِتّْوَاقدّسْ س وَاوَاڒْ ن أَربِّي ذ ثْژَادْجِيثْ.
إِڒِي ذ أَمْسخَّارْ ذ أَمْثِيقِّي ن لْمَاسِيحْ
‏6 مَاڒَا ثسّْڒمْذذْ مَانْ أَيَا إِ وَاوْمَاثنْ نّكْ، أَذْ ثِيڒِيذْ شكْ ذ أَمْسخَّارْ ن يشُّو لْمَاسِيحْ، أَمْ مَامّشْ ثتّْوَاربِّيذْ ذڭْ وَاوَاڒنْ ن لْ-إِيمَانْ ذ ثْغُورِي ن صَّاحْ، ثنِّي ذِي ثتّْوَاسّْڒمْذذْ. ▪ ‏7 مَاشَا أَڭّْوجْ خْ ثْحُوجَا إِخْوَانْ ن ثْوسُّورَا، مَاشَا مَارّسْ إِخفْ نّكْ ذِي ثْسڭْذَا. ▪ ‏8 مِينْزِي أَرِّييَاضَا ن أَرِّيمثْ ثتَّاوِي غَارْ نّْفَاعْ إِ ذْرُوسْ ن ڒْوقْثْ وَاهَا، مَاشَا ثَاسڭْذَا ثْنفّعْ ڒبْذَا، ؤُشَا أَقَا غَارسْ لْوَاعْذْ ن ثُوذَارْثْ إِ يِيضَا ؤُ إِ ثنِّي إِ د غَا يَاسنْ. ▪
‏9 وَا ذ أَوَاڒْ ذَايسْ ڒَامَانْ، إِسْذَاهدْجْ أَذْ إِتّْوَاقْبڒْ.
‏10 مِينْزِي إِ مَانْ أَيَا ؤُمِي نْخدّمْ ؤُ نتّْوَاسحْقَارَا عَاوذْ، مِينْزِي أَسِيثمْ نّغْ أَقَا-ث ذِي أَربِّي إِدَّارنْ، ونِّي إِدْجَانْ ذ ڒْعُونْصَارْ ن ثُوذَارْثْ ن مَارَّا إِوْذَانْ، أَمزْوَارُو ن يِينِّي إِتَّامْننْ.
‏11 سڒْمذْ ؤُشَا ؤُمُورْ س مَانْ أَيَا.
‏12 ؤُڒَا ذ إِجّْ وَارْ شكْ إِسّحْقِيرِي شَا خْ ثمْژِي نّكْ، مَاشَا إِڒِي ذ لْمَاثَالْ إِ ڒْمُومنِينْ س وَاوَاڒْ، س ونْذَاهْ، س ثَايْرِي، س لْ-إِيمَانْ ؤُ س ثَازْذُوڭِي. ▪
‏13 إِڒِي ثشْضَارذْ ذِي ثْغُورِي إِ ثْمسْمُونْثْ، ذِي طْژَادْجِيثْ ؤُ ذڭْ ؤُسڒْمذْ أَڒْ د غَا يَاسغْ.
‏14 وَارْ سْحقَّارَا شَا ثَاموْشِي إِ ذَايكْ، ثنِّي إِ ذ أَشْ إِمّوْشنْ ؤُمِي ثُوغَا تّْنَابّنْ ؤُ سَّارْسنْ إِمْغَارنْ خَاكْ إِفَاسّنْ. ▪
‏15 عْقڒْ خْ ثْمسْڒَايِينْ-أَ، شبَّارْ ذَايْسنْثْ، حِيمَا ثِيشْڒِي نّكْ غَارْ زَّاثْ أَذْ ثْبَانْ إِ مَارَّا.
‏16 حْضَا إِخفْ نّكْ ؤُ حْضَا خْ ؤُسڒْمذْ، صْبَارْ ذِي مَانْ أَيَا، مِينْزِي مَاڒَا ثڭِّيذْ دّڭَّا، أَذْ ثسّْنجْمذْ إِخفْ نّكْ ذ إِنِّي ذ أَشْ إِتّسْڒَانْ.