بُولُوسْ ذِي كُورِينْثُوسْ
18
‏1 أَوَارْنِي مَانْ أَيَا إِجَّا بُولُوسْ ثَانْذِينْثْ ن أَثِينَا، يُوسَا-د غَارْ كُورِينْثُوسْ. ‏2 يُوفَا ذِينْ إِجّْ ن وُوذَايْ قَّارنْ أَسْ أَكْوِيلَا. وَانِيثَا يِيوضْ-د ذِينْ زِي بُونْطُوسْ، يُوسَا-د ذْرُوسْ زڭْ وَامِي زِي إِطَالْيَا، أَكْ-ذ بْرِيسْكِيلَّا، ثَامْغَارْثْ نّسْ، مِينْزِي قَايْصَارْ كْلُوذِييُوسْ ثُوغَا يُومُورْ مَاحنْذْ مَارَّا ؤُذَاينْ أَذْ فّْغنْ زِي رُومَا. ؤُشَا يُوسَا-د بُولُوسْ غَارْسنْ. ▪ ‏3 ؤُمِي ثُوغَا غَارْسنْ صّنْعثْ ذ إِشْثنْ، إِقِّيمْ غَارْسنْ، إِخدّمْ أَكِيذْسنْ، مِينْزِي نِيثْنِي ثُوغَا أَثنْ ذِي صّنْعثْ نْسنْ ذ إِمْعِيشْونْ تّڭّنْ إِقِيضَانْ. ▪ ‏4 ثُوغَا إِتّْحدَّاثْ كُوڒْ سّبْثْ ذِي ثمْزِيذَا، يَارزُّو أَذْ إِسّقْنعْ ؤُذَاينْ ذ ينِّي زِي ڒڭْنُوسْ إِنّغْنِي مَاحنْذْ أَذْ أَمْننْ.
‏5 ؤُمِي د-إِهْوَا سِيلَاسْ ذ ثِيمُوثِييُو زِي مَاكِيذُونِييَا، سّْبدّنْ بُولُوسْ زڭْ ؤُبَارّحْ ن وَاوَاڒْ مِينْزِي ؤُذَاينْ ثُوغَا تّْضَادَّانْ ث، تّْشقّْفنْ ذَايسْ ؤُمِي إِشْهذْ أَقَا يشُّو نتَّا ذ لْمَاسِيحْ. ▪ ‏6 إِزّرْزْ ثَاعجَّاشْثْ زڭْ وَارُّوضْ نّسْ، إِنَّا أَسنْ: ”زِي ڒخُّو تّْبَارِيغْ إِخفْ إِنُو زَّايْومْ، ؤُشَا أَذْ رَاحغْ غَارْ ڒڭْنُوسْ.“ ▪ ‏7 إِرُوحْ سّنِّي ؤُشَا يُوسَا-د غَارْ ثَادَّارْثْ ن إِجّْ ن ورْيَازْ قَّارنْ أَسْ ثِيثُوسْ ونِّي ثُوغَا إِعبّْذنْ أَربِّي. ثُوغَا ثَادَّارْثْ نّسْ ثڒْصقْ أَكْ-ذ ثمْزِيذَا. ‏8 ؤُ كْرِيسْپُوسْ، أَمقّْرَانْ خْ ثمْزِيذَا، يُومنْ ذِي سِيذِيثْنغْ أَكْ-ذ مَارَّا ڒحْبَابْ ن ثَادَّارْثْ نّسْ ؤُشَا أَطَّاسْ ن إِكُورِينْثِييّنْ ؤُمِي ذ أَسْ سْڒِينْ، ؤُمْننْ ذِي أَربِّي، تّْوَاسّْغضْصنْ. ▪
‏9 خنِّي إِنَّا سِيذِي إِ بُولُوسْ ذڭْ إِشْثْ ن ثْمژْرِيوْثْ: ”وَارْ تّڭّْوذْ، سِيوڒْ، وَارْ تّْسقَّارَا، ▪
‏10 مِينْزِي نشّْ أَكِيذكْ ؤُشَا ؤُڒَا ذ إِجّْ وَارْ إِزمَّارْ أَذْ شكْ إِضَارّْ، مِينْزِي غَارِي أَطَّاسْ ن إِوْذَانْ ذِي ثنْذِينْثْ-أَ!“
‏11 ؤُشَا إِقِّيمْ ذِينْ إِجّْ ن ؤُسڭّْوَاسْ ذ ستَّا ن إِيُورنْ، إِسّڒْمَاذْ أَسنْ أَوَاڒْ ن أَربِّي.
بُولُوسْ زَّاثْ إِ غَالِييُونْ
‏12 مَاشَا ؤُمِي ثُوغَا غَالِييُونْ لْوَالِي خْ أَخَايَا، كَّارنْ وُوذَاينْ أَمْ إِجّْ ن ورْيَازْ خْ بُولُوسْ ؤُشَا إِوْينْ ث-إِ-د غَارْ ڒْكُورْسِي ن شّْرعْ،
‏13 نَّانْ: ”وَا إِسّقْنَاعْ إِوْذَانْ مَاحنْذْ أَذْ عبْذنْ أَربِّي س ڒْعكْسْ ن شَّارِيعَا.“
‏14 ؤُمِي إِتَّارْ بُولُوسْ تّسْرِيحْ مَاحنْذْ أَذْ يَارْزمْ أَقمُّومْ نّسْ، إِنَّا غَالِييُونْ إِ وُوذَاينْ: ”مَاڒَا ثُوسِيمْ-د ذَا زِي سِّيبّثْ ن إِجّْ ن ؤُفْثُورِي نِيغْ ن إِجّْ ن ڒْغشّْ نِيغْ ن إِشْثْ ن ثْمسْڒَاشْثْ ثَاعفَّانْثْ نّغْنِي، أَ ؤُذَاينْ، خنِّي ڭُّورْ أَذْ كنِّيوْ قبْڒغْ س ڒْحقّْ.
‏15 مَاشَا مَاڒَا ذِينْ إِخَارْوِيضنْ ذِي سِّيبّثْ ن إِجّْ ن وَاوَاڒْ نِيغْ ن شَا ن إِسْمَاونْ نِيغْ ذِي سِّيبّثْ ن شَّارِيعَا نْومْ، حْضَامْ ث كنِّيوْ س يِيخفْ نْومْ، مِينْزِي نشّْ وَارْ خْسغْ أَذْ إِڒِيغْ ذ ڒْقَاضِي خْ ثْمسْڒَايِينْ-أَ!“
‏16 ؤُشَا يُوژّڒْ خَاسنْ زِي ڒْكُورْسِي ن شّْرعْ.
‏17 ڒخْذنِّي طّْفنْ مَارَّا لْكُوفَّارْ سُوسْثِينِيسْ، أَمْغَارْ ن ثمْزِيذَا، وْثِينْ ث قِيبَاتْشْ إِ ڒْكُورْسِي ن شّْرعْ، مَاشَا غَالِييُونْ وَارْ ذ أَسْ إِشْقِي مَانْ أَيَا قَاعْ.
بُولُوسْ إِعْقبْ-د غَارْ أَنْثِييُوخِييَا
‏18 أَوَارْنِي ڒَامِي إِقِّيمْ بُولُوسْ ذِينْ عَاذْ أَطَّاسْ ن وُوسَّانْ، إِودّعْ ثَاوْمَاثْ ؤُشَا إِبحَّارْ سّنِّي غَارْ سُورِييَا ؤُ بْرِيسْكِيلَّا ذ أَكْوِيلَا رُوحنْ أَكِيذسْ. نتَّا ثُوغَا إِحفّْ أَزدْجِيفْ نّسْ ذِي كِينْخْرِييُوسْ، مِينْزِي ثُوغَا إِجَّادْجْ إِشْثْ ن ثْجَادْجِيثْ. ▪
‏19 ؤُمِي د-إِوْضنْ غَارْ أَفَاسُوسْ، يُوذفْ بُولُوسْ غَارْ ثمْزِيذَا، ثُوغَا إِتّْحدَّاثْ ؤُذَاينْ. ‏20 ڒَامِي زَّايسْ تَّارنْ أَذْ كِيسنْ إِقِّيمْ كْثَارْ، يُوڭِي. ‏21 نتَّا إِنَّا: ”إِتّْخصَّا نِيشَانْ أَذْ عيّْذغْ ڒْعِيذْ إِ د غَا يَاسنْ ذِي ؤُرْشَالِيمْ. مَاشَا أَذْ غَارْومْ د-عقْبغْ عَاوذْ مَاڒَا إِخْسْ أَربِّي!“ ؤُشَا إِجَّا أَكْوِيلَا ذ بْرِيسْكِيلَّا ذِي أَفَاسُوسْ. ▪ ‏22 إِشُوقّْ ڒبْحَارْ ؤُشَا يِيوضْ-د غَارْ قَايْصَارِييَا، إِڭعّذْ غَارْ ڒْعِيذْ ذِي ؤُرْشَالِيمْ، إِسدْجمْ خْ ثْمسْمُونْثْ، خنِّي إِسَافَارْ غَارْ أَنْثِييُوخِييَا.
أَسَافَارْ وِيسّْ ثْڒَاثَا ن بُولُوسْ إِ ؤُبَارّحْ ن ڒخْبَارْ أَصبْحَانْ
‏23 أَڒَامِي ذِينْ إِسّعْذُو إِجّْ ن ڒْمِيجَاڒْ ن ڒْوقْثْ ذ أَزِيرَارْ، إِفّغْ ؤُشَا إِشُوقّْ ذِي ثمُّورْثْ ن ڭَالَاطِييَا ذ فْرِيخِييَا، إِسّمْحضْ إِمحْضَارنْ مَارَّا.
‏24 إِجّْ ن ورْيَازْ، قَّارنْ أَسْ أَپُولُّوسْ، زِي إِسْكَانْذَارِييَّا، نتَّا ثُوغَا ذ إِجّْ ن ورْيَازْ إِسّنْ أَذْ إِسِّيوڒْ، إِتّْحَاكَا ذڭْ إِذْلِيسنْ إِقدّْسنْ، يُوسَا-د غَارْ أَفَاسُوسْ. ▪ ‏25 وَا ثُوغَا إِتّْوَاسڒْمذْ ذڭْ وبْرِيذْ ن سِيذِي، ثُوغَا-ث س أَرُّوحْ إِمحْضنْ، إِسَّاوَاڒْ ؤُ إِسّڒْمَاذْ ثِيمسْڒَايِينْ ن يشُّو س شْضَارثْ، وَاخَّا نتَّا وَارْ إِسِّينْ مْغِيرْ أَسغْضصْ ن يُوحَانَّا. ‏26 إِبْذَا إِسَّاوَاڒْ س بْطَايْطَايْ ذِي ثمْزِيذَا. ڒَامِي ذ أَسْ سْڒِينْ أَكْوِيلَا ذ بْرِيسْكِيلَّا، إِوْينْ ث-إِ-د غَارْسنْ ؤُشَا سّْفهْمنْ أَسْ أَبْرِيذْ ن سِيذِي مَارَّا. ‏27 أَڒَامِي ثُوغَا إِخْسْ أَذْ إِسَافَارْ غَارْ أَخَايَا، شجّْعنْ ث وَاوْمَاثنْ، ؤُرِينْ غَارْ إِمحْضَارنْ أَذْ ث قبْڒنْ مْلِيحْ. ؤُمِي د-يِيوضْ وَا غَارْ ذِينْ، إِعَاونْ س أَرْضَا ن أَربِّي مَارَّا إِنِّي ثُوغَا يُومْننْ. ▪ ‏28 مِينْزِي نتَّا ثُوغَا إِسّڒْمَاذْ ؤُذَاينْ زَّاثْ إِ ؤُبَارُّو ن إِوْذَانْ س وَاطَّاسْ ن جّهْذْ، إِسّْبيّنْ أَسنْ زڭْ إِذْلِيسنْ بلِّي يشُّو نتَّا ذ لْمَاسِيحْ.