إِژْڒِي خْ ؤُوطُّو ن بَابِيلُونْ
19
‏1 أَوَارْنِي أَسْ سْڒِيغْ إِجّْ ن ڒْحسّْ أَمقّْرَانْ ن وَاطَّاسْ ن ڒْغَاشِي ذڭْ ؤُجنَّا، نَّانْ:
”هَالِّيلُو-يَاهْ،
ڒفْذِييّثْ ذ ؤُعُودْجِي ذ جّهْذْ أَقَا أَثنْ س أَربِّي نّغْ.
‏2 مِينْزِي ڒحْكَامَاثْ نّسْ مْغِيرْ ذ ثِيذتّْ ذ ڒْحقّْ،
ؤُمِي إِحَاسبْ خْ ثمْغَارْثْ ن فَارْقْ-شّْغڒْ ثَاژُووَارْثْ،
ثنِّي يَاردّْدْجنْ دُّونشْثْ س فَارْقْ-شّْغڒْ نّسْ،
ؤُشَا نتَّا يُوغَا ثَاسْغَارْثْ خْ إِذَامّنْ ن إِمْسخَّارنْ نّسْ
إِ يُومْسنْ غَارْ إِفَاسّنْ نّسْ.“ ▪
‏3 نَّانْ إِ ؤُمُورْ وِيسّْ ثْنَاينْ:
”هَالِّيلُو-يَاهْ!“
ؤُشَا أَذْ يَاڒِي دّخَّانْ نّسْ غَارْ ؤُجنَّا إِ ڒبْذَا قَاعْ.“ ▪
‏4 ؤُشَا أَربْعَا ؤُ-عِيشْرِينْ ن إِمْغَارنْ ذ أَربْعَا ن إِمدَّارنْ وْضَانْ غَارْ ثمُّورْثْ، سجْذنْ إِ أَربِّي ونِّي إِقِّيمنْ خْ ڒْعَارْشْ، نَّانْ:
”أَمِينْ، هَالِّيلُو-يَاهْ!“
‏5 ؤُشَا ثُوسَا-د إِشْثْ ن ثْمِيجَّا زِي ڒْعَارْشْ، ثنَّا:
”سمْغَارمْ أَربِّي نّغْ،أَ كنِّيوْ مَارَّا إِمْسخَّارنْ نّسْ،
ؤُ مَارَّا إِنِّي ث إِتّڭّْوذنْ،
أَمْ ؤُمژْيَانْ أَمْ ؤُمقّْرَانْ!“
ڒمْڒَاشْ ن يزْمَارْ
‏6 ؤُشَا سْڒِيغْ أَقَا قَّارنْ أَمشْنَاوْ س ثْمِيجَّا ن ؤُبَارُّو ن ڒْغَاشِي، أَمشْنَاوْ س ڒْحسّْ ن وَاطَّاسْ ن وَامَانْ، أَمشْنَاوْ س زّْهِيرْ ن وَاجَّاجْ أَمقّْرَانْ:
”هَالِّيلُو-يَاهْ، مِينْزِي سِيذِي أَربِّي،
أَمْزمَّارْ خْ كُوڒْشِي، أَقَا إِحكّمْ أَمْ ؤُجدْجِيذْ. ▪
‏7 نْفَارْحْ، أَذْ نسْڒِيوْڒِيوْ،
أَذْ أَسْ نڭّْ أَعُودْجِي،
مَاغَارْ ؤُرَارْ ن يزْمَارْ يِيوضْ-د،
ؤُشَا ثَامْغَارْثْ نّسْ أَقَا ثْحزّمْ، ▪
‏8 ؤُشَا ثمّوْشْ أَسْ أَذْ ثْيَارْضْ أَرُّوضْ
زِي ڒْقطَّانْ إِفْسُوسنْ إِتِّيسِّيقنْ إِزْذِيڭنْ،
مِينْزِي ڒْقطَّانْ نِّي إِفْسُوسنْ نِّي نتَّا ذ ثَاسڭْذَا ن إِمْقدَّاسنْ.“
‏9 نِيثِي نَّانْ أَيِي:
”أَرِي: سّعْذْ ن يِينِّي إِتّْوَاعَارْضنْ
غَارْ ؤُمنْسِي ن وُورَارْ ن إِزْمَارْ.‘
خنِّي إِنَّا أَيِي شَا ن يِيجّنْ:
”إِنَا ذ أَوَاڒنْ ن ثِيذتّْ ن أَربِّي.“ ▪
‏10 ؤُشَا وْضِيغْ أَسْ غَارْ إِضَارنْ نّسْ حِيمَا أَذْ ث عبْذغْ. ؤُشَا نتَّا إِنَّا أَيِي:
”لَّ، وَارْ تّڭّْ شَا مَانْ أَيَا! أَقَا نشّْ ذ أَمْسخَّارْ أَمْ شكْ ذ أَيْثْمَاشْ إِنِّي غَارْ ثدْجْ شّْهَاذثْ ن يشُّو. عبْذثْ أَربِّي، مِينْزِي شّْهَاذثْ ن يشُّو نتَّاثْ ذ أَرُّوحْ ن مِينْ إِتّْوَانَابّنْ.“ ▪
أَمْنَايْ س ؤُيِيسْ ذ أَشمْڒَاڒْ
‏11 أَوَارْنِي أَيَا ژْرِيغْ أَجنَّا إِنُّورْزمْ، ؤُ خْزَارْ، أَقَا ذِينْ إِجّْ ن ؤُيِيسْ ذ أَشمْڒَاڒْ ذ ونِّي خَاسْ إِنْيِينْ، قَّارنْ أَسْ ’ونِّي ذ أَمْثِيقِّي ذ ثِيذتّْ!‘، ؤُشَا نتَّا أَذْ إِحَاسبْ ؤُ أَذْ إِمْنغْ س ثْسڭْذَا. ▪
‏12 ثُوغَا ثِيطَّاوِينْ نّسْ أَمشْنَاوْ إِحُوذَاقْ ن ثْمسِّي، غَارسْ خْ ؤُزدْجِيفْ نّسْ أَطَّاسْ ن تَّاجَاثْ، إِتّْوَارِي خَاسنْ إِسمْ إِ وَارْ ث إِسِّينْ حذْ مْغِيرْ نتَّا وَاهَا. ▪
‏13 ثُوغَا يَارْضْ إِجّْ ن وَارُّوضْ إِتّْوَاسّْغضْصنْ ذڭْ إِذَامّنْ، ؤُشَا وَا ذ إِسمْ نّسْ: ’أَوَاڒْ ن أَربِّي‘. ▪
‏14 ڒْعسْكَارَاثْ ن ؤُجنَّا ضْفَارنْ ث-إِ-د خْ ييْسَانْ إِشمْڒَاڒنْ، أَرْضنْ ڒْقطَّانْ ذ أَشمْڒَاڒْ إِزْذِيڭْ. ▪
‏15 فّغْ-د ڒسْيُوفْ إِقضْعنْ زڭْ إِقمُّومنْ نْسنْ مَاحنْذْ أَذْ زَّايْسنْ نْغنْ ڒڭْنُوسْ، ؤُ نتَّا أَذْ ثنْ إِحْضَا س ؤُزدْجَاضْ ن وُوزَّاڒْ، ؤُ نتَّا سِيمَانْثْ نّسْ أَذْ إِعْفسْ ذِي ثْسِيرْثْ ن ثفْقحْثْ ن وغْضَابْ ن أَربِّي، أَمْزمَّارْ خْ كُوڒْشِي. ▪
‏16 خْ وَارُّوضْ نّسْ ؤُ خْ ثْمصَّاطْ نّسْ إِتّْوَارِي خَاسنْ إِسمْ-أَ وَانِيثَا: ’أَجدْجِيذْ خْ مَارَّا إِجدْجِيذنْ، سِيذِي خْ مَارَّا ڒحْكَامَاثْ.‘ ▪
‏17 ؤُشَا ژْرِيغْ إِجّْ ن لْمَالَاكْ نّغْنِي إِبدّْ ذِي ثْفُوشْثْ. نتَّا إِڒَاغَا س جّهْذْ، إِنَّا إِ مَارَّا إِجْضَاضْ إِطَّاونْ ذِي ڒْوسْثْ ن ؤُجنَّا:
”أَستِّيوْ-ذ، مُونتِّيوْ-د
غَارْ ؤُمنْسِي أَمقّْرَانْ ن أَربِّي، ▪
‏18 حِيمَا أَذْ ثشّمْ أَيْسُومْ ن إِجدْجِيذنْ
ذ ويْسُومْ ن إِمقّْرَاننْ خْ وَاڒفْ
ذ ويْسُومْ ن يِينِّي إِجهْذنْ
ذ ويْسُومْ ن إِيْسَانْ ذ ينِّي خَاسنْ إِنْيِينْ،
ذ ويْسُومْ ن إِحُورِّييّنْ ذ إِسمْغَانْ،
أَمْ ن إِمژْيَاننْ أَمْ ن إِمقّْرَاننْ.“
‏19 ؤُشَا ژْرِيغْ ڒْوحْشْ أَكْ-ذ إِجدْجِيذنْ ن ثمُّورْثْ ذ إِعسْكَارِّييّنْ نْسنْ إِنِّي إِمُوننْ حِيمَا أَذْ مّنْغنْ أَكْ-ذ ونِّي إِنْيِينْ خْ ؤُيِيسْ ؤُ أَكْ-ذ إِعسْكَارِييّنْ نّسْ. ‏20 أَقَا إِتّْوَاطّفْ ڒْوحْشْ أَكْ-ذ ؤُنَابِي إِسّْخَارِّيقنْ، ونِّي إِڭِّينْ زَّاثسْ ڒعْڒَامَاثْ نِّي زِي ثُوغَا إِغشّْ إِنِّي إِكْسِينْ ڒعْڒَامثْ ن ڒْوحْشْ ؤُشَا سجْذنْ إِ ڒخْيَاڒْ نّسْ. نِيثْنِي س ثْنَاينْ إِذْسنْ تّْوَامّنْضَارنْ ذڭْ ؤُيڒْمَامْ ن ثْمسِّي إِتّْشفْشُوفنْ عَاوذْ س ڒشْبَاريّثْ. ▪ ‏21 وِي إِقِّيمنْ تّْوَانْغنْ س وُوزَّاڒْ إِ د-إِكِّينْ زڭْ ؤُقمُّومْ ن ونِّي إِنْيِينْ خْ ؤُيِيسْ. ؤُشَا مَارَّا إِجْضَاضْ إِتّْكشَّاضنْ جِّيوْننْ س ويْسُومْ نْسنْ.