27
‏1 ”أَذْ ثڭّذْ أَعَالْطَارْ ن ؤُكشُّوضْ ن ؤُكَاسِييَا ن خمْسَا ن إِغَادْجنْ ذِي ثُوزّڭَّارْثْ ذ خمْسَا ن إِغَادْجنْ ذِي ثِيرُو. أَذْ يِيڒِي س أَربْعَا ن ثْغمُّورَا ؤُ ڒُوعْڒَا نّسْ أَذْ يِيڒِي ثْڒَاثَا ن إِغَادْجنْ. ▪ ‏2 غَارْ أَربْعَا ن ثْغمُّورَا أَذْ ثڭّذْ أَشَّاونْ نّسْ. أَشَّاونْ نّسْ أَذْ ذوْڒنْ ذ إِجّنْ أَكِيذسْ ؤُشَا أَذْ ث ثْڒحّْفذْ س نّْحَاسْ. ▫ ‏3 أَذْ ثڭّذْ ثِييْذُورِينْ نّسْ حِيمَا أَذْ ذَايْسنْثْ ثنْضَارذْ ثَاذُونْثْ نّسْ إِتّْوَاشمْضنْ ؤُشَا أَذْ ثڭّذْ عَاوذْ إِغنْجَاينْ نّسْ ذ طَّاوْيَاثْ نّسْ إِ ؤُرُوشِّي ذ فُورْشَايَاثْ نّسْ ذ ثْمجْمَارِينْ نّسْ. أَذْ ثڭّذْ مَارَّا ڒقْشُوعْ نّسْ س نّْحَاسْ. ‏4 أَذْ ثڭّذْ إِشْثْ ن ثْرَاشَّا، إِشْثْ ن ؤُمُوذِي ن نّْحَاسْ، ؤُشَا أَذْ ثڭّذْ أَربْعَا ن ثخْرَازِينْ ن نّْحَاسْ إِ ؤُمُوذِي نِّي، غَارْ أَربْعَا ن ثْغمُّورَا نّسْ. ‏5 أَذْ ث ثْزيَّارذْ سَاذُو إِ ثْمَا ن ؤُعَالْطَارْ، سْوَادَّايْ، مَاحنْذْ أَذْ يِيڒِي ؤُمُوذِي ن نّْحَاسْ نِّي غَارْ وزْينْ ن ؤُعَالْطَارْ. ‏6 أَذْ ثڭّذْ إِعُومَاذْ إِ ثَاربُّوثْ إِ ؤُعَالْطَارْ، إِعُومَاذْ ن ؤُكشُّوضْ ن ؤُكَاسِييَا ؤُ أَذْ ثنْ ثْڒحّْفذْ س نّْحَاسْ. ‏7 إِعُومَاذْ نّسْ أَذْ تّْوَاسِّيذْفنْ ذِي ثخْرَازِينْ. أَذْ إِڒِينْ إِعُومَاذْ إِ ثَاربُّوثْ غَارْ ثْنَاينْ ن إِغزْذِيسنْ ن ؤُعَالْطَارْ خْمِي ث إِ غَا أَرْپُونْ. ‏8 أَذْ ثڭّذْ إِجّْ ن ڒْخَاوِي غَارْ ذَاخڒْ ن ثْفڒْوِينْ. أَمْ مَامّشْ إِ ذ أَشْ إِمْڒَا خْ وذْرَارْ، أَمُّو إِ ث غَا ڭّنْ نِيثْنِي.
‏9 أَذْ ثڭّذْ ڒمْرَاحْ ن ثْزذِّيغْثْ. غَارْ جِّيهثْ ن لْجَانُوبْ، غَارْ يفُّوسْ، أَذْ ثڭّذْ ڒِيزَارَاثْ س ڒقْطنْ أَزْذَاذْ إِمُوذنْ ن مْيَا ن إِغَادْجنْ ذِي ثُوزّڭَّارْثْ إِ يِيجّْ ن ؤُغزْذِيسْ. ▪
‏10 عِيشْرِينْ ن إِبِيلَارنْ نّسْ ذ عِيشْرِينْ ن ثْيَارْسَاوِينْ نّسْ أَذْ إِڒِينْ ن نّْحَاسْ. ثِيسنَّارِينْ ن إِبِيلَارنْ ذ إِقضْبَانْ نْسنْ إِ ؤُسڒْقِي أَذْ إِڒِينْ ن نُّوقَارْثْ.
‏11 أَمُّو غَارْ جِّيهثْ ن شَّامَالْ ذِي ثُوزّڭَّارْثْ أَذْ ذِينْ إِڒِينْ ڒِيزَارَاثْ ن مْيَا ن إِغَادْجنْ. عِيشْرِينْ ن إِبِيلَارنْ نْسنْ ذ عِيشْرِينْ ن ثْيَارْسَاوِينْ نْسنْ أَذْ إِڒِينْ ن نّْحَاسْ. ثِيسنَّارِينْ ن إِبِيلَارنْ ذ إِقضْبَانْ نْسنْ إِ ؤُسڒْقِي أَذْ إِڒِينْ ن نُّوقَارْثْ.
‏12 ذِي ثِيرُو ن ڒمْرَاهْ، غَارْ ؤُغزْذِيسْ ن ڒْغَارْبْ، أَذْ ذِينْ إِڒِينْثْ ڒِيزَارَاثْ ن خمْسِينْ ن إِغَادْجنْ ذِي ثُوزّڭَّارْثْ أَكْ-ذ عشْرَا ن إِبِيلَارنْ نْسنْ ذ عشْرَا ن ثْيَارْسَاوِينْ نْسنْ.
‏13 ثِيرُو ن ڒمْرَاحْ غَارْ ؤُغزْذِيسْ ن شَّارْقْ، زِي مَانِيسْ د-ثْنقَّارْ ثْفُوشْثْ، أَذْ ثِيڒِي خمْسِينْ ن إِغَادْجنْ.
‏14 ڒِيزَارَاثْ غَارْ يِيجّْ ن ؤُغزْذِيسْ ن زَّاثْ أَذْ إِڒِينْثْ خمّسْطَاشْ ن إِغَادْجنْ ذِي ثُوزّڭَّارْثْ، أَكْ-ذ ثْڒَاثَا ن إِبِيلَارنْ نْسنْ ذ ثْڒَاثَا ن ثْيَارْسَاوِينْ نْسنْ.
‏15 غَارْ ؤُغزْذِيسْ ن زَّاثْ نّغْنِي أَذْ ذِينْ إِڒِينْثْ عَاوذْ ڒِيزَارَاثْ ن خمّسْطَاشْ ن إِغَادْجنْ ذِي ثُوزّڭَّارْثْ أَكْ-ذ ثْڒَاثَا ن إِبِيلَارنْ نْسنْ ذ ثْڒَاثَا ن ثْيَارْسَاوِينْ نْسنْ.
‏16 غَارْ وَاذَافْ ن ڒمْرَاحْ أَذْ ذِينْ يِيڒِي إِجّْ ن أَرْوَاقْ ن عِيشْرِينْ ن إِغَادْجنْ، ڭِّينْ ث س ؤُفِيڒُو أَذحْمِي ذ ؤُرْجُووَانِي ذ ؤُزڭّْوَاغْ إِحذْقنْ ؤُ س ڒقْطنْ أَزْذَاذْ إِمُوذنْ، إِجّْ ن ؤُمُوذِي ن ؤُخيَّاضْ، أَكْ-ذ أَربْعَا ن إِبِيلَارنْ نْسنْ ذ أَربْعَا ن ثْيَارْسَاوِينْ نْسنْ.
‏17 مَارَّا إِبِيلَارنْ إِ ذ أَسْ د-إِنّْضنْ إِ ڒمْرَاحْ أَذْ إِڒِينْ س إِقضْبَانْ ن نُّوقَارْثْ إِ ؤُسڒْقِي ؤُشَا ثِيسنَّارِينْ نْسنْ أَذْ إِڒِينْثْ ن نُّوقَارْثْ ذ ثْيَارْسَاوِينْ نْسنْ ن نّْحَاسْ.
‏18 ثُوزّڭَّارْثْ ن ڒمْرَاحْ أَذْ ثِيڒِي مْيَا ن إِغَادْجنْ ؤُ ثِيرُو أَذْ ثِيڒِي خمْسِينْ ن إِغَادْجنْ ذ خمْسِينْ عَاوذْ ؤُشَا ڒُوعْڒَا أَذْ يِيڒِي خمْسَا ن إِغَادْجنْ س ڒقْطنْ أَزْذَاذْ إِمُوذنْ ؤُشَا ثْيَارْسَاوِينْ نْسنْ أَذْ إِڒِينْثْ ن نّْحَاسْ.
‏19 مَارَّا ڒقْشُوعْ ن ثْزذِّيغْثْ إِ إِدْجَانْ إِ مَارَّا ثَاسخَّارْثْ نّسْ ؤُڒَا ذ مَارَّا ڒوْثَاذْ نّسْ ذ مَارَّا ڒوْثَاذْ ن ڒمْرَاحْ أَذْ إِڒِينْ ن نّْحَاسْ. \fig‭ |‬tabscheme-rifara-01‭.‬jpg|span‭|||‬أَرْشَام‭ ‬ن‭ ‬ثْزدِّغْث‭ ‬ن‭ ‬سِيذِي‭ ‬أَربِّي‭|‬ؤُفُّوغ‭. ‬40:7\fig‭*‬
‏20 أَذْ ثُومُورذْ أَيْثْ ن إِسْرَائِيل حِيمَا أَذْ أَشْ د-أَوْينْ زّشْثْ ثصْفَا ثدّزْ زِي زِّيثُونْ إِ ثْفَاوْثْ، حِيمَا أَذْ ثَارغْ ثْفَاوْثْ ڒبْذَا. ▪ ‏21 هَارُونْ ذ إِحنْجِيرنْ نّسْ أَذْ حْضَانْ مَانْ أَيَا زِي دْجِيڒثْ أَڒْ ضّْبحْ زَّاثْ إِ وُوذمْ ن سِيذِي ذڭْ ؤُقِيضُونْ ن ؤُمْسَاڭَارْ زَّاثْ إِ ؤُڒحَّافْ إِ إِدْجَانْ زَّاثْ إِ شّْهَاذثْ. ذ مَانْ أَيَا أَذْ يِيڒِي ذ إِشْثْ ن ثوْصيّثْ إِ ڒبْذَا نِّي إِتّْخصَّا أَذْ ثتّْوَاحْضَا زِي جِّيهثْ ن أَيْثْ ن إِسْرَائِيل ذِي مَارَّا جِّيڒَاثْ نْسنْ.“