47
‏1 إِ ؤُمقّْرَانْ ن إِمغْنَاجنْ. زڭْ أَيْثْ ن قُورَاحْ. أَزهّذْ.
‏2 أَ مَارَّا ڒڭْنُوسْ، وْثمْ ذڭْ إِفَاسّنْ،
سْغُويّمْ إِ أَربِّي س ؤُسْڒِيوْڒوْ إِجهْذنْ.
‏3 مَاغَارْ سِيذِي، أَمْعُودْجِي خْ كُوڒْشِي، أَقَا إِسَّاڭّْوَاذْ،
نتَّا ذ إِجّْ ن ؤُجدْجِيذْ ذ أَمقّْرَانْ خْ مَارَّا ثَامُّورْثْ.
‏4 نتَّا إِسَّاضَارَا أَنغْ-د ڒڭْنُوسْ،
نتَّا يَارَّا شُّوعُوبْ سَاذُو إِضَارنْ نّغْ.
‏5 نتَّا إِفَارّزْ ثَاسْغَارْثْ نّغْ ن ثمُّورْثْ إِ نشِّينْ،
ثنِّي ذ أَفيّشْ ن يَاعْقُوبْ ونِّي ثُوغَا إِتّخْسْ. سِيلَاهْ.
‏6 أَربِّي يُوڒِي سنّجْ س ؤُسْڒِيوْڒوْ،
سِيذِي، غَارْ ثْمِيجَّا ن ؤُصُوضِي ذڭْ ؤُيِيشّْ ن إِشَارِّي.
‏7 زهّْذمْ إِ أَربِّي، زهّْذمْ!
زهّْذمْ إِ ؤُجدْجِيذْ، زهّْذمْ!
‏8 مَاغَارْ أَربِّي ذ أَجدْجِيذْ خْ مَارَّا ثَامُّورْثْ.
زهّْذمْ أَيَا إِ ؤُخمِّي ذَايسْ.
‏9 أَربِّي إِحكّمْ خْ ڒڭْنُوسْ،
أَربِّي إِتّْغِيمَا خْ ڒْعَارْشْ نّسْ إِقدّْسنْ.
‏10 ثَارْوَا ن ثَاصِيڒثْ نْ ڒڭْنُوسْ تّْوَاسْمُوننْ غَارْ ڒْڭنْسْ ن أَربِّي ن إِبْرَاهِيمْ،
مَاغَارْ ثِيسدَّارِييّنْ إِ ؤُسڒْقِي ن ثمُّورْثْ إِ أَربِّي.
نتَّا أَقَا إِتّْوَاسّْعُودْجْ قَاعْ.