إِغْزَارْ ن ثُوذَارْثْ
22
‏1 ؤُشَا نتَّا إِسّْشنْ أَيِي إِجّْ ن يغْزَارْ إِزْذِيڭْ ن وَامَانْ إِدَّارنْ، ذ أَمزْذَاڭْ، إِصْفَا أَمْ ؤُكْرِيسْثَالْ، إِ د-إِتّفّْغنْ زِي ڒْعَارْشْ ن أَربِّي ؤُ ن يزْمَارْ. ▪ ‏2 ذِي ڒْوسْثْ ن وَازَّايْ، خْ ثْنَاينْ ن ثْمُووَّا ن يغْزَارْ، ثُوغَا ثَاشجَّارْثْ ن ثُوذَارْثْ ثنِّي ثسّنْضَايْ ڒْغِيدْجثْ ثنْعَاشْ ن ثْوَاڒَاوِينْ. ذِي مْكُوڒْ أَيُورْ إِوْشَا ڒْغِيدْجثْ نّسْ ذ ثِيفْرَايْ نّسْ إِ ؤُسْڭنْفُو ن ڒڭْنُوسْ. ▪ ‏3 وَارْ ذَايسْ ثتِّيڒِي عَاذْ نّعْڒثْ. أَذْ ذَايسْ يِيڒِي ڒْعَارْشْ ن أَربِّي ؤُ ن يزْمَارْ ؤُشَا إِمْسخَّارنْ نّسْ أَذْ خَاسْ سخَّارنْ. ‏4 نِيثْنِي أَذْ ژَترنْ ؤُذمْ نّسْ، إِسمْ نّسْ أَذْ يِيڒِي خْ ثنْيَارِينْ نْسنْ. ▪ ‏5 وَارْ ذِينْ ثتِّيڒِي عَاذْ دْجِيڒثْ ؤُشَا نِيثْنِي وَارْ تّحْذِيجنْ عَاذْ طّْيَا ن ڒفْنَارَاثْ نِيغْ ن ثْفَاوِينْ نِيغْ ن ثْفَاوْثْ ن ثْفُوشْثْ، مِينْزِي سِيذِي أَربِّي أَذْ أَسنْ إِڭّْ ثَافَاوْثْ ؤُشَا أَذْ يِيڒِي ذ أَجدْجِيذْ نْسنْ إِ ڒبْذَا قَاعْ. ▪
‏6 خَاسْ ؤُشَا إِنَّا أَيِي:
”أَوَاڒنْ-أَ ذَايْسنْ ڒَامَانْ ذ ثِيذتّْ،
ؤُشَا سِيذِي، أَربِّي ن أَرُّوحْ ن إِنَابِييّنْ إِقدّْسنْ،
أَقَا إِسّكّْ لْمَالَاكْ نّسْ
حِيمَا أَذْ إِسّْشنْ إِ إِمْسخَّارنْ نّسْ
مِينْ إِ غَا يِيڒِينْ ذغْيَا.“ ▪
لْمَاسِيحْ أَذْ د-يَاسْ ذغْيَا!
‏7 ”خْزَارْ نشّْ أَذْ د-أَسغْ ذغْيَا.
سّعْذْ ن ونِّي إِتّطّْفنْ
ذڭْ وَاوَاڒنْ ن نُّوپُووَاثْ ن وذْلِيسْ-أَ.“ ▪
‏8 نشّْ، يُوحَانَّا، أَقَا ژْرِيغْ ؤُ سْڒِيغْ ثِيمسْڒَايِينْ-أَ. ؤُشَا ڒَامِي ثنْثْ ژْرِيغْ ؤُ سْڒِيغْ، وْضِيغْ غَارْ إِضَارنْ ن لْمَالَاكْ ونِّي ذ أَيِي إِسّشْننْ ثِيمسْڒَايِينْ-أَ، حِيمَا أَذْ أَسْ عبْذغْ. ‏9 مَاشَا نتَّا إِنَّا أَيِي:
”حْضَا، وَارْ تّڭّْ مَانْ أَيَا،
مَاغَارْ نشّْ ذ أَمْسخَّارْ ذِي طّْوعْ نّكْ
ؤُ ذِي طّْوعْ ن أَيْثْمَاشْ، إِنَابِييّنْ،
ؤُڒَا ذِي طّْوعْ ن يِينِّي إِتّطّْفنْ ذڭْ وَاوَاڒنْ ن وذْلِيسْ-أَ.
عبْذثْ أَربِّي!“ ▪
‏10 خَاسْ ؤُشَا إِنَّا أَيِي:
”وَارْ تّڭّْ أَشمِّيعْ خْ وَاوَاڒنْ إِ إِتّْوَانَابّنْ ذڭْ وذْلِيسْ-أَ،
مِينْزِي ڒْوقْثْ أَقَا ثِيوضْ-ذ. ▪
‏11 ونِّي إِتّڭّنْ مِينْ وَارْ إِسڭّْذنْ،
أَذْ إِڭّْ مِينْ وَارْ إِسڭّْذنْ كْثَارْ،
أَمنْڭُوسْ أَذْ إِذْوڒْ ذ أَمنْڭُوسْ كْثَارْ،
أَمْسڭَّاذْ أَذْ إِڭّْ ثَاسڭْذَا كْثَارْ،
ؤُشَا أَمْقدَّاسْ أَذْ إِذْوڒْ ذ أَمْقدَّاسْ كْثَارْ.
‏12 ”خْزَارْ نشّْ أَذْ د-أَسغْ ذغْيَا ؤُشَا ڒْمُونثْ إِنُو أَكِيذِي،
حِيمَا أَذْ خدْجْصغْ كُوڒْ إِجّنْ أَنشْثْ ن ڒْخذْمثْ نّسْ. ▪
‏13 نشّْ ذ أَلِيفْ ذ ثَاوْ،
ذ أَمزْوَارُو ذ أَنڭَّارُو،
ذ بدُّو ذ أَكمّڒْ.“ ▪
‏14 ”سّعْذْ نْسنْ إِ يِينِّي إِتّڭّنْ ثِيوصَّا نّسْ.
أَذْ غَارْسنْ ثِيڒِي صُّولْطَا خْ ثْشجَّارْثْ ن ثُوذَارْثْ
ؤُشَا أَذْ د-أَذْفنْ غَارْ ثنْذِينْثْ زِي ثوُّورَا نّسْ.
‏15 بَارَّا إِدْجَانْ إِنِّي إِتّڭّنْ فَّارْقْ-شْغڒْ ذ ينِّي إِنقّنْ
ذ ينِّي إِعبّْذنْ لْ-أَصْنَامْ ذ ينِّي ذَايْسنْ ڒخْمجْ
ذ ينِّي إِتّْسحَّارنْ ذ إِمْوَاڒَاونْ ذ أَيْثْ ن بُو-إِخَارِّيقنْ.“ ▪
‏16 ”نشّْ، يشُّو، أَقَا سّكّغْ لْمَالَاكْ إِنُو
مَاحنْذْ أَذْ خَاومْ إِشْهذْ مَانْ أَيَا
زَّاثْ إِ ثْمسْمُونِينْ.
أَقَا ذ نشّْ، أَژْوَارْ ذ زَّارِيعثْ ن ذَاوُوذْ،
ذ أَمْعَاشَارْ نّسْ، ذ إِثْرِي ن ڒفْجَارْ يَارقّنْ.“ ▪
‏17 أَرُّوحْ ذ ثسْڒِيثْ قَّارنْ:
”أَسْ-د!“
ذ ونِّي ت إِسْڒِينْ، إِقَّارْ:
”أَسْ-د!“
”ذ ونِّي إِفُوذنْ، أجّْ إِ-ث أَذْ د-يَاسْ،
ؤُشَا أَذْ إِسُو أَمَانْ إِدَّارنْ بَاطڒْ.“ ▪
‏18 ”نشّْ شهّْذغْ إِ مَارَّا إِنِّي إِتّسْڒَانْ
إِ وَاوَاڒنْ ن نُّوپُووَاثْ ن وذْلِيسْ-أَ:
مَاڒَا ذِينْ حذْ ونِّي خَاسنْ إِ غَا يَارْنِينْ،
أَربِّي أَذْ خَاسْ يَارْنِي جّْرَايحْ،
ثِينِّي إِتّْوَارِينْ ذڭْ وذْلِيسْ-أَ.
‏19 مَاڒَا شَا ن إِجّنْ إِكّسْ
زڭْ وَاوَاڒنْ ن وذْلِيسْ ن نُّوپُووَاثْ-أَ،
أَذْ أَسْ إِكّسْ أَربِّي ثَاسْغَارْثْ نّسْ
زِي ثْشجَّارْثْ ن ثُوذَارْثْ ؤُ زِي ثنْذِينْثْ إِقدّْسنْ،
ثِينِّي يُورَانْ ذڭْ وذْلِيسْ-أَ.“ ▪
‏20 خْمِي نتَّا إِشْهذْ خْ مَانْ أَيَا، إِنَّا:
”وَاهْ، نشّْ أَذْ د-أَسغْ ذغْيَا!“
”أَسْ-د، أَ سِيذِي يشُّو!“
‏21 أَرْضَا ن سِيذِيثْنغْ يشُّو لْمَاسِيحْ أَقَا-ث أَكْ-ذ مَارَّا إِمْقدَّاسنْ نّسْ. أَمِينْ!
أَنڭَّارْ ن ڒْعَاهْذْ ن جْذِيذْ.
أَعُودْجِي إِ يِيسمْ ن أَربِّي،
بَابَاثْنغْ ذ سِيذِيثْنغْ ذ أَرُّوحْ إِقدّْسنْ.