ڒخْذَايمْ ن رُّوسُولْ
ثَامزْوَارُوثْ
1
‏1 أَذْلِيسْ أَمزْوَارُو إِ ؤُرِيغْ، أَ ثِييُوفِيلِيسْ، ؤُرِيغْ ث خْ مَارَّا مِينْ إِبْذَا سِيذِيثْنغْ يشُّو لْمَاسِيحْ أَذْ إِڭّْ ؤُ أَذْ إِسّڒْمذْ ‏2 أَڒْ أَسّْ إِ ذِي إِمّكْسِي غَارْ ؤُجنَّا، أَوَارْنِي ڒَامِي إِوصَّا إِ رُّوسُولْ إِ ثُوغَا إِخْضَارْ نتَّا س أَرُّوحْ إِقدّْسنْ، ▫ ▪ ‏3 إِنِّي ؤُمِي، أَوَارْنِي ڒَامِي ثُوغَا إِودّبْ، إِسّْشنْ أَسنْ إِخفْ نّسْ بلِّي أَقَا إِدَّارْ، أَمْ ذ أَسنْ د-إِضْهَارْ أَربْعِينْ ن وُوسَّانْ س وَاطَّاسْ ن ڒعْڒَامَاثْ، إِسَّاوَاڒْ خْ ثْڭلْذِيثْ ن أَربِّي. ▪
ثَامكْسِيثْ ن يشُّو غَارْ ؤُجنَّا
‏4 ڒَامِي أَكِيذْسنْ إِشَّا أَغْرُومْ، إِوصَّا ثنْ حِيمَا وَارْ د-تّفّْغنْ شَا زِي ؤُرْشَالِيمْ، مَاشَا أَذْ قِّيمنْ أَذْ رَاجَانْ لْوَاعْذْ ن ثْبَابَاثْ ... ”إِ ثُوغَا كنِّيوْ ثسْڒِيمْ زَّايِي، أَمُّو إِ إِنَّا. ▪ ‏5 مِينْزِي يُوحَانَّا ثُوغَا إِسّغْضَاصْ ذڭْ وَامَانْ، مَاشَا كنِّيوْ أَذْ تّْوَاسّْغضْصمْ ذِي أَرُّوحْ إِقدّْسنْ أَوَارْنِي ذْرُوسْ ن شَا ن وُوسَّانْ.“ ▪
‏6 خنِّي سّقْسَانْ ث إِنِّي ثُوغَا ذِينْ إِمُوننْ، نَّانْ: ”أَ سِيذِيثْنغْ، مَا ذِي ڒْوقْثْ-أَ أَذْ د-ثَارّذْ ثَاڭلْذِيثْ إِ إِسْرَائِيل عَاوذْ؟“ ▪ ‏7 إِنَّا أَسنْ: ”وَارْ ذ أَومْ د-يُوسِي أَذْ ثَارڭْبمْ خْ زْمَانْ ذ زْمَانَاثْ إِ إِطّفْ ثْبَابَاثْ ذِي صُّولْطَا نّسْ إِ يِيخفْ نّسْ. ▪ ‏8 مَاشَا كنِّيوْ أَذْ ثكْسِيمْ جّهْذْ خْمِي خَاومْ د غَا إِهْوَا أَرُّوحْ إِقدّْسنْ ؤُشَا كنِّيوْ أَذْ ثِيڒِيمْ ذ ڒشْهُوذْ ذِي ؤُرْشَالِيمْ، ذِي مَارَّا يَاهُوذِييَّا، ذِي سَامَارْيَا ؤُ أَڒْ إِنڭُّورَا ن دُّونشْثْ.“ ▪
‏9 أَوَارْنِي ڒَامِي إِنَّا أَيَا، ژْرِينْ مَامّشْ إِمّكْسِي نتَّا ؤُشَا أَسيْنُو إِكْسِي ث، إِسّْنُوفَّارْ إِ-ث خْ ثِيطَّاوِينْ نْسنْ. ▪
‏10 أَمْ ذ أَسْ سّضْفَارنْ س ثِيطَّاوِينْ نْسنْ أَمْ إِرُوحْ غَارْ ؤُجنَّا، خْزَارْ، أَقَا بدّنْ غَارْسنْ ثْنَاينْ ن يرْيَازنْ أَرْضنْ أَرُّوضْ ذ أَشمْڒَاڒْ. ▪
‏11 نَّانْ أَسنْ: ”أَ إِرْيَازنْ زِي لْجَالِيلْ، مِينْ كنِّيوْ إِذعْونْ ثتّْبدَّامْ ثْخزَّارمْ غَارْ ؤُجنَّا؟ أَقَا يشُّو وَانِيثَا ونِّي إِمّكْسِينْ خَاومْ غَارْ ؤُجنَّا، أَذْ د-إِعْقبْ أَمشْنَاوْ مَامّشْ ث ثژْرِيمْ إِڭعّذْ غَارْ ؤُجنَّا!“ ▪
ڒِيخْضَارثْ ن مَاتِّييَا ذڭْ ومْشَانْ ن يَاهُوذَا
‏12 خنِّي عقْبنْ غَارْ ؤُرْشَالِيمْ زڭْ وذْرَارْ ؤُمِي قَّارنْ ’ثَادَّارْثْ ن زِّيثُونْ‘ إِ إِدْجَانْ زَّاثْ إِ ؤُرْشَالِيمْ ؤُشَا إِڭّْوجْ خَاسْ عْڒَاحَاڒْ سبْعَا ’إِسْثَاذِييّنْ‘، إِخْسْ أَذْ يِينِي عْڒَاحَاڒْ إِجّْ ن كِيلُومِيثْرْ ؤُ ثْڒَاثَا ميَّا مِيثْرْ.
‏13 ؤُمِي د-ؤُذْفنْ غَارْ ثنْذِينْثْ، ڭعّْذنْ غَارْ ثْغُورْفثْ سنّجْ مَانِي ثُوغَا تّْغِيمَانْ: بُوطْرُوسْ ذ يُوحَانَّا ذ يَاعْقُوبْ ذ أَنْذْرَاوُوسْ ذ فِيلِيبُّوسْ ذ ثُومَا ذ مَاتَّا ذ بَارْ-ثُولُومَاوُوسْ ذ يَاعْقُوبْ مِّيسْ ن حَالْفَا، ذ شِيمْعُونْ ؤُمِي قَّارنْ ’أَمْعسَّابْ‘، ذ يَاهُوذَا مِّيسْ ن يَاعْقُوبْ.
‏14 إِنَا مَارَّا إِذْسنْ ثُوغَا صْبَارنْ س يِيجّْ ن ذْمَامْ خْ ثْژَادْجِيثْ، أَكْ-ذ ثمْغَارِينْ ؤُ أَكْ-ذ مَارْيَامْ يمَّاسْ ن يشُّو، ؤُ أَكْ-ذ أَيْثْمَاسْ. ▪
‏15 ذڭْ وُوسَّانْ نِّي إِكَّارْ شِيمْعُونْ بُوطْرُوسْ جَارْ أَسنْ، ذِي ڒْوسْثْ ن إِمحْضَارنْ. ثُوغَا ذِينْ مُوننْ عْڒَاحَارْ مْيَا ؤُ-عِيشْرِينْ ن إِوْذَانْ، ؤُ نتَّا إِنَّا:
‏16 ”أَ إِرْيَازنْ ثَاوْمَاثْ، ثُوغَا إِتّْخصَّا أَذْ إِتّْوَاكمّڒْ أَوَاڒْ ن ثِيرَا إِقدّْسنْ إِ إِتّْوَانَّانْ قْبڒْ س أَرُّوحْ إِقدّْسنْ س ؤُقمُّومْ ن ذَاوُوذْ خْ يَاهُوذَا، ونِّي إِذوْڒنْ ذ أَمْڭوّذْ ن يِينِّي إِحبّْسنْ يشُّو، ▪
‏17 مِينْزِي نتَّا ثُوغَا إِتّْوَاحْسبْ زَّايْنغْ ؤُ ثُوغَا إِطّفْ ثَاسْغَارْثْ ذِي ثْسخَّارْثْ-أَ. ▪
‏18 أَقَا وَا ثُوغَا إِكسّبْ إِجّْ ن إِيَّارْ س ڒْمُونثْ ن دّنْبْ نّسْ ؤُشَا ؤُمِي إِوْضَا خْ ؤُغمْپُوبْ نّسْ، أَقَا فدْجْقنْ ذَايسْ أَذَانْ نّسْ ؤُشَا فّْغنْ-د غَارْ بَارَّا. ▪
‏19 أَقَا مَانْ أَيَا إِذْوڒْ إِتّْوَاسّنْ غَارْ مَارَّا إِمزْذَاغْ ن ؤُرْشَالِيمْ أَڒَامِي سمَّانْ إِيَّارْ نِّي ذڭْ إِڒسْ ن ثمُّورْثْ نْسنْ ’حَاقْلْ-ذَامَا‘، مِينْ إِخْسْ أَذْ يِينِي ’إِيَّارْ ن إِذَامّنْ‘. ▪ ‏20 مِينْزِي ثُورَا ذڭْ وذْلِيسْ ن إِزهِّيذنْ ن ذَاوُوذْ:
’أَذْ ثذْوڒْ ثَادَّارْثْ نّسْ ذ ڒْخَارْبثْ،
ؤُڒَا ذ إِجّْ وَارْ ذَايسْ إِزدّغْ!
ؤُشَا:
أَذْ إِكْسِي ونّغْنِي ثْسخَّارْثْ نّسْ ن ؤُمحْضَايْ.‘ ▪
‏21 س ؤُينِّي إِتّْڒِيقْ، أَقَا إِجّنْ زڭْ يرْيَازنْ إِنِّي ثُوغَا ذ إِمْعَاشَارنْ أَكِيذْنغْ كُوڒْ ڒْوقْثْ إِ ذِي ثُوغَا سِيذِيثْنغْ يشُّو إِتَّاذفْ ؤُ إِتّفّغْ جَارْ أَنغْ، ▪ ‏22 زڭْ ؤُسغْضصْ ن يُوحَانَّا أَڒْ أَسّْ إِ ذِي إِمّكْسِي خَانغْ، أَذْ إِذْوڒْ ذ أَشهَّاذْ أَكِيذْنغْ خْ ثْنُوكْرَا نّسْ.“
‏23 أَرشّْحنْ ثْنَاينْ: يُوسُوفْ، ؤُمِي قَّارنْ بَارْسَابَاسْ ونِّي ؤُمِي تّْكنَّانْ يُوسْثُوسْ، ذ مَاتِّييَا. ▪ ‏24 أَمْ ثُوغَا تّْژَادْجَانْ، نَّانْ: ”أَ سِيذِي، شكْ ثسّْنذْ ؤُڒَاونْ ن مَارَّا، سْشنْ أَنغْ مَانْ ونْ زِي ثْنَاينْ-أَ إِ ثِيخْضَارذْ، ▪ ‏25 حِيمَا أَذْ إِشَارْشْ ذِي ثْسخَّارْثْ-أَ ؤُ ذِي ڒْخذْمثْ ن رُّوسُولْ إِ ذِي إِسْمحْ يَاهُوذَا حِيمَا أَذْ إِرَاحْ غَارْ ومْشَانْ نّسْ.“ ‏26 خنِّي ڭِّينْ أَكشُّوضْ ؤُشَا يُوسَا-د ؤُكشُّوضْ خْ مَاتِّييَا ؤُشَا أَرْنِينْ ث غَارْ حِيطَاشْ ن رُّوسُولْ.