30
‏1 ”أَذْ ثڭّذْ عَاوذْ أَعَالْطَارْ ن ڒبْخُورْ. أَذْ ث ثڭّذْ زڭْ ؤُكشُّوضْ ن ثْشجَّارْثْ ن ؤُكَاسِييَا. ▪ ‏2 ثُوزّڭَّارْثْ أَذْ ثِيڒِي ذ إِجّْ ن ؤُغِيڒْ، ؤُ ثِيرُو عَاوذْ ذ إِجّْ ن ؤُغِيڒْ. أَذْ يِيڒِي ؤُعَالْطَارْ س أَربْعَا ن ثْغمُّورَا. ڒُوعْڒَا نّسْ أَذْ يِيڒِي ذ ثْنَاينْ ن إِغَادْجنْ ؤُ أَشَّاونْ نّسْ أَذْ إِڒِينْ ذ إِجّنْ أَكِيذسْ. ▫ ‏3 أَذْ ث ثْغدْجْفذْ س وُورغْ إِصْفَانْ، ؤُذمْ نّسْ ن سنّجْ ذ إِغزْذِيسنْ نّسْ إِ ذ أَسْ د-إِنّْضنْ ذ وَاشَّاونْ نّسْ. أَذْ أَسْ ثڭّذْ إِجّْ ن زّْوَاقْ ن وُورغْ إِ ذ أَسْ د-إِنّْضنْ. ‏4 أَذْ أَسْ ثڭّذْ ثْنَاينْ ن ثخْرَازِينْ ن وُورغْ سَاذُو زّْوَاقْ نّسْ. أَذْ ثنْثْ ثڭّذْ غَارْ ثْنَاينْ ن إِغزْذِيسنْ نّسْ، غَارْ ثْنَاينْ ن ثْغمَّارْ نّسْ. أَذْ إِڒِينْثْ إِ إِعُومَاذْ حِيمَا أَذْ زَّايْسنْ أَرْپُونْ أَعَالْطَارْ ن ڒبْخُورْ. ‏5 أَذْ ثڭّذْ ثْنَاينْ ن إِعُومَاذْ إِ ثَاربُّوثْ زڭْ ؤُكشُّوضْ ن ؤُكَاسِييَا ؤُشَا أَذْ ثنْ ثْغدْجْفذْ س وُورغْ. ‏6 أَذْ ث ثسَّارْسذْ زَّاثْ إِ ؤُڒحَّافْ إِ إِدْجَانْ زَّاثْ إِ تَّاپُوثْ ن شّْهَاذثْ، زَّاثْ إِ ثْقبَّارْثْ ن وصْڒَاحْ ثنِّي إِدْجَانْ خْ شّْهَاذثْ، مَانِي كِيكْ إِ غَا مْسَاڭَارغْ. ‏7 أَذْ إِسّْبخَّارْ هَارُونْ ڒبْخُورْ إِتّْفُوحنْ كُوڒْ ضّْبحْ. ڒَامِي إِعْذڒْ ثِيفْثِيڒِينْ، أَذْ إِسّْبخَّارْ. ▪ ‏8 مڒْمِي إِ غَا إِسَّارغْ هَارُونْ ثِيفْثِيڒِينْ جَارْ بدُّو ن وزْينْ ن وَاسّْ أَڒْ د-ثوْضَا ثْمذِّيثْ، أَذْ يجّْ ڒبْخُورْ أَذْ إِبخَّارْ. أَذْ يِيڒِي ذ إِجّْ ن ڒبْخُورْ إِ ڒبْذَا زَّاثْ إِ وُوذمْ ن سِيذِي إِ مَارَّا جِّيڒَاثْ نْومْ. ‏9 كنِّيوْ وَارْ خَاسْ ثسّْڭعّْذمْ شَا ڒبْخُورْ وَارْ إِدْجِينْ نّغْ، نِيغْ ثَاغَارْصْثْ ن وشْمَاضْ نِيغْ ثَاوْهِيبْثْ ن ڒْغِيدْجثْ ؤُ وَارْ خَاسْ تّْزدْجَاعمْ ثَاوْهِيبْثْ ن ؤُسيّبْ.
‏10 هَارُونْ أَذْ إِسّصْڒحْ أَشَّاونْ نّسْ إِشْثْ ن ثْوَاڒَا ذڭْ ؤُسڭّْوَاسْ س إِذَامّنْ ن ثْغَارْصَا ن دّْنُوبْ إِ وصْڒَاحْ. أَذْ إِسّصْڒحْ إِشْثْ ن ثْوَاڒَا ذڭْ ؤُسڭّْوَاسْ إِ مَارَّا جِّيڒَاثْ نْومْ. أَقَا-ث ذ أَمْقدَّاسْ قَاعْ إِ سِيذِي.
‏11 إِسِّيوڒْ سِيذِي أَكْ-ذ مُوسَا، إِنَّا:
‏12 ”خْمِي إِ غَا ثكْسِيذْ ڒْقدّْ ن أَيْثْ ن إِسْرَائِيل، ڒْقدّْ ن ينِّي إِتّْوَاڒَاغَانْ إِ ؤُمنْغِي، خنِّي نِيثْنِي أَذْ وْشنْ، كُوڒْ إِجّْ إِ يِيخفْ نّسْ، تَّامَانْ ن وصْڒَاحْ إِ سِيذِي غَارْ ؤُسذِّي نْسنْ، حِيمَا وَارْ ثتِّيڒِي جّْرِيحشْثْ جَارْ أَسنْ خْ مِينِّي ثنْ إِ غَا ثْحسْبذْ. ▪
‏13 ذ مَانْ أَيَا أَذْ وْشنْ نِيثْنِي، كُوڒْ إِجّْ ونِّي إِ غَا إِژْوَانْ غَارْ ينِّي إِتّْوَاڒَاغَانْ: أَزْينْ ن ؤُشِيقْلْ عْلَاحْسَابْ أَشِيقْلْ ن زَّاوشْثْ إِقدّْسنْ - أَشِيقْلْ-أَ ذ عِيشْرِينْ ن إِجِيرَاثْ - ؤُڒَا ذ أَزْينْ ن ؤُشِيقْلْ ذ ثَاوْهِيبْثْ ن ؤُسْڭعّذْ إِ سِيذِي. ▪
‏14 كُوڒْ إِجّْ ونِّي إِ غَا إِژْوَانْ غَارْ ينِّي إِتّْوَاڒَاغَانْ، زِي عِيشْرِينْ إِسڭّْوُوسَا سنّجْ، أَذْ إِسّْڭعّذْ ثَاوْهِيبْثْ ن سِيذِي.
‏15 بُو-وَاڭْڒَا وَارْ إِتِّيشْ كْثَارْ ؤُڒَا أَمزْڒُوضْ وَارْ إِسّنْقِيسْ زڭْ وزْينْ ن ؤُشِيقْلْ، خْمِي إِ غَا ثسّْڭعّْذمْ ثَاوْهِيبْثْ ن سِيذِي إِ وصْڒَاحْ خْ ڒعْمُورْ نْومْ.
‏16 خنِّي أَذْ ثكْسِيذْ نُّوقَارْثْ ن وصْڒَاحْ ن أَيْثْ ن إِسْرَائِيل ؤُشَا أَذْ ت ثْفَارْزذْ إِ ثْسخَّارْثْ ن ؤُقِيضُونْ ن ؤُمْسَاڭَارْ. أَذْ ثِيڒِي ذ ڒِيذَارثْ إِ أَيْثْ ن إِسْرَائِيل زَّاثْ إِ وُوذمْ ن سِيذِي إِ وصْڒَاحْ إِ ڒعْمُورْ نْومْ.“ ▪
‏17 إِسِّيوڒْ سِيذِي أَكْ-ذ مُوسَا، إِنَّا:
‏18 ”أَذْ ثڭّذْ عَاوذْ ثْبَانْيُوثْ ن نّْحَاسْ إِ ؤُسِيرْذْ ذ ؤُضَارْ نّسْ. أَذْ ت ثسَّارْسذْ جَارْ ؤُقِيضُونْ ن ؤُمْسَاڭَارْ ذ ؤُعَالْطَارْ ؤُشَا أَذْ ذَايسْ ثڭّذْ أَمَانْ،
‏19 مَاحنْذْ هَارُونْ ذ إِحنْجِيرنْ نّسْ أَذْ زَّايسْ سِّيرْذنْ إِفَاسّنْ نْسنْ ذ إِضَارنْ نْسنْ. ‏20 خْمِي إِ غَا يَاذْفنْ غَارْ ؤُقِيضُونْ ن ؤُمْسَاڭَارْ أَذْ سِّيرْذنْ س وَامَانْ حِيمَا وَارْ تّْمتِّينْ شَا، نِيغْ خْمِي إِ د غَا قَارّْبنْ غَارْ ؤُعَالْطَارْ مَاحنْذْ أَذْ سخَّارنْ خْمِي إِ غَا سّْبخَّارنْ ثَاوْهِيبْثْ ن ثْمسِّي إِ سِيذِي. ‏21 خنِّي أَذْ سِّيرْذنْ إِفَاسّنْ نْسنْ ذ إِضَارنْ نْسنْ حِيمَا وَارْ تّْمتِّينْ شَا. مَانْ أَيَا أَذْ أَسنْ يِيڒِي ذ إِشْثْ ن ثوْصيّثْ إِ ڒبْذَا، إِ نتَّا ؤُ إِ زَّارِيعثْ نّسْ، إِ مَارَّا جِّيڒَاثْ نْسنْ.“
‏22 إِسِّيوڒْ سِيذِي أَكْ-ذ مُوسَا، إِنَّا:
‏23 ”شكْ، كْسِي ڒخُّو غَاركْ ڒعْطُورْ إِشْنَانْ أَطَّاسْ: خمْسْ-مْيَا ن شِيقْلُو ن مِيرُّو يُوزّْڒنْ ذ ڒْقدّْ ن وزْينْ ن مَانَاونِّي، أَقَا-ث ذ مِيثَاينْ ؤُ-خمْسِينْ شِيقْلُو زِي ڒْقَارْفَا إِتّْفُوحنْ ؤُ مِيثَاينْ ؤُ-خمْسِينْ شِيقْلُو زڭْ ؤُغَانِيمْ ؤُحمُّومْ إِتّْفُوحنْ، ‏24 خمْسَا-مْيَا ن قَاسِّييَا إِوزّْننْ عْلَاحْسَابْ أَشِيقْلْ ن زَّاوشْثْ إِقدّْسنْ، ذ إِجّْ ن ؤُهِينُو ن زّشْثْ ن زِّيثُونْ. ‏25 أڭّْ زَّايْسنْ إِشْثْ ن زّشْثْ ثَامْقدَّاسْثْ إِ وذْهَانْ، إِجّْ ن ڒعْطُورْ إِتّْوَاڭّنْ عْلَاحْسَابْ صّنْعثْ ن ؤُعطَّارْ. أَذْ ثِيڒِي ذ إِشْثْ ن زّشْثْ ثَامْقدّسْثْ إِ وذْهَانْ. ‏26 س مَانْ أَيَا أَذْ ثْذهْنذْ أَقِيضُونْ ن ؤُمْسَاڭَارْ، تَّاپُوثْ ن شّْهَاذثْ، ‏27 ثَازوْضَا أَكْ-ذ مَارَّا ڒقْشُوعْ نّسْ ذ ڒْقنْذِيڒْ أَكْ-ذ مَارَّا ڒقْشُوعْ نّسْ ذ ؤُعَالْطَارْ ن ڒبْخُورْ، ‏28 ذ ؤُعَالْطَارْ ن وشْمَاضْ أَكْ-ذ مَارَّا ڒقْشُوعْ نّسْ ذ ثْبَانْيُوثْ أَكْ-ذ ؤُضَارْ نّسْ. ‏29 أَذْ ثسّْقدّْسذْ مَارَّا أَيَا حِيمَا أَذْ يِيڒِي ذ أَمْقدَّاسْ قَاعْ. مَارَّا وِي إِ غَا إِحَاذَانْ زِي مَانْ أَيَا، أَذْ يِيڒِي ذ أَمْقدَّاسْ. ‏30 أَذْ ثْذهْنذْ هَارُونْ ذ إِحنْجِيرنْ نّسْ ؤُشَا أَذْ ثنْ ثسّْقدّْسذْ حِيمَا أَذْ أَيِي إِڒِينْ ذ إِكهَّاننْ. ‏31 أَذْ ثسِّيوْڒذْ أَكْ-ذ أَيْثْ ن إِسْرَائِيل ؤُشَا أَذْ ثِينِيذْ: ”ثَا أَذْ ثِيڒِي ذ إِشْثْ ن زّشْثْ ثَامْقدَّاسْثْ إِ وذْهَانْ إِ نشّْ ذِي مَارَّا جِّيڒَاثْ نْومْ. ▫ ‏32 وَارْ إِتّْخِيصَّا أَرِّيمثْ ن بْنَاذمْ أَذْ خَاسْ ت فَارّْغنْ، ؤُ مَامّشْ ثدْجْ وَارْ زَّايسْ تّڭّمْ ؤُتْشْمَاسْ. ثَامْقدَّاسْثْ إِ ثدْجْ ؤُشَا أَذْ ثِيڒِي ذ ثَامْقدَّاسْثْ إِ كنِّيوْ. ‏33 ونِّي إِ غَا إِسّْوجْذنْ إِشْثْ ن زّشْثْ ن وذْهَانْ أَمشْنَاوْ ثَانِيثَا ؤُشَا أَذْ زَّايسْ ثْمسْحذْ خْ يِيجّنْ زِي بَارَّا، أَذْ إِتّْوَاقسّْ زِي ڒْڭنْسْ نّسْ.“
‏34 إِنَّا سِيذِي إِ مُوسَا:
”كْسِي إِ يِيخفْ نّكْ ڒبْخُورْ إِتّْفُوحنْ: ثُوذِّيمِينْ ن ؤُسرْغَاغْ ذ وَاشَّارنْ إِتّْفُوحنْ ذ غَالْبَا، ڒبْزَارْ إِتّْفُوحنْ ذ جَّاوِي إِصْفَانْ. أَذْ يِيڒِي ڒْقدّْ نّسْ أَمْ ڒْقدّْ ن ونّغْنِي. ‏35 أڭّْ زَّايسْ إِجّْ ن ڒعْطُورْ أَمشْنَاوْ ثنِّي إِڭَّا ؤُعطَّارْ: إِتّْوَامدْجذْ، إِصْفَا، إِمْقدّسْ. ‏36 حْرِي-د زَّايسْ ثَانغْذَا ثَازْذَاذْثْ ؤُشَا سَارْسْ شَا زَّايسْ زَّاثْ إِ شّْهَاذثْ ذڭْ ؤُقِيضُونْ ن ؤُمْسَاڭَارْ مَانِي أَكِيذكْ إِ غَا مْسَاڭَارغْ. أَذْ أَومْ ثِيڒِي ذ ثَامْقدَّاسْثْ قَاعْ. ‏37 ڒعْثُورْ نِّي إِ غَا ثڭّذْ، وَارْ ث تّڭّمْ س ؤُخدْجضْ نِّي إِ يِيخفْ نْومْ. أَذْ يِيڒِي إِ شكْ ذ أَمْقدَّاسْ إِ سِيذِي. ‏38 مَانْ ونْ إِ غَا إِڭّنْ شَا أَمشْنَاوْ وَانِيثَا ؤُشَا أَذْ ث إِشمّْ، أَذْ إِتّْوَاقسّْ زِي ڒْڭنْسْ نّسْ.“