مُوسَا ذ هَارُونْ رُوحنْ غَارْ فِيرْعُونْ ثْوَاڒَا نّغْنِي
7
‏1 إِنَّا سِيذِي إِ مُوسَا: ”خْزَارْ، نشّْ أَقَا ڭِّيغْ شكْ ذ أَربِّي إِ فِيرْعُونْ ذ ؤُمَاشْ هَارُونْ أَذْ أَشْ يِيڒِي ذ أَنَابِي إِ شكْ. ‏2 شكْ أَذْ ثِينِيذْ مَارَّا مِينْ زِي شكْ إِ غَا ؤُمُورغْ ؤُشَا هَارُونْ، ؤُمَاشْ، أَذْ إِسِّيوڒْ أَكْ-ذ فِيرْعُونْ، حِيمَا أَذْ يجّْ أَذْ فّْغنْ أَيْثْ ن إِسْرَائِيل زِي ثمُّورْثْ نّسْ. ▪ ‏3 مَاشَا نشّْ أَذْ سّْقسْحغْ ؤُڒْ ن فِيرْعُونْ ؤُشَا أَذْ كتَّارغْ ڒعْڒَامَاثْ ذ لْمُوعْجِيزَاثْ إِنُو ذِي ثمُّورْثْ ن مِيصْرَا. ‏4 مَاشَا فِيرْعُونْ وَارْ غَارْومْ-د إِسّْحسِّي ؤُ نشّْ أَذْ سِّيذْفغْ أَفُوسْ إِنُو ذِي مِيصْرَا ؤُشَا أَذْ سُّوفّْغغْ ڒْعسْكَارَاثْ إِنُو، ڒْڭنْسْ إِنُو، أَيْثْ ن إِسْرَائِيل، زِي ثمُّورْثْ ن مِيصْرَا س ڒحْكَامَاثْ إِمْغَارنْ. ‏5 ڒخْذنِّي أَذْ سّْننْ إِمِيصْرِييّنْ بلِّي نشّْ ذ سِيذِي إِ دْجِيغْ خْمِي إِ غَا سّْوِيژّْضغْ أَفُوسْ إِنُو خْ مِيصْرَا ؤُشَا أَذْ سُّوفّْغغْ أَيْثْ ن إِسْرَائِيل زِي ڒْوسْثْ نْسنْ.“
‏6 ؤُشَا ڭِّينْ مُوسَا ذ هَارُونْ أَمْ مَامّشْ ثنْ يُومُورْ سِيذِي، وَاهْ، أَمنِّي إِ ڭِّينْ. ‏7 ثُوغَا مُوسَا ذ إِجّْ ن بْنَاذمْ ن ثْمنْيِينْ ن إِسڭّْوُوسَا ؤُ هَارُونْ ن ثْڒَاثَا ؤُ-ثْمنْيِينْ ن إِسڭّْوُوسَا، ڒَامِي سِّيوْڒنْ أَكْ-ذ فِيرْعُونْ.
‏8 ؤُشَا إِسِّيوڒْ سِيذِي أَكْ-ذ مُوسَا ذ هَارُونْ، إِنَّا: ‏9 ”مَاڒَا إِسِّيوڒْ فِيرْعُونْ أَكِيذْومْ، أَذْ يِينِي: ’ڭّمْ إِشْثْ ن لْمُوعْجِيزَا إِ يِيخفْ نْومْ!‘، خنِّي أَذْ ثِينِيذْ إِ هَارُونْ: ’طّفْ ثَاغَّارْشْثْ نّكْ ؤُشَا نْضَارْ إِ-ت زَّاثْ إِ فِيرْعُونْ، خنِّي أَذْ ثذْوڒْ ذ إِشْثْ ن ڒْهَايْشثْ.‘ “
‏10 ؤُذْفنْ خنِّي مُوسَا ذ هَارُونْ غَارْ فِيرْعُونْ ؤُشَا ڭِّينْ مُوخَاسْ إِ ذ أَسنْ يُومُورْ سِيذِي. إِنْضَارْ هَارُونْ ثَاغَّارْشْثْ نّسْ زَّاثْ إِ فِيرْعُونْ ذ إِمْسخَّارنْ نّسْ ؤُشَا ثذْوڒْ ذ إِشْثْ ن ڒْهَايْشثْ.
‏11 ڒخْذنِّي إِڒَاغَا-د عَاوذْ فِيرْعُونْ خْ إِمِيغِيسنْ ذ إِسحَّارنْ، ؤُشَا ؤُڒَا ذ ثَارْوَا ن ثْسحَّارْثْ ن مِيصْرَا ڭِّينْ عَاوذْ أَمنِّي كِيفْكِيفْ س ثْمڭَّا نْسنْ ن سْوَادَّايْ سْوَادَّايْ.
‏12 إِنْضَارْ كُوڒْ إِجّنْ ثَاغَّارْشْثْ نّسْ ؤُشَا ذوْڒنْ ذ ڒْهَايْشَاثْ. مَاشَا ثَاغَّارْشْثْ ن هَارُونْ ثْسَارْضْ ثِيغَّارْينْ نْسنْ.
‏13 ؤُڒْ ن فِيرْعُونْ إِذْوڒْ إِقْسحْ ؤُشَا وَارْ غَارْسنْ إِسْڒِي شَا، أَمْ مَامّشْ ثُوغَا إِ ذ أَسنْ إِنَّا سِيذِي قْبڒْ.
ثسْعَا ن جّْرَايحْ ثِيمزْوُورَا
‏14 ڒخْذنِّي إِنَّا سِيذِي إِ مُوسَا: ”ؤُڒْ ن فِيرْعُونْ إِذْوڒْ إِقْسحْ. وَارْ إِخْسْ أَذْ يجّْ أَذْ إِفّغْ ڒْڭنْسْ.
‏15 رُوحْ ثِيوشَّا غَارْ ضّْبحْ غَارْ فِيرْعُونْ. خْزَارْ، نتَّا أَذْ إِفّغْ غَارْ وَامَانْ. شكْ رَاجَا ذِينْ غَارْ ثْمَا ن يغْزَارْ ؤُشَا كْسِي-د ثَاغَّارْشْثْ نِّي إِذوْڒنْ ذ إِجّْ ن ؤُفِيغَارْ ذڭْ ؤُفُوسْ نّكْ.
‏16 أَذْ أَسْ ثِينِيذْ: ”سِيذِي، أَربِّي ن إِعِيبْرَانِييّنْ إِسّكّْ أَيِي-د غَاركْ، إِنَّا: ’أجّْ أَذْ إِرَاحْ ڒْڭنْسْ إِنُو، حِيمَا أَذْ أَيِي إِعْبذْ ذِي ڒخْڒَا.‘ خْزَارْ، أَڒْ ڒخُّو وَارْ ثخْسذْ أَذْ ثْسدْجذْ.“
‏17 أَمُّو إِ إِقَّارْ سِيذِي: ”س مَانْ أَيَا ڭُّورْ أَذْ ثسّْنذْ بلِّي نشّْ ذ سِيذِي. خْزَارْ، نشّْ ڭُّورْ أَذْ وْثغْ أَمَانْ إِ إِدْجَانْ ذڭْ إِغْزَارْ س ثغَّارْشْثْ إِ غَارِي ذڭْ ؤُفُوسْ إِنُو ؤُشَا أَذْ ذوْڒنْ ذ إِذَامّنْ.
‏18 إِسڒْمَانْ إِ إِدْجَانْ ذڭْ إِغْزَارْ أَذْ مّْثنْ أَڒْ إِ غَا يُورْسضْ إِغْزَارْ، أَذْ عِيفّنْ إِمِيصْرِييّنْ أَذْ سْونْ أَمَانْ ن يغْزَارْ.‘ “
‏19 إِنَّا سِيذِي عَاوذْ إِ مُوسَا: ”إِنِي إِ هَارُونْ: ’كْسِي ثَاغَّارْشْثْ نّكْ، سْوِيژّضْ أَفُوسْ نّكْ خْ وَامَانْ ن مِيصْرَا، خْ إِغزْرَانْ نْسنْ، خْ ثْغزْرَاثِينْ نْسنْ، خْ إِيڒْمَامنْ نْسنْ خْ مَارَّا إِمُوشَانْ مَانِيسْ دُّوقُّوزنْ وَامَانْ ؤُشَا أَذْ ذوْڒنْ ذ إِذَامّنْ. أَذْ ذوْڒنْ ذ إِذَامّنْ خْ مَارَّا ثَامُّورْثْ ن مِيصْرَا، ؤُڒَا ذِي ڒقْشُوعْ ن ؤُكشُّوضْ ذ وژْرُو.‘ “
‏20 إِڭَّا مُوسَا ذ هَارُونْ مُوخَاسْ إِ ذ أَسنْ يُومُورْ سِيذِي. إِسّْڭعّذْ هَارُونْ ثَاغَّارْشْثْ، إِوْثَا أَمَانْ نِّي ثُوغَا ذڭْ يغْزَارْ قِيبَاتْشْ إِ ثِيطَّاوِينْ ن فِيرْعُونْ ذ إِمْسخَّارنْ نّسْ ؤُشَا مَارَّا أَمَانْ إِنِّي ثُوغَا ذڭْ يغْزَارْ ذوْڒنْ ذ إِذَامّنْ. ▪ ‏21 مُّوثنْ إِسڒْمَانْ إِنِّي ثُوغَا ذڭْ يغْزَارْ ؤُشَا يُورْصُوضْ يغْزَارْ أَڒَامِي ذوْڒنْ إِمِيصْرِييّنْ وَارْ زمَّارنْ أَذْ زَّايسْ سْونْ أَمَانْ ؤُشَا ذوْڒنْ وَامَانْ ذ إِذَامّنْ ذِي مَارَّا ثَامُّورْثْ ن مِيصْرَا. ‏22 مَاشَا ثَارْوَا ن ثْسحَّارْثْ ن مِيصْرَا ڭِّينْ أَمنِّي س ثْمڭَّا نْسنْ ن سْوَادَّايْ سْوَادَّايْ أَڒَامِي ؤُڒْ ن فِيرْعُونْ إِذْوڒْ إِقْسحْ، ؤُ نتَّا وَارْ غَارْسنْ إِسّْحسِّي شَا، أَمْ مَامّشْ ذ أَسنْ ثُوغَا إِنَّا سِيذِي. ‏23 إِنّقْڒبْ فِيرْعُونْ ؤُشَا يُوذفْ غَارْ ثَادَّارْثْ نّسْ ؤُشَا وَارْ إِڭِّي ؤُڒْ نّسْ عَاذْ ذِي مَانْ أَيَا.
‏24 مَارَّا إِمِيصْرِييّنْ غْزِينْ خْ ثْمَا ن يغْزَارْ مَاحنْذْ أَذْ أَفنْ أَمَانْ ن ثسِّيثْ، مِينْزِي وَارْ زمَّارنْ أَذْ سْونْ أَمَانْ ن يغْزَارْ. ‏25 عْذُونْ ستَّا ن وُوسَّانْ أَوَارْنِي ڒَامِي إِوْثَا سِيذِي إِغْزَارْ.
‏26 خنِّي إِنَّا سِيذِي إِ مُوسَا: ”أَذفْ غَارْ فِيرْعُونْ، إِنِي أَسْ: ’أَمُّو إِ إِقَّارْ سِيذِي: أجّْ أَذْ إِفّغْ ڒْڭنْسْ إِنُو حِيمَا أَذْ أَيِي إِعْبذْ. ‏27 مَاڒَا ثُوڭِيذْ أَذْ ثنْ ثجّذْ أَذْ رَاحنْ، أَقَا ڭُّورْ أَذْ وْثغْ مَارَّا ثَامُّورْثْ نّكْ س إِقَارْقْرِيونْ ‏28 ؤُشَا إِغْزَارْ أَذْ د-إِسفِّييْ خْ إِقَارْقْرِيونْ، أَذْ زَّايسْ-د ڭَّاعْذنْ، أَذْ أَذْفنْ غَارْ ثَادَّارْثْ نّكْ ؤُ غَارْ وخَّامْ نّكْ ن يِيضصْ، أَذْ د-أَسنْ خْ قَامَا نّكْ ؤُڒَا ذِي ثَادَّارْثْ ن إِمْسخَّارنْ نّكْ ؤُ جَارْ ڒْڭنْسْ نّكْ، ؤُ عَاوذْ ذڭْ إِفَارَّاننْ نّكْ ؤُ ذِي ثْبقْيِينْ نّكْ. ‏29 أَذْ خَاكْ د-ڭعّْذنْ إِقَارْقْرِيونْ ؤُڒَا خْ ڒْڭنْسْ نّكْ ؤُ خْ مَارَّا إِمْسخَّارنْ نّكْ.‘ “