10
‏1 أَ أَيْثْمَا، أَمژْرِي ن وُوڒْ إِنُو ؤُ ثَاژَادْجِيثْ ثنِّي ژُودْجغْ غَارْ أَربِّي ذِي طّْوعْ ن إِسْرَايِيلْ، أَقَا-ت حِيمَا أَذْ غَارْسنْ ثِيڒِي ثُوذَارْثْ. ‏2 أَقَا شهّْذغْ خَاسنْ أَقَا نِيثْنِي غَارْسنْ شْضَارثْ إِ أَربِّي، مَاشَا بْڒَا ثُوسّْنَا. ▪ ‏3 مَاغَارْ وَارْ سِّيننْ ثَاسڭْذَا ن أَربِّي، مَاشَا أَرزُّونْ أَذْ طّْفنْ ذِي ثْسڭْذَا ن إِخفْ نْسنْ. س ؤُيَا وَارْ سّْوَاضْعنْ إِخفْ نْسنْ إِ ثْسڭْذَا ن أَربِّي.
‏4 مِينْزِي أَكمّڒْ ن شَّارِيعَا نتَّا ذ لْمَاسِيحْ، إِ ثْسڭْذَا إِ كُوڒْ إِجّنْ إِ إِتَّامْننْ. ▪ ‏5 مِينْزِي مُوسَا يُورَا زِي جِّيهثْ ن ثْسڭْذَا ذِي شَّارِيعَا:
”ونِّي إِتّڭّنْ مَانْ أَيَا،
أَذْ زَّايسْ إِدَّارْ.“ ▪
‏6 مَاشَا ثَاسڭْذَا ثنِّي زِي لْ-إِيمَانْ ثقَّارْ أَمُّو:
”وَارْ ثقَّارْ ذڭْ وُوڒْ نّكْ:
’وِي إِ غَا إِڭعّْذنْ غَارْ ؤُجنَّا ؤُشَا إِسّهْوَا لْمَاسِيحْ؟“ ▪
‏7 نِيغْ:
”وِي إِ غَا إِهْوَانْ ذڭْ وحْفُورْ ن ڒَاخَارْثْ،
ؤُشَا إِسّْڭعّذْ لْمَاسِيحْ زِي ثَادَّارْثْ ن إِمتِّيننْ؟“
‏8 مَاشَا مِينْ غَا ثِينِي ثْسڭْذَا؟
”أَوَاڒْ يُوذسْ إِ شكْ، أَقَا-ث ذڭْ ؤُقمُّومْ نّكْ ؤُڒَا ذڭْ وُوڒْ نّكْ.“
وَا ذ أَوَاڒْ ن لْ-إِيمَانْ إِ زِي نتّْبَارّحْ.“ ▪
‏9 مَاڒَا ثْشهْذذْ سِيذِيثْنغْ يشُّو س ؤُقمُّومْ نّكْ ؤُشَا أَذْ ثَامْنذْ س وُوڒْ نّكْ بلِّي أَربِّي إِسّْنكَّارْ إِ-ث زِي ثَادَّارْثْ ن إِمتِّيننْ، أَذْ ثدَّارذْ.
‏10 مِينْزِي ؤُڒْ إِ ذَايسْ إِتَّامنْ، أَذْ إِتّْوَاسڭّذْ، ؤُشَا أَقمُّومْ إِ زَّايسْ إِشهّْذنْ، أَذْ إِدَّارْ.
‏11 مِينْزِي ثِيرَا إِقدّْسنْ قَّارنْثْ:
”مَارَّا وِي زَّايسْ إِ غَا يَامْننْ،
وَارْ إِتّْسضْحِي شَا.“ ▪
‏12 مِينْزِي وَارْ إِتّڭّْ بُو ڒْفَارْزْ جَارْ وُوذَايْ ذ إِرَامِييّنْ، مِينْزِي نتَّا ذ إِجّنْ، سِيذِي نْسنْ مَارَّا، ونِّي ذ بُو-وَاڭْڒَا إِ مَارَّا إِنِّي خَاسْ د-إِتّْڒَاغَانْ. ▪
‏13 ”مِينْزِي كُوڒْ إِجّنْ ونِّي إِ غَا إِڒَاغَانْ س يِيسمْ ن سِيذِي،
أَذْ إِنْجمْ.“ ▪
‏14 مَامّشْ إِ غَا ڒَاغَانْ خْ ونِّي ذِي وَارْ ؤُمِيننْ شَا؟ نِيغْ مَامّشْ إِ غَا يَامْننْ ذڭْ ونِّي ؤُمِي وَارْ سْڒِينْ، نِيغْ مَامّشْ إِ غَا سْڒنْ مَاڒَا ؤُڒَا ذ إِجّْ وَارْ زَّايسْ إِبَارّحْ شَا؟
‏15 مَامّشْ إِ غَا بَارّْحنْ مَاڒَا وَارْ د-تّْوَاسكّنْ؟ أَمْ مَامّشْ ثُورَا:
”مشْحَاڒْ ضَارْفنْ إِضَارنْ ن يِينِّي إِتّْبَارّْحنْ س ڒهْنَا،
ن يِينِّي إِتّْبَارّْحنْ س ثبْرَاثِينْ ثِيصبْحَانِينْ.“ ▪
‏16 خنِّي مَاشِي مَارَّا طَّاعنْ إِ ڒخْبَارْ أَصبْحَانْ، مِينْزِي إِشَاعْيَا إِقَّارْ:
”أَ سِيذِي إِنُو، وِي إِ غَا يَامْننْ زِي ثبْرَاثْ نّغْ؟“ ▪
‏17 أَقَا لْ-إِيمَانْ زڭْ ؤُسْحسِّي ؤُشَا أَسْحسِّي زڭْ وَاوَاڒْ ن أَربِّي.
‏18 مَاشَا أَذْ إِنِيغْ:
”مَا زعْمَا نِيثْنِي وَارْ سْڒِينْ؟“،
ؤُ:
”خْزَارْ، ڒْحسّْ نْسنْ إِفّغْ-د غَارْ مَارَّا ثَامُّورْثْ،
ؤُشَا أَوَاڒنْ نْسنْ غَارْ ثْنڭُّورَا ن دُّونشْثْ.“ ▪
‏19 مَاشَا أَذْ إِنِيغْ:
”مَا إِسْرَائِيل وَارْ ثفْهِيمْ شَا مَانْ أَيَا؟“
غَارْ ؤُمزْوَارْ مُوسَا إِنَّا:
”أَذْ ذَايْومْ ڭّغْ ثُوسْمِي زڭْ إِنِّي وَارْ إِدْجِينْ شَا ذ ڒْڭنْسْ
ؤُشَا س يِيجّْ ن ڒْڭنْسْ أَفْغُوڒْ أَذْ ذَايْومْ ڭّغْ أَخيّقْ.“ ▪
‏20 خنِّي إِشَاعْيَا إِزْعمْ أَذْ يِينِي:
”أَقَا ؤُفِينْ أَيِي، إِنِّي وَارْ خَافِي يَارزُّونْ،
أَقَا ذوْڒغْ بَانغْ-د إِ ينِّي وَارْ خَافِي إِسّقْسِينْ.“ ▪
‏21 مَاشَا زِي جِّيهثْ ن إِسْرَائِيل إِقَّارْ:
”أَسّْ إِكْمڒْ سّْوِيژّْضغْ إِفَاسّنْ إِنُو
إِ إِجّْ ن ڒْڭنْسْ إِتّمْشبّْشنْ، إِعصَّانْ.“▪