19
‏1 إِحْڒَا إِجّْ ن ؤُمزْڒُوضْ إِڭُّورنْ ذِي ڒصْفَايثْ نّسْ،
خْ ونِّي غَارْ إِدْجَانْ إِينْشِيشنْ فَارْغنْ، ؤُ أَقَا ث ذ أَپُوهَاڒِي إِ يدْجْ. ▪
‏2 بْڒَا ثُوسّْنَا ؤُڒَا ذ ڒعْمَارْ وَارْ إِدْجِي شَا مْلِيحْ،
ونِّي إِتّْقدْجْقنْ س إِضَارنْ نّسْ، أَذْ إِخْضَا.
‏3 ثُوبُّوهڒْيَا ن بْنَاذمْ إِسّْفَارَّاغْ أَبْرِيذْ نّسْ،
ؤُ خنِّي ؤُڒْ نّسْ أَذْ إِسْعَارْ خْ سِيذِي. ▪
‏4 أَڭْڒَا إِتَّاوِي-د أَطَّاسْ ن إِمدُّوكَّاڒْ،
مَاشَا أَمزْڒُوضْ إِتّْرَاحْ ؤُمدُّوكّڒْ نّسْ إِسمّحْ ذَايسْ. ▪
‏5 أَشهَّاذْ بُو-إِخَارِّيقنْ وَارْ إِتّْوَاحسّبْ شَا ذ أَمزْذَاڭْ،
ونِّي د-يَارخُّونْ إِ إِخَارِّيقنْ، وَارْ ڭُّورْ أَذْ إِنْجمْ. ▪
‏6 أَطَّاسْ تّْزَاوْڭنْ زَّاثْ إِ وُوذمْ ن ؤُمْشنّعْ،
كُوڒْ إِجّْ إِتّخْسْ أَذْ يِيڒِي ذ أَمدُّوكّڒْ نْ ورْيَازْ إِ غَارْ إِدْجْ ثرْزِيفِينْ.
‏7 مَارَّا أَيْثْمَاسْ ن ؤُمزْڒُوضْ شَارّْهنْ ث،
مشْحَاڒْ تِّيڭّْوجّنْ خَاسْ إِمدُّوكَّاڒْ نّسْ!
نتَّا إِضفَّارْ أَوَاڒنْ، إِنِّي وَارْ إِسكّْوِينْ وَالُو. ▪
‏8 ونِّي إِتَّاربَّانْ ؤُڒْ نّسْ، إِتّخْسْ ڒعْمَارْ نّسْ،
ونِّي إِحطَّانْ ڒفْهَامثْ، أَذْ يَافْ مِينْ إِشْنَانْ.
‏9 إِجّْ ن ؤُشهَّاذْ بُو-إِخَارِّيقنْ وَارْ إِتّْوَاحسّبْ شَا ذ أَمزْذَاڭْ،
ونِّي يَارخُّونْ إِ إِخَارِّيقنْ، أَذْ إِتّْوَاهلّكْ.
‏10 أَفيّشْ وَارْ د-يُوسِي خْ ؤُپُوهَاڒِي،
مَامّشْ عَاذْ خْ ؤُمْسخَّارْ مَاحنْذْ أَذْ إِسلّطْ خْ ڒْحُوكَّامْ. ▪
‏11 ڒعْقڒْ ن بْنَاذمْ إِتَّارَّا إِ-ث أَذْ إِڭّْ س تَّاسِيعْ ن ڒْخَاضَارْ
ثُوسَا-د خَاسْ مَاحنْذْ أَذْ إِميّكْ خْ ؤُخطُّو نّسْ.
‏12 أَسْخضْ ن ؤُجدْجِيذْ أَمْ زّْهِيرْ ن ويْرَاذْ ذِي ثمْژِي نّسْ،
مَاشَا أَرْضَا نّسْ أَمْ نّْذَا خْ أَرّْبِيعْ. ▪
‏13 مِّيسْ أَپُوهَاڒِي ذ أَرْژِييّثْ إِ بَابَاسْ،
أَمْشُوبّشْ ن ثمْغَارْثْ إِڭَّا أَمْ ثُوذِّيمْثْ ن ثْزقَّا وَارْ إِقطِّينْ. ▪
‏14 ثَادَّارْثْ ذ وَاڭْڒَا أَقَا أَثنْ ذ ڒْوَارْثْ ن إِبَابَاثنْ،
مَاشَا إِشْثْ ن ثمْغَارْثْ إِفهّْمنْ أَقَا-ت ن سِيذِي. ▪
‏15 ڒعْڭزْ يَارَّا بْنَاذمْ أَذْ إِوْضَا ذڭْ إِضصْ يُودْجْغنْ،
ؤُ ڒعْمَارْ إِشُّورْ س ڒْغشّْ أَذْ إِدْجَاژْ. ▪
‏16 ونِّي إِحطَّانْ ثَاوْصيّثْ، إِحطَّا ڒعْمَارْ نّسْ،
ونِّي وَارْ إِحطِّينْ إِبْرِيذنْ نّسْ، أَذْ إِمّثْ. ▪
‏17 ونِّي إِتّْحِينَّانْ خْ ؤُمزْڒُوضْ، يَارطّڒْ إِ سِيذِي،
ؤُ نتَّا أَذْ أَسْ إِخدْجصْ ڒْخذْمثْ نّسْ.
‏18 وبّخْ مِّيشْ، مَاڒَا عَاذْ ذِينْ شَا ن ڒَايَاسْ،
مَاشَا وَارْ ث نقّْ شَا، وَارْ تّجِّي شَا أَذْ إِكْسِي-د أَيَا ڒعْمَارْ نّكْ. ▪
‏19 ونِّي إِسْعَارنْ أَطَّاسْ، أَذْ إِتّْوَاخدْجصْ إِ مَانَاينِّي،
مَاغَارْ مَاڒَا ثخْسذْ أَذْ خَاسْ ثسّْبعّْذذْ، خنِّي أَذْ ذَايْسنْثْ ثَارنْيذْ.
‏20 سڒْ شكْ غَارْ ؤُشَاوَارْ ؤُشَا قْبڒْ تَّارْبِييّثْ،
مَاحنْذْ أَذْ ثْذوْڒذْ ذ أَمِيغِيسْ غَارْ ؤُنڭَّارْ.
‏21 أَقَا ذِينْ أَطَّاسْ ن إِخمِّيمنْ ذڭْ وُوڒْ ن ورْيَازْ،
مَاشَا شّْوَارْ ن سِيذِي إِتّْغِيمَا إِبدّْ. ▪
‏22 ثَامخْسِيوْثْ إِشوَّارنْ ن بْنَاذمْ ذ ڒضْرَافثْ نّسْ،
أَمُّو إِ إِدْجْ إِجّْ ن ؤُمزْڒُوضْ حْسنْ خْ إِجّْ ن بُو-إِخَارِّيقنْ.
‏23 ثِيڭّْوُوذِي ن سِيذِي ثْندّهْ غَارْ ثُوذَارْثْ،
مَاغَارْ إِتّطّصْ إِجِّيونْ،
وَارْ ڭُّورْ أَذْ غَارسْ د-يَاسْ شَا مِينْ وَارْ إِحْڒِينْ. ▪
‏24 أَمعْڭُوزْ إِسّْنُوفَّارْ أَفُوسْ نّسْ ذِي طّبْصِي،
وَارْ ث-إِ-د-إِتَّارِّي عَاوذْ غَارْ ؤُقمُّومْ نّسْ. ▫ ▪
‏25 وّثْ أَمسْثهْزِييْ، أَمُّو إِ غَا إِفْثنْ ونِّي وَارْ غَارسْ بُو ڒفْهَامثْ،
ؤُ عَاقبْ أَفهَّامْ، خنِّي أَذْ إِكْسبْ ڒفْهَامثْ. ▪
‏26 ونِّي إِتّڭّنْ غزُّو ذِي بَابَاسْ نِيغْ ونِّي إِسُّوفُّوغنْ يمَّاسْ،
أَقَا ذ مِّيسْ نْ ڒفْضِيحثْ نِّي يَارَّانْ بْنَاذمْ أَذْ إِسّضْحَا.
‏27 سْبدّْ-د، أَ مِّي، مَاحنْذْ أَذْ ثسْڒذْ غَارْ ؤُوبّخْ،
مَاڒَا ثخْسذْ أَذْ ثْحيّْذذْ خْ وَاوَاڒنْ إِشُّورنْ س ثُوسّْنَا.
‏28 إِجّْ ن ؤُشهَّاذْ إِ وَارْ إِسكّْوِينْ إِغطّڒْ زِي ڒْحقّْ،
ؤُشَا أَقمُّومْ ن إِعفَّاننْ إِصَارّضْ ڒْغشّْ.
‏29 إِمسْثهْزَاينْ ثتّْرَاجَا أَثنْ ڒحْكَامثْ،
ؤُ ثِييِيتَّا ذڭْ وعْرُورْ إِ إِپُوهَاڒِييّنْ.