96
‏1 غنّْجمْ إِ سِيذِي إِجّْ ن يزْڒِي أَمَايْنُو،
غنّْجمْ إِ سِيذِي، مَارَّا ثَامُّورْثْ! ▪
‏2 غنّْجمْ إِ سِيذِي، بَارْكمْ إِسمْ نّسْ،
بشَّارمْ إِ ؤُسنْجمْ نّسْ أَسّْ خْ وَاسّْ.
‏3 بَارّْحمْ أَعُودْجِي نّسْ جَارْ ڒڭْنُوسْ،
ڒعْجَايبْ نّسْ جَارْ مَارَّا ڒڭْنُوسْ.
‏4 مَاغَارْ سِيذِي ذ أَمقّْرَانْ ؤُ إِسّْذَاحدْجْ أَسمْغَارْ أَطَّاسْ،
نتَّا ذ أَمْسَاڭّْوذْ مَاهُو مَارَّا إِربِّيثنْ.
‏5 مِينْزِي مَارَّا إِربِّيثنْ ن ڒڭْنُوسْ أَقَا أَثنْ ذ لْ-أَصْنَامْ،
مَاشَا سِيذِي إِڭَّا إِجنْوَانْ.
‏6 ثِيسِّيقْثْ ذ ڒْعزّْ دْجَانْ زَّاثْ إِ وُوذمْ نّسْ،
جّهْذْ ذ وَاژْرِي أَقَا أَثنْ ذِي زَّاوشْثْ نّسْ إِقدّْسنْ.
‏7 وْشمْ إِ سِيذِي، أَ، ثِيقبَّاڒْ ن ڒڭْنُوسْ،
وْشمْ إِ سِيذِي أَعُودْجِي ذ جّهْذْ.
‏8 وْشمْ إِ سِيذِي أَعُودْجِي ن يِيسمْ نّسْ،
أَوْيمْ-د ثَاوْهِيبْثْ ؤُ أَسمْ-د غَارْ ڒمْرَاحَاثْ نّسْ،
‏9 سجْذمْ إِ سِيذِي س ؤُشوَّارْ إِقدّْسنْ،
أَرْجِيجمْ زَّاثْ إِ وُوذمْ نّسْ، أَ مَارَّا ثَامُّورْثْ! ▪
‏10 إِنِيمْ جَارْ ڒڭْنُوسْ: ”سِيذِي إِحكّمْ!“
نِيشَانْ، ڒخُّو دُّونشْثْ ثْبدّْ ثمْثنْ، وَارْ تّنْهزِّي عَاذْ.
نتَّا أَذْ إِحْكمْ ڒڭْنُوسْ س ڒْحقّْ.
‏11 أجّْ أَجنَّا أَذْ إِفَارْحْ ؤُ ثَامُّورْثْ أَذْ ثَارْشقْ،
أجّْ أَذْ إِزْهَارْ ڒبْحَارْ ذ ؤُعمَّارْ نّسْ،
‏12 أجّْ أَذْ إِسْڒِيوْڒِيوْ ييَّارْ س ڒفْرَاحثْ س مَارَّا مِينْ ذَايسْ،
خنِّي أَذْ سْڒِيوْڒِيونْثْ مَارَّا ثْشجِّيرَا ن وزْغَارْ ▫
‏13 زَّاثْ إِ وُوذمْ ن سِيذِي، مَاغَارْ نتَّا أَذْ د-يَاسْ،
مَاغَارْ نتَّا أَذْ د-يَاسْ حِيمَا أَذْ إِشَارّعْ ثَامُّورْثْ.
نتَّا أَذْ إِشَارّعْ دُّونشْثْ س ثْسڭْذَا،
ؤُ ڒڭْنُوسْ س ڒْحقّْ نّسْ. ▪