22
‏1 إِسمْ أَصبْحَانْ إِحْڒَا خْ وَاطَّاسْ ن وَاڭْڒَا،
أَحِينِّي إِحْڒَا خْ نُّوقَارْثْ ذ وُورغْ.▪
‏2 بُو-وَاڭْڒَا ذ ؤُمزْڒُوضْ تّمْسَاڭَارنْ،
سِيذِي إِ-ثنْ إِڭِّينْ مَارَّا. ▪
‏3 بْنَاذمْ إِفتّْننْ إِتّْوَاڒَا ڒْغَارْ ؤُشَا إِتّْنُوفَّارْ،
مَاشَا إِحَافِييّنْ أَرنِّينْ ڭُّورنْ ؤُشَا ڭُّورْ أَذْ تّْوَاعَاقَابنْ. ▪
‏4 ڒْمُونثْ إِ ؤُوَاضعْ زِي سِّيبّثْ ن ثِيڭّْوُوذِي ن سِيذِي،
ذ أَڭْڒَا ذ شَّانْ ذ ثُوذَارْثْ.
‏5 إِسنَّاننْ ذ ڒفْخُوخْ أَقَا أَثنْ خْ وبْرِيذْ ن ونِّي إِفَارْغنْ،
ونِّي إِحطَّانْ ڒعْمَارْ نّسْ، إِتّْغِيمَا غَارْ ڒَاڭّْوَاجْ نْسنْ.
‏6 ذَارّبْ أَحُوذْرِي عْلَاحْسَابْ ڒقْيَاسْ ن وبْرِيذْ نّسْ،
وَاخَّا نتَّا إِوْسَارْ، وَارْ خَاسْ إِتّْحيِّيذْ شَا.
‏7 بُو-وَاڭْڒَا إِتّْصدْجَاضْ خْ إِمزْڒَاضْ،
بُو-ؤُمَارْوَاسْ ذ إِسْمغْ ن ونِّي ذ أَسْ يَارطّْڒنْ.
‏8 ونِّي إِزَارّْعنْ ڒْغشّْ، أَذْ إِمْجَارْ ڒغْبنْ،
أَعْمُوذْ ن ؤُذُوقّزْ نّسْ ن ؤُفُوڭمْ أَذْ إِفْنَا. ▪
‏9 ونِّي غَارْ إِدْجْ ڒْخزْرَاثْ صبْحنْثْ، أَذْ إِتّْوَابَاركْ،
مِينْزِي نتَّا إِتِّيشْ إِ إِمزْڒَاضْ زڭْ وغْرُومْ نّسْ. ▪
‏10 أَژّڒْ خْ ؤُمسْثهْزِييْ، أَذْ إِفّغْ ڒْهمّْ،
أَقَا إِبدّْ ؤُمْحَارْوَاضْ ذ ڒفْضِيحثْ.
‏11 ونِّي إِتّخْسنْ ڒصْفَايثْ ن وُوڒْ،
ونِّي غَارْ إِدْجْ إِينْشِيشنْ إِشُّورنْ س أَرْضَا،
أَجدْجِيذْ أَذْ يِيڒِي ذ أَمدُّوكّڒْ نّسْ. ▪
‏12 ثِيطَّاوِينْ ن سِيذِي حطَّانْثْ خْ ثُوسّْنَا،
مَاشَا أَوَاڒنْ ن إِغدَّارنْ أَذْ ثنْ إِبْضڒْ.
‏13 أَمعْڭُوزْ إِقَّارْ: ”أَقَا ذِينْ إِجّْ ن وَايْرَاذْ ذِي بَارَّا!
أَذْ ثَاغْ بَالَاكْ أَذْ تّْوَانْغغْ ذِي زّْنَاقِي!“ ▪
‏14 أَقمُّومْ ن ثمْغَارِينْ ثِيبَارَّانِييِّينْ ذ إِشْثْ ن ثسْرَافْثْ يُودْجْغنْ،
ونِّي خْ إِفُّوڭمْ سِيذِي، أَذْ ذَايسْ إِوْضَا. ▪
‏15 ثُوبُّوهڒْيَا ثتّْغِيمَا ثْڒسّقْ ذڭْ وُوڒْ ن ؤُحُوذْرِي،
أَعْمُوذْ ن ؤُوبّخْ أَذْ ت إِسُّوفّغْ زَّايسْ. ▪
‏16 ونِّي إِحصَّارنْ أَمَارْخُو، أَذْ يَارْنِي ذِي مِينْ إِدْجَانْ نّسْ،
ونِّي إِتِّيشنْ إِ بُو-وَاڭْڒَا، أَذْ إِحْوَاجْ. ▪
أَوَاڒنْ إِوزْننْ ن أَيْثْ ن ثِيغِيثْ
‏17 أوْشْ أَمزُّوغْ نّكْ ؤُشَا سڒْ غَارْ وَاوَاڒنْ ن إِمِيغِيسنْ،
أَرّْ ؤُڒْ نّكْ غَارْ ثُوسّْنَا إِنُو.
‏18 مَاغَارْ أَقَا مْلِيحْ مَاڒَا شكْ ثْخمّْڒذْ ثنْ ذِي ذَاخڒْ نّكْ،
مَاڒَا أَذْ ثنْ ثسّوْجْذذْ جْمِيعْ خْ إِينْشِيشنْ نّكْ.
‏19 مَاحنْذْ أَذْ يِيڒِي ؤُثشْڒِي نّكْ خْ سِيذِي،
أَذْ أَشْ ثنْ سّشْنغْ ڒخُّو، وَاهْ إِ شكْ.
‏20 مَا زعْمَا وَارْ ذ أَشْ ؤُرِيغْ أَوَاڒنْ إِفَارْزنْ أَطَّاسْ،
شُّورنْ س شّْوَارْ ذ ثُوسّْنَا،
‏21 حِيمَا أَذْ أَشْ سّشْنغْ ڒمْثنْ ن وَاوَاڒنْ ن ثِيذتّْ،
مَاحنْذْ ثْزمَّارذْ أَذْ د-ثَارّذْ س ڒَامَانْ خْ ونِّي شكْ د-إِسّكّنْ.
‏22 وَارْ تّْكشَّاضْ أَمَارْخُو مَاغَارْ نتَّا ذ أَمَارْخُو،
وَارْ ڒبّزْ ڒْمسْكِينْ غَارْ ثوَّارْثْ، ▪
‏23 مَاغَارْ سِيذِي أَذْ أَسنْ يَاغْ ثَاسْغَارْثْ نْسنْ،
نتَّا أَذْ إِكشّضْ ڒعْمَارْ ن يِينِّي إِ-ثنْ إِتّْكشَّاضنْ. ▪
‏24 وَارْ تّمْدُّوكُّوڒْ أَكْ-ذ أَرْيَازْ إِتَّارُّوجْذُوذنْ،
وَارْ تِّيذفْ غَارْ بَابْ ن وسْعَارْ،
‏25 مَاحنْذْ شكْ وَارْ ثتّْنِيمِيذْ شَا أَكْ-ذ إِمسْرَاقْ نّسْ،
أَذْ ثڭّذْ ڒْفخْ إِ ڒعْمَارْ نّكْ.
‏26 وَارْ تَّاذفْ جَارْ إِنِّي إِتِّيشنْ أَوَاڒْ س ثْموْشِيوْثْ ن إِفَاسّنْ،
جَارْ إِنِّي إِدْجَانْ ذ أَضْمَانْ إِ إِمَارْوُوسَا. ▪
‏27 مَاڒَا وَارْ غَاركْ مِينْ زِي غَا ثْخدْجْصذْ،
مَايمِّي إِجبّذْ قَامَا نّكْ زِي سَاذُو نّكْ؟ ▪
‏28 وَارْ سْمُوطُّويْ أَيْمِيرْ ن وشْحَاڒْ ؤُيَا،
ونِّي ڭِّينْ إِبَابَاثنْ نّكْ. ▪
‏29 مَا ثژْرِيذْ إِجّْ ن ورْيَازْ إِمحْضنْ ذِي ڒْحِيرْفَا نّسْ؟
أَذْ ث سّْبدّنْ زَّاثْ إِ وُوذمْ ن إِجدْجِيذنْ،
وَارْ إِدْجِي أَذْ إِبدّْ زَّاثْ إِ وُوذمْ ن مِيدّنْ وَارْ ذِي إِدْجِي ڒَامَانْ.