145
‏1 إِزْڒِي ن ؤُصبّحْ ن ذَاوُوذْ.
أَلِيفْ. أَ، أَربِّي إِنُو، أَجدْجِيذْ، نشّْ أَذْ شكْ سّْعُودْجغْ،
أَذْ بَارْكغْ إِسمْ نّكْ إِ ڒبْذَا قَاعْ.
‏2 بِيثْ. كُوڒْ أَسّْ أَذْ شكْ بَارْكغْ،
أَذْ سّمْغَارغْ إِسمْ نّكْ إِ ڒبْذَا قَاعْ.
‏3 ڭِيملْ. سِيذِي ذ أَمقّْرَانْ ؤُ نتَّا إِسّْذِيهدْجْ أَسمْغَارْ أَطَّاسْ.
ڒمْغَارثْ نّسْ وَارْ ذَايسْ بُو ثَارزُّوثْ. ▪
‏4 ذَالِيثْ. جِّيڒْ أَوَارْنِي جِّيڒْ أَذْ إِسّمْغَارْ ڒخْذَايمْ نّكْ،
أَذْ بَارّْحنْ س ثْمڭَّا نّكْ ثِيمقّْرَانِينْ. ▪
‏5 هِي. نشّْ أَذْ سِّيوْڒغْ خْ ثسِّيقْثْ ن ؤُعُودْجِي ن لْعَاضَامَا نّكْ،
خْ ڒخْبَارْ ن لْمُوعْجِيزَاثْ نّكْ. ▫
‏6 وَاوْ. نِيثْنِي أَذْ سِّيوْڒنْ خْ جّْهذْ ن ثْمڭَّا نّكْ إِسَّاڭّْوَاذنْ،
ؤُ نشّْ أَذْ بَارّْحغْ س ڒمْغَارثْ نّكْ.
‏7 زَايِينْ. ڒِيذَارثْ ن ثْشُونِي نّكْ إِفيّْضنْ ڭِّينْ ت أَمْ إِجّْ ن ڒْعُونْصَارْ إِتّْشُورْشُورْ،
أَذْ سْڒِيوْڒِيونْ إِ ثْسڭْذَا نّكْ. ▪
‏8 خِيثْ. سِيذِي ذ أَرْحِيمْ ذ أَحْنِينْ،
غَارسْ تَّاسِيعْ ن ڒْخَاضَارْ ذ وَاطَّاسْ ن ثْمخْسِيوْثْ إِشوَّارنْ. ▪
‏9 ثِيث. سِيذِي ذ أَصبْحَانْ إِ مَارَّا،
أَرّحْمثْ نّسْ أَقَا-ت سنّجْ إِ مَارَّا ثِيمڭَّا نّسْ.
‏10 يُوذْ. مَارَّا ثِيمڭَّا نّكْ، أَ سِيذِي، أَذْ شكْ قَاذِينْ،
إِمْثِيقَّانْ نّكْ أَذْ شكْ بَارْكنْ.
‏11 كَافْ. نِيثْنِي أَذْ سِّيوْڒنْ خْ ؤُعُودْجِي ن ثْڭلْذِيثْ نّكْ،
ؤُ أَذْ إِذَارنْ ثِيمڭَّا نّكْ ثِيمقّْرَانِينْ،
‏12 لَامِيذْ. حِيمَا أَذْ بَارّْحنْ س ثْمڭَّا نّسْ ثِيمقّْرَانِينْ إِ ثَارْوَا ن بْنَاذمْ،
ؤُڒَا س ؤُعُودْجِي ن لْعَاضَامَا ن ثْڭلْذِيثْ نّسْ.
‏13 مِيمْ. ثَاڭلْذِيثْ نّكْ ذ إِشْثْ ن ثْڭلْذِيثْ إِ مَارَّا إِكُوذنْ،
ڒحْكَامثْ نّكْ أَذْ ثِيڒِي خْ كُوڒْ جِّيڒْ.
‏14 سَامِيخْ. سِيذِي إِتّْغمّذْ مَارَّا إِنِّي إِوْضَانْ،
إِتّْسڭّمْ مَارَّا إِنِّي إِقْوِيسنْ.
‏15 عَايِينْ. مَارَّا ثِيطَّاوِينْ تّْرَاجَانْثْ شكْ،
شكْ ثتِّيشذْ أَسنْ مَاشَّا ذِي ڒْوقْثْ نْسنْ نِيشَانْ. ▪
‏16 بِي. شكْ ثَارزّْمذْ أَفُوسْ نّكْ،
ثسّْيَاوَانذْ مَارَّا مِينْ إِدَّارنْ أَكْ-ذ مِينْ إِخْسْ ڒْخَاضَارْ نْسنْ.
‏17 ثْسَاذِي. سِيذِي أَقَا-ث نِيشَانْ ذِي مَارَّا إِبْرِيذنْ نّسْ،
إِتّڭّْ س ثْمخْسِيوْثْ إِشوَّارنْ ذِي مَارَّا ثِيمڭَّا نّسْ.
‏18 قُوفْ. سِيذِي يُوذسْ إِ مَارَّا إِنِّي خَاسْ إِتّْڒَاغَانْ،
مَارَّا إِنِّي خَاسْ إِتّْڒَاغَانْ ذِي ثِيذتّْ.
‏19 رِيخْ. نتَّا إِڭَّا س ڒْخَاضَارْ إِ مَارَّا إِنِّي ث إِتّڭّْوْذنْ،
إِتّسْڒَا إِغُويَّانْ نْسنْ ؤُ إِسّنْجَامْ إِ-ثنْ.
‏20 شِينْ. سِيذِي إِحطَّا خْ مَارَّا إِنِّي ث إِتّخْسنْ،
مَاشَا مَارَّا إِعفَّاننْ إِتّحَّا إِ-ثنْ.
‏21 ثَاوْ. أَقمُّومْ إِنُو أَذْ إِسِّيوڒْ خْ ؤُصبّحْ ن سِيذِي،
مَارَّا دَّاثْ أَذْ إِبَاركْ إِسمْ نّسْ إِقدّْسنْ،
إِ ڒبْذَا قَاعْ.