23
‏1 مَاڒَا ثقِّيمذْ غَارْ طَّابْڒَا غَارْ إِجّْ ن ڒْحَاكمْ
مَاحنْذْ أَذْ ثشّذْ أَكِيذسْ،
حْضَا مْلِيحْ مِينْ إِدْجَانْ زَّاثكْ.
‏2 أڭّْ إِجّْ ن ڒْمُوسْ خْ يِيڒِي نّكْ،
مَاڒَا شكْ ذ إِجّْ ن بُو-ڒمْغَارثْ ن ؤُعذِّيسْ.
‏3 وَارْ تّڭّْ مژْرِي ذِي مَاشَّا نّسْ إِشْنَانْ،
مَاغَارْ أَقَا-ث ذ مَاشَّا ن ثُوخُّونَا.
‏4 وَارْ سِّيحِيڒْ إِخفْ نّكْ حِيمَا أَذْ ثْذوْڒذْ ذ بُو-وَاڭْڒَا،
أجّْ ڒفْهَامثْ ن يِيخفْ نّكْ أَذْ ثَارْسَا.
‏5 مَاڒَا طَّاونْثْ ثِيطَّاوِينْ غَارسْ، أَقَا وَارْ ذِينْ أَڭْڒَا عَاذْ!
مَاغَارْ أَذْ إِڭّْ أَفْرِيونْ إِ يِيخفْ نّسْ،
أَذْ إِضْوَا غَارْ ؤُجنَّا أَمشْنَاوْ إِجّْ ن ؤُڭِيذرْ.
‏6 وَارْ تّتّْ أَغْرُومْ ن ونِّي ذِي ثدْجْ ثِيطّْ ثَاعفَّانْثْ،
وَارْ مژْرِي ذِي مَاشَّا نّسْ إِشْنَانْ.
‏7 مَاغَارْ أَمْ مَامّشْ ث ثُوغَا إِتّْخَارَّاصْ،
أَمُّو إِ ث إِتّڭّْ.
إِقَّارْ: ”أشّْ، ثسْوذْ!“،
مَاشَا ؤُڒْ نّسْ وَارْ أَكِيذكْ إِدْجِي.
‏8 أَزعِّيفْ إِ ثشِّيذْ، أَذْ ث-إِ-د-ثْعُوقّذْ،
أَوَاڒنْ إِصبْحنْ نّكْ ثْضيّْعذْ ثنْ.
‏9 وَارْ سَّاوَاڒْ ذڭْ ؤُمزُّوغْ ن إِجّْ ن ؤُپُوهَاڒِي،
مَاغَارْ نتَّا أَذْ إِسّحْقَارْ أَوَاڒنْ ن وفْثَانْ نّكْ. ▪
‏10 وَارْ سْمُوطُّويْ أَيْمِيرْ ن وشْحَاڒْ ؤُيَا،
وَارْ تَّاذفْ ذڭْ إِيَّارنْ ن إِيُوجِيڒنْ، ▪
‏11 مَاغَارْ أَمْفكِّي نْسنْ ذ أَمقّْرَانْ،
نتَّا أَذْ د-يَاغْ ثَاسْغَارْثْ نْسنْ زَّايكْ.
‏12 أَرّْ ؤُڒْ نّكْ غَارْ ؤُوبّخْ،
ؤُڒَا ذ إِمزُّوغنْ نّكْ غَارْ وَاوَاڒنْ ن ثُوسّْنَا.
‏13 وَارْ ثطّفْ تَّارْبِييّثْ خْ ؤُحُوذْرِي،
وَاخَّا ثشَّاثذْ ث س وعْمُوذْ، وَارْ إِتّْمتِّي. ▪
‏14 شكْ ڭُّورْ أَذْ ث ثوْثذْ س وعْمُوذْ،
ؤُ أَذْ ثسّْنجْمذْ ڒعْمَارْ نّسْ زِي ڒَاخَارْثْ.
‏15 مِّي إِنُو، مَاڒَا ؤُڒْ نّكْ ذ أَمِيغِيسْ،
أَذْ إِفَارْحْ ؤُڒَا ذ ؤُڒْ إِنُو أَكِيذسْ.
‏16 ثِيژَّاڒْ إِنُو أَذْ نڭْزنْثْ س ڒفْرَاحثْ،
مَاڒَا إِينْشِيشنْ نّكْ سِّيوْڒنْ مِينْ إِدْجَانْ إِسڭّْذنْ. ▫
‏17 أجّْ ؤُڒْ نّكْ وَارْ إِتِّيسِيمْ زڭْ إِمذْنَابْ،
مَاشَا أجّْ إِ-ث أَذْ يَارّْ أَزدْجِيفْ غَارْ ثِيڭّْوُوذِي ن سِيذِي أَسّْ إِمُونْ! ▪
‏18 مَاغَارْ خنِّي أَقَا ذِينْ ثِيوشَّا،
ؤُ ڒَايَاسْ نّكْ وَارْ إِتَّارژِّي. ▪
‏19 سڒْ-د شكْ، أَ مِّي، إِڒِي ذ أَمِيغِيسْ،
ؤُشَا نْذهْ ؤُڒْ نّكْ غَارْ وبْرِيذْ.
‏20 وَارْ تّْغِيمِي غَارْ إِسْكَارْجِييّنْ،
ؤُڒَا غَارْ إِنِّي إِلهّْفنْ ذڭْ ويْسُومْ، ▪
‏21 مَاغَارْ أَسْكَارْجِييْ ذ أَملْهُوفْ أَذْ ذوْڒنْ ذ إِمزْڒَاضْ،
ؤُ أَنُوذمْ إِسّْيِيرِيضْ ذڭْ إِحْڒُوشنْ.
‏22 سڒْ-د شكْ غَارْ بَابَاشْ ونِّي شكْ إِ د-إِجِّينْ،
ؤُ وَارْ سّحْقِيرِي يمَّاشْ مَاڒَا ثوْسَارْ. ▪
‏23 سغْ-دّْ ثِيذتّْ، وَارْ ت ثزْنُوزَا شَا،
أَمُّو ؤُڒَا ذ ثِيغِيثْ ذ ؤُوبّخْ ذ ڒفْهَامثْ. ▪
‏24 بَابَاسْ ن ؤُمْسڭّذْ أَذْ إِفَارْحْ س وَاطَّاسْ،
ونِّي د-إِجِّينْ إِجّْ مِّيسْ ذ أَمِيغِيسْ، أَذْ أَسْ إِفَارْحْ. ▪
‏25 أجّْ أَذْ إِفَارْحْ بَابَاشْ ؤُڒَا ذ يمَّاشْ،
أجّْ ثنِّي شكْ إِ د-يُورْونْ أَذْ ثْفَارْحْ.
‏26 أوْشْ أَيِي ؤُڒْ نّكْ، أَ مِّي،
أجّْ ثِيطَّاوِينْ نّكْ أَذْ أَفنْثْ أَرْضَا ذڭْ إِبْرِيذنْ إِنُو.
‏27 مَاغَارْ ثَامْغَارْثْ فَارْقْ-شّْغڒْ ذ إِشْثْ ن ثسْرَافْثْ يُودْجْغنْ،
ؤُ ثَامْغَارْثْ زِي بَارَّا ذ إِجّْ ن ڒْعُونْصَارْ إِحْسَارْ أَڒْ طَّارْفْ. ▪
‏28 وَاهْ، نتَّاثْ ثتّْحَامَا أَمْ إِجّْ ن ؤُخوَّانْ،
نتَّاثْ ثَارنِّي ذڭْ إِغدَّارنْ جَارْ إِوْذَانْ.
‏29 وِي إِ غَارْ إِدْجْ وشْضَانْ؟ وِي إِ غَارْ إِدْجْ زّڒْضْ؟
وِي إِ غَارْ إِدْجْ ؤُمْشُوبّشْ؟ وِي إِ غَارْ إِدْجْ ؤُشثْشِي؟
وِي إِ غَارْ إِدْجَانْ إِيزِّيمنْ بْڒَا سِّيبّثْ؟
وِي إِ غَارْ دْجَانْثْ ثِيطَّاوِينْ بَّاروْينْثْ؟
‏30 غَارْ إِنِّي إِتّْغِيمَانْ غَارْ بِينُو أَڒْ ثَامذِّيثْ،
غَارْ ينِّي د-يُوسِينْ حِيمَا أَذْ قَّاسنْ بِينُو إِخدْجْضنْ. ▪
‏31 وَارْ خزَّارْ غَارْ بِينُو، خْمِي إِتّزْوِيغْ،
إِتّْڒِيقْڒِيقْ ذِي ڒْكَاسْ ؤُ نتَّا إِهْونْ إِ ثِيسِّيثْ.
‏32 غَارْ ؤُنڭَّارْ إِتّْغِيمَا إِزعّفْ أَمْ إِجّْ ن ؤُفِيغَارْ،
إِتّْرُوشَّا سّمْ أَمْ ثْڒفْسَا.
‏33 ثِيطَّاوِينْ نّكْ أَذْ ثْوَاڒَانْثْ ثِيمْغَارِينْ ثِيبَارَّانِييِّينْ،
ؤُ ؤُڒْ نّكْ أَذْ إِسِّيوڒْ س ؤُخَارْوضْ.
‏34 شكْ أَذْ ثِيڒِيذْ أَمشْنَاوْ إِجّنْ إِ إِتّطّْصنْ ذِي ڒْوسْثْ ن ڒبْحَارْ،
أَمْ إِجّنْ إِ إِتّطّْصنْ ذِي ثْقِيشَّاثْ ن ثحْنَاشْثْ ن ؤُغَارَّاپُو
‏35 أَذْ ثِينِيذْ: ”وْثِينْ أَيِي، مَاشَا وَارْ يزْمغْ،
ذخْمنْ أَيِي، مَاشَا وَارْ ؤُشِيغْ أَكْ-ذ وَالُو.
مڒْمِي إِ د غَا فَاقغْ؟ نشّْ أَذْ أَرْزُوغْ عَاوذْ غَارْ بِينُو!“