ڒْحَارْضْ أَمزْوَارُو ن إِلِيفَازْ: كْسِي أَوبّخْ ن أَربِّي!
4
‏1 خنِّي يَارَّا-د إِلِيفَازْ، ونِّي د-يُوسِينْ زِي ثَايْمَانْ، إِنَّا:
‏2 مَاڒَا حذْ يَارْزُو مَاحنْذْ أَذْ كِيكْ إِسِّيوڒْ، مَا أَذْ ثتّْوَاشضْنذْ س مَانْ أَيَا؟
مَاشَا مَانْ ونْ إِزمَّارنْ أَذْ إِسّْبدّْ ڒْهَارْذْ نّسْ؟
‏3 خْزَارْ، ثسّْغَارذْ أَطَّاسْ ن إِوْذَانْ،
ؤُ إِفَاسّنْ يَارْخُونْ ثسّْمحْضذْ إِ-ثنْ.
‏4 ونِّي إِنْقَارْضنْ، ثسّْبدّذْ ث س وَاوَاڒْ نّكْ،
ؤُ إِفَادّنْ إِفشْڒنْ ثوْشِيذْ أَسنْ جّهْذْ عَاوذْ.
‏5 مَاشَا ڒخُّو إِمْسَارْ أَيَا إِ شكْ ؤُشَا ثتّْوَاشضْنذْ،
ڒخُّو إِڒْقفْ إِ شكْ أَيَا ؤُشَا ثَارجْفذْ.
‏6 مَا وَارْ ثدْجِي ثِيڭّْوُوذِي زِي أَربِّي ذ ڒَامَانْ نّكْ،
ؤُ ڒصْفَايثْ ن إِبْرِيذنْ نّكْ ذ ڒَايَاسْ نّكْ؟
‏7 خمّْ مَاشَا! مَانْ ونْ إِتّْوَاهلّْكنْ أَمْ إِدْجْ ذ أَمزْذَاڭْ،
ؤُ مَانِي تّْوَاثحَّانْ إِنِّي إِڭُّورنْ نِيشَانْ؟
‏8 ژْرِيغْ أَقَا إِنِّي إِشَارّْزنْ دّدْجْ ذ ينِّي إِزَارّْعنْ ڒغْبنْ
أَذْ ث مْجَارنْ عَاوذْ. ▪
‏9 أَذْ هلّْكنْ زڭْ ؤُسُوضِي ن نّفْسْ ن أَربِّي،
ؤُ أَذْ فْنَانْ س ؤُصُوضِي زڭْ ونْزَارنْ نّسْ. ▪
‏10 زّْهِيرْ ن ويْرَاذْ ذ ثْمِيجَّا ن يِيزمْ أَمژْيَانْ
ؤُڒَا ذ ثِيغْمَاسْ ن وَايْرَاذنْ إِمژْيَاننْ أَذْ تّْوَارْژَانْ.
‏11 أَذْ إِهلّكْ وَايْرَاذْ، مِينْزِي وَارْ ذِينْ يُوفِي زَّارْذثْ،
ؤُ أَذْ تّْوَابزّْعنْ ثَارْوَا ن ثَايْرَاذْثْ.
‏12 ذِي ثْنُوفّْرَا يِيوضْ أَيِي-د إِجّْ ن وَاوَاڒْ،
ؤُ أَمزُّوغْ إِنُو إِطّفْ زَّايسْ ڒحْمِيسْ،
‏13 أَمْ ثُوغَا غَارّْقغْ ذڭْ إِخَارِّيصنْ إِسّْخَارْوِيضنْ زِي ثْمژْرَا ن دْجِيڒثْ،
ڒَامِي د-إِوْضَا يِيضصْ يُودْجْغنْ خْ إِوْذَانْ.
‏14 ثڒْقفْ أَيِي ثِيڭّْوُوذِي ذ ثَارْجِيجِيثْ،
ؤُ مَارَّا إِخْسَانْ إِنُو نّْخڒْعنْ.
‏15 إِجّْ ن بُوحْبڒْ إِحَارَا خْ ؤُغمْپُوبْ إِنُو،
إِسّْبدّْ أَشوَّافْ ذِي أَرِّيمثْ إِنُو.
‏16 نتَّا إِبدّْ، مَاشَا وَارْ عْقِيڒغْ خْ ثفْرَاسْ نّسْ.
إِجّْ ن وَادُّوذْ إِبدّْ زَّاثْ إِ ثِيطَّاوِينْ إِنُو.
خنِّي سْڒِيغْ إِ ثْمِيجَّا ثتّمْثِيمْ، ثقَّارْ:
‏17 ’مَا إِزمَّارْ إِجّْ ن بْنَاذمْ أَذْ يِيڒِي إِسڭّذْ خْ أَربِّي؟
مَا إِزمَّارْ إِجّْ ن ورْيَازْ أَذْ يِيڒِي إِصْفَا خْ ونِّي ث إِڭِّينْ؟‘
‏18 خْزَارْ، وَارْ إِتّْشِيڒِي نتَّا ؤُڒَا خْ إِمْسخَّارنْ نّسْ،
ؤُشَا إِڭَّا ڒْعِيبْ أَكْ-ذ لْمَالَاكَاثْ نّسْ ؤُمِي ودَّارنْثْ. ▪
‏19 خنِّي أَمْ ؤُمزْوَارْ نِّي إِزدّْغنْ ذِي ثُوذْرِينْ ن ؤُشَاڒْ،
إِنِّي غَارْ ثدْجْ ثْعجَّاجْثْ ذ ذْسَاسْ.
أَقَا أَذْ تّْوَاڒبْزنْ أَمزْوَارْ خْ ثْشِينْذَا.
‏20 زِي ثُوفُّوثْ ن ضّْبحْ غَارسْ أَڒْ ثَامذِّيثْ أَذْ تّْوَافَارْثْكنْ.
بْڒَا مَا أَذْ إِوْشْ بْنَاذمْ ثَايْنِيثْ إِ مَانْ أَيَا، أَذْ فْنَانْ إِ ڒبْذَا.
‏21 مَا وَارْ د-ثتّْوَاقْڒعْ غَارْسنْ ثسْغُونْثْ ن ؤُقِيضُونْ نْسنْ؟
أَذْ مّْثنْ، مَاشَا وَارْ إِدْجِي ذِي ثِيغِيثْ.