إِزْڒِي ن وشْضَانْ خْ صُورْ
27
‏1 يُوسَا-د غَارِي وَاوَاڒْ ن سِيذِي، إِنَّا:
‏2 ”شكْ، أَ مِّيسْ ن بْنَاذمْ، سْڭعّذْ إِجّْ ن وژْرِي ن وشْضَانْ، خْ صُورْ. ‏3 إِنِي إِ صُورْ، ثَانْذِينْثْ إِ ذِينْ إِزدّْغنْ غَارْ ثوُّورَا ن ڒبْحَارْ، ثَانْذِينْثْ نِّي إِتّْسبَّابنْ أَكْ-ذ ڒڭْنُوسْ نِّي إِزدّْغنْ ذِي ثمُّورَا أَطَّاسْ غَارْ ثْمَا ن ڒبْحَارْ: أَمُّو إِ إِقَّارْ سِيذِي إِنُو، سِيذِي:
أَ صُورْ، شمْ ثقَّارذْ: ’نشّْ أَقَا أَيِي نِيشَانْ ذڭْ وَاژْرِي!‘▪
‏4 إِيْمِيرنْ نّمْ أَقَا أَثنْ ذڭْ وُوڒْ ن ڒبْحُورْ،
إِنِّي شمْ إِبْنَانْ أَقَا ڭِّينْ أَژْرِي نّمْ نِيشَانْ.
‏5 مَارَّا ثِيڒْوِيحِينْ ن ثْفڒْوِينْ ن ثْغَارُّوبَا نّمْ ڭِّينْ ثنْثْ إِ شمْ
ذِي ثْنَاينْ زِي ثْشجِّيرَا ن ؤُمرْزِي،
إِوْينْ ثِيشجِّيرَا ن ثنْڭلْثْ زِي لُوبْنَانْ،
مَاحنْذْ أَذْ أَمْ ڭّنْ ثِيحنْيَا إِ ڒْبَاشَّاثْ. ▫
‏6 زِي ثْشجِّيرَا ن ڒْبدْجُوضْ ن بَاشَانْ ڭِّينْ ڒمْقَاذفْ نّمْ،
ڒْبَانْكُووَاثْ نّمْ إِ إِقدَّافنْ أَقَا أَثنْثْ زِي ڒْعَاجْ
إِتّْوَاڭّْ ذڭْ ؤُكشُّوذْ ن ثنْڭلْثْ،
إِوْينْ ث زِي ثمُّورَا خْ ثْمَا ن ڒبْحَارْ ن أَيْثْ ن كِيتِّيمْ. ▫ ▪
‏7 ڒْبَاشّْ نّمْ ثُوغَا-ث س ڒقْطنْ أَزْذَاذْ زِي مِيصْرَا،
خيّْضنْ ث س وَاطَّاسْ ن ثِينْثَاثْ.
ڒْبَاشّْ ثُوغَا إِ شمْ ذ ثَاعدْجَانْثْ.
ثَاسْقِيفْثْ ن ؤُقِيضُونْ نّمْ ثُوغَا-ت زڭْ ؤُذهْمَانِي ذ أَرْجُووَانِي،
زِي ثمُّورَا خْ ثْمَا ن ڒبْحَارْ ن إِلِيشَا.
‏8 إِمزْذَاغْ ن صِيذُونْ ؤُ ن أَرْوَاذْ ثُوغَا أَثنْ ذ إِقدَّافنْ نّمْ،
إِمِيغِيسنْ نّمْ، أَ صُورْ، نِّي ذَايمْ إِدْجَانْ،
ثُوغَا أَثنْ ذ إِندَّاهنْ نّمْ.
‏9 إِوسُّورَا ن جُوبَايْلْ ذ إِمِيغِيسنْ نّسْ ثُوغَا أَثنْ ذَايمْ،
ثُوغَا عدّْڒنْ مَارَّا ثِيزَّا نّمْ.
مَارَّا ثِيغَارُّوبَا نْ ڒبْحَارْ ذ إِبحْرِييّنْ نْسنْ ؤُسِينْ-د غَارمْ حِيمَا أَذْ كِيذمْ سبّْأبنْ.
‏10 أَيْثْ ن لْفُورْصْ، ن لُوذْ ؤُ ن فُوطْ ثُوغَا أَثنْ ذِي ڒْعسْكَارْ نّمْ، إِرْيَازنْ إِعسْكَارِييّنْ. ؤُيْڒنْ ذَايمْ ثَاسدَّارْثْ نْسنْ ذ لْكَاسْكْ نْسنْ ؤُشَا وْشِينْ أَمْ ڒْعزّْ.
‏11 أَيْثْ ن أَرْوَاذْ ذ ڒْعسْكَارْ نّمْ ثُوغَا أَثنْ خْ ڒحْيُوضْ نّمْ، ؤُشَا إِڭَامَّاذِييّنْ، أَيْثْ ن بُو-ثرْيَاسْثْ نّمْ، بدّنْ خْ سُّومْعَاثْ نّمْ. ثِيسدَّارِييّنْ نْسنْ إِقسْحنْ ن ؤُسڒْقِي ثُوغَا ؤُيْڒنْثْ ذڭْ ونّضْ خْ ڒحْيُوضْ ؤُشَا أَرْنِينْثْ ذڭْ وَاژْرِي نّمْ أَطَّاسْ.
‏12 ثَارْشِيسْ ثُوغَا إِتّْسبَّابْ أَكِيذمْ إِ سِّيبّثْ ن ؤُفيّضْ ن عْڒَامْ كُوڒْ إِڭڒْوَانْ. نِيثْنِي وْشِينْ أَمْ نُّوقَارْثْ، ؤُزَّاڒْ، أَسْثَانْيُو ذ ڒخْفِيفْ ذِي طّْوعْ ن سّڒْعثْ نِّي ذ أَسنْ ثزّنْزذْ.
‏13 يَاوَانْ ذ ثُوبَالْ ذ مَاشِيخْ ثُوغَا أَثنْ ذ إِسبَّابنْ نّمْ. نِيثْنِي وْشِينْ أَمْ ڒعْمُورْ ن إِوْذَانْ ذ ڒقْشُوعْ ن نّْحَاسْ ذِي طّْوعْ ن سّڒْعثْ نّمْ.
‏14 زِي ثَادَّارْثْ ن إِجدْجِيذنْ ن ثُوجَارْمَا وْشِينْ أَمْ إِيْسَانْ ذ إِمْنَاينْ ذ إِسرْذَانْ ذِي طّْوعْ ن سّڒْعثْ نِّي ذ أَسنْ ثزّنْزذْ.
‏15 أَرَّاوْ ن ذَاذَانْ ثُوغَا أَثنْ ذ إِسبَّابنْ ذِي طّْوعْ نّمْ. أَطَّاسْ ن ثمُّورَا خْ ثْمَا نْ ڒبْحَارْ ثُوغَا خْسنْثْ أَذْ طّْفنْثْ سّڒْعثْ زڭْ ؤُفُوسْ نّمْ. ثِيغْمَاسْ ثِيمقّْرَانِينْ ن ڒْفِيڒْ ذ ؤُكشُّوضْ ن وبْنُوسْ أَرِّينْثْ أَمْ ثنْثْ-إِ-د. ▫
‏16 أَرَامْ ثُوغَا إِتّْسبَّابْ أَكِيذمْ خْ وَاطَّاسْ ن ڒقْشُوعْ إِ ثْصنّْعذْ. نِيثْنِي وْشِينْ أَمْ كَارْپُونْكلْ ذ أَجُورْوَانِي ذ لْپُورْضَا س ثِينْثَاثْ إِفَارْزنْ ذ ڒقْطنْ أَزْذَاذْ ذ ڒْمَارْجَانْ ذ ڒعْقَاقْ إِزڭّْوَاغنْ ذِي طّْوعْ ن سّڒْعثْ نِّي ذ أَسنْ ثْقدّْمذْ.
‏17 يَاهُوذَا ذ ثمُّورْثْ ن إِسْرَائِيل ثُوغَا تّْسبَّابنْ أَكِيذمْ. نِيثْنِي وْشِينْ أَمْ إِمنْذِي زِي مِينِّيثْ ؤُڒَا ذ حَالَاوِيثْ، ثَامّنْثْ، زّشْثْ ذ بَالْسَامْ ذِي طّْوعْ ن سّڒْعثْ نّمْ.
‏18 ذِيمَاشْقْ ثُوغَا إِتّْسبَّابْ أَكِيذمْ ذڭْ وَاطَّاسْ ن ڒقْشُوعْ إِ ثْصنّْعذْ، خْ مَارَّا إِڭڒْوَانْ نّمْ، س بِينُو ن خِيلْپُونْ ذ ثْضُوفْثْ ثَاشمْڒَاڒْثْ.
‏19 ذِي طّْوعْ ن سّڒْعثْ نِّي ذ أَسنْ ثزّنْزذْ، وْشِينْ أَمْ وَاذَانْ ذ يَاوَانْ ؤُزَّاڒْ ن ومْزِيڒْ ذ قَاسِّييَا ذ ؤُغَانِيمْ ؤُحمُّومْ إِتّْفُوحنْ زِي ؤُزَالْ.
‏20 ذَاذَانْ ثُوغَا إِتّْسبَّابْ أَكِيذمْ س ورُّوضْ ن ثْبَارْذِيوِينْ إِ ؤُندَّاهْ.
‏21 إِعْرَابنْ ذِي ڒْوَاطَاثْ ذ مَارَّا ڒْحُوكَّامْ ن قِيذَارْ ثُوغَا تّْسبَّابنْ أَكِيذمْ. ذڭْ إِزمْرَاونْ ذ إِشَارِّييّنْ ذ إِغَايْضنْ ثُوغَا تّْسبَّابنْ أَكِيذمْ.
‏22 إِسبَّابنْ ن شَابَا ذ ينِّي ن رَاعْمَا ثُوغَا أَثنْ ذ إِسبَّابنْ نّمْ. نِيثْنِي وْشِينْ ڒمْخيّرْ ن ڒعْطُورْ ذ عْڒَامْ كُوڒْ إِژْرَا إِغْڒَانْ ذ وُورغْ ذِي طّْوعْ ن سّڒْعَاثْ نِّي ذ أَسنْ ثْقدّْمذْ.
‏23 حَارَانْ ذ كِينَّا ذ عَاذَانْ، إِسبَّابنْ ن شَابَا، أَشُّورْ ذ كِيلْمَاذْ، ثُوغَا تّْسبَّابنْ أَكِيذمْ. ‏24 نِيثْنِي ثُوغَا تّْسبَّابنْ أَكِيذمْ ذڭْ ڒعْبَايَاثْ إِشنْعنْ ذ إِسڒْهَامنْ إِذحْمِييّنْ ذ لْپُورْضَاثْ ثِيقَارْقَاشِينْ ؤُ ذِي ڒْكتَّانْ إِغْڒَانْ س إِفِيڒَانْ ن ثِينْثَاثْ إِفَارْزنْ، إِنِّي إِدْجَانْ جَارْ سّڒْعثْ نّمْ س ثسْغُونِينْ إِجهْذنْ إِتّْوَامُوذنْ.
‏25 إِغَارُّوبَا ن ثَارْشِيشْ ثُوغَا أَثنْ ذ إِكَارَابَاننْ نّمْ.
”ثُوغَا شمْ ذِينِّي، ثشُّورذْ ؤُ ثْذقْڒذْ أَطَّاسْ،
ذڭْ وُوڒْ نْ ڒبْحُورْ،
‏26 إِقدَّافنْ نّمْ إِوْينْ شمْ غَارْ وَامَانْ يُوعْڒَانْ،
أَسمِّيضْ زِي شَّارْقْ يَارْژَا شمْ ذڭْ وُوڒْ نْ ڒبْحُورْ. ▪
‏27 إِڭڒْوَانْ نّمْ ذ سّڒْعثْ نِّي ثزّنْزذْ ذ ثْسبَّابْثْ نّمْ،
إِبحْرِييّنْ نّمْ ذ إِندَّاهنْ نّمْ ذ ينِّي إِعدّْڒنْ ثِيرژَّا نّمْ،
ذ إِسبَّابنْ نِّي إِتّْسبَّابنْ أَكِيذمْ،
ذ مَارَّا إِعسْكَارِييّنْ، إِنِّي أَكِيذمْ
ؤُ أَكْ-ذ مَارَّا أَڭْرَاوْ ذِي ڒْوسْثْ نّمْ،
أَذْ وْضَانْ مَارَّا ذڭْ وُوڒْ ن ڒبْحُورْ،
ذڭْ وَاسّْ ن ؤُوطُّو نّمْ. ▪
‏28 زِي ڒْحسّْ ن ثْغُويِّيثْ ن إِندَّاهنْ نّمْ،
أَذْ أَرْجِيجنْ ذْشُورَاثْ نّمْ. ▪
‏29 أَذْ هْوَانْ زِي ثْغَارُّوبَا،
مَارَّا إِنِّي إِطّْفنْ ثِيمقْذَافِينْ،
مَارَّا إِبحْرِييّنْ ذ مَارَّا إِندَّاهنْ نّمْ،
أَذْ بدّنْ خْ ثمُّورْثْ،
‏30 ؤُشَا أَذْ سّْڭعّْذنْ ثْمِيجَّا نْسنْ،
أَذْ سْغُويّنْ س إِمطَّاونْ إِمَارْزَاڭنْ،
أَذْ نْضَارنْ ؤُشَاڒْ خْ إِزدْجِيفنْ نْسنْ،
أَذْ مَارْغنْ ذڭْ إِغّضْ،
‏31 ؤُشَا أَذْ حفّنْ إِخفْ نْسنْ زِي سِّيبّثْ نّمْ
ؤُشَا أَذْ بيْسنْ س ثْخُونْشَايْ ن وشْضَانْ،
ؤُشَا أَذْ خَامْ رُونْ،
س ڒعْمَارْ إِشُّورْ س ثَارْزُوڭِي ؤُ س ثْغُويِّيثْ ثَامرْزَاڭْثْ. ▪
‏32 أَمْ تّْوحْوِيحنْ أَذْ خَامْ سّْڭعّْذنْ إِجّْ ن إِزْڒِي ن وشْضَانْ،
ؤُشَا أَذْ خَامْ وْثنْ أَڭجْذُورْ،
أَذْ إِنِينْ: ’مَانْ ونْ إِدْجَانْ أَمشْنَاوْ صُورْ،
أَمشْنَاوْ ثَانْذِينْثْ إِتّْوَاهذْمنْ ذِي ڒْوسْثْ ن ڒبْحَارْ؟
‏33 ڒَامِي د-إِوْينْ سّڒْعثْ نّمْ زڭْ ؤُجمَّاضْ ن ڒبْحُورْ،
ثُوغَا ثسّْجِيوْنذْ أَطَّاسْ ن ڒڭْنُوسْ.
س وَاطَّاسْ ن إِڭڒْوَانْ نّمْ ذ ثْسبَّابْثْ نّمْ،
ثَارِّيذْ إِجدْجِيذنْ ن ثمُّورْثْ ذ تّْوَاجَارْ.
‏34 ذِي ثْسَاعّثْ نِّي ذِي ثتّْوَارْژذْ س ڒبْحُورْ، ذِي ڒْمهْمُوذْ ن وَامَانْ،
ثُوغَا ثوْضَا ثْسبَّابْثْ نّمْ مَارَّا ؤُ مَارَّا أَڭْرَاوْ إِ غَارمْ.
‏35 مَارَّا إِمزْذَاغْ ن ثمُّورَا
خْ ثْمَا ن ڒبْحَارْ تّْبهْثنْ،
ؤُ إِجدْجِيذنْ نْسنْ تَّارْجِيفنْ،
تّْنخْڒَاعنْ ؤُذْمَاونْ نْسنْ.
‏36 إِسبَّابنْ جَارْ ڒڭْنُوسْ أَذْ خَامْ صفَّارنْ،
أَقَا ثْذوْڒذْ ذ إِجّْ ن ؤُمذْيَا إِ وَارْجفْ،
ؤُشَا وَارْ ثتِّيڒِيذْ عَاذْ إِ ڒبْذَا.“ ▪