ثَامْغَارْثْ ذ ڒْوحْشْ
17
‏1 ؤُشَا يُوسَا-د إِجّنْ زِي سبْعَا ن لْمَالَاكَاثْ، إِنِّي غَارْ إِدْجْ سبْعَا ن طَّاوْيَاثْ، إِسِّيوڒْ أَكِيذِي، إِنَّا:
”أَسْ-د، أَذْ أَشْ سّشْنغْ ڒْحُوكْمْ
خْ ثمْغَارْثْ ن فَارْقْ-شّْغڒْ
إِ إِقِّيمنْ خْ وَاطَّاسْ ن وَامَانْ،
‏2 ثنِّي زِي سّْفسْذنْ إِجدْجِيذنْ ن ثمُّورْثْ إِخفْ نْسنْ،
ؤُشَا مَارَّا إِمزْذَاغْ ن ثمُّورْثْ
سْشَارنْ س بِينُو ن فَارْقْ-شّْغڒْ نّسْ.“
‏3 إِنْذهْ أَيِي ذِي أَرُّوحْ غَارْ ڒخْڒَا، ؤُشَا ژْرِيغْ إِشْثْ ن ثْمطُّوثْ ثنْيَا خْ إِجّْ ن ڒْوحْشْ أَزڭّْوَاغْ إِحذْقنْ إِ إِشُّورنْ س إِسْمَاونْ ن تّكْفِيرْ، ؤُشَا ثُوغَا غَارسْ سبْعَا ن إِزدْجِيفنْ ذ عشْرَا ن وَاشَّاونْ. ▪ ‏4 ثُوغَا ثَامطُّوثْ ثْيَارْضْ ثَاقنْذُورْثْ ثُورْجُووَانِيثْ ذ ثَازڭّْوَاغْثْ إِحذْقنْ ثقّنْ س وُورغْ ذ يژْرَا إِغْڒَانْ ذ ثْيَاقُوثِينْ. ثُوغَا غَارسْ ذڭْ ؤُفُوسْ نّسْ إِجّْ ن ؤُغَارَّافْ ن وُورغْ إِشُّورْ س نّْعَاوَاثْ ؤُ س ڒخْمجْ ن فَارْقْ-شّْغڒْ نّسْ. ▪ ‏5 إِتّْوَارِي خْ ثنْيَارْثْ نّسْ إِجّْ ن إِسمْ: ’سِّيرّْ ن بَابِيلُونْ ثَامقّْرَانْثْ، ثَايمَّاثْ ن ثمْغَارِينْ ن فَارْقْ-شّْغڒْ ذ مَارَّا نّْعَاوَاثْ ن ثمُّورْثْ‘. ▪ ‏6 ؤُشَا ژْرِيغْ ثَامطُّوثْ ثسْشَارْ س إِذَامّنْ ن إِمْقدَّاسنْ ؤُ س إِذَامّنْ ن يِينِّي إِشهّْذنْ خْ يشُّو. أَڒَامِي ت ژْرِيغْ، تّْبهْثغْ أَطَّاسْ. ▪
‏7 إِنَّا أَيِي لْمَالَاكْ: ”مَايمِّي ثتّْبهْثذْ؟ نشّْ أَذْ شكْ سَّارْڭْبغْ خْ سِّيرّْ ن ثْمطُّوثْ ذ ڒْوحْشْ س سبْعَا ن إِزدْجِيفنْ ذ عشْرَا ن وَاشَّاونْ، ونِّي ت يَاربُّونْ.
‏8 ڒْوحْشْ إِ ثژْرِيذْ ذ ونِّي ثُوغَا ذ ونِّي وَارْ إِدْجِينْ، أَذْ إِڭعّذْ زِي ڒبْحَارْ، أَذْ إِودَّارْ. ؤُشَا أَذْ ثْبهْثنْ إِمزْذَاغْ ن ثمُّورْثْ، إِنِّي إِسمْ نْسنْ وَارْ إِتّْوَارِي شَا ذڭْ وذْلِيسْ ن ثُوذَارْثْ زڭْ وَامِي د-ثفّغْ دُّونشْثْ، أَذْ ثْبهْثنْ خْمِي إِ غَا ژَترنْ ڒْوحْشْ ونِّي ثُوغَا، ذ ونِّي وَارْ إِدْجِينْ، عَاذْ أَذْ يِيڒِي. ▪ ‏9 أَقَا ذَا ڒْمعْنَا إِ ونِّي غَارْ ثدْجْ ڒفْهَامثْ: سبْعَا ن إِزدْجِيفنْ أَقَا ذ سبْعَا ن إِذُورَارْ مِينْ خفْ ثقِّيمْ ثْمطُّوثْ. ▪
‏10 عَاوذْ أَقَا أَثنْ ذ سبْعَا ن إِجدْجِيذنْ، خمْسَا زَّايْسنْ وْضَانْ، إِجّنْ أَقَا إِدْجْ عَاذْ، ذ ونّغْنِي أَقَا-ث عَاذْ وَارْ د-يُوسِي. مَاڒَا نتَّا أَذْ د-يَاسْ، إِتّْخصَّا أَذْ إِقِّيمْ ذْرُوسْ ن ڒْوقْثْ.
‏11 ؤُشَا ڒْهَايْشثْ ذ ڒْوحْشْ نِّي إِدْجَانْ ذ ونِّي وَارْ إِدْجِينْ، أَقَا نتَّا س يِيخفْ نّسْ ؤُڒَا ذ وِيسّْ ثْمنْيَا، مَاشَا أَذْ إِفّغْ زِي سبْعَا نِّي ؤُشَا أَذْ إِودَّارْ.
‏12 عشْرَا ن وَاشَّاونْ إِ ثژْرِيذْ، أَقَا ذ عشْرَا ن إِجدْجِيذنْ، عَاذْ وَارْ غَارْسنْ بُو ثْڭلْذَا، مَاشَا أَذْ طّْفنْ صُّولْطَا ن إِجدْجِيذنْ ڒْقدّْ ن إِشْثْ ن ثْسَاعّثْ أَكْ-ذ ڒْوحْشْ. ▪
‏13 نِيثْنِي غَارْسنْ أَرَّايْ ذ إِجّنْ، أَذْ وْشنْ جّهْذْ نْسنْ ذ صُّولْطَا نْسنْ إِ ڒْوحْشْ.
‏14 إِنَا أَذْ مّنْغنْ أَكْ-ذ إِزْمَارْ ؤُشَا إِزْمَارْ أَذْ خَاسنْ إِغْڒبْ مِينْزِي نتَّا ذ سِيذِي خْ مَارَّا إِسِيذِيثنْ ذ ؤُجدْجِيذْ خْ مَارَّا إِجدْجِيذنْ، ؤُ مِينْزِي إِنِّي أَكِيذسْ إِدْجَانْ، أَقَا نِيثْنِي ذ إِمْڒَاغَانْ ذ إِنِّي إِتّْوَافَارْزنْ ذ ڒْمُومِينِينْ.“ ▪
‏15 إِنَّا أَيِي عَاوذْ: ”أَمَانْ إِ ثژْرِيذْ إِ خْ ثقِّيمْ ثمْغَارْثْ ن فَارْقْ-شّْغڒْ، أَقَا أَثنْ ذ ڒڭْنُوسْ، ذ إِبَارُّوثنْ ن ڒْغَاشِي، ذ شُّوعُوبْ، ذ إِڒْسَاونْ. ▪
‏16 ؤُشَا عشْرَا ن وَاشَّاونْ إِ ثژْرِيذْ خْ ڒْوحْشْ، نِيثْنِي أَذْ شَارْهنْ ثَامْغَارْثْ ن فَارْقْ-شّْغڒْ أَذْ ت ڭّنْ وحّْذسْ ذ ثَاعرْيَانْثْ، أَذْ شّنْ أَيْسُومْ نّسْ، أَذْ ت سّْشمْضنْ س ثْمسِّي. ▪
‏17 مَاغَارْ أَربِّي إِوْشَا أَسنْ ذڭْ وُوڒَاونْ نْسنْ حِيمَا أَذْ ڭّنْ نّيّثْ ن ڒْوحْشْ، ؤُ مَاحنْذْ أَذْ ت ڭّنْ س أَرَّايْ ذ إِجّنْ، ؤُشَا أَذْ وْشنْ ثَاڭلْذِيثْ نْسنْ إِ ڒْوحْشْ أَڒْ غَا تّْوَاكمّْڒنْ أَوَاڒنْ ن أَربِّي.
‏18 ؤُشَا ثَامطُّوثْ إِ ثژْرِيذْ، نتَّاثْ ذ ثَانْذِينْثْ ثَامقّْرَانْثْ، ثنِّي غَارْ ثدْجْ ثْڭلْذَا خْ إِجدْجِيذنْ ن ثمُّورْثْ.“ ▪