29
‏1 أَرْيَازْ، ونِّي، أَوَارْنِي ڒَامِي ث عَاقْبنْ أَطَّاسْ ن ثْوَاڒَاوِينْ،
إِسّقْسْحنْ يِيرِي نّسْ، أَذْ يَارْژْ ذڭْ إِجّْ ن ؤُمُورْ،
خنِّي وَارْ ذِينْ إِدْجِي عَاذْ ؤُڭنْفُو.
‏2 مَاڒَا ذوْڒنْ إِمْسڭَّاذنْ س صُّولْطَا، خنِّي إِفَارّحْ ڒْڭنْسْ،
مَاشَا مَاڒَا إِحكّمْ ؤُعفَّانْ، أَذْ إِزْهَارْ ڒْڭنْسْ. ▪
‏3 بْنَاذمْ إِتّخْسنْ ثِيغِيثْ، إِسّْفَارَّاحْ بَابَا أَسْ،
مَاشَا ونِّي إِتّْمُونَانْ أَكْ-ذ ثمْغَارِينْ ن فَارْقْ-شّْغڒْ،
إِتّْزدْجَاعْ أَڭْڒَا نّسْ. ▪
‏4 أَجدْجِيذْ إِسّْبدَّا ثَامُّورْثْ س ڒْحقّْ،
مَاشَا أَرْيَازْ نِّي إِسّْڭعَّاذنْ ضَّارِيبَا أَطَّاسْ ن ثْوَاڒَاوِينْ،
إِهدّمْ إِ-ت.
‏5 أَرْيَازْ نِّي إِسّْوَاطَانْ أَمْقَارّبْ نّسْ،
إِتّْبزَّاعْ إِشْثْ ن ثْرَاشَّا إِ إِضَارنْ نّسْ.
‏6 ذڭْ ؤُعذِّي ن إِجّْ ن ورْيَازْ أَعفَّانْ إِنُّوفَّارْ ذَايسْ إِجّْ ن ڒْفخْ،
مَاشَا أَمْسڭّذْ إِتّسْڒِيوْڒوْ ؤُ إِفَارّحْ.
‏7 أَمْسڭّذْ إِسّنْ دّعْوثْ ن إِمَارْخَا،
أَعفَّانْ مَاشَا وَارْ إِفهّمْ وَالُو ذِي ثُوسّْنَا. ▪
‏8 إِمسْثهْزَايّنْ سّكَّارَانْ أَغوّغْ ذِي ثنْذِينْثْ،
مَاشَا إِمِيغِيسنْ سّْنقْڒَابنْ أَغْضَابْ.
‏9 مَاڒَا أَمِيغِيسْ إِكْسِي-د ثَانْفُوتْشْ إِ يِيجّْ ن ؤُپُوهَاڒِي،
خنِّي نتَّا ڭُّورْ أَذْ إِخيّقْ وَانِيثْ ؤُ أَذْ إِضْحشْ بْڒَا قطُّو.
‏10 إِرْيَازنْ ؤُمِي إِتّعْجِيبْ إِذَامّنْ شَارّْهنْ أَمزْذَاڭْ،
مَاشَا إِنِّي إِڭُّورنْ نِيشَانْ خزَّارنْ غَارْ ڒعْمَارْ نّسْ.
‏11 أَپُوهَاڒِي إِضدْجقْ إِ مَارَّا بُوحْبڒْ نّسْ،
مَاشَا أَمِيغِيسْ إِتّْقمّعْ إِ-ث. ▪
‏12 ڒْحَاكمْ نِّي إِتِّيشنْ ثَايْنِيثْ إِ ڒْهَارْذْ ن إِخَارِّيقّنْ،
زَّايسْ أَذْ إِڒِينْ مَارَّا إِمْسخَّارنْ نّسْ ذ إِعفَّاننْ.
‏13 أَمزْڒُوضْ ذ إِجّْ ن ورْيَازْ إِتّْوَاحْسَارنْ ڒبْذَا، مْسَاڭَارنْ،
سِيذِي إِسّْنوَّارْ ثِيطَّاوِينْ نْسنْ س ثْنَاينْ إِذْسنْ. ▪
‏14 أَجدْجِيذْ نِّي إِتِّيشنْ ثَاسْغَارْثْ إِ إِمَارْخَا ذِي شّْرعْ،
ڒْكُورْسِي نّسْ أَذْ إِقِّيمْ إِبدّْ إِ ڒبْذَا. ▪
‏15 أَعْمُوذْ ذ ؤُوبّخْ تِّيشنْ ثِيغِيثْ،
مَاشَا أَحنْجِيرْ جِّينْ ث إِ يِيخفْ نّسْ،
يَارَّا يمَّاسْ أَذْ ثسّضْحَا. ▪
‏16 مَاڒَا ذوْڒنْ إِعفَّاننْ جهْذنْ، خنِّي يَارنِّي ؤُخطُّو،
مَاشَا إِمْسڭَّاذنْ أَذْ ژَترنْ وطُّو نْسنْ. ▪
‏17 أَربَّا مِّيشْ ؤُ نتَّا ڭُّورْ أَذْ شكْ إِسَّاريّحْ،
نتَّا أَذْ إِوْشْ لْبَارَاكَاثْ ثِيمِيژِيذِينْ. ▪
‏18 مَاڒَا وَارْ ذِينْ ثَامژْرِيوْثْ، إِتّْفُوشُّوحْ ڒْڭنْسْ،
مَاشَا سّعْذْ ن ونِّي إِحطَّانْ شَّارِيعَا.
‏19 إِجّْ ن إِسْمغْ وَارْ إِتّجِّي أَذْ ث أَرّبَّانْ س وَاوَاڒنْ،
مَاغَارْ وَاخَّا نتَّا إِفهّمْ خَاكْ، وَارْ خَاكْ إِتَّارِّي شَا.
‏20 مَا شكْ عمَّارْصْ وَارْ ثژْرِيذْ إِجّْ ن ورْيَازْ إِتّْقدْجِيقْ س وَاوَاڒنْ نّسْ؟
أَقَا ذِينْ أَسِيثمْ كْثَارْ إِ ؤُپُوهَاڒِي ؤُڒَا خَاسْ. ▪
‏21 مَاڒَا إِجّنْ إِسُّوبضْ إِسْمغْ نّسْ زِي ثمْژِي،
أَذْ إِذْوڒْ غَارْ ؤُنڭَّارْ وَارْ ث إِتّْقِيذِي.
‏22 أَرْيَازْ إِتَّارُّوجْذُوذنْ إِسّكَّارَا-د أَمْشُوبّشْ،
ؤُ بَابْ ن وسْعَارْ إِتّڭّْ أَطَّاسْ ن إِخطَّانْ. ▪
‏23 نّْفَاخثْ ن بْنَاذمْ ڭُّورْ أَذْ ث إِسّْوَاضعْ،
مَاشَا أَمْوَاضعْ ن بُوحْبڒْ أَذْ أَسْ إِتّْوَاڭّْ شَّانْ. ▪
‏24 ونِّي إِبطَّانْ أَكْ-ذ ؤُخوَّانْ، إِشَارّهْ إِخفْ نّسْ،
مَاغَارْ نتَّا إِتّسْڒَا إِ ثْجَادْجِيثْ، مَاشَا وَارْ ث إِقَّارْ شَا. ▪
‏25 ثِيڭّْوُوذِي زڭْ إِوْذَانْ ثْندّهْ غَارْ ڒْفخْ،
مَاشَا ونِّي إِتّْشَاڒَانْ خْ سِيذِي، أَذْ إِتّْوَاسْڭعّذْ ذِي ڒَامَانْ.
‏26 أَطَّاسْ أَرزُّونْ ؤُذمْ ن ڒْحَاكمْ،
وَاخَّا ثَاسْغَارْثْ ن كُوڒْ إِجّْ ثتَّاسْ-د زِي سِيذِي. ▪
‏27 أَرْيَازْ أَغشَّاشْ ذ نّْعِي إِ إِمْسڭَّاذنْ،
مَاشَا ونِّي إِڭُّورنْ نِيشَانْ ذڭْ وبْرِيذْ نّسْ، أَقَا-ث ذ نّْعِي إِ ؤُعفَّانْ.