تّسْرِيحْ ن رَّاسُولْ
9
‏1 مَا وَارْ دْجِيغْ ذ أَحُورِّي؟ مَا وَارْ دْجِيغْ ذ رَّاسُولْ؟ مَا وَارْ ژْرِيغْ سِيذِيثْنغْ يشُّو لْمَاسِيحْ؟ مَا وَارْ ثدْجِيمْ كنِّيوْ ذ ڒْخذْمثْ إِنُو ذِي سِيذِي إِنُو؟ ▫ ▪ ‏2 مَاڒَا وَارْ دْجِيغْ ذ رَّاسُولْ إِ ونّغْنِي، إِ كنِّيوْ نِيشَانْ عْنِيغْ ث، وَاهْ كنِّيوْ ذ أَشمِّيعْ ن ڒْخذْمثْ إِنُو ن رَّاسُولْ.
‏3 نشّْ أَرِّيغْ خْ ينِّي خَافِي إِحكّْمنْ أَمُّو:
‏4 مَا وَارْ غَارْنغْ تّسْرِيحْ حِيمَا أَذْ نشّْ، أَذْ نْسُو؟ ▪ ‏5 مَا وَارْ غَارْنغْ تّسْرِيحْ أَذْ نَاوِي أَكِيذْنغْ إِشْثْ ن ثْوتْشْمَاثْ ذ ثَامْغَارْثْ أَمشْنَاوْ عَاوذْ رُّوسُولْ إِنّغْنِي ذ وَاوْمَاثنْ ن سِيذِيثْنغْ ذ كِيفَا؟ ▪ ‏6 نِيغْ وَاهَا بَارْنَابَا ذ نشّْ وَارْ غَارْنغْ بُو تّسْرِيحْ حِيمَا وَارْ نْخدّمْ؟ ‏7 مَانْ ونْ إِ غَا إِمّنْغنْ ذِي ڒْعسْكَارْ إِ غَا إِخدْجْصنْ ڒْمُونثْ نِّيثْ إِ يِيخفْ نّسْ؟ مَانْ ونْ إِ غَا إِژُّونْ ثَازَايَارْثْ، وَارْ إِتّتّْ شَا زِي ڒْغِيدْجثْ نّسْ؟ نِيغْ مَانْ ونْ إِ غَا يَاركّْوسنْ إِشْثْ ن ثْحِيمَارْثْ، وَارْ إِسسّْ شَا أَغِي ن ثْحِيمَارْثْ؟ ▪ ‏8 مَا قَّارغْ مَانْ أَيَا أَمْ بْنَاذمْ وَاهَا؟ خْزَارْ، ؤُڒَا ذ شَّارِيعَا ثقَّارْ أَيَا! ‏9 مِينْزِي ثُورَا ذِي شَّارِيعَا ن مُوسَا: ”وَارْ تّڭّْ ثَاشْمَانْثْ إِ ؤُينْذُوزْ إِسَّارْوَاثنْ.“ مَا أَربِّي إِحطَّا خْ إِينْذُوزنْ س ثِيذتّْ؟ ▪
‏10 نسّنْ أَقَا إِنَّا إِ-ث ذِي طّْوعْ نّغْ ؤُ مَانْ أَيَا ثُورَا ذِي طّْوعْ نّغْ، مِينْزِي ونِّي إِشَارّْزنْ، إِتّْخصَّا أَسْ أَذْ إِشَارْزْ س ؤُسِيثمْ ؤُ ونِّي إِسَّارْوَاثنْ س ؤُسِيثمْ أَذْ غَارسْ يِيڒِي صَّابثْ.
‏11 مَاڒَا نشِّينْ أَقَا نْزَارّعْ ذَايْومْ مِينْ إِدْجَانْ ن أَرُّوحْ، خنِّي مَا ذ أَطَّاسْ مَاڒَا نمْجَارْ زَّايْومْ زِي مِينْ إِدْجَانْ ن ثمُّورْثْ؟ ▪
‏12 مَاڒَا إِنّغْنِي غَارْسنْ تّسْرِيحْ-أَ خَاومْ مَاحنْذْ أَذْ شَارْشنْ ذِي مِينْ إِدْجَانْ نْومْ، مَايمِّي نشِّينْ كْثَارْ لَّا؟ مَاشَا نشِّينْ وَارْ نسّْخذِّيمْ شَا تّسْرِيحْ-أَ، مَاشَا نَارْپُو مَارَّا، حِيمَا وَارْ نتّڭّْ ؤُڒَا ذ إِشْثْ ن ثْعنْكْرِيفْثْ إِ ڒخْبَارْ أَصبْحَانْ ن لْمَاسِيحْ. ▪
‏13 مَا وَارْ ثسِّينمْ شَا بلِّي إِنِّي إِتّْسخَّارنْ ذِي زَّاوشْثْ إِقدّْسنْ، أَذْ تّتّنْ زِي مِينْ إِدْجَانْ إِ زَّاوشْثْ إِقدّْسنْ ؤُشَا إِنِّي ذِينْ إِتّْرَاجَانْ إِ ثْسخَّارْثْ ن ؤُعَالْطَارْ أَذْ طّْفنْ ثَاسْغَارْثْ نْسنْ زڭْ ؤُعَالْطَارْ؟ ▪
‏14 أَمُّو عَاوذْ يُومُورْ سِيذِيثْنغْ إِ ينِّي إِتّْبَارّْحنْ ڒخْبَارْ أَصبْحَانْ، بلِّي أَذْ دَّارنْ زِي ڒخْبَارْ أَصبْحَانْ. ▪
‏15 مَاشَا نشّْ وَارْ نُّومغْ مَاحنْذْ أَذْ سْثنْفْعغْ زِي مَارَّا أَيَا ؤُ نشّْ وَارْ ث ؤُرِيغْ شَا حِيمَا أَذْ إِتّْوَاڭّْ مَانْ أَيَا إِ نشّْ، مْڒِي ؤُفِيغْ أَذْ مّْثغْ نّشْ حْسنْ قْبڒْ مَا شَا ن إِجّنْ أَذْ إِسّبْضڒْ أَسمْغَارْ إِنُو.
‏16 خنِّي مَاڒَا نشّْ تّْبَارّْحغْ س ڒخْبَارْ أَصبْحَانْ، نشّْ وَارْ غَارِي شَا مِينْ ذِي إِ غَا سّمْغَارغْ، مِينْزِي إِتّْخصَّا أَيِي مَانْ أَيَا. أَيحَّاثْ خَافِي، مَاڒَا وَارْ تّْبَارّْحغْ شَا س ڒخْبَارْ أَصبْحَانْ!
‏17 س ؤُينِّي، مَاڒَا ڭِّيغْ ت س ڒْخَاضَارْ إِنُو، أَذْ غَارِي ثِيڒِي ڒْمُونثْ، مَاشَا مَاڒَا وَارْ ت تّڭِّيغْ س ڒْخَاضَارْ، أَقَا أَذْ إِقِّيمْ ؤُوكّڒْ ذڭْ ؤُفُوسْ إِنُو.
‏18 مَانْ ثنْ قَاعْ إِدْجَانْ ذ ڒْمُونثْ إِنُو؟ أَقَا-ت ذ ثَا: أَمْ تّْبَارّْحغْ س ڒخْبَارْ أَصبْحَانْ أَذْ سّحْضَارغْ ڒخْبَارْ أَصبْحَانْ ن لْمَاسِيحْ بَاطڒْ، وَارْ كْسِيغْ شَا تّسْرِيحْ إِنُو كُوڒْشِي ذِي ڒخْبَارْ أَصبْحَانْ.
‏19 نشّْ، ؤُمِي وَارْ سْثنْفِيعغْ شَا زِي مَارَّا مَانْ أَيَا، أَقَا أَرّغْ إِخفْ إِنُو ذ أَمْسخَّارْ ن مَارَّا حِيمَا أَذْ أَربْحغْ أَطَّاسْ ن إِوْذَانْ. ‏20 إِ وُوذَاينْ ذوْڒغْ أَمشْنَاوْ ؤُذَايْ حِيمَا أَذْ أَربْحغْ ؤُذَاينْ، إِ ينِّي إِدْجَانْ سَاذُو شَّارِيعَا ذوْڒغْ أَمشْنَاوْ ينِّي سَاذُو شَّارِيعَا حِيمَا أَذْ أَربْحغْ إِنِّي إِدْجَانْ سَاذُو شَّارِيعَا. ▪ ‏21 إِ ينِّي إِدْجَانْ بْڒَا شَّارِيعَا ذوْڒغْ أَمشْنَاوْ ونِّي بْڒَا شَّارِيعَا، - وَارْ دْجِيغْ بْڒَا شَّارِيعَا قِيبَاتْشْ إِ أَربِّي، مَاشَا س شَّارِيعَا ن لْمَاسِيحْ - ، حِيمَا أَذْ أَربْحغْ إِنِّي إِدْجَانْ بْڒَا شَّارِيعَا. ▪ ‏22 ثُوغَا أَيِي ضعْفغْ غَارْ ينِّي إِضعْفنْ، حِيمَا أَذْ أَربْحغْ إِنِّي إِضعْفنْ. أَقَا ذوْڒغْ ذ مَارَّا إِ مَارَّا، حِيمَا بعْذَا أَذْ وْشغْ ثُوذَارْثْ إِ مَارَّا. ▪ ‏23 مَانْ أَيَا تّڭّغْ ث حِيمَا أَذْ طّْفغْ ثَاسْغَارْثْ ذِي ڒخْبَارْ أَصبْحَانْ.
‏24 مَا وَارْ ثسِّينمْ شَا بلِّي إِنِّي إِتّڭّنْ ثْحَامَاثْ ن ثَازْڒَا ذِي ڒْمڒْعبْ، مَارَّا نِيشَانْ أَقَا تَّازّْڒنْ، مَاشَا إِجّنْ زَّايْسنْ إِ غَا يَاربْحنْ وَاهَا؟ خنِّي أَزّْڒمْ كنِّيوْ أَمُّو أَڒْ ذ غَا ثَاربْحمْ. ▪ ‏25 مَاشَا كُوڒْ أَرْيَازْ إِ إِتّڭّنْ إِشْثْ ن ثْحَامثْ، إِحكّمْ خْ يِيخفْ نّسْ ذِي مَارَّا. نِيثْنِي ؤُزّْڒنْ حِيمَا أَذْ أَربْحنْ إِشْثْ ن ثمْرِيسْثْ ثْفنَّا، مَاشَا نشِّينْ حِيمَا أَذْ نَارْبحْ إِشْثنْ وَارْ ثْفنِّي. ▪ ‏26 س ؤُينِّي نشّْ وَارْ تِّيزّْڒغْ شَا أَمنِّي وَاهَا، وَارْ تّْمنْغِيغْ أَمْ ونِّي إِشَّاثنْ ذِي ڒعْوِينْ، ‏27 مَاشَا تّْمَارَّاثغْ أَرِّيمثْ إِنُو، أَذْ أَسْ قثْمَارغْ، حِيمَا نشّْ وَارْ تّْوَاسُوفُّوغغْ شَا بَارَّا أَوَارْنِي ڒَامِي بَارّْحغْ إِنّغْنِي.