ڒْحَارْضْ وِيسّْ ثْنَاينْ ن بِيلْذَاذْ: أَنڭَّارُو ن بْنَاذمْ ذ أَعفَّانْ
18
‏1 خَاسْ ؤُشَا يَارَّا-د بِيلْذَاذْ، ونِّي د-يُوسِينْ زِي شُوحَا، إِنَّا:
‏2 أَڒْ مڒْمِي عَاذْ ثَارزُّومْ أَذْ ثڭّمْ ثِيخشْفِينْ إِ وَاوَاڒنْ ن بْنَاذمْ؟
مَاڒَا ثْفهْممْ، خنِّي أَوَارْنِي إِ ؤُيَا أَذْ نسِّيوڒْ.
‏3 مَايمِّي إِ ذ أَنغْ إِتّْوَاڭّْ أَمْ ڒْمَاڒْ،
ؤُ نتّْوَاحْصَارْ ذِي بُوحْبڒْ ذِي ثِيطَّاوِينْ نْومْ؟
‏4 شكْ، أَ يَارْيَازْ ونِّي إِتّْمزّْقنْ إِخفْ نّسْ ذڭْ ؤُخيّقْ نّسْ!
مَا أَذْ جّنْ ثمُّورْثْ ذِي سِّيبّثْ نّكْ،
ؤُ أَذْ إِتّْوَاسْمُوطِّي جَّارْفْ زڭْ ومْشَانْ نّسْ؟ ▫ ▪
‏5 وَاهْ، ثَافَاوْثْ ن إِعفَّاننْ أَذْ ثخْسِي،
ؤُ أَشعَّاڒْ ن ثْمسِّي نّسْ وَارْ إِتّڭّْ ثَافَاوْثْ عمَّارْصْ عَاذْ.
‏6 ثَافَاوْثْ ذِي ثْقِيذُونْثْ نّسْ أَذْ ثبَّارْشنْ،
ڒفْنَارْ نّسْ ثِيوَا نّسْ أَذْ ث سّْخسْينْ.
‏7 تَّارْجِيجنْ إِصُورَافْ نّسْ إِجهْذنْ،
شّْوَارْ ن يِيخفْ نّسْ أَذْ ث إِغْضڒْ.
‏8 مَاغَارْ س إِضَارنْ نّسْ أَذْ إِنَّاغْ ذڭْ ؤُصنَّاجْ،
أَذْ يُويُورْ خْ ثْرَاشَّا، مُّوذنْ ت إِ ثْنيْمَارْثْ.
‏9 ڒْفخْ أَذْ ث إِمْنعْ زڭْ ؤُنِيرْزْ،
ثَاسْغُونْثْ ن ثْجيَّافْثْ ثطّفْ ذَايسْ. ▪
‏10 ثنُّوفَّارْ ثسْغُونْثْ ن ثخْشفْثْ نّسْ ذِي ثمُّورْثْ،
ثَاخْشفْثْ نّسْ أَقَا-ت خْ وبْرِيذْ.
‏11 سِّيڭّْوذنْ ث إِنخْڒِيعنْ زِي مَارَّا إِغزْذِيسنْ،
ضفَّارنْ ث غَارْ إِضَارنْ نّسْ. ▪
‏12 إِزُّودْجْ ذَايسْ،
أَضيّعْ إِتّْرَاجَا إِ-ث غَارْ ؤُغزْذِيسْ نّسْ. ▪
‏13 أَرْژِييّثْ أَذْ ثشّْ مَارَّا إِغزْذِيسنْ ن أَرِّيمثْ نّسْ،
ؤُ إِغزْذِيسنْ ن أَرِّيمثْ نّسْ أَذْ ثنْ يشّْ إِجّْ ن ڒحْڒَاشْ إِنقّنْ أَڒْ طَّارْفْ.
‏14 مِينْخفْ ثُوغَا إِتّْشڒْ، إِتّْوَاقْڒعْ-د زِي ثْقِيضُونْثْ نّسْ.
ثْندّهْ إِ-ث أَرْژِييّثْ غَارْ ؤُجدْجِيذْ ن إِنخْڒِيعنْ. ▪
‏15 إِوْذَانْ نِّي وَارْ دْجِينْ ذ ينِّي نّسْ، زدّْغنْ ذڭْ ؤُقِيضُونْ نّسْ،
ڒشْبَارِييّثْ ثتّْوَازُوزَّارْ خْ ثْزذِّيغْثْ نّسْ.
‏16 زِي سْوَادَّايْ تَّاژْغنْ إِژوْرَانْ نّسْ،
زِي سنّجْ تّْوَاقسّنْ ڒفْرُوعْ نّسْ.
‏17 ڒِيذَارثْ نّسْ أَذْ ثتّْوَاكّسْ زِي ثمُّورْثْ،
وَارْ ذ أَسْ إِتّْغِيمِي عَاذْ إِسمْ ذڭْ وبْرِيذنْ. ▪
‏18 أَذْ ث عَارْننْ زِي ثْفَاوْثْ غَارْ ثَادْجسْثْ،
أَذْ سّْثوّْجنْ زِي دُّونشْثْ. ▫
‏19 وَارْ غَارسْ إِتِّيڒِي وَارَّاوْ نِيغْ جَّاذِيرَا ذِي ڒْڭنْسْ نّسْ،
وَارْ إِتّْغِيمِي ؤُڒَا ذ إِجّْ ذِي ثْزذِّيغِينْ نّسْ. ▪
‏20 خْ وَاسّْ نّسْ أَذْ أَرْجِيجنْ إِنِّي إِزدّْغنْ غَارْ مَانِي ثْغدْجِي ثْفُوشْثْ،
إِنِّي إِزدّْغنْ غَارْ مَانِيسْ إِ د-ثْنقَّارْ ثْفُوشْثْ أَذْ ثنْ ثطّفْ ثِيڭّْوُوذِي.
‏21 وَاهْ، أَمُّو إِ ثتّمْسَارْ إِ ثْزذِّيغِينْ ن إِمقْجَاحنْ،
وَا ذ أَمْشَانْ ن يِينِّي وَارْ إِسِّيننْ أَربِّي.