19
‏1 إِ ؤُمقّْرَانْ ن إِمغْنَاجنْ. أَزهّذْ ن ذَاوُوذْ.
‏2 إِجنْوَانْ بَارّْحنْ س ؤُعُودْجِي ن أَربِّي،
ڒْقُوبّثْ ثسِّيوڒْ خْ ڒْخذْمثْ ن إِفَاسّنْ نّسْ.
‏3 أَسّْ إِسَّازَّاڒْ أَوَاڒنْ إِ وَاسّْ،
دْجِيڒثْ ثسّْشَانْ ثُوسّْنَا غَارْ دْجِيڒثْ.
‏4 وَارْ إِدْجِي ذ ڒْهَارْذْ ؤُ وَارْ دْجِينْ شَا ذ أَوَاڒنْ،
ثْمِيجَّا نْسنْ وَارْ ذ أَسْ إِتّسْڒِي حذْ.
‏5 ڒُومُورْ نْسنْ إِفّغْ خْ ثمُّورْثْ مَارَّا،
أَوَاڒنْ نْسنْ فّْغنْ غَارسْ أَڒْ طَّارْفْ ن دُّونشْثْ.
نتَّا إِڭَّا ذِيهَا إِجّْ ن ؤُقِيضُونْ إِ ثْفُوشْثْ، ▪
‏6 أَمشْنَاوْ مُوڒَايْ نِّي د-إِسِّيجّنْ زڭْ وخَّامْ ن ڒمْڒَاشْ،
إِسْڒِيوْڒوْ أَمْ إِجّْ ن بُو-ثرْيَاسْثْ حِيمَا أَذْ إِكْسِي ذِي ثِيشْڒِي نّسْ. ▪
‏7 إِفّغْ-د زڭْ إِجّْ ن طَّارْفْ ن ؤُجنَّا،
ؤُشَا يُويُورْ أَڒْ طَّارْفْ نّسْ نّغْنِي،
وَارْ ثنُّوفَّارْ ؤُڒَا ذ إِشْثْ نْ ڒْحَاجثْ إِ ڒْحَاذُوقْ نّسْ.
‏8 أَقَا ثكْمڒْ شَّارِيعَا ن سِيذِي،
ثِيوِي-د أَڭنْفُو إِ بُوحْبڒْ.
شّْهَاذَاثْ ن سِيذِي ذَايْسنْثْ ڒَامَانْ،
تِّيشّنْثْ ثِيغِيثْ إِ ؤُحَافِي. ▪
‏9 ڒُومُورَاثْ ن سِيذِي سڭّْذنْ،
سّْفَارّْحنْ ؤُڒْ.
ثَاوْصِييّثْ ن سِيذِي ثصْفَا،
ثسّْشَانْ ثَافَاوْثْ إِ ثِيطَّاوِينْ.
‏10 ثِيڭّْوُوذِي زِي سِيذِي ثصْفَا،
ثقِّيمْ ثْبدّْ إِ ڒبْذَا.
ڒحْكَامَاثْ ن سِيذِي ذ ثِيذتّْ،
أَقَا-ثنْثْ ذ ڒْحقّْ مَارَّا.
‏11 نِيثنْثِي جبّْذنْثْ مژْرِي كْثَارْ خْ وُورغْ،
وَاهْ، كْثَارْ زڭْ وُورغْ إِتّْوَاصفَّانْ،
أَقَا-ثنْثْ ذ ثِيمِيژِيذِينْ خْ ثَامّنْثْ نِيغْ خْ ثَامّنْثْ ن ثغْرَاصْثْ. ▪
‏12 ؤُڒَا ذ أَمْسخَّارْ نّكْ إِتّْوَاوبّخْ زَّايْسنْثْ،
ذڭْ ؤُحطُّو نْسنْثْ ثنُّوفَّارْ ذَايسْ ڒْمُونثْ ثَامقّْرَانْثْ.
‏13 أَودَّارْ، وِي زَّايسْ يُوشِينْ؟
سِيزْذڭْ أَيِي زِي مِينْ وَارْ إِتّْبِيننْ.
‏14 حْضَا أَمْسخَّارْ نّكْ عَاوذْ زڭْ ؤُعفَّارْ،
حِيمَا وَارْ خَافِي إِتّْصدْجِيضْ،
حِيمَا أَذْ إِڒِيغْ ذ أَمزْذَاڭْ زڭْ ؤُخطُّو إِمْغَارنْ.
‏15 أَذْ د-أَسنْ وَاوَاڒنْ ن ؤُقمُّومْ إِنُو ذ إِخَارِيصّنْ ن وُوڒْ إِنُو،
خْ ڒْخَاضَارْ نّكْ، أَ سِيذِي، أَ ثَاصْضَارْثْ إِنُو ذ أَمفْذِي إِنُو!