8
‏1 ”أَخْ، مَاعْلِيكْ قَاعْ شكْ ذ ؤُمَا،
ونِّي إِطّضنْ ذِي ثْبِيبِّيشِينْ ن يمَّا.
مَاڒَا ؤُفِيغْ شكْ ذِي بَارَّا، أَذْ شكْ سُّوذْمغْ،
بْڒَا مَا ذ أَيِي سّحْقَارَانْ.
‏2 إِڒِي أَذْ شكْ نذْهغْ، أَذْ شكْ أَوْيغْ غَارْ ثَادَّارْثْ ن يمَّا،
شكْ أَذْ أَيِي ثسّْڒمْذذْ ذِينْ.
أَذْ أَشْ وْشغْ بِينُو إِتّْفُوحنْ س ڒعْثُوڒْ أَذْ ثسْوذْ،
أَژمِّي ن ثْشجَّارْثْ إِنُو ن وَارمَّانْ.
‏3 أَزڒْمَاضْ نّسْ أَقَا-ث سَاذُو ؤُزدْجِيفْ إِنُو،
ؤُشَا أَفُوسِي نّسْ إِذَارّعْ أَيِي-د.
‏4 نشّْ أَذْ كنِّينْثْ أَرّغْ تّْجَّادْجَانْثْ، أَ يسِّيسْ ن ؤُرْشَالِيمْ:
مَايمِّي إِ غَا ثْهوْڒنْثْ ثَايْرِي
نِيغْ أَذْ ت-إِ-د-ثسّكَّارنْثْ،
قْبڒْ مَا ثتّخْسْ نتَّاثْ.“
ثَاسْڒِيثْ ثفّغْ-د زِي ڒخْڒَا أَكْ-ذ يسْڒِي نّسْ
‏5 ”مِينْ ثعْنَا نِّي ذِينْ إِتّْڭعَّاذنْ زِي ڒخْڒَا،
ثتّْعمّذْ خْ لِّيفْ نّسْ؟“
”سَاذُو ثْشجَّارْثْ ن تّفَّاحْثْ أَرّغْ مژْرِي نّمْ،
مَانِي شمْ د-ثجَّا يمَّامْ س ڒحْرِيقْ ن ثَارْوَا،
مَانِي شمْ د-ثجَّا ثنِّي شمْ د-يُورْونْ.“
‏6 ”سَارْسْ أَيِي أَمْ طَّابعْ خْ وُوڒْ نّكْ،
أَمْ طَّابعْ خْ ؤُغِيڒْ نّكْ،
مَاغَارْ ثَايْرِي ثجْهذْ أَمْ ڒْموْثْ،
ثُوسْمِي ثقْسحْ أَمْ ڒَاخَارْثْ.
ثِيفطُّوثِينْ نّسْ ذ ثِيفطُّوثِينْ ن ثْمسِّي، أَقَا أَثنْثْ أَمْ ؤُشعَّاڒْ ن سِيذِي.
‏7 أَطَّاسْ ن وَامَانْ وَارْ زمَّارنْ أَذْ سّْخسْينْ ثَايْرِي،
ؤُڒَا ذ إِغزْرَانْ وَارْ ت تِّيوْينْ.
وَاخَّا إِوْشَا إِجّنْ إِ ثَايْرِي مَارَّا أَڭْڒَا ن ثَادَّارْثْ نّسْ،
أَذْ ث سّحْقَارنْ ذ أَسحْقَارْ.“
ثَاسْڒِيثْ ذ أَيْثْمَاسْ
‏8 ”نشِّينْ غَارْنغْ إِشْثْ ن ؤُتْشْمَاثْنغْ ثَامژْيَانْثْ،
عَاذْ وَارْ ذ أَسْ د-فِّيغنْ إِذْمَارنْ.
مِينْ إِ غَا نڭّْ إِ ؤُتْشْمَاثْنغْ،
ذڭْ وَاسّْ إِ ذِي خَاسْ إِ غَا سِّيوْڒنْ؟“
‏9 ”مَاڒَا نتَّاثْ ذ ڒْحِيضْ،
أَذْ خَاسْ نسّْبدّْ أَشْبَارْ أَمْ إِشْثْ ن ثمْرِيسْثْ ن نُّوقَارْثْ.
مَاڒَا نتَّاثْ ذ ثَاوَّارْثْ،
أَذْ ت نقّنْ س ثْفڒْوِينْ ن ؤُكشُّوضْ ن ثنْڭلْثْ.“
‏10 ”نشّْ ذ ڒْحِيضْ ؤُ إِذْمَارنْ إِنُو أَمشْنَاوْ لْپُورْجَاثْ.
خنِّي ذوْڒغْ نشّْ ذِي ثِيطَّاوِينْ نّسْ أَمْ ثنِّي يُوفِينْ ڒحْنَا.“
أَحْوِيشْ ن ثْزَايَارْثْ ن سُولِيمَانْ ذ وحْوِيشْ ن ثْزَايَارْثْ ن ثسْڒِيثْ
‏11 ”سُولِيمَانْ ثُوغَا غَارسْ إِجّْ ن ؤُمَارْجُوعْ ن ؤُضِيڒْ ذِي بَاعْلْ-هَامُونْ.
إِوْشَا أَمَارْجُوعْ نِّي إِ إِعسَّاسنْ.
إِ ڒْغِيدْجثْ نّسْ قَاعْ إِجّْ يِيوِي-د أَڒفْ ن ڒوْزنْ ن نُّوقَارْثْ.
‏12 أَحْوِيشْ ن ؤُضِيڒْ إِنُو، أَقَا-ث زَّاثْ إِ ثِيطَّاوِينْ إِنُو.
أَڒفْ ن ڒوْزنْ ن نُّوقَارْثْ أَقَا أَثنْ إِ شكْ، أَ سُولِيمَانْ،
ؤُ أَڒْفَاينْ إِ إِعسَّاسنْ ن ڒْغِيدْجثْ زَّايسْ.“
أَڒَاغِي ن يسْڒِي ذ ثسْڒِيثْ
‏13 ”أَ شمْ ثنِّي إِزدّْغنْ ذڭْ إِحْوِيشنْ،
إِعْشِيرنْ نّمْ تّسْڒَانْ س إِمزُّوغنْ إِ ثْمِيجَّا نّمْ،
قَّارنْ: ’أجّْ أَيِي أَذْ ت سْڒغْ!“
‏14 ”ذغْيَا، أَ لِّيفْ إِنُو،
إِڒِي أَمْ إِغَايْضْ ن وزْغَارْ،
نِيغْ أَمْ ؤُمژْيَانْ ن ؤُذَاذنْ،
خْ إِذُورَارْ إِشُّورنْ س ڒعْشُوبْ إِتّْفُوحنْ.“