ؤُفُّوغْ
بدُّو ن ثسْمُوغِي ن إِسْرَائِيل ذِي مِيصْرَا
1
‏1 إِنَا ذ إِسْمَاونْ ن أَيْثْ ن إِسْرَائِيل إِ د-يِيوْضنْ أَكْ-ذ يَاعْقُوبْ غَارْ مِيصْرَا. يُوسَا-د كُوڒْ إِجّْ زَّايْسنْ أَكْ-ذ أَيْثْبَابْ ن ثَادَّارْثْ نّسْ. ▫ ▪
‏2 رُوبِينْ، شِيمْعُونْ، لَاوِي ذ يَاهُوذَا، ▫ ‏3 إِسَّاكَارْ، زَاپُولُونْ ذ بِينْيَامِينْ، ‏4 ذَانْ ذ نَافْثَالِي، جَاذْ ذ أَشِيرْ. ‏5 مَارَّا ڒعْمُورْ نِّي د-إِفّْغنْ زِي ثْمصَّاضْثْ ن يَاعْقُوبْ، ثُوغَا أَثنْ ذِي سبْعِينْ. يُوسُوفْ ثُوغَا-ث ذِي مِيصْرَا. ▪ ‏6 إِمُّوثْ يُوسُوفْ ذ مَارَّا أَيْثْمَاسْ ذ جِّيڒْ نِّي مَارَّا. ‏7 مَّارنْينْ أَيْثْ ن إِسْرَائِيل ؤُ جِّينْ-د ڒْغِيدْجثْ أَڒَامِي زَّايْسنْ ثسْفُوفِّي ثمُّورْثْ ؤُشَا تّْوَاكْثَارنْ ؤُشَا ذوْڒنْ جهْذنْ أَطَّاسْ، مِينْزِي ثشُّورْ زَّايْسنْ ثمُّورْثْ. ▪
‏8 إِفّغْ-د خنِّي إِجّْ ن ؤُجدْجِيذْ ذ جْذِيذْ إِحكّمْ خْ مِيصْرَا ونِّي ثُوغَا وَارْ إِسِّينْ يُوسُوفْ. ▪ ‏9 إِنَّا إِ ڒْڭنْسْ نّسْ: ”خْزَارْ، ڒْڭنْسْ ن أَيْثْ ن إِسْرَائِيل إِمْغَارْ ؤُ إِجْهذْ خَانغْ.
‏10 ڒخُّو، أَقَا أَذْ خَاسْ نحْكمْ س ڒعْقڒْ، حِيمَا وَارْ إِتّْمَارْنِي ڒْڭنْسْ كْثَارْ ؤُشَا، مَاڒَا إِمْسَارْ، إِكَّارْ شَا ن ڒْبَارُوضْ، أَذْ إِذْوڒْ أَكْ-ذ ڒْعذْيَانْ نّغْ، أَذْ يڭّْ ڒْهَارْبْ أَكِيذْنغْ ؤُشَا خنِّي أَذْ إِفّغْ زِي ثمُّورْثْ.“ ▪
‏11 نِيثْنِي ڭِّينْ خَاسْ إِمْزيَّارنْ ن إِسمْغَانْ حِيمَا أَذْ ثنْ سّْذدْجنْ س دّْقُوڒَاثْ إِ خَاسنْ سَّاربُّونْ. بْنَانْ إِ فِيرْعُونْ ثِيندَّامْ ن ڒخْزنْ: فِيثُومْ ذ رَاعَامْسِيسْ.
‏12 مَاشَا مشْحَاڒْ مَا ثنْ ذدْجنْ أَمنِّي إِ إِڭْمَا ؤُ إِبزّعْ ڒْڭنْسْ، أَڒَامِي إِوْضنْ نِيثْنِي أَذْ شَارْهنْ أَيْثْ ن إِسْرَائِيل أَطَّاسْ. ▪
‏13 ؤُشَا أَرِّينْ إِمِيصْرِييّنْ أَيْثْ ن إِسْرَائِيل ذ إِسمْغَانْ س ؤُغِيڒْ
‏14 ؤُشَا سَّارزْڭنْ ثُوذَارْثْ نْسنْ س ثسْمُوغِي إِقسْحنْ ذڭْ ؤُبدْجَاعْ ذ لَّاجُورْ ؤُ ذِي مَارَّا ثِيسْمغْثْ ذڭْ إِيَّارنْ. مَارَّا ثَاسْمُوغِي ڭِّينْ زَّايْسنْ، ثُوغَا س ؤُغِيڒْ. ▫
‏15 إِسِّيوڒْ ؤُجدْجِيضْ ن مِيصْرَا ؤُڒَا أَكْ-ذ ڒْقَابْڒَاثْ ثِيعِيبْرَانِييِّينْ، إِشْثنْ زَّايْسنْثْ قَّارنْ أَسْ سِيفْرَا ذ ثنّغْنِي فُوعَاثْ،
‏16 إِنَّا: ”خْمِي إِ غَا ثْعَاوْننْثْ ثِيمْغَارِينْ ثِيعِيبْرَانِييِّينْ أَذْ أَرْونْثْ ؤُشَا أَذْ ثخْزَارنْثْ، خْمِي تّْغِيمَانْثْ خْ إِژْرَا مَاحنْذْ أَذْ أَرْونْثْ، مَاڒَا ذ أَحنْجِيرْ، نْغنْثْ ث، مَاڒَا ذ ثَاسيْمِيثْ، خنِّي جّنْثْ ت أَذْ ثدَّارْ!“
‏17 مَاشَا ڒْقَابْڒَاثْ ثُوغَا تّڭّْوذنْثْ أَربِّي، وَارْ ڭِّينْثْ مُوخَاسْ ثنْ يُومُورْ ؤُجدْجِيذْ ن مِيصْرَا، حْضَانْثْ ثُوذَارْثْ ن إِحنْجِيرنْ.
‏18 خنِّي إِڒَاغَا ؤُجدْجِيذْ ن مِيصْرَا إِ ڒْقَابْڒَاثْ، إِنَّا أَسنْثْ: ”مَاغَارْ ثڭِّينْثْ أَيَا، أَقَا ثحْضَانْثْ ثُوذَارْثْ ن إِحنْجِيرنْ؟“
‏19 ڒْقَابْڒَاثْ أَرِّينْثْ خْ فِيرْعُونْ: ”ثِيمطَّا ثِيعِيبْرَانِييِّينْ وَارْ دْجِينْثْ أَمشْنَاوْ ثِيمْغَارِينْ ثِيمِيصْرِييِّينْ، مِينْزِي نِيثنْثِي جهْذنْثْ، تَّارْونْثْ قْبڒْ مَا أَذْ غَارْسنْثْ د-ثَاسْ ڒْقَابْڒَا.“ ‏20 ؤُشَا أَربِّي إِڭَّا مْلِيحْ إِ ڒْقَابْڒَاثْ ؤُشَا إِمَّارْنِي ڒْڭنْسْ، ذوْڒنْ جهْذنْ س وَاطَّاسْ. ‏21 مِينْزِي ڒْقَابْڒَاثْ ڭّْوذنْثْ أَربِّي، إِمْسَارْ، أَقَا يَارْزقْ إِ-ثنْثْ-إِ-د س ثُوذْرِينْ أَكْ-ذ ڒْوَاشُونْ. ▫
‏22 ڒخْذنِّي يُومُورْ فِيرْعُونْ مَارَّا ڒْڭنْسْ نّسْ، إِنَّا: ”كُوڒْ أَحنْجِيرْ إِ د غَا إِخڒْقنْ أَذْ ث ثنْضَارمْ ذڭْ إِغْزَارْ ؤُ مَارَّا ثَاحنْجِيرْثْ إِ د غَا إِخڒْقنْ أَذْ ت ثجّمْ أَذْ ثدَّارْ.“ ▪
ثَاݣلْذِيث ن مِصْرَا (ؤُفُّوغ 1-14)