ثَامْوَارِّيثْ ن أَيُوبْ خْ صُوفَارْ: ڒفْڒحْ ن ورْيَازْ أَعفَّانْ
21
‏1 خنِّي يَارَّا-د أَيُوبْ، إِنَّا:
‏2 سْڒمْ مْلِيحْ إِ وَاوَاڒنْ إِنُو،
حِيمَا أَذْ أَومْ إِڒِينْ إِ ؤُسْفوّجْ.
‏3 كْسِيمْ أَيِي، خنِّي أَذْ سِّيوْڒغْ،
ؤُ أَوَارْنِي ڒَامِي سِّيوْڒغْ، خنِّي ثْزمَّارمْ أَذْ ثْعفَّارمْ.
‏4 خَافِي نشّْ، مَا أَشثْشِي إِنُو خْ إِجّْ ن بْنَاذمْ؟
نِيغْ مَايمِّي وَارْ ذ أَيِي د-إِكَّارْ أَذْ يِيڒِي بُوحْبڒْ إِنُو بْڒَا تَّاسِيعْ ن ڒْخَاضَارْ؟
‏5 قڒْبمْ-د غَارِي ؤُشَا جْعَارمْ،
سَارْسمْ أَفُوسْ خْ ؤُقمُّومْ.
‏6 مَاڒَا خمّغْ وَاهَا ذڭْ ؤُيَا، تّْنخْڒِيعغْ،
ؤُ ثْمنّعْ ثَارْجِيجِيثْ أَرِّيمثْ إِنُو.
‏7 مَايمِّي تّْغِيمَانْ إِعفَّاننْ دَّارنْ،
مَايمِّي دَّاكّْوَاڒنْ إِوسُّورَا، تّْمَارْنِينْ عَاذْ ذِي جّهْذْ نْسنْ؟ ▪
‏8 ثَارْوَا نْسنْ تّْغِيمَانْ بدّنْ زَّاثْ إِ ؤُغمْپُوبْ نْسنْ، أَقَا أَثنْ غَارْسنْ،
ؤُ إِحنْجِيرنْ إِغدُّوثنْ نْسنْ زَّاثْ إِ ثِيطَّاوِينْ نْسنْ. ▫
‏9 ثُوذْرِينْ نْسنْ أَقَا أَثنْثْ ذِي ڒهْنَا نْهْڒَا أَنخْڒِيعْ،
أَعْمُوذْ ن أَربِّي وَارْ ثنْ إِشِّيثْ.
‏10 أَفُونَاسْ نّسْ إِتَّارَّا ؤُ وَارْ إِخطِّي،
ثَاينْذُوزْثْ نّسْ ثتَّارُو ؤُ عمَّارْصْ وَارْ ثْغطّڒْ أَعذِّيسْ.
‏11 تّجَّانْ إِمژْيَاننْ نْسنْ ڭُّورنْ أَمْ إِشْثْ ن ثْحِيمَارْثْ،
إِحنْجِيرنْ نْسنْ تّجَّانْ ثنْ نڭّْزنْ.
‏12 نِيثْنِي سّْڭعَّاذنْ ثْمِيجَّا نْسنْ غَارْ ؤُبنْذِيرْ ذ ڒْڭَامْبْرِي،
ؤُشَا فَارّْحنْ غَارْ ثْمِيجَّا ن ثمْجَا.
‏13 سّْعدُّونْ ؤُسَّانْ نْسنْ ذِي زّْهَارْ،
مَاشَا هكّْوَانْ غَارْ ڒَاخَارْثْ ذڭْ ورْمَاشْ ن وَابْڒِيونْ.
‏14 قَّارنْ إِ أَربِّي: ’حيّذْ خَانغْ،
مَاغَارْ وَارْ ذ أَنغْ إِعْجِيبْ أَذْ نسّنْ إِبْرِيذنْ نّكْ. ▪
‏15 مَانْ ونْ إِدْجَانْ ذ أَمْزمَّارْ خْ كُوڒْشِي مَاحنْذْ نشِّينْ أَذْ أَسْ نْسخَّارْ؟
مَانْ لْفَايْذَا إِ غَارْنغْ مَاڒَا نْزِييَّارْ خَاسْ س ثْژَادْجِيثْ نّغْ؟‘ ▪
‏16 خْزَارْ، زّْهَارْ نْسنْ وَارْ إِدْجِي ذڭْ ؤُفُوسْ نْسنْ.
شّْوَارْ ن إِعفَّاننْ إِڭّْوجْ خَافِي. ▪
‏17 مشْحَاڒْ ن ثْوَاڒَاوِينْ ثْخسِّي إِ إِعفَّاننْ س ثِيذتّْ ثْفَاوْثْ نْسنْ،
ؤُشَا إِڒقّفْ إِ-ثنْ ؤُضيّعْ،
مشْحَاڒْ ن ثْوَاڒَاوِينْ إِبطَّا نتَّا خَاسنْ ڒحْڒِيقْ ذڭْ وغْضَابْ نّسْ، ▪
‏18 أَڒَامِي إِ غَا ذوْڒنْ أَمْ ؤُڒُومْ زَّاثْ إِ ؤُصمِّيضْ،
أَمْ إِغدْجْ ثخْضفْ إِ-ث ثْحَارْيَاضْثْ؟
‏19 مَا ثقَّارمْ: ’أَربِّي إِتّْخمّڒْ لْعِيقَابْ إِ ڒْمُوعْصِييّثْ نّسْ إِ إِحنْجِيرنْ نّسْ!‘ ؟
أجّْ إِ-ث أَذْ أَسْ ت إِخدْجصْ أَڒْ غَا يَاشَا نتَّا سِيمَانْثْ نّسْ!
‏20 أجّْ ثِيطَّاوِينْ نّسْ أَذْ ژَترنْثْ أَهلّكْ نّسْ،
أجّْ إِ-ث أَذْ إِسُو س يِيخفْ نّكْ زڭْ وسْعَارْ ن ؤُمْزمَّارْ خْ كُوڒْشِي.
‏21 مَاغَارْ مَامّشْ إِ غَا إِفَارْحْ عَاذْ ذِي أَيْثْبَابْ ن ثَادَّارْثْ نّسْ أَوَارْنِي إِ ڒْموْثْ نّسْ،
مَاڒَا ثتّْوَاڭّْ عَاذْ قدَّا ن إِيُورنْ نّسْ؟ ▫
‏22 مَا زمَّارنْ أَذْ سّْڒمْذنْ ثُوسّْنَا إِ أَربِّي،
ونِّي إِحكّْمنْ خْ ينِّي إِدْجَانْ ذڭْ ؤُجنَّا يُوعْڒَانْ؟ ▪
‏23 أَقَا ذِينْ إِجّنْ إِمُّوثْ ذِي زّْهَارْ إِمُونْ،
أَمْ إِدَّارْ عَاذْ قَاعْ نْهْڒَا أَمْنُوسْ ؤُ ذِي ڒْهُوذْنثْ.
‏24 أَمْ عمَّارنْ ڒمْذَاوذْ نّسْ س ؤُغِي،
ؤُ إِتّْوَابزّڭْ وَاذُوفْ ن يخْسَانْ نّسْ.
‏25 ونّغْنِي إِمُّوثْ س ڒعْمَارْ ذ أَمَارْزَاڭْ،
وَارْ د-يِيوِي ڒِيقِّي إِ وَالُو ن ڒْخَارْ.
‏26 مُوننْ زّْڒنْ نِيثْنِي ذڭْ ؤُشَاڒْ،
ؤُ إِكشَّاونْ ذْڒِينْ ثنْ. ▪
‏27 خْزَارْ، سّْنغْ إِخَارِّيصنْ نْومْ،
ؤُڒَا ذ ثِيمعْمَاتْشْ نِّي زِي ذ أَيِي ثْذڒْممْ،
‏28 خْمِي ثقَّارمْ: ’مَانِي ثدْجْ ثَادَّارْثْ ن بُو-صُّولْطَا،
ؤُ مَانِي ثدْجْ ثْقِيضُونْثْ ن ثْزذِّيغِينْ ن ؤُعفَّانْ؟‘
‏29 مَا عمَّارْصْ وَارْ ثسّقْسِيمْ إِمْسبْرِيذنْ؟
أَقَا إِشيَّارنْ نْسنْ إِتّْقَارَّانْ وَارْ ثْزمَّارمْ أَذْ ثنْ ثنْكَارمْ:
‏30 مَاغَارْ أَعفَّانْ أَذْ إِتّْوَاحْضَا ذڭْ وَاسّْ ن أَرْژِييّثْ،
ذڭْ وَاسّْ ن ؤُذُوقّزْ ن ؤُفُوڭمْ أَذْ تّْوَاوْينْ نِيثْنِي ذِي ڒَامَانْ. ▪
‏31 مَانْ ونْ إِ ث غَا إِسّشْننْ أَبْرِيذْ نّسْ ذڭْ ؤُغمْپُوبْ نّسْ؟
مَاڒَا إِڭَّا شَا ن ثُوعفّْنَا، وِي ث إِ غَا إِخدْجْصنْ؟
‏32 نتَّا مَاشَا أَذْ إِتّْوَاكْسِي غَارْ ونْضڒْ نّسْ ذ أَمقّْرَانْ،
ؤُ غَارْ ثوْرِيرْثْ ن ونْضڒْ نّسْ إِتّْعسّْ نتَّا س يِيخفْ نّسْ.
‏33 تّْعجِيبنْ أَسْ إِپُورْسَا ن ثغْزُورْثْ،
ؤُ ضفَّارنْ ث مَارَّا إِوْذَانْ،
ؤُ إِنِّي ذ أَسْ إِتِّيزْوَارنْ، وَارْ ڭُّورْ أَذْ تّْوَاحسْبنْ.
‏34 مَامّشْ ثخْسمْ أَذْ أَيِي ثْعزَّامْ س وَاوَاڒنْ إِخْوَانْ؟
زِي ثمْوَارِّيثْ نْومْ وَارْ إِتّْغِيمِي وَالُو مْغِيرْ ڒغْضَارْ وَاهَا.