ڒْحَارْضْ أَمزْوَارُو ن إِلِيهُو
32
‏1 خنِّي سّْبدّنْ ثْڒَاثَا ن يرْيَازنْ نِّي مَاحنْذْ أَذْ د-أَرّنْ خْ أَيُوبْ، مِينْزِي ثُوغَا ذ أَمْسڭّذْ جَارْ ثِيطَّاوِينْ ن يِيخفْ نّسْ. ‏2 خَاسْ ؤُشَا يَارْغَا ؤُخيّقْ ن إِلِيهُو، مِّيسْ ن بَارَاخْيِيلْ، زِي ثمُّورْثْ ن بُوزْ، زِي ڒَادْجْ ن رَامْ. يَارْغَا ؤُخيّقْ نّسْ خْ أَيُوبْ مِينْزِي إِڭَّا وَانِيثَا إِخفْ نّسْ ذ أَمْسڭّذْ خْ أَربِّي. ‏3 يَارْغَا ؤُخيّقْ نّسْ ؤُڒَا خْ ثْڒَاثَا ن إِمدُّوكَّاڒْ نّسْ، مَاغَارْ نِيثْنِي، وَاخَّا وَارْ ؤُفِينْ مِينْ زِي خَاسْ إِ د غَا يَارّنْ، أَمنِّي أَرِّينْ ڒْعِيبْ ذِي أَيُوبْ.
‏4 إِلِيهُو مَاشَا ثُوغَا إِرَاجَا س وَاوَاڒنْ قِيبَاتْشْ إِ أَيُوبْ، مِينْزِي نِيثْنِي ثُوغَا مْغَارنْ خَاسْ. ‏5 ؤُمِي إِژْرَا إِلِيهُو، أَقَا ثْڒَاثَا ن يرْيَازنْ نِّي وَارْ ؤُفِينْ مِينْ زِي د غَا يَارّنْ عَاذْ، يَارْغَا ؤُخيّقْ نّسْ. ‏6 ؤُشَا إِطّفْ إِلِيهُو، مِّيسْ ن بَارَاخِيلْ، زِي بُوزْ، ذڭْ وَاوَاڒْ، إِنَّا:
نشّْ ذ أَمژْيَانْ ذڭْ إِسڭّْوُوسَا ؤُ كنِّيوْ ذ إِمشَّايْپُوثنْ.
س ؤُينِّي رَاجِيغْ ؤُ بُّورّْنغْ
مَاحنْذْ أَذْ أَومْ سّشْنغْ ثُوسّْنَا إِنُو. ▪
‏7 نشّْ نِّيغْ: ’أجّْ إِنِّي إِمْغَارنْ ذڭْ وُوسَّانْ أَذْ سِّيوْڒنْ،
أجّْ ڒْقدّْ أَمقّْرَانْ ن إِسڭّْوُوسَا ن ؤُمشَّايْپُو أَذْ إِسَّارْڭبْ ثِيغِيثْ.‘
‏8 س ثِيذتّْ، بُوحْبڒْ إِزْذغْ ذِي بْنَاذمْ،
أَصُوضِي ن نّفْسْ ن ؤُمْزمَّارْ خْ كُوڒْشِي إِتِّيشْ أَسنْ ڒفْهَامثْ. ▪
‏9 إِنِّي إِمْغَارنْ ذڭْ إِسڭّْوُوسَا وَارْ ذَايْسنْ ثدْجِي ثِيغِيثْ،
ؤُ إِوسُّورَا وَارْ فهّْمنْ إِ شّْرعْ. ▪
‏10 س ؤُينِّي قَّارغْ: ’سْڒمْ-د غَارِي،
خنِّي ؤُڒَا ذ نشّْ أَذْ سّشْنغْ ثُوسّْنَا إِنُو.‘
‏11 خْزَارْ، رَاجِيغْ أَوَاڒنْ نْومْ،
سّْحسّغْ غَارْ ڒفْهَامثْ نْومْ،
أَمْ ثُوغَا ثَارزُّومْ خْ وَاوَاڒنْ إِسڭّْمنْ.
‏12 نشّْ حْضِيغْ كنِّيوْ مْلِيحْ،
أَقَا ذَا، ؤُڒَا ذ إِجّنْ مَا ثُوغَا إِزمَّارْ أَذْ إِسّقْنعْ أَيُوبْ،
ؤُڒَا ذ إِجّنْ زَّايْومْ وَارْ إِزمَّارْ أَذْ د-يَارّْ خْ وَاوَاڒنْ نّسْ.
‏13 س ؤُيَا وَارْ قَّارمْ: ’نشِّينْ نُوفَا ثِيغِيثْ!
أَربِّي إِ إِزمَّارنْ أَذْ ث إِنْضَارْ، وَارْ إِدْجِي بْنَاذمْ.‘
‏14 وَارْ دْجِينْ وَاوَاڒنْ نّسْ خَافِي،
ؤُ س وَاوَاڒنْ نْومْ وَارْ خَاسْ د-أَرِّيغْ.
‏15 تّْوَارْنَانْ نِيثْنِي، وَارْ د-تَّارِّينْ عَاذْ،
أَوَاڒنْ تّْوَاكّْسنْ زَّايْسنْ.
‏16 ڒَاجِيغْ، مَاشَا وَارْ سِّيوْڒنْ،
مَاغَارْ سّْبدّنْ أَوَاڒْ، وَارْ د-تَّارِّينْ عَاذْ.
‏17 ؤُڒَا ذ نشّْ خْسغْ أَذْ سِّيوْڒغْ ذِي نُّوبثْ إِنُو،
ؤُڒَا ذ نشّْ أَذْ سّشْنغْ ثُوسّْنَا إِنُو.
‏18 مَاغَارْ شُّورغْ س وَاوَاڒنْ،
إِحسَّارْ أَيِي بُوحْبڒْ ذِي ذَاخڒْ إِنُو.
‏19 خْزَارْ، أَعذِّيسْ إِنُو إِتّڭّْ أَمْ ثْزِييَّاثْ ن بِينُو وَارْ يَارْزِيمنْ عَاذْ،
أَمْ ثْخُونْشَايْ ن يِيڒمْ ن جْذِيذْ أَقَا نتَّا إِتّڭّْ أَخْمِي ڭُّورْ أَذْ إِدُّوقّزْ.
‏20 أَذْ سِّيوْڒغْ حِيمَا أَذْ فْسُوسغْ،
أَذْ أَرْزْمغْ إِينْشِيشنْ إِنُو، أَذْ د-أَرّغْ.
‏21 وَارْ تّڭِّيغْ س وُوذْمَاونْ أَكْ-ذ ؤُڒَا ذ إِجّْ،
وَارْ سِّيوْڒغْ ؤُڒَا أَكْ-ذ إِجّْ ن بْنَاذمْ س وَاوَاڒنْ إِمِيژِيذنْ.
‏22 مَاغَارْ وَارْ زمَّارغْ أَذْ ڭّغْ س وَاوَاڒنْ إِمِيزِيضنْ،
مَاغَارْ خنِّي أَذْ أَيِي إِكّسْ ونِّي إِ ذ أَيِي إِڭِّينْ.