ڒْحَارْضْ أَمزْوَارُو ن صُوفَارْ
11
‏1 خنِّي يَارَّا-د صُوفَارْ، ونِّي د-يُوسِينْ زِي نَاعْمَا، إِنَّا:
‏2 مَا أَذْ قِّيمنْ وَاطَّاسْ ن وَاوَاڒنْ بْڒَا ثَامْوَارِّيثْ،
ؤُ مَا أَذْ غَارسْ يِيڒِي إِ يِيجّْ ن بُو-ؤُقمُّومْ، ڒْحقّْ ڒبْذَا؟
‏3 مَا إِزمَّارْ ڒْهَارْذْ نّكْ أَذْ إِسّْغذْ إِوْذَانْ،
أَڒَامِي ثْزمَّارذْ أَذْ ثسْثهْزِيذْ بْڒَا مَا شكْ إِسّحْشمْ ؤُڒَا ذ إِجّْ؟
‏4 شكْ ثنِّيذْ: ’ثصْفَا ثْغُورِي إِنُو،
نشّْ أَقَا أَيِي ذ أَمزْذَاڭْ ذِي ثِيطَّاوِينْ نّكْ!‘
‏5 ؤُهْ، مْڒِي أَربِّي سِيمَانْثْ نّسْ إِسَّاوَاڒْ،
مْڒِي يَارزّمْ إِينْشِيشنْ نّسْ قِيبَاتْشْ نّكْ.
‏6 مْڒِي نتَّا ذ أَشْ إِ غَا إِسّْشنْ ثِيمسْڒَايِينْ إِخمّْڒنْ ن ثِيغِيثْ،
مَاغَارْ نِيثنْثِي سكّْوَانْثْ دُّوبلْ إِ ؤُفكِّي.
سّنْ، أَقَا أَربِّي أَذْ إِتُّو أَطَّاسْ ن ڒْمُوعْصِييّثْ نّكْ ذِي ثِيزِي نّكْ.
‏7 مَا ثْزمَّارذْ أَذْ ثَارْزُوذْ ذِي مِينْ يَارْزُو أَربِّي؟
مَا ثْزمَّارذْ أَذْ ثسّْنذْ مِينْ ثعْنَا طّْبِيعثْ ن ؤُمْزمَّارْ خْ كُوڒْشِي؟
‏8 أَقَا-ت ثُوعْڒَا خْ ؤُجنَّا! مِينْ ثخْسذْ أَذْ ذِينْ ثڭّذْ؟
ثُودْجغْ خْ ڒَاخَارْثْ! مِينْ ثْزمَّارذْ أَذْ زَّايسْ ثسّْنذْ؟
‏9 ڒعْبَارْ نّسْ ذ أَزِيرَارْ خْ ثمُّورْثْ،
ذ مِيرِيوْ خْ ڒبْحَارْ.
‏10 مَاڒَا إِعْذُو، إِبلّعْ ؤُشَا إِڒَاغَا إِ دّعْوثْ،
مَانْ ونْ إِ ث غَا إِسّْبدّنْ؟
‏11 مَاغَارْ نتَّا إِسّنْ إِغشَّاشنْ،
إِتّْوَاڒَا ڒْغشّْ بْڒَا مَا ث إِحْضَا. ▪
‏12 مَاشَا مَاڒَا أَپُوهَاڒِي إِزمَّارْ أَذْ يَافْ ڒفْهَامثْ،
خنِّي أَغْيُوڒْ ن ڒخْڒَا إِزمَّارْ أَذْ إِذْوڒْ ذ بْنَاذمْ. ▪
‏13 مَاڒَا شكْ ثْعذْڒذْ ؤُڒْ نّكْ،
خنِّي بزّعْ إِفَاسّنْ نّكْ غَارسْ.
‏14 مَاڒَا إِرْصقْ ڒْغشّْ غَارْ ؤُفُوسْ نّكْ، سَاڭّْوجْ إِ-ث،
وَارْ تّجِّي دّدْجْ أَذْ إِزْذغْ ذِي ثْقِيذُونِينْ نّكْ،
‏15 مَاغَارْ خنِّي ثْزمَّارذْ أَذْ ثسّْڭعّْذذْ ؤُذمْ نّكْ بْڒَا ڒْعِيبْ،
أَذْ ثْبدّذْ نِيشَانْ، وَارْ تّڭّْوذذْ شَا.
‏16 مَاغَارْ أَذْ ثتُّوذْ ڒغْبنْ نّكْ،
ؤُ عمَّارْصْ وَارْ ذَايسْ ثتّْخمِّيمذْ عَاذْ،
أَمْ عمَّارْصْ وَارْ ثتّْخمِّيمذْ عَاذْ غَارْ وَامَانْ إِعْدُّونْ.
‏17 أَبْرِيذْ ن ثُوذَارْثْ نّكْ أَذْ يَارْغْ
ثِيوَا خْ طّْحَا ن ؤُزِيڒْ،
وَاخَّا ذِينْ ثَادْجسْثْ، أَذْ ثِيڒِي أَمْ ثفُّوثْ. ▪
‏18 أَذْ ثَاشِيذْ إِخفْ نّكْ ذِي ڒَامَانْ، مِينْزِي أَقَا ذِينْ ڒَايَاسْ،
أَذْ ثخْزَارذْ ذڭْ ونّضْ، أَذْ ثطّْسذْ ذِي ڒْهُوذْنثْ. ▪
‏19 أَذْ ثزّْڒذْ، نْهْڒَا مَا شكْ إِسّْنخْڒعْ ؤُڒَا ذ إِجّْ،
ؤُشَا أَطَّاسْ إِ شكْ إِ غَا زَاوْڭنْ زَّاثْ إِ وُوذمْ نّكْ. ▪
‏20 مَاشَا ثِيطَّاوِينْ ن إِعفَّاننْ أَذْ دَّارْغْڒنْثْ،
قَاعْ ثَاروْڒَا أَذْ أَسنْ ثْودَّارْ،
أَذْ مژْرنْ أَذْ ذڒْقنْ إِ بُوحْبڒْ. ▪