أَژْرِي ن ثسْڒِيثْ غَارْ شّْذِيحْ
7
‏1 ”عْقبْ-د، عْقبْ-د، أَ شُولَامِيثْ!
عْقبْ-د، عْقبْ-د، مَاحنْذْ أَذْ ذَايمْ نخْزَارْ.“
”مِينْ ثخْسمْ أَذْ ثْژَارمْ ذِي شُولَامِيثْ؟“
”نتَّاثْ أَمْ شّْضِيحْ س نُّوبْثَاثْ ن ثْنَاينْ ن ڒْعسْكَارَاثْ.“
‏2 ”مشْحَاڒْ شْنَانْ إِصُورَافْ نّمْ ذِي صَانْذَالِييَّاثْ نّمْ،
أَ، شمْ يسِّيسْ ن إِجّْ ن وشْرِيمْ!
أَحْنُونِّي ن ثْمصَّاضْثْ نّمْ أَمْ ثْسدّْيِينْ إِغْڒَانْ تّْرَاحنْثْ تَّاسنْثْ-د،
صّنْعثْ ن إِفَاسّنْ ن ؤُفنَّانْ.
‏3 ثَاعبُّوضْثْ نّمْ أَمْ ثْسَارِيجْثْ ثحْنُونِّي،
مَانِي وَارْ إِتّْخصِّي بِينُو إِخدْجْضنْ.
أَعذِّيسْ نّمْ ذ أَكمِّيشْ ن إِرْذنْ،
نّْضنْثْ أَسْ-د ثْلِيلِّيشِينْ. ▫
‏4 إِذْمَارنْ نّمْ ڭِّينْ أَمْ ثْنَاينْ ن إِغَايْضنْ إِمژْيَاننْ،
أَمْ وَاشْنِيونْ ن ثْغَايْضثْ ن وزْغَارْ.
‏5 إِرِي نّمْ إِڭَّا أَمْ صُّومْعثْ ن ڒْعَاجْ،
ثِيطَّاوِينْ نّمْ أَمْ إِيڒْمَامنْ ن حَاشْپُونْ،
غَارْ ثوَّارْثْ ن بَاثْ-رَابِّيمْ،
ثِينْزَارْثْ نّمْ أَمْ صُّومْعثْ ن لُوبْنَانْ
إِ إِسَّاجَّانْ غَارْ ذِيمَاشْقْ.
‏6 ثِيوَا نّمْ إِڭَّا أَزدْجِيفْ نّمْ أَمْ كَارْمِيلْ،
أَشوَّافْ ن ؤُزدْجِيفْ نّمْ أَمْ أَرْجُووَانِي.
أَجدْجِيذْ إِتّْوَاحْبسْ ذڭْ إِمُوزَارنْ نّمْ.“
‏7 ”مشْحَاڒْ ذ أَژْرِي إِ ذَايمْ،
ؤُ مشْحَاڒْ ثْصبْحذْ، أَ ثَايْرِي،
ذِي كُوڒْشِي مِينْ إِزمَّارْ بْنَاذمْ أَذْ يَارّْ مژْرِي!“
أَوَاڒْ ن يسْڒِي
‏8 ”ثِيذِّي نّمْ ثَارْوسْ ذِي ثْشجَّارْثْ ن ثِينِي،
إِذْمَارنْ نّمْ ذڭْ إِزكُّوننْ ن ؤُضِيڒْ.
‏9 نشّْ نِّيغْ: ’أَذْ نْيغْ خْ ثْشجَّارْثْ ن ثِينِي،
أَذْ طّْفغْ ذِي ڒفْرُوعْ نّسْ.‘
إِذْمَارنْ نّمْ أَذْ إِڒِينْ أَمْ إِزنْكَاكْ ن ؤُضِيڒْ غَارْ ثْزَايَارْثْ،
ؤُ ڒفْوَاحثْ ن ونْزَارنْ نّمْ أَمْ تّفَّاحِينْ،
‏10 أَنغْ نّمْ أَمْ بِينُو إِصبْحنْ أَطَّاسْ...“،
”... ونِّي إِتّْرَاحنْ نِيشَانْ غَارْ لِّيفْ إِنُو،
ونِّي إِتَّارَّانْ إِينْشِيشنْ ن يِينِّي إِطّْصنْ أَذْ نْهزّنْ.“
ثَاسْڒِيثْ ثسِّيوڒْ خْ مّژْرِي نّسْ إِ يسْڒِي.
‏11 ”نشّْ ن لِّيفْ إِنُو،
غَارِي د-إِتَّاسْ مژْرِي نّسْ.
‏12 أَسْ-د، لِّيفْ إِنُو، أجّْ أَنغْ أَذْ نُويُورْ غَارْ ييَّارْ،
أَذْ نسّنْسْ ذِي ڒذْشُورْ.
‏13 أجّْ أَنغْ أَذْ نكَّارْ زِيشْ حِيمَا أَذْ نُويُورْ غَارْ إِمَارْجَاعنْ ن ؤُضِيڒْ،
أجّْ أَنغْ أَذْ نْژَارْ، مَا ثَازَايَارْثْ أَقَا ثسُّوفُّوغْ،
مَا نُّووَّارْ نّسْ نُّورْزْمنْ،
مَا ثِيشجِّيرَا ن أَرمَّانْ نوَّارنْثْ.
ذِينِّي إِ غَا وْشغْ ثَايْرِي إِنُو.
‏14 تِّيفَّاحِينْ ن ثَايْرِي أَرْخُونْثْ إِ ڒفْوَاحْ،
ؤُ ثِيوَا ن ثوُّورَا نّغْ أَقَا ذِينْ فْرُوثَاثْ إِشوَّارنْ،
ثِينِّي ن طّْرِي ذ ثِينِّي إِتّْوَاخمّْڒنْ.
أَ لِّيفْ إِنُو، خمّْڒغْ ثنْثْ إِ شكْ!“