28
‏1 إِعفَّاننْ تّْرَاكّْوَاڒنْ وَاخَّا وَارْ ذِينِّي وِي إِ-ثنْ إِضَافَّارنْ،
مَاشَا إِمْسڭَّاذنْ ذَايْسنْ ثَارْيَاسْثْ أَمْ ن إِجّْ ن وَايْرَاذْ. ▪
‏2 زِي سِّيبّثْ ن ؤُعذِّي ن ثمُّورْثْ أَقَا ذِينْ أَطَّاسْ ن ڒْحُوكَّامْ،
مَاشَا س إِجّْ ن بْنَاذمْ س ڒعْقڒْ ذ ثُوسّْنَا،
أَذْ ثقِّيمْ صُّولْطَا ثْبدّْ إِ يِيجّْ ن ڒْوقْثْ ذ أَزِيرَارْ.
‏3 أَرْيَازْ أَمزْڒُوضْ ونِّي إِتّْزيَّارنْ خْ إِمَارْخَا،
أَمْ ونْژَارْ إِتَّاوْينْ مَارَّا أَڒْ وَارْ إِتّْغِيمِي عَاذْ وغْرُومْ.
‏4 إِنِّي إِتّجَّانْ شَّارِيعَا سّمْغَارَانْ أَعفَّانْ،
مَاشَا إِنِّي إِحطَّانْ شَّارِيعَا تّْمنْغَانْ أَكِيذْسنْ.
‏5 إِرْيَازنْ إِعفَّاننْ وَارْ فهّْمنْ ڒْحقّْ،
مَاشَا إِنِّي يَارزُّونْ سِيذِي، فهّْمنْ إِ كُوڒْشِي.
‏6 إِحْڒَا ؤُمزْڒُوضْ نِّي إِڭُّورنْ إِصْفَا،
خْ ونِّي إِڭُّورنْ إِفَارْغْ ذِي ثْنَاينْ ن إِبْرِيذنْ، وَاخَّا نتَّا غَارسْ أَڭْڒَا. ▪
‏7 ونِّي إِحطَّانْ شَّارِيعَا، ذ إِجّْ ن مِّيسْ إِفهّمْ،
مَاشَا ونِّي ذ أَمدُّوكّڒْ ن إِملْهَافْ، يَارَّا بَابَاسْ أَذْ إِسّضْحَا. ▪
‏8 ونِّي إِسّمْغَارَانْ أَڭْڒَا نّسْ س أَرِّيبَا ذ وَارْبحْ،
إِسّْمُونَا أَيَا إِ ونِّي إِتّْحِينَّانْ خْ إِمزْڒَاضْ. ▪
‏9 ونِّي إِسّْحيَّاذنْ أَمزُّوغْ نّسْ زڭْ ؤُسدْجِي ن شَّارِيعَا،
عَاذْ ثَاژَادْجِيثْ نّسْ ذ نّْعِي.
‏10 ونِّي إِتَّارَّانْ إِنِّي إِڭُّورنْ نِيشَانْ أَذْ ودَّارنْ خْ إِجّْ ن وبْرِيذْ أَعفَّانْ،
نتَّا سِيمَانْثْ نّسْ أَذْ إِوْضَا ذِي ثسْرَافْثْ نّسْ،
مَاشَا إِنِّي إِ ذِي ثدْجْ ڒكْمَارثْ أَذْ وَارْثنْ مِينْ إِصبْحنْ. ▪
‏11 بُو-وَاڭْڒَا إِتّڭّْ إِخفْ نّسْ ذ أَمِيغِيسْ ذِي ثِيطَّاوِينْ نّسْ،
مَاشَا إِجّْ ن ؤُمزْڒُوضْ نِّي ذِي ثدْجْ ڒفْهَامثْ، يَارْڭبْ خَاسْ.
‏12 مَاڒَا أَذْ سْڒِيوْڒِيونْ إِمْسڭَّاذنْ س ڒفْرَاحثْ، أَقَا ذِينْ أَعُودْجِي أَمقّْرَانْ،
مَاشَا مَاڒَا كَّارنْ-د إِعفَّاننْ، أَذْ إِسّْنُوفَّارْ بْنَاذمْ إِخفْ نّسْ. ▪
‏13 ونِّي إِدَّاڒنْ إِخطَّانْ نّسْ، وَارْ إِتّفْڒِيحْ،
مَاشَا ونِّي زَّايْسنْ إِنعّْمنْ ؤُ إِتّْحيَّاذْ خَاسنْ، أَذْ يَافْ أَرّحْمثْ. ▪
‏14 سّعْذْ ن بْنَاذمْ نِّي إِتّْوقَّارنْ بْڒَا أَبذِّي،
مَاشَا ونِّي إِسّقْسَاحنْ ؤُڒْ نّسْ، أَذْ إِوْضَا ذِي ڒْغَارْ.
‏15 أَمْ إِجّْ ن ويْرَاذْ إِتَّارُّوجْذُوذنْ
ؤُ أَمْ إِجّْ ن دُّوبْ إِتّْڒَاژَانْ إِتَّازّْڒنْ زِي سَّا غَارْ ذِيهَا،
أَمُّو إِ إِدْجْ إِجّْ نْ ڒْحَاكمْ أَعفَّانْ خْ إِجّْ ن ڒْڭنْسْ أَمزْڒُوضْ.
‏16 ڒْحَاكمْ نِّي إِحْوَاجنْ ڒفْهَامثْ إِتَّاوِي-د ڒحْصَارثْ أَطَّاسْ،
مَاشَا ونِّي إِشَارّْهنْ أَرْبحْ أَذْ إِزُّوڭَّارْثْ ؤُسَّانْ نّسْ.
‏17 إِجّْ ن بْنَاذمْ إِتّْوَاحْصَارنْ ؤُمِي إِسِّيزّڒْ إِذَامّنْ ن شَا ن يِيجّنْ،
أَذْ يَارْوڒْ غَارْ وحْفُورْ ن ونْضڒْ ن يِيخفْ نّسْ. وَارْ تّجِّي حذْ أَذْ ث إِسّْبدّْ!
‏18 ونِّي إِڭُّورنْ أَبْرِيذْ نّسْ ذِي ڒصْفَايثْ، أَذْ إِنْجمْ،
مَاشَا ونِّي إِڭُّورنْ إِفَارْغْ ذِي ثْنَاينْ ن إِبْرِيذنْ، وَارْ إِتّْعطَّارْ أَذْ إِوْضَا.
‏19 ونِّي إِشَارّْزنْ ثَامُّورْثْ نّسْ، أَذْ إِجَّاونْ س وغْرُومْ،
مَاشَا ونِّي إِضفَّارنْ أَرْيَازْ إِخْوَانْ أَذْ إِجَّاونْ زّڒْضْ.
‏20 أَرْيَازْ إِ ذِي إِدْجْ ڒَامَانْ أَطَّاسْ أَذْ إِكْسِي أَطَّاسْ ن لْبَارَاكَاثْ،
مَاشَا ونِّي إِتّْقدْجِيقنْ حِيمَا أَذْ إِڭّْ أَڭْڒَا، وَارْ إِتّْوِيحْسِيبْ ذ أَمزْذَاڭْ. ▪
‏21 أَسْفَارْزْ ن وُوذْمَاونْ وَارْ إِشْنِي شَا،
مَاغَارْ إِ يِيجّْ ن ؤُڒقُّوزْ ن وغْرُومْ إِزمَّارْ شَا ن ورْيَازْ أَذْ إِخْضَا. ▪
‏22 ونِّي إِتّْقدْجِيقنْ غَارْ وَاڭْڒَا، أَقَا ذ أَرْيَازْ س ثِيطّْ ثَاعفَّانْثْ،
مَاغَارْ نتَّا وَارْ إِسِّينْ أَقَا ڒخْسسْ أَذْ غَارسْ د-يَاسْ.
‏23 ونِّي إِتّْعَاقَابنْ إِجّْ ن بْنَاذمْ، أَقَا غَارْ ؤُنڭَّارْ أَذْ يَافْ أَرْضَا كْثَارْ
خْ ونِّي إِسّْشَانَانْ ثَاژْيُوضِي س يِيڒسْ نّسْ.
‏24 ونِّي إِتّْكشَّاضنْ بَابَاسْ نِيغْ يمَّاسْ ؤُشَا إِقَّارْ: ”وَارْ إِدْجِي ذ دّنْبْ!“،
أَقَا-ث ذ أَشْرِيشْ ن إِجّْ ن بُو-ڒَاخَارْثْ.
‏25 ونِّي ذِي إِدْجْ نّْفَاخثْ، إِسّكَّارَا-د أَمْشُوبّشْ،
مَاشَا ونِّي إِتّْشَاڒَانْ خْ سِيذِي، أَذْ إِذْوڒْ لَابَاسْ خَاسْ. ▪
‏26 ونِّي إِتّْشَاڒَانْ خْ وُوڒْ نّسْ، أَقَا ذ أَپُوهَاڒِي،
مَاشَا ونِّي إِڭُّورنْ أَبْرِيذْ نّسْ ذِي ثِيغِيثْ أَذْ إِنْجمْ.
‏27 ونِّي إِتِّيشنْ إِ إِمزْڒَاضْ، وَارْ ذَايسْ إِتِّيڒِي بُو ڒغْبنْ،
مَاشَا ونِّي إِتّقّْننْ ثِيطَّاوِينْ نّسْ،
أَذْ إِتّْوَانْعڒْ أَطَّاسْ. ▪
‏28 مَاڒَا كَّارنْ-د إِعفَّاننْ، خنِّي إِتّْنُوفَّارْ بْنَاذمْ،
مَاشَا مَاڒَا تّْوَاهلّْكنْ نِيثْنِي، أَذْ د-مَّارنْينْ إِمْسڭَّاذنْ.▪