ڒْحُوكْمْ خْ ؤُرْشَالِيمْ ذ ڒڭْنُوسْ
3
‏1 ؤُشْثْ خَامْ، ثنِّي إِغوّْغنْ ؤُ ثتّْوَافْسذْ،
ثَانْذِينْثْ ن دّدْجْ!
‏2 نتَّاثْ وَارْ ثتّسْڒِي غَارْ ثْمِيجَّا،
وَارْ ثْقبّڒْ أَودّبْ،
نتَّاثْ وَارْ ثتّْشِيڒْ خْ سِيذِي،
نتَّاثْ وَارْ ثتّْقَارَّابْ شَا غَارْ أَربِّي نّسْ.
‏3 ڒْحُوكَّامْ نّسْ ذِي ڒْوسْثْ نّسْ
ذ أَيْرَاذنْ إِتَّارُّوجْذُوذنْ،
ڒْقُوضَاثْ نّسْ ذ ؤُشَّاننْ ن دْجِيڒثْ،
إِنِّي وَارْ إِتّجِّينْ وَالُو أَڒْ ثُوفُّوثْ. ▪
‏4 إِنَابِييّنْ نّسْ ذَايْسنْ ڒفْشُوشْ،
نِيثْنِي ذ إِرْيَازنْ إِخدَّاعنْ!
إِكهَّاننْ نّسْ سّْفسْذنْ زَّاوشْثْ إِقدّْسنْ،
نِيثْنِي خَالْفنْ شَّارِيعَا. ▪
‏5 سِيذِي أَمْسڭّذْ أَقَا-ث ذِي ڒْوسْثْ نّسْ.
نتَّا وَارْ إِتّڭّْ شَا مِينْ وَارْ إِسڭّْذنْ.
كُوڒْ ثُوفُّوثْ إِتَّارَّا ڒْحقّْ نّسْ غَارْ ثْفَاوْثْ،
عمَّارْصْ وَارْ ثْنقّسْ!
ونِّي إِتّڭّنْ مِينْ وَارْ إِسڭّْذنْ، وَارْ إِسِّينْ شَا أَسضْحِي. ▪
‏6 نشّْ قْضِيغْ ڒڭْنُوسْ،
أَردّْدْجغْ صُّومْعَاثْ نْسنْ ن ثْغمُّورَا.
نشّْ خْڒِيغْ إِ ثْبْرِيذِينْ نّسْ،
أَڒَامِي ؤُڒَا ذ إِجّنْ وَارْ إِقِّيمْ عَاذْ إِتّْسَارَا ذِينِّي.
ثِيندَّامْ نْسنْ تّْوَاردّْدْجنْثْ،
وَارْ إِقِّيمْ حذْ،
ؤُڒَا ذ إِجّْ ن ؤُمزْذُوغْ.
‏7 نشّْ نِّيغْ: إِتّْخصَّا شمْ أَذْ أَيِي ثڭّْوذذْ، أَذْ ثكْسِيذْ أَودّبْ!،
حِيمَا وَارْ ثتّْوَاكّسْ ثْزذِّيغْثْ نّسْ،
س مَارَّا مِينْ ذ أَسْ غَا ڭّغْ.
س ثِيذتّْ، نِيثْنِي غوّْغنْ زِيشْ
مَاحنْذْ أَذْ سّْفضْحنْ ثِيمڭَّا نْسنْ.
‏8 س ؤُيَا، رَاجَامْ أَيِي، إِسَّاوَاڒْ سِيذِي،
أَسّْ إِ ذِي د غَا كَّارغْ إِ ثْكشَّاضْثْ.
مِينْزِي أَيَا ذ ڒْحُوكْمْ إِنُو إِسڭّْذنْ أَقَا أَذْ جَارْوغْ ڒڭْنُوسْ،
أَذْ سّْمُونغْ ثِيڭلْذِينْ،
حِيمَا أَذْ خَاسنْ سّْفسْيغْ أَسْخضْ إِنُو،
مَارَّا ڒْحَاذُوقْ ن وغْضَابْ إِنُو،
مَاغَارْ س ثْمسِّي ن وَاسَّامْ إِنُو
أَذْ ثتّْوَاشّْ مَارَّا ثَامُّورْثْ.
تُّوبثْ ن ڒڭْنُوسْ
‏9 مِينْزِي خنِّي نشّْ أَذْ بدّْڒغْ ڒْحَارْذْ ن ڒڭْنُوسْ
إِينْشِيشنْ إِمزْذَاڭنْ أَذْ ثنْ وْشغْ،
أَڒَامِي إِ غَا ڒَاغَانْ خْ يِيسمْ ن سِيذِي،
حِيمَا أَذْ ث عبّْذنْ أَمْ س يِيشْثْ ن ثغْرُوضْثْ.
‏10 زڭْ ؤُجمَّاضْ ن إِغزْرَانْ ن كُوشْ،
إِنِّي خَافِي إِتّْژَادْجَانْ س وُوڒْ،
يدْجِيسْ ن إِمّْطَارّْشنْ إِنُو،
أَذْ أَوْينْ ثَاوْهِيبْثْ إِنُو.
‏11 ذڭْ وَاسّْ نِّي وَارْ ثسّضْحِيذْ شَا عَاذْ،
خْ مَارَّا ثِيمڭَّا إِ زِي خَافِي ثْغوّْغذْ،
مِينْزِي أَذْ كّْسغْ زِي ڒْوسْثْ نّمْ
إِنِّي إِتّْفيّْشنْ ذِي نّْفَاخثْ،
ؤُ كنِّيوْ وَارْ ثسّْڭعَّاذمْ عَاذْ إِخفْ نْومْ
خْ وذْرَارْ ن زَّاوشْثْ إِنُو إِقدّْسنْ.
‏12 نشّْ أَذْ جّغْ ذِي ڒْوسْثْ نّمْ إِجّْ ن ڒْڭنْسْ إِتّْوَاحْصَارْ، إِژڒْضْ.
نِيثْنِي أَذْ تّشْڒنْ خْ يِيسمْ ن سِيذِي.
‏13 مِينْ إِقِّيمنْ ن إِسْرَائِيل وَارْ إِتّڭّْ مِينْ وَارْ إِسڭّْذنْ،
نِيثْنِي وَارْ سّْخَارِّيقنْ شَا،
ؤُ ذڭْ ؤُقمُّومْ نْسنْ وَارْ إِتّتّْوِيفِي يِيڒسْ إِسّْخَارِّيقنْ،
مَاشَا نِيثْنِي أَذْ هدَّانْ أَذْ زّْڒنْ،
ؤُ ؤُڒَا ذ إِجّنْ أَذْ ثنْ إِسّْنخْڒِيعْ.
ڒفْرَاحثْ ن إِسْرَائِيل ذ ؤُعدّڒْ نّسْ
‏14 غنّجْ، أَ ثَايدْجِيثْ صِيهْيُونْ،
سْڒِيوْڒوْ، أَ إِسْرَائِيل.
فَارْحْ ؤُ ثْفَادْجِيذْ س مَارَّا ؤُڒْ نّمْ،
أَ، ثَايدْجِيثْ ؤُرْشَالِيمْ! ▪
‏15 سِيذِي إِكّسْ ڒحْكَامَاثْ نّمْ،
نتَّا أَقَا إِمْحَا ڒعْذُو نّمْ.
أَجدْجِيذْ ن إِسْرَائِيل، سِيذِي، أَقَا-ث ذِي ڒْوسْثْ نّمْ!
وَارْ ثْژَارّذْ عَاذْ ڒْغَارْ.
‏16 ذڭْ وَاسّْ نِّي أَذْ إِنِينْ إِ ؤُرْشَالِيمْ:
وَارْ تّڭّْوذْ شَا، صِيهْيُونْ!
وَارْ تّجِّي إِفَاسّنْ نّمْ أَذْ أَرْخُونْ عمَّارْصْ عَاذْ!
‏17 سِيذِي، أَربِّي نّمْ، أَقَا-ث ذِي ڒْوسْثْ نّمْ،
إِجّْ ن بُو-ثغْرُوضْثْ نِّي إِ د غَا يَاوْينْ أَسنْجمْ
نتَّا أَذْ زَّايمْ إِفَارْحْ س وَاطَّاسْ،
نتَّا أَذْ إِسغْضْ ذِي ثَايْرِي نّسْ،
نتَّا أَذْ خَامْ إِسْڒِيوْڒوْ س ؤُغنّجْ.‘
‏18 نشّْ أَذْ سّْمُونغْ إِنِّي إِشطّْننْ
ؤُمِي وَارْ زمَّارنْ أَذْ شَارْشنْ ذِي ثْمسْمُونْثْ إِتّْوَاڭّنْ إِ ڒْعِيذْ.
أَقَا نِيثْنِي زَّايمْ!
دّْقڒْ ن ڒْحڭْرَا أَقَا-ث خَاسْ.
‏19 خْزَارْ، نشّْ أَذْ شغْڒغْ إِخفْ إِنُو أَكْ-ذ ينِّي شمْ إِحْصَارنْ.
نشّْ أَذْ سّْنجْمغْ إِقجْذَاحنْ
ؤُ يِينِّي إِتّْوَاسُّوفّْغنْ أَذْ ثنْ سّْمُونغْ.
نشّْ أَذْ أَسنْ وْشغْ ڒْعزّْ ذ يِيجّْ ن إِسمْ إِشنْعنْ،
ذِي مَارَّا ثَامُّورْثْ نِّي ثنْ ثُوغَا إِسّْفطّْحنْ.
‏20 ذِي ڒْوقْثْ نِّي أَذْ كنِّيوْ د-أَرّغْ،
ؤُ ذِي ڒْوقْثْ نِّي أَذْ كنِّيوْ سّْمُونغْ،
نشّْ أَذْ أَومْ وْشغْ إِجّْ ن يِيسمْ إِشنّْعنْ ذ ڒْعزّْ
جَارْ مَارَّا ڒڭْنُوسْ ن دُّونشْثْ،
خْمِي إِ زَّايْومْ غَا سّنْقڒْبغْ ثَامحْبَاسْثْ نْومْ
زَّاثْ إِ ثِيطَّاوِينْ نْومْ،
إِنَّا سِيذِي.