ڒْحُوكَّامْ إِمقّْرَاننْ ن سُولِيمَا ذ ڒْوُولَاثْ نّسْ
4
‏1 ثُوغَا أَجدْجِيذْ سُولِيمَانْ ذ أَجدْجِيذْ خْ مَارَّا إِسْرَائِيل.
‏2 إِنَا ثُوغَا ذ ڒْحُوكَّامْ نّسْ إِمقّْرَاننْ:
عَازَارْيَا، مِّيسْ ن صَاذُوقْ، ثُوغَا-ث ذ أَمْشَاوَارْ ذ أَمزْوَارُو.
‏3 إِلِيحُورَافْ ذ أَخِييَا، إِحنْجِيرنْ ن شِيشَا، ثُوغَا أَثنْ ذ إِمَارِيرنْ.
يَاحُوشَافَاطْ، مِّيسْ ن أَخِيلُوذْ، ثُوغَا-ث ذ أَمَارِيرْ أَمزْوَارُو. ▫
‏4 بَانَايَا، مِّيسْ ن يَاهُويَاذَاعْ، ثُوغَا-ث خْ ڒْعسْكَارْ.
صَاذُوقْ ذ أَبْيَاثَارْ ثُوغَا أَثنْ ذ إِكهَّاننْ.
‏5 عَازَارْيَا، مِّيسْ ن نَاثَانْ، ثُوغَا-ث خْ ڒْوُولَاثْ.
زَاپُوذْ، مِّيسْ ن نَاثَانْ، ثُوغَا-ث ذ أَوْكِيڒْ ذ أَمدُّوكّڒْ ن ؤُجدْجِيذْ.
‏6 أَخِيشَارْ ثُوغَا-ث خْ ثْزذِّيغْثْ ن ؤُجدْجِيذْ.
أَذُونِيرَامْ، مِّيسْ ن أَبْذَا ثُوغَا-ث خْ لْجِيزْيَا. ▪
‏7 سُولِيمَانْ غَارسْ ثنْعَاشْ ن ڒْوُولَاثْ خْ مَارَّا إِسْرَائِيل، إِنِّي إِبدّنْ خْ ڒعْوتْشْ ن ؤُجدْجِيذْ ذ ثَادَّارْثْ نّسْ. أَذْ إِكْسِي كُوڒْ إِجّْ إِجّْ ن ؤُيُورْ ذڭْ ؤُسڭّْوَاسْ. ‏8 إِنَا ذ إِسْمَاونْ نْسنْ:
مِّيسْ ن حُورْ خْ إِذُورَارْ ن إِفْرَايِيمْ.
‏9 مِّيسْ ن ذَاقَارْ ذِي مَاقَاسْ ؤُ ذِي شَاعَالُوبِّيمْ ؤُ بَايْثْ-شَامْسْ ذ إِلُونْ-بَايْثْ-حَانَانْ.
‏10 مِّيسْ ن حَاسَاذْ ذِي أَرُوپُوثْ. نتَّا ثُوغَا غَارسْ سُوكُو ذ مَارَّا ثَامُّورْثْ ن حَافِيرْ.
‏11 مِّيسْ ن أَبِينَاذَابْ غَارسْ مَارَّا ثِيوْرِيرِينْ ن ذُورْ. ثَافَاثْ، يدْجِيسْ ن سُولِيمَانْ، ثُوغَا-ت غَارسْ ذ ثَامْغَارْثْ.
‏12 بَاعْنَا، مِّيسْ ن أَخِيلُوذْ، غَارسْ ثَاعْنَاكْ، مَاجِيدُّو ذ مَارَّا بَايْثْ-شَانْ إِ إِدْجَانْ غَارْ صُورْثَانْ، سْوَادَّايْ ن يَازْرَاعِيلْ، زِي بَايْثْ-شَانْ غَارسْ أَڒْ أَبَالْ-مَاحُولَا، غَارسْ أَڒْ ؤُغزْذِيسْ نّغْنِي ن يُوقْمَاعَامْ.
‏13 مِّيسْ ن جَابَارْ ثُوغَا ذِي رَامُوثْ-جِيلْعَاذْ. نتَّا غَارسْ ذْشُورَاثْ ن يَا‘إِرْ، مِّيسْ ن مَانَاسَّا، ثِينِّي إِدْجَانْ ذِي جِيلْعَاذْ. ثُوغَا غَارسْ ؤُڒَا ذ جِّيهثْ ن أَرْجُوبْ، ثنِّي ذِي بَاشَانْ، ستِّينْ ن ثِيندَّامْ مْغَارنْثْ س ڒْحِيضْ ؤُ س زّكْرُونْ ن نّْحَاسْ.
‏14 أَخِينَاذَابْ، مِّيسْ ن عِيدُّو، غَارسْ مَاحَانَايِيمْ.
‏15 أَخِيمَاعَازْ ثُوغَا-ث ذِي نَافْثَالِي. نتَّا يِيوِي ؤُڒَا بَاسِيمَاثْ، يدْجِيسْ ن سُولِيمَانْ، ذ ثَامْغَارْثْ نّسْ.
‏16 بَاعْنَا، مِّيسْ ن هُوشَا إِ، ثُوغَا-ث ذِي أَشِيرْ ؤُ ذِي بَاعَالُوثْ.
‏17 يَاهُوشَافَاطْ، مِّيسْ ن فَارُوحْ، ثُوغَا-ث ذِي إِسَّاكَارْ.
‏18 شِيمْعِي، مِّيسْ ن إِيْلَا، ثُوغَا-ث ذِي بِينْيَامِينْ.
‏19 جَابَارْ، مِّيسْ ن ؤُرِي، ثُوغَا-ث ذِي ثمُّورْثْ ن جِيلْعَاذْ، ثَامُّورْثْ ن سِيحُونْ، أَجدْجِيذْ ن إِمُورِييّنْ، ؤُ ن عُوجْ، أَجدْجِيذْ ن بَاشَانْ. نتَّا ثُوغَا ذ أَينِّي ن لْوَالِي ذِي ثمُّورْثْ نِّي.
‏20 ثُوغَا ڒْڭنْسْ ن يَاهُوذَا ذ إِسْرَائِيل س وَاطَّاسْ أَمْ إِجْذِي غَارْ ثْمَا ن ڒبْحَارْ، أَمُّو أَطَّاسْ. نِيثْنِي شِّينْ، سْوِينْ ؤُ فَارْحنْ.