سبْعَا ن لْمَالَاكَاثْ س سبْعَا ن طَّاوْيَاثْ
16
‏1 ؤُشَا سْڒِيغْ إِشْثْ ن ثْمِيجَّا زِي زَّاوشْثْ ثَامقّْرَانْثْ ثتّْڒَاغَا خْ سبْعَا ن لْمَالَاكَاثْ نِّي، ثنَّا:
”ؤُيُورمْ، ثْفَارّْغمْ سبْعَا ن طَّاوْيَاثْ ن وغْضَابْ ن أَربِّي خْ ثمُّورْثْ!“
‏2 ونِّي ذ أَمزْوَارُو يُويُورْ، إِكبّْ طَّاوْيَا نّسْ خْ ثمُّورْثْ. ؤُشَا إِذْوڒْ إِجّْ ن ؤُپُوعْرُوسْ ذ أَعفَّانْ إِقْبحْ غَارْ إِوْذَانْ إِنِّي غَارْ ثدْجْ ڒعْڒَامثْ ن ڒْوحْشْ ؤُشَا غَارْ ينِّي إِسجْذنْ إِ ڒخْيَاڒْ نّسْ. ▫ ▪
‏3 خنِّي إِفَارّغْ لْمَالَاكْ وِيسّْ ثْنَاينْ طَّاوْيَا نّسْ ذِي ڒبْحَارْ ؤُشَا إِذْوڒْ أَمْ ڒْموْثْ مِينْزِي كُوڒْ ڒعْمَارْ إِدَّارنْ ذِي ڒبْحَارْ إِمُّوثْ. ▪
‏4 خنِّي إِفَارّغْ لْمَالَاكْ وِيسّْ ثْڒَاثَا طَّاوْيَا نّسْ خْ إِغزْرَانْ ذ ثَاڒَاوِينْ، ؤُشَا أَمَانْ ذوْڒنْ ذ إِذَامّنْ.
‏5 ؤُشَا سْڒِيغْ إِ لْمَالَاكْ ن وَامَانْ إِقَّارْ:
”شكْ ذ أَمْسڭَّاذْ،
شكْ ذ ونِّي إِدْجَانْ، ذ ونِّي ثُوغَا ذ ونِّي ذ أَمْقدَّاسْ،
ؤُمِي ثْكمّْڒذْ ڒحْكَامَاثْ-أَ أَمُّو. ▪
‏6 مِينْزِي نِيثْنِي سِّيزّْڒنْ إِذَامّنْ
ن إِمْقدَّاسنْ ذ إِنَابِييّنْ،
ثوْشِيذْ أَسنْ عَاوذْ أَذْ سْونْ إِذَامّنْ،
مَاغَارْ أَمُّو إِ ذ أَسنْ د-إِفّغْ.“ ▪
‏7 ؤُشَا سْڒِيغْ أَقَا أَعَالْطَارْ مِينْ خفْ تّْوَامَارْسنْثْ دّْبَايحْ، إِقَّارْ:
”وَاهْ، أَ سِيذِي أَربِّي، أَمْزمَّارْ خْ كُوڒْشِي،
ڒحْكَامَاثْ نّكْ ذ ثِيذتّْ ذ ثَاسڭْذَا.“ ▪
‏8 خنِّي إِفَارّغْ لْمَالَاكْ وِيسّْ أَربْعَا طَّاوْيَا نّسْ خْ ثْفُوشْثْ ؤُشَا ثمّوْشْ أَسْ إِ ثْفُوشْثْ، حِيمَا أَذْ ثشْنفْ إِوْذَانْ س ثْمسِّي نّسْ. ‏9 ؤُشَا شمْضنْ إِوْذَانْ س ڒْعَاپُوقْ إِمْغَارنْ ن ثْمسِّي ؤُشَا شقّْفنْ ذڭْ يِيسمْ ن أَربِّي ونِّي غَارْ ثدْجْ صُّولْطَا خْ جّْرَايحْ-أَ، ؤُشَا وَارْ ثُوبنْ شَا مَاحنْذْ أَذْ أَسْ وْشِينْ أَعُودْجِي. ▪
‏10 خنِّي إِفَارّغْ لْمَالَاكْ وِيسّْ خمْسَا طَاوْيَا نّسْ خْ ڒْعَارْشْ ن ڒْوحْشْ ؤُشَا ثوْضَا-د ثَادْجسْثْ خْ ثْڭلْذِيثْ ن ڒْوحْشْ ؤُشَا زعْفنْ ذڭْ إِڒسْ نْسنْ س سِّيبّثْ ن ڒحْرِيقْ
‏11 ؤُشَا شقّْفنْ ذِي أَربِّي ن ؤُجنَّا س سِّيبّثْ ن ڒحْرِيقْ ذ إِپُوعْرُوسنْ نْسنْ، ؤُشَا وَارْ ثُوبنْ شَا زِي ڒخْذَايمْ نْسنْ.
‏12 خنِّي إِفَارّغْ لْمَالَاكْ وِيسّْ ستَّا طَّاوْيَا نّسْ ذڭْ إِغْزَارْ أَمقّْرَانْ، إِغْزَارْ ن لْفُورَاطْ، ؤُشَا ؤُژْغنْ وَامَانْ نّسْ، أَڒَامِي إِسّوْجذْ أَبْرِيذْ إِ إِجدْجِيذنْ إِنِّي د غَا يَاسنْ زِي مَانِيسْ د-ثْنقَّارْ ثْفُوشْثْ.
‏13 خنِّي ژْرِيغْ، أَقَا ثْڒَاثَا ن ڒَارْيَاحْ إِمنْڭَاسْ أَمشْنَاوْ إِقَارْقْرِيونْ فّْغنْ-د زڭْ ؤُخنْفُوشْ ن ڒْهَايْشثْ ؤُ زڭْ ؤُقمُّومْ ن ڒْوحْشْ ؤُ زڭْ ؤُقمُّومْ ن ؤُنَابِي إِسّْخَارِّيقنْ.
‏14 مَاغَارْ نِيثْنِي ذ ڒَارْيَاحْ ن شّْوَاطنْ إِنِّي إِتّڭّنْ ڒعْڒَامَاثْ إِ د-إِتّفّْغنْ غَارْ إِجدْجِيذنْ ن دُّونشْثْ، مَاحنْذْ أَذْ ثنْ سّْمُوننْ إِ ؤُمنْغِي ذڭْ وَاسّْ أَمقّْرَانْ ن أَربِّي، أَمْزمَّارْ خْ كُوڒْشِي. ▪
‏15 ”خْزَارْ، نشّْ أَذْ د-أَسغْ أَمشْنَاوْ أَشفَّارْ!
سّعْذْ ن ونِّي إِ غَا إِقِّيمنْ إِفَاقْ،
ونِّي أَذْ إِحْضَا أَرُّوضْ نّسْ
حِيمَا وَارْ إِڭُّورْ ذ أَعَارْيَانْ
ؤُشَا وَارْ إِتّْوَاژَارْ ؤُسضْحِي نّسْ.“ ▪
‏16 إِسّْمُونْ إِ-ثنْ غَارْ ومْشَانْ ؤُمِي تّْڒَاغَانْ س ثْعِيبْرَانِيثْ ’مڭِيدُّو‘.
‏17 خنِّي إِكبّْ لْمَالَاكْ وِيسّْ سبْعَا طَّاوْيَا نّسْ خْ ڒعْوِينْ ؤُشَا ثُوسَا-د إِشْثْ ن ثْمِيجَّا ثجْهذْ زِي زَّاوشْثْ ثَامقّْرَانْثْ، زِي ڒْعَارْشْ، ثقَّارْ:
”أَقَا ثمّجْرَا!“ ▪
‏18 ؤُشَا ؤُسِينْ-د وَاسَّامنْ ذ وَاجَّاجنْ ذ ثْمِيجَّاوِينْ، ؤُشَا إِمْسَارْ إِجّْ ن ونْهزِّي ن ثمُّورْثْ ذ أَمقّْرَانْ، وَارْ ثمْسَارْ أَمُّو زڭْ وَامِي إِدْجْ بْنَاذمْ ذِي ثمُّورْثْ، أَمُّو إِ إِمْغَارْ. ▪
‏19 ثَانْذِينْثْ ثَامقّْرَانْثْ ثوْضَا ثبْضَا خْ ثْڒَاثَا ن ثْسقَّارْ ؤُشَا مَارَّا ثِيندَّامْ ن ڒڭْنُوسْ هذْمنْثْ ؤُشَا أَربِّي إِعْقڒْ خْ بَابِيلُونْ ثَامقّْرَانْثْ حِيمَا أَذْ أَسْ إِوْشْ أَغَارَّافْ ن وَامَانْ ن ؤُضِيڒْ ن ثفْقحْثْ ن وغْضَابْ نّسْ. ▪ ‏20 كُوڒْ ثَاڭْزِيرْثْ ثَارْوڒْ، وَارْ تّْوِيفِينْ شَا إِذُورَارْ عَاذْ. ‏21 وْضَانْ-د إِبْقُوقنْ إِمقّْرَاننْ ن ثبْرُورِي زڭْ ؤُجنَّا خْ إِوْذَانْ، ثُوغَا دّْقڒْ نْسنْ أَنشْثْ ن إِشْثْ ن ’ثَالِينْثْ‘، عْڒَاحَاڒْ عِيشْرِينْ أَڒْ أَربْعِينْ كِيلُو، ؤُشَا إِوْذَانْ شقّْفنْ ذِي أَربِّي زِي سِّيبّثْ ن جّْرِيحشْثْ ن ثبْرُورِي، مِينْزِي جّْرِيحشْثْ نّسْ ثُوغَا ثمْغَارْ أَطَّاسْ. ▪