49
‏1 إِ ؤُمقّْرَانْ ن إِمغْنَاجنْ. زڭْ أَيْثْ ن قُورَاحْ. أَزهّذْ.
‏2 سْڒمْ إِ ؤُيَا، مَارَّا ڒڭْنُوسْ،
سْحسّمْ مَارَّا، أَ إِمزْذَاغْ ن ثمُّورْثْ،
‏3 أَمْ ثَارْوَا ن أَذَامْ، أَمْ ثَارْوَا ن إِجّْ ن ورْيَازْ،
أَيْثْبَابْ ن وَاڭْڒَا ذ إِمزْڒَاضْ جْمِيعْ أَكْ-ذ وَايَاوْيَا!
‏4 أَقمُّومْ إِنُو إِسَّاوَاڒْ ثِيغِيثْ،
إِخَارِّيصنْ ن وُوڒْ إِنُو شُّورنْ س ڒفْهَامثْ.
‏5 نشّْ أَذْ وْشغْ أَمزُّوغْ إِنُو إِ وَاوَاڒْ إِوزْننْ،
أَذْ سَّارْڭْبغْ ثْحَاجِيثْ إِنُو ن ثْوَافِيثْ غَارْ ثِيرَارْثْ ن ڒْڭَامْبْرِي. ▪
‏6 مَايمِّي إِ غَا ڭّْوذغْ ذڭْ وُوسَّانْ إِعفَّاننْ،
خْمِي د أَيِي ثتّنّضْ ڒْمُوعْصِييّثْ ن يِينِّي ذ أَيِي د-إِضفَّارنْ ذِي ثِيرِي إِنُو. ▫
‏7 أَقَا ذِينْ إِنِّي إِتّْشَاڒنْ خْ ڒكْسِيبثْ نْسنْ،
ؤُ تّْفيّْشنْ س وَاڭْڒَا نْسنْ أَمقّْرَانْ،
‏8 مَاشَا ؤُڒَا ذ إِجّْ ن ثَاوْمَاثْ وَارْ إِزمَّارْ أَذْ إِفْذِي إِجّْ ن ورْيَازْ،
وَارْ إِزمَّارْ أَذْ إِخدْجصْ تَّامَانْ ن وصْڒَاحْ ن يِيخفْ نّسْ إِ أَربِّي. ▫
‏9 ڒفْذِييّثْ ن ڒعْمَارْ نْسنْ ثِيغْڒَا أَطَّاسْ،
وَارْ د-ثتِّيسْ إِ ڒبْذَا،
‏10 حِيمَا نتَّا أَذْ إِدَّارْ إِ ڒبْذَا،
عمَّارْصْ وَارْ إِژَارّْ أَنْضڒْ.
‏11 مَاغَارْ إِتّْوَاڒَا إِمِيغِيسنْ مُّوثنْ،
مَاشَا أَپُوهَاڒِي ذ ؤُقفُّوحْ أَذْ تّْوَاقسّنْ س ثْنَاينْ،
أَذْ جّنْ ڒكْسِيبثْ نْسنْ إِ إِنّغْنِي أَوَارْنِي أَسنْ.
‏12 أَخَارّصْ ن وُوڒْ نْسنْ أَقَا ثُوذْرِينْ نْسنْ أَذْ قِّيمنْثْ إِ ڒبْذَا،
ثِيزذِّيغِينْ نْسنْ زِي جِّيڒْ أَڒْ جِّيڒْ.
وَاخَّا ؤُڒَا ذ ثِيمُّورَا ڭِّينْ أَسنْثْ إِسْمَاونْ نْسنْ.
‏13 بْنَاذمْ س مَارَّا شَّانْ نّسْ، وَارْ إِتّْغِيمِي شَا،
نتَّا يَارْوسْ ذِي ڒْمَاڒْ نِّي يڭُّورنْ غَارْ قطُّو.
‏14 وَا ذ أَبْرِيذْ إِ غَارْسنْ، مِينْ خفْ تّْسنَّاذنْ،
ؤُشَا إِنِّي ثنْ إِضفَّارنْ أَذْ جِّيوْننْ س ؤُقمُّومْ نْسنْ. سِيلَاهْ. ▫
‏15 أَمْ وُودْجِي سَّاريّْحنْ نِيثْنِي إِخفْ نْسنْ ذِي ڒَاخَارْثْ،
ڒْموْثْ أَذْ ثنْ ثَارْوسْ.
إِمْسڭَّاذنْ أَذْ خَاسنْ حكْمنْ خْ ضّْبحْ،
ؤُشَا أَدُّوذْ نْسنْ أَذْ إِذْوڒْ إِ ڒْغشّْ ذِي ڒَاخَارْثْ،
تّْوَاسُّوفّْغنْ نِيثْنِي زِي ثْزذِّيغْثْ نّسْ. ▫
‏16 مَاشَا أَربِّي أَذْ إِفْذِي ڒعْمَارْ إِنُو زڭْ ؤُفُوسْ ن ڒَاخَارْثْ،
مَاغَارْ نتَّا أَذْ أَيِي يَاوِي أَكِيسْ. سِيلَاهْ. ▫
‏17 وَارْ تّڭّْوذْ شَا مَاڒَا شَا ن ورْيَازْ إِذْوڒْ ذ بُو-وَاڭْڒَا،
مَاڒَا أَشُووَّارْ ن ثَادَّارْثْ نّسْ يَارْنِي،
‏18 مَاغَارْ ذِي ڒْموْثْ نّسْ وَارْ أَكِيذسْ إِكسِّي شَا مَارَّا أَيَا،
أَشُووَّارْ نّسْ وَارْ إِهكّْوِي أَكِيذسْ أَوَارْنِي أَسْ.
‏19 وَاخَّا إِتّْوَابَاركْ ڒعْمَارْ نّسْ ذِي ثُوذَارْثْ نّسْ،
وَاخَّا نِيثْنِي أَذْ شكْ سّمْغَارنْ مَاغَارْ ثڭِّيذْ مِينْ إِصبْحنْ إِ يِيخفْ نّكْ،
‏20 أَقَا أَذْ د-يَاوضْ ڒعْمَارْ نّسْ غَارْ جِّيڒْ ن ڒجْذُوذْ نّسْ،
نِّي وَارْ ژَترّنْ ثَافَاوْثْ إِ ڒبْذَا.
‏21 بْنَاذمْ س ثشْرِيمْثْ، مَاشَا وَارْ إِفهّمْ،
نتَّا أَمْ ڒبْهِيمثْ إِفنَّانْ.