ثَامْوَارِّيثْ ن أَيُوبْ خْ صُوفَارْ
12
‏1 يَارَّا-د أَيُوبْ، إِنَّا:
‏2 ذ ثِيذتّْ، كنِّيوْ ذ إِجّْ ن دَّارْبْ ن ڒْڭنْسْ،
أَقَا ثِيغِيثْ أَذْ ثمّثْ أَكِيذْومْ!
‏3 نشّْ غَارِي إِجّْ ن وُوڒْ أَمْ كنِّيوْ،
نشّْ وَارْ وطِّيغْ ذڭْ ؤُمْقُوذِّي أَكِيذْومْ.
وِي وَارْ إِسِّيننْ مَارَّا مَانْ أَيَا؟
‏4 نشّْ أَمْ ونِّي إِدْجَانْ إِ ثْسضْحَاشْ إِ ؤُمدُّوكّڒْ نّسْ،
نشّْ ذ ونِّي ثُوغَا إِتّْڒَاغَانْ غَارْ أَربِّي، ؤُشَا خنِّي نتَّا إِسْڒَا،
نشّْ ذ أَمْسڭّذْ ذ ونِّي إِكمْڒنْ، أَقَا ذوْڒغْ ذ ڒْقشْعثْ ن ثْسضْحَاشْثْ. ▪
‏5 ’ڒْحڭْرَا ذ ثَاسْغَارْثْ ن ونِّي إِتّْوَارْژَانْ!‘،
أَمُّو إِ إِتّْخَارَّاصنْ يِينِّي ؤُمِي إِتّْغِيڒْ أَقَا أَثنْ ذِي ڒَامَانْ،
إِتّْغِيڒْ أَسنْ أَيَا إِتّْرَاجَا إِنِّي إِتّْنقْرَاضنْ ذڭْ إِضَارنْ نْسنْ.
‏6 إِقِيضَانْ ن إِمْثحَّايّنْ أَرْسَانْ،
ؤُ إِنِّي إِسعَّارنْ أَربِّي غَارْسنْ أَطَّاسْ ن ڒَامَانْ.
مَاشَا وِي إِزمَّارنْ أَذْ يَاوِي أَربِّي س ؤُفُوسْ نّسْ؟ ▪
‏7 سقْسَا خنِّي ڒْمَاڒْ، أَذْ أَشْ ث سّْڒمْذنْ،
ؤُ إِجْضَاضْ ن ؤُجنَّا أَذْ شكْ ث حَاجَانْ.
‏8 نِيغْ خزَّارغْ مْلِيحْ غَارْ ثمُّورْثْ، ؤُ نتَّاثْ أَذْ شكْ ثسّْغَارْ،
ؤُڒَا ذ إِسڒْمَانْ ن ڒبْحَارْ أَذْ أَشْ ث عَاوْذنْ.
‏9 مَانْ ونْ وَارْ إِسِّيننْ مَارَّا أَيَا،
أَقَا أَفُوسْ ن سِيذِي إِ ث إِڭِّينْ؟
‏10 نتَّا ذ ونِّي ذڭْ ؤُفُوسْ نّسْ إِدْجْ ڒعْمَارْ ن مَارَّا مِينْ إِدَّارنْ،
ؤُڒَا ذ بُوحْبڒْ ن كُوڒْ أَرِّيمثْ ن بْنَاذمْ.
‏11 مَا وَارْ إِتّْقدْجِيبْ ؤُمزُّوغْ أَوَاڒنْ،
أَمْ إِتّْقَاسَا وَانغْ مَاشَّا؟ ▪
‏12 غَارْ إِوسُّورَا إِ ثدْجْ ثِيغِيثْ،
ؤُ ذِي ثُوذَارْثْ ثَازِيرَارْثْ ثدْجْ ڒفْهَامثْ.
‏13 نتَّا غَارسْ إِ ثدْجْ ثِيغِيثْ ذ جّهْذْ،
نتَّا غَارسْ شّْوَارْ ذ ڒفْهَامثْ.
‏14 خْزَارْ، مَاڒَا نتَّا إِهدّمْ، وَارْ إِبنِّي ؤُڒَا ذ إِجّْ عَاوذْ،
مَاڒَا نتَّا إِبلّعْ خْ شَا ن يِيجّنْ، وَارْ ذ أَسْ يَارزّمْ عَاذْ. ▪
‏15 خْزَارْ، مَاڒَا نتَّا إِسّْبدّْ أَمَانْ، أَذْ أَژْغنْ نِيثْنِي،
مَاڒَا يَارْخُو أَسنْ، أَذْ سّنْقڒْبنْ ثَامُّورْثْ.
‏16 نتَّا غَارسْ جّهْذْ ذ ؤُفكِّي،
نّسْ ذ ونِّي إِودَّارنْ ؤُڒَا ذ ونِّي إِسّْودَّارنْ.
‏17 نتَّا إِتّجَّا إِرْيَازنْ ن شّْوَارْ ڭُّورنْ س ڒحْفَا،
ڒْقُوضَاثْ إِتَّارَّا إِ-ثنْ ذ إِپُوهَاڒِييّنْ. ▪
‏18 أَزِييَّارْ ن إِجدْجِيذنْ إِسّْبطّڒْ إِ-ث،
ؤُ خنِّي نتَّا إِتّْشدَّا إِ-ثنْ س إِجّْ ن وبْيَاسْ زِي ثجْعِينَّا نْسنْ.
‏19 نتَّا إِندّهْ إِكهَّاننْ س ڒحْفَا،
أَيْثْ ن جّهْذْ إِغطّرْ إِ-ثنْ.
‏20 إِتّكّسْ أَوَاڒْ إِ إِرْيَازنْ إِتّْوَاقدْجْبنْ،
إِ إِوسُّورَا إِتّكّسْ أَسنْ ڒفْهَامثْ. ▪
‏21 أَسحْقَارْ إِتّْزدْجَاعْ إِ-ث خْ ثَارْوَا ن ثَاصِيڒثْ،
إِ أَيْثْ ن بُو-ڒخْشُونثْ إِسَّارخُّو أَسنْ أَبْيَاسْ. ▪
‏22 إِمُوشَانْ يُودْجْغنْ ن ثَادْجسْثْ إِتّْعَارَّا خَاسنْ،
ذ ثِيڒِي ن ڒْموْثْ إِسُّوفُّوغْ إِ-ت غَارْ ثْفَاوْثْ. ▪
‏23 ڒڭْنُوسْ إِس أمْغَارْ إِ-ثنْ ؤُشَا إِغطّرْ إِ-ثنْ،
نتَّا إِتّْبزَّاعْ ڒڭْنُوسْ ؤُشَا إِندّحْ إِ-ثنْ.▪
‏24 إِتّكّسْ ؤُڒْ إِ إِزدْجِيفنْ ن ڒْڭنْسْ خْ ثمُّورْثْ،
إِسّْودَّارْ إِ-ثنْ ذِي ثْنزْرُوفْثْ مَانِي وَارْ إِدْجِي وبْرِيذْ. ▪
‏25 نِيثْنِي ثمْهَافَانْ ذَا ذ ذِيهَا ذِي ثَادْجسْثْ، مَانِي وَارْ ثدْجِي ثْفَاوْثْ،
نتَّا إِتّجَّا إِ-ثنْ أَذْ مْهَافَانْ أَمْ إِمسْشَارْأنْ.