65
‏1 إِ ؤُمقّْرَانْ ن إِمغْنَاجنْ. أَزهّذْ ن ذَاوُوذْ. إِزْڒِي.
‏2 زِي ڒْهُوذْنثْ إِسّْذَاحدْجْ إِ شكْ ؤُصبّحْ، أَيَا، أَربِّي، ذِي صِيهْيُونْ،
إِتّْخصَّا أَذْ إِتّْوَاكمّڒْ لْوَاعْذْ إِ شكْ.
‏3 شكْ ثسْڒِيذْ إِ ثْژَادْجِيثْ،
مَارَّا دَّاثْ أَذْ غَاركْ د-يَاسْ.
‏4 ڒْمُوعْصِييّثْ ثُوغَا ثجْهذْ خَافِي،
مَاشَا شكْ ثسّصڒْحذْ إِخطَّانْ نّغْ.
‏5 سّعْذْ ن ونِّي إِ ثْفَارّْزذْ شكْ ؤُ ثسّْقَارّْبذْ ث-إِ-د غَاركْ،
حِيمَا أَذْ إِزْذغْ ذِي ڒمْرَاحَاثْ نّكْ.
نشِّينْ أَذْ نجِّيونْ س ڒْخَارْ ن ثَادَّارْثْ نّكْ،
س ثْقدَّاسْثْ ن زَّاوشْثْ نّكْ ثَامقّْرَانْثْ.
‏6 شكْ أَذْ خَانغْ د-ثَارّذْ ذِي ثْسڭْذَا س ثْمڭَّا إِسَّاڭّْوَاذنْ،
أَ أَربِّي ن ؤُسنْجمْ نّغْ.
أَقَا شكْ ذ ڒَامَانْ ن مَارَّا إِنِّي إِدْجَانْ غَارْ ثْنڭُّورَا ن ثمُّورْثْ،
ن يِينِّي إِدْجَانْ خْ جّْوَايهْ يِيڭّْوجنْ خْ ؤُجمَّاضِينْ نْ ڒبْحَارْ.
‏7 شكْ ذ ونِّي إِسّْرُوسَانْ إِذُورَارْ س جّْهذْ نّسْ،
شكْ ثْبكّْسذْ س ڒمْغَارثْ.
‏8 شكْ ذ ونِّي إِ إِتَّارَّانْ ڒهْوڒْ ن ڒبْحُورْ يَارسَّا،
ڒهْوڒْ نْ ڒمْوَاجْ
ذ لْهَارَاجْ نْ شُّوعُوبْ.
‏9 إِنِّي إِزدّْغنْ غَارْ ثْنڭُّورَا ن ثمُّورْثْ
تّڭّْوذنْ زِي ڒعْڒَامَاثْ نّكْ،
أَقَا شكْ ثتَّارِّيذْ ڒفْجَارْ ن ثُوفُّوثْ ؤُڒَا ذ وطُّو ن ثْمذِّيثْ أَذْ سْڒِيوڒْونْ.
‏10 شكْ ثَارزّْفذْ ثَامُّورْثْ ؤُ ثتَّارِّيذْ إِغزْرَانْ أَذْ ت شُوقّنْ،
أَقَا شكْ ثتَّارِّيذْ ت-إِ-د س ڒْخِيرْ أَطَّاسْ.
إِغْزَارْ ن أَربِّي نِّي ت إِتّْشُوقّْ أَقَا إِتّْشُّورْ س وَامَانْ.
شكْ ثسّوْجَاذذْ إِمنْذِي نْسنْ،
مَاغَارْ إِ ؤُيَا إِ ثسّْوجْذذْ ثَامُّورْثْ.
‏11 شكْ ثتّسَاوذْ مْسقّمْ ڒَاثَارَاثْ ن وشْرَازْ،
ثسّْهكّْوِيذْ إِپُوذَا نّسْ.
ثسَّارْضَابذْ ثَامُّورْثْ س إِنشْنَاشنْ،
ثتّْبَارْكذْ أَغمُّويْ نّسْ.
‏12 شكْ ثتّڭّذْ تَّاجْ إِ ؤُسڭّْوَاسْ ن ڒْخَارْ نّكْ،
ڒَاثَارَاثْ ن إِصُورَافْ نّكْ تُّوذُومنْ س ثَاذُونْثْ.
‏13 أَقَا تُّوذُومنْ خْ دّْمَانِي ن ڒخْڒَا،
ثِيوْرِيرِينْ بكّْسنْثْ س ڒفْرَاحثْ.
‏14 دّْمَانِي ن ثَاروْسَا سُّونْ س وُودْجِي،
ؤُڒَا ذ ثِيغْزُورِينْ ذْڒِينْثْ س إِمنْذِي.
نِيثْنِي دُّوقُّوزنْ س ؤُسْڒِيوْڒوْ، وَاهْ، تّْغنَّاجنْ.