ؤُذَاينْ أَرزُّونْ أَذْ نْغنْ يشُّو
14
‏1 إِقِّيمْ أَسْ ثْنَاينْ ن وُوسَّانْ إِ ڒْعِيذْ ن ثْغَارْصْثْ ن ؤُسعْذُو ذ ڒْعِيذْ ن وغْرُومْ بْڒَا أَنْثُونْ ؤُ ثُوغَا إِمقّْرَاننْ ن إِكهَّاننْ ذ إِمْسڒْمَاذنْ ن إِذْلِيسنْ أَرزُّونْ إِشْثْ ن ثوَّارْثْ مَاحنْذْ أَذْ ث طّْفنْ س ثحْرَايْمشْثْ ؤُشَا أَذْ ث نْغنْ. ▪ ‏2 مَاشَا نِيثْنِي نَّانْ: ”وَارْ إِتِّيڒِي ذِي ڒْعِيذْ حِيمَا وَارْ إِتِّيڒِي ؤُغوُّوغْ ذِي ڒْڭنْسْ.“
أَذْهَانْ ن يشُّو ذِي بَايْثْ-عَانْيَا
‏3 ڒَامِي ثُوغَا إِقِّيمْ غَارْ طَّابْڒَا ذِي بَايْثْ-عَانْيَا ذِي ثَادَّارْثْ ن شِيمْعُونْ، ونِّي ذِي إِدْجْ ڒْبَارْصْ، ثُوسَا-د إِشْثْ ن ثمْغَارْثْ، أَقَا-ت غَارسْ إِشْثْ ن ثْزِييَّاثْ ن أَلَابَاسْثرْ ذَايسْ ڒعْثُوڒْ ن صّنْبلْ ثصْفَا، ثِيغْڒَا. ثَارْژَا ثَازِييَّاثْ ن أَلَابَاسْثرْ ؤُشَا ثْفَارّغْ إِ-ت خْ ؤُزدْجِيفْ ن يشُّو. ▪ ‏4 ثُوغَا ذِينْ شَا ن إِمحْذَارنْ، خيّْقنْ أَطَّاسْ ذڭْ إِخفْ نْسنْ خْ مَانْ أَيَا، نَّانْ: ”مَايمِّي أَضيّعْ ن ڒعْثُوڒْ-أَ ن صّنْبلْ؟ ‏5 مِينْزِي إِڒِي أَذْ إِتّْوَامّنْزْ ڒعْطُورْ-أَ س كْثَارْ زِي ثڒْثْ-مْيَا ن ذِينَارْ ؤُشَا خنِّي أَذْ إِمّوْشْ إِ إِمزْڒَاضْ.“ ؤُشَا خيّْقنْ خَاسْ أَطَّاسْ. ‏6 مَاشَا يشُّو إِنَّا: ”جّمْ ت! مَايمِّي خَاسْ ثتّْعدَّامْ؟ أَقَا ثڭَّا ذَايِي إِجّْ ن شْغڒْ إِشْنَا. ‏7 مِينْزِي إِمزْڒَاضْ أَقَا أَثنْ ڒبْذَا أَكِيذْومْ، ثْزمَّارمْ أَذْ كِيسنْ ثڭّمْ ڒْخَارْ مڒْمِي مَا ثخْسمْ، مَاشَا نشّْ وَارْ كِيذْومْ تّْغِيمِيغْ ڒبْذَا. ▪ ‏8 نتَّاثْ ثڭَّا مِينْ ؤُمِي ثْزمَّارْ. أَقَا ثِيزَّارْ ثمْسحْ أَرِّيمثْ إِنُو س ڒعْطُورْ إِ ونْضڒْ. ‏9 س ثِيذتّْ، نشّْ أَذْ أَومْ إِنِيغْ: مَانِي مَا إِ غَا إِتّْوَابَارّحْ س ڒخْبَارْ-أَ أَصبْحَانْ زَّايِي ذِي مَارَّا دُّونشْثْ، أَذْ خبَّارنْ عَاوذْ خْ مِينْ ذَايِي ثڭَّا ذ ڒِيذَارثْ إِ نتَّاثْ.“
يَاهُوذَا إِزّنْزْ إِخفْ نّسْ مَاحنْذْ أَذْ إِسلّمْ لْمَاسِيحْ
‏10 خنِّي إِرُوحْ يَاهُوذَا إِسْخَارِييُوطِي، إِجّنْ زِي ثنْعَاشْ، غَارْ إِمقّْرَاننْ ن إِكهَّاننْ حِيمَا أَذْ أَسنْ إِسلّمْ يشُّو. ▪
‏11 ؤُمِي سْڒِينْ مَانْ أَيَا، فَارْحنْ ؤُشَا وَاعْذنْ أَذْ أَسْ وْشنْ ثْمنْيَاثْ. ؤُ نتَّا ثُوغَا يَارزُّو إِشْثْ ن ثوَّارْثْ حِيمَا أَذْ أَسنْ ث إِسلّمْ.
أَسوْجذْ ن ؤُمنْسِي ن ڒْعِيذْ ن ثْغَارْصْثْ ن ؤُسعْذُو
‏12 ذڭْ وَاسّْ أَمزْوَارْ ن ڒْعِيذْ ن وغْرُومْ بْڒَا أَنْثُونْ، ڒَامِي ثُوغَا وُوذَاينْ غَارّْصنْ إِ ثْغَارْصْثْ ن ؤُسعْذُو، نَّانْ أَسْ إِمحْضَارنْ نّسْ: ”مَانِي ثخْسذْ أَذْ نْرَاحْ حِيمَا أَذْ نسّوْجذْ مَاحنْذْ أَذْ ثشّذْ ثَاغَارْصْثْ ن ؤُسعْذُو؟“ ▪
‏13 إِسّكّْ ثْنَاينْ زڭْ إِمحْضَارنْ نّسْ، إِنَّا أَسنْ: ”رُوحمْ غَارْ ثنْذِينْثْ، ؤُ خْزَارْ، أَذْ ثمْسَاڭَارمْ أَكْ-ذ إِجّْ ن ورْيَازْ، يَارْپُو إِشْثْ ن ثقْپُوشْثْ ن وَامَانْ. ضْفَارمْ ث!
‏14 ؤُ مَانِي إِ غَا يَاذفْ خنِّي، إِنِيمْ إِ بَابْ ن ثَادَّارْثْ: ’أَمْسڒْمَاذْ نّغْ إِقَّارْ: مَانِي ثدْجْ ثْغُورْفثْ حِيمَا أَذْ شّغْ ثَاغَارْصْثْ ن ؤُسعْذُو أَكْ-ذ إِمحْضَارنْ إِنُو؟‘
‏15 خنِّي نتَّا أَذْ أَومْ إِمّڒْ إِجّْ ن أَرْوَا إِمْغَارْ سنّجْ، إِسُّو، إِعْذڒْ. ذِينِّي إِ ذ أَنغْ غَا ثسّْوجْذمْ.“
‏16 فّْغنْ إِمحْضَارنْ، ؤُسِينْ-د غَارْ ثنْذِينْثْ ؤُشَا ؤُفِينْ مَارَّا أَمْ مَامّشْ ثُوغَا ذ أَسنْ إِنَّا، خنِّي سّْوجْذنْ ثَاغَارْصْثْ ن ؤُسعْذُو.
يشُّو إِزْوَارْ إِسِّيوڒْ خْ ونِّي إِ ث غَا إِسلّْمنْ
‏17 غَارْ ؤُعشِّي يُوسَا-د أَكْ-ذ ثنْعَاشْ. ▪
‏18 ڒَامِي ثُوغَا قِّيمنْ غَارْ طَّابْڒَا، تّتّنْ، إِنَّا يشُّو: ”س ثِيذتّْ، نشّْ أَذْ أَومْ إِنِيغْ، أَقَا إِجّنْ زَّايْومْ ونِّي كِيذِي إِتّتّنْ، أَذْ أَيِي إِغْذَارْ!“ ▪
‏19 بْذَانْ تّشْضِيننْ، نَّانْ أَسْ إِجّنْ أَوَارْنِي ونّغْنِي: ”مَا ذ نشّْ؟“ ‏20 يَارَّا-د، إِنَّا أَسنْ: ”أَقَا-ث ذ إِجّنْ زِي ثنْعَاشْ إِ إِسِّيسْننْ أَكِيذِي أَغْرُومْ ذِي طّبْصِي. ‏21 أَقَا مِّيسْ ن بْنَاذمْ أَذْ إِرَاحْ مَامّشْ ذ أَسْ ثُورَا. مَاشَا ؤُشْثْ خْ بْنَاذمْ نِّي زِي غَا إِتّْوَاغْذَارْ مِّيسْ ن بْنَاذمْ. حْسنْ أَسْ إِ بْنَاذمْ نِّي معْلِيكْ وَارْ د-إِخْڒِيقْ.“
أَمنْسِي ن ڒْعِيذْ ن ثْغَارْصْثْ ن ؤُسعْذُو
‏22 ڒَامِي ثُوغَا تّتّنْ، إِكْسِي يشُّو أَغْرُومْ، إِبَاركْ إِ-ث، يَارْژَا إِ-ث ؤُشَا إِوْشَا أَسنْ ث، إِنَّا: ”كْسِيمْ، شّمْ، أَقَا ثَا ذ أَرِّيمثْ إِنُو.“ ▪ ‏23 خنِّي إِكْسِي أَغَارَّافْ، إِقَاذَا، إِبَاركْ، ؤُشَا إِوْشَا أَسنْ ث، ؤُ مَارَّا إِذْسنْ سْوِينْ زَّايسْ. ‏24 إِنَّا أَسنْ: ”أَقَا إِنَا ذ إِذَامّنْ إِنُو ن ڒْعَاهْذْ ن جْذِيذْ إِ غَا إِتّْوَاسِّيزْڒنْ إِ وَاطَّاسْ ن إِوْذَانْ. ‏25 س ثِيذتّْ، نشّْ أَذْ أَومْ إِنِيغْ، نشّْ وَارْ سسّغْ عمَّارْصْ عَاذْ زِي ڒْغِيدْجثْ ن ثْزَايَارْثْ أَڒْ أَسّْ إِ ذِي إِ غَا سْوغْ جْذِيذْ ذِي ثْڭلْذِيثْ ن أَربِّي.“ ‏26 خنِّي أَوَارْنِي ڒَامِي غنّْجنْ إِژْڒِي ن تّسْبِيحْ، فّْغنْ غَارْ وذْرَارْ ن زِّيثُونْ.
يشُّو إِزْوَارْ إِسِّيوڒْ خْ ونْكَارْ ن بُوطْرُوسْ
‏27 إِنَّا أَسنْ يشُّو: ”أَقَا مَارَّا كنِّيوْ أَذْ ذَايِي ثسّْرُوبَامْ ذِي دْجِيڒثْ-أَ، مِينْزِي ثُورَا س ؤُفُوسْ ن ؤُنَابِي زَاكَارِييَّا:
’أَقَا أَذْ وْثغْ أَمكْسَاوْ،
ؤُشَا أَذْ إِتّْوَازدْجعْ وُودْجِي.‘ ▪
‏28 مَاشَا أَوَارْنِي ڒَامِي د-كَّارغْ عَاوذْ، أَذْ أَومْ إِزْوَارغْ غَارْ لْجَالِيلْ.“ ▪
‏29 إِنَّا أَسْ بُوطْرُوسْ: ”وَاخَّا أَذْ سّضْحَانْ مَارَّا، نشّْ وَارْ زَّايكْ سّضْحِيغْ شَا.“ ‏30 إِنَّا أَسْ يشُّو: ”س ثِيذتّْ، نشّْ أَذْ أَشْ إِنِيغْ، أَقَا أَسّْ-أَ ذِي دْجِيڒثْ-أَ، قْبڒْ إِ غَا إِسّْقُوقعْ ؤُيَاژِيضْ ثْنَاينْ ن ثْوَاڒَاوِينْ، أَذْ أَيِي ثنْكَارذْ ثْڒَاثَا ن ثْوَاڒَاوِينْ.“ ▪ ‏31 مَاشَا نتَّا ثُوغَا إِقَّارْ س ثْمِيجَّا إِجهْذنْ عَاذْ أَطَّاسْ: ”مَاڒَا إِتّْخصَّا أَذْ مّْثغْ أَكِيذكْ، وَارْ شكْ نكَّارغْ، أَ سِيذِي إِنُو!“ ؤُشَا أَمشْنَاوْ نتَّا، أَمُّو إِ نَّانْ ؤُڒَا ذ نِيثْنِي مَارَّا. ▪
ثَاژَادْجِيثْ ن يشُّو ذِي خِيثْسِيمَانِييْ
‏32 ؤُسِينْ-د غَارْ ومْشَانْ ؤُمِي قَّارنْ ’خِيثْسِيمَانِييْ‘. إِنَّا إِ إِمحْضَارنْ نّسْ: ”قِّيممْ ذَا أَڒْ غَا كمّْڒغْ ثَاژَادْجِيثْ!“ ▪ ‏33 خنِّي إِكْسِي بُوطْرُوسْ ذ يَاعْقُوبْ ذ يُوحَانَّا ؤُشَا إِبْذَا إِتّْنخْڒَاعْ، إِڭّْوذْ أَطَّاسْ. ‏34 إِنَّا أَسنْ: ”أَقَا ڒعْمَارْ إِنُو إِشْضنْ أَڒْ ڒْموْثْ. قِّيممْ ذَا، ثحْضَامْ!“ ▪ ‏35 يُويُورْ شْوَايْثْ غَارْ زَّاثْ ؤُشَا إِوْضَا غَارْ ثمُّورْثْ، إِژُّودْجْ حِيمَا، مَاڒَا إِعدّڒْ، أَذْ خَاسْ ثعْذُو ثْسَاعّثْ نِّي. ▪ ‏36 إِنَّا: ”بَابَا، بَابَا إِنُو، كُوڒْشِي ثْزمَّارذْ خَاسْ! كْسِي خَافِي ڒْكَاسْ-أَ، مَاشَا وَارْ إِتِّيڒِي مِينْ خْسغْ نشّْ، مَاشَا مِينْ ثخْسذْ شكْ.“ ▪
‏37 ؤُشَا إِذْوڒْ-د، يُوفَا إِ-ثنْ طّْصنْ. إِنَّا أَسْ إِ بُوطْرُوسْ: ”أَ شِيمْعُونْ، مَا أَقَا شكْ ثتّطّْصذْ؟ مَا وَارْ ثْزمَّارذْ أَذْ ثحْضِيذْ ؤُڒَا ذ إِشْثْ ن ثْسَاعّثْ؟ ▪ ‏38 حْضَامْ، ژَتدْجمْ، حِيمَا وَارْ ثتِّيذْفمْ ذڭْ ؤُغكّْوِي. أَرُّوحْ أَقَا إِوْجذْ، مَاشَا دَّاثْ أَقَا ثضْعفْ.“ ▪ ‏39 ؤُشَا يُويُورْ عَاوذْ، إِژُّودْجْ، إِعَاوذْ إِ وَاوَاڒنْ نِّي ذ إِجّنْ.
‏40 إِذْوڒْ-د ؤُشَا يُوفَا إِ-ثنْ عَاوذْ طّْصنْ، مَاغَارْ ثُوغَا ثِيطَّاوِينْ نْسنْ ذقْڒنْثْ ؤُ نِيثْنِي وَارْ سِّيننْ مَامّشْ خَاسْ د غَا يَارّنْ. ‏41 ؤُشَا إِذْوڒْ-د نتَّا غَارْسنْ ثْوَاڒَا وِيسّْ ثْڒَاثَا، إِنَّا أَسنْ: ”طّْصمْ ڒخُّو، ثَاريّْحمْ! إِشْفَا! أَقَا ثِيوضْ-د ثْسَاعّثْ. خْزَارمْ، أَقَا مِّيسْ ن بْنَاذمْ أَذْ إِمّوْشْ ذڭْ إِفَاسّنْ ن إِمذْنَابْ. ‏42 كَّارمْ، أَذْ نْرَاحْ، خْزَارمْ، أَقَا ذَا ونِّي ذ أَيِي غَا إِسلّْمنْ، أَقَا يُوذسْ-د.“
أَحبّسْ ن يشُّو
‏43 أَمْ ثُوغَا عَاذْ إِسَّاوَاڒْ، يُوسَا-د يَاهُوذَا، إِجّنْ زِي ثنْعَاشْ، أَكْ-ذ إِجّْ ن ڒْغَاشِي أَمقّْرَانْ س ڒسْيُوفْ ذ إِعُومَاذْ، سكّنْ ثنْ-د إِمقّْرَاننْ ن إِكهَّاننْ ذ إِمْسڒْمَاذنْ ن إِذْلِيسنْ ذ إِمْغَارنْ ن ڒْڭنْسْ. ▪ ‏44 ؤُشَا ونِّي ث إِ غَا إِغْذَارنْ ثُوغَا إِتّڭّْ أَسنْ إِشْثْ ن ڒعْڒَامثْ، إِقَّارْ: ”ونِّي إِ غَا سُّوذْمغْ ذ ونِّي نتَّا. طّْفمْ ث ؤُشَا أَوْيمْ ث-إِ-د.“ ‏45 ذغْيَا يُويُورْ غَارسْ، إِنَّا: ”أَ أَمْسڒْمَاذْ إِنُو، أَ أَمْسڒْمَاذْ إِنُو!“، ؤُشَا إِسُّوذمْ إِ-ث. ▪ ‏46 سَّارْسنْ خَاسْ إِفَاسّنْ ؤُشَا طّْفنْ ث. ‏47 إِجّنْ زڭْ إِنِّي ذِينْ إِبدّنْ إِجْبذْ سِّيفْ نّسْ ؤُشَا إِوْثَا أَمْسخَّارْ ن أَرَّايْسْ ن إِكهَّاننْ، إِقسّْ أَسْ أَمزُّوغْ. ‏48 يَارَّا-د يشُّو، إِنَّا أَسنْ: ”مَا أَخْمِي خْ يِيجّْ ن ؤُشفَّارْ إِ ثفّْغمْ س ڒسْيُوفْ ذ إِعُومَاذْ حِيمَا أَذْ أَيِي ثطّْفمْ؟ ‏49 كُوڒْ أَسّْ ثُوغَا أَيِي أَكِيذْومْ ذِي زَّاوشْثْ ثَامقّْرَانْثْ سّڒْمَاذغْ، وَارْ ذ أَيِي ثطِّيفمْ. مَاشَا مَانْ أَيَا إِمْسَارْ حِيمَا أَذْ تّْوَاكمّْڒنْ إِذْلِيسنْ.“ ▪ ‏50 خنِّي جِّينْ ث إِمحْضَارنْ نّسْ ؤُشَا أَروْڒنْ. ▪ ‏51 إِضْفَارْ إِ-ث إِجّْ ن ؤُعزْرِي، ثُوغَا يَارْضْ ثْشَامِيرْ نْ ڒقْطنْ أَزْذَاذْ وَاهَا خْ ثْقذِّيثْ نّسْ، ؤُشَا طّْفنْ ث-إِ-د. ‏52 مَاشَا نتَّا إِجَّا ثْشَامِيرْ ؤُشَا يَارْوڒْ زَّايْسنْ ذ أَعَارْيَانْ.
لْمَاسِيحْ زَّاثْ إِ لْمحْكَامَا ثَامقّْرَانْثْ ن وُوذَاينْ
‏53 إِوْينْ يشُّو غَارْ قَايَافَا، أَرَّايْسْ ن إِكهَّاننْ، ؤُشَا مُوننْ-د غَارسْ مَارَّا إِمقّْرَاننْ ن إِكهَّاننْ ذ إِمْغَارنْ ن ڒْڭنْسْ ذ إِمْسڒْمَاذنْ ن إِذْلِيسنْ. ▪ ‏54 ثُوغَا شِيمْعُونْ إِضْفَارْ إِ-ث-إِ-د زِي ڒَاڭّْوَاجْ، غَارْ ذَاخڒْ ن ڒمْرَاحْ ن أَرَّايْسْ ن إِكهَّاننْ، ؤُشَا ثُوغَا إِقِّيمْ جَارْ إِمْخَازْنِييّنْ، إِتّْوقَّاحْ إِخفْ نّسْ غَارْ ثْمسِّي. ‏55 ثُوغَا إِمقّْرَاننْ ن إِكهَّاننْ ذ مَارَّا لْمحْكَامَا ثَامقّْرَانْثْ ن وُوذَاينْ، قَّارنْ أَسْ ’سُونْهِيذْرِينْ‘، أَرزُّونْ شّْهَاذثْ ضِيدّْ إِ يشُّو حِيمَا أَذْ ث نْغنْ، مَاشَا وَارْ ت ؤُفِينْ، ▪ ‏56 مِينْزِي أَطَّاسْ ثُوغَا خَاسْ شهّْذنْ س ژُورْ، مَاشَا شّْهَاذَاثْ نْسنْ وَارْ تّْمڒْقِينْثْ.
‏57 خنِّي كَّارنْ-د شَا ؤُشَا شهْذنْ خَاسْ س ژُورْ، نَّانْ: ‏58 ”نشِّينْ نسْڒَا أَسْ ؤُمِي إِنَّا: ’أَذْ هذْمغْ زَّاوشْثْ ثَامقّْرَانْثْ إِ إِتّْوَاڭّنْ س إِفَاسّنْ ؤُشَا ذِي ثْڒَاثَا ن وُوسَّانْ أَذْ بْنِيغْ إِشْثنْ نّغْنِيثْ إِ وَارْ إِتّْوَاڭّنْ س إِفَاسّنْ.‘ “ ▪ ‏59 مَاشَا ؤُڒَا أَمُّو وَارْ تّْمڒْقِينْثْ شَا شّْهَاذَاثْ نْسنْ.
‏60 خنِّي إِكَّارْ أَرَّايْسْ ن إِكهَّاننْ ذِي ڒْوسْثْ نْسنْ ؤُشَا إِسّقْسَا يشُّو، إِنَّا أَسْ: ”مَا وَارْ د-ثَارِّيذْ س شَا؟ مِينْ خَاكْ شهّْذنْ يِينَا؟“ ▪ ‏61 مَاشَا نتَّا إِسْقَارْ، وَارْ د-يَارِّي شَا. إِسّقْسَا ث أَرَّايْسْ ن إِكهَّاننْ عَاوذْ، إِنَّا أَسْ: ”مَا شكْ ذ لْمَاسِيحْ، مِّيسْ ن لْمُوبَاركْ؟“ ▪ ‏62 إِنَّا أَسْ يشُّو: ”أَقَا ذ نشّْ! ؤُ كنِّيوْ أَذْ ثْژَارمْ مِّيسْ ن بْنَاذمْ إِتّْغِيمَا خْ ؤُفُوسِي ن جّهْذْ، أَذْ د-يَاسْ س إِسيْنُوثنْ ن ؤُجنَّا.“ ▪ ‏63 إِشَارّڭْ أَرَّايْسْ ن إِكهَّاننْ ثْشَامِيرْ نّسْ ؤُشَا إِنَّا: ”مَايمِّي نحْذَاجْ عَاذْ ڒشْهُوذْ! ‏64 أَقَا ثسْڒِيمْ أَشقّفْ نِّي! مِينْ د أَومْ إِضْهَارنْ؟“ ؤُشَا مَارَّا حكْمنْ خَاسْ بلِّي إِسْذَاهدْجْ ڒْموْثْ. ‏65 شَا زَّايْسنْ بْذَانْ سُّوسُوفنْ خَاسْ، تّْڒحَّافنْ إِ ؤُغمْپُوبْ نّسْ، شَّاثنْ ث س ڒْپُونِييَّاثْ، قَّارنْ أَسْ: ”نَابّْ!“ ؤُشَا وْثِينْ ث إِمْخَازْنِييّنْ غَارْ ؤُغمْپُوبْ س إِمدَّارْضَانْ. ▪
أَنْكَارْ ن بُوطْرُوسْ
‏66 ڒَامِي ثُوغَا شِيمْعُونْ ذِي ڒمْرَاحْ سْوَادَّايْ، ثُوسَا-د ذِينْ إِشْثنْ زِي ثِييَّا ن أَرَّايْسْ ن إِكهَّاننْ. ▪ ‏67 ؤُمِي ثژْرَا بُوطْرُوسْ إِتّْوقَّاحْ، ثخْزَارْ ذَايسْ، ثنَّا: ”أَقَا ثُوغَا شكْ أَكْ-ذ يشُّو نَّاصِيرِي.“ ‏68 مَاشَا نتَّا إِنْكَارْ، إِنَّا: ”وَارْ ث سِّينغْ، وَارْ فْهِيمغْ مِينْ ثقَّارذْ.“ إِفّغْ بَارَّا غَارْ ثسْقِيفْثْ ن ثوَّارْثْ، ؤُشَا ڒخْذنِّي إِسّْقُوقعْ ؤُيَاژِيضْ. ‏69 ؤُمِي ث ثژْرَا ثَايَّا إِجّْ ن ؤُمُورْ نّغْنِي، ثبْذَا ثقَّارْ إِ ينِّي ذِينْ إِبدّنْ: ”أَقَا وَا ذ إِجّنْ زَّايْسنْ!“ ▪ ‏70 مَاشَا نتَّا إِنْكَارْ إِ ؤُمُورْ نّغْنِي. شْوَايْثْ خنِّي نَّانْ إِنِّي ثُوغَا ذِينْ إِبدّنْ إِ بُوطْرُوسْ: ”س ثِيذتّْ، شكْ زَّايْسنْ نِيشَانْ مِينْزِي شكْ عَاوذْ ذ أَجَالِيلِي. ڒْحَارْضْ نّكْ أَمشْنَاوْ ونِّي نْسنْ.“ ‏71 إِبْذَا إِنعّڒْ إِخفْ نّسْ، إِتّْجَّادْجْ: ”وَارْ سِّينغْ بْنَاذمْ مِيخفْ ثسَّاوَاڒمْ.“ ‏72 ڒخْذنِّي إِسّْقُوقعْ ؤُيَاژِيضْ وِيسّْ مَارْثَاينْ. إِفكَّارْ شِيمْعُونْ ذڭْ وَاوَاڒْ إِ إِنَّا يشُّو: ”قْبڒْ إِ غَا إِسّْقُوقعْ ؤُيَاژِيضْ وِيسّْ مَارْثَاينْ، أَذْ أَيِي ثنْكَارذْ ثْڒَاثَا ن ثْوَاڒَاوِينْ.“ خنِّي إِبْذَا إِتّْرُو أَطَّاسْ. ▪