يشُّو لْمَاسِيحْ، أَرَّايْسْ نّغْ يَارحّْمنْ ن إِكهَّاننْ
2
‏1 س ؤُينِّي إِتّْخصَّا أَنغْ أَذْ نوْشْ ثَايْنِيثْ كْثَارْ إِ مِينْ نسْڒَا، حِيمَا وَارْ نتّفِّيغْ زڭْ وبْرِيذْ. ‏2 مِينْزِي، مَاڒَا أَوَاڒْ إِ نَّانْ لْمَالَاكَاثْ ثُوغَا ثْبدّْ، ؤُ مَارَّا وِي ث إِسْڒِينْ، مَاشَا إِعْذُو خَاسْ، أَقَا إِتّْوَاخدْجصْ س ڒْحقّْ، ▪ ‏3 مَامّشْ إِ غَا نڭّْ أَذْ نَارْوڒْ نشِّينْ، مَاڒَا نسّحْقَارَا ثِيمسْڒَايِينْ إِ إِدْجَانْ ذ ثُوذَارْثْ إِ نشِّينْ، ثِيمسْڒَايِينْ إِ خفْ ثُوغَا إِسَّاوَاڒْ سِيذِيثْنغْ غَارْ ؤُمزْوَارُو، ؤُشَا خنِّي تّْوَاضمْننْثْ أَنغْ عَاوذْ زڭْ ينِّي جَارْ أَنغْ ثنْثْ زَّايسْ إِسْڒِينْ، ▪ ‏4 ؤُمِي أَربِّي إِشْهذْ أَكِيذْسنْ س ڒعْڒَامَاثْ ذ لْمُوعْجِيزَاثْ ذ ڒعْجَايبْ إِفَارْزنْ ؤُ س ثْموْشِي ن أَرُّوحْ إِقدّْسنْ، ثِينِّي إِمّوْشنْ أَمْ مَامّشْ إِخْسْ نتَّا. ▪ ‏5 مِينْزِي وَارْ إِسَّارْسْ شَا دُّونشْثْ إِ د غَا يَاسنْ خْ ثنِّي نسِّيوڒْ سَاذُو ڒُومُورْ ن لْمَالَاكَاثْ، ‏6 مَاشَا أَمْ مَامّشْ شهّْذنْثْ ؤُ قَّارنْثْ ثِيرَا إِقدّْسنْ:
”مِينْ إِعْنَا بْنَاذمْ، أَقَا شكْ إِ ذَايسْ إِتّْخَارَّاصنْ،
ؤُ مِينْ إِعْنَا مِّيسْ ن بْنَاذمْ، أَقَا شكْ إِ ذَايسْ إِتّْهِيلَّانْ؟ ▪
‏7 شكْ ثڭِّيذْ ث شْوَايْثْ سَاذُو لْمَالَاكَاثْ،
ثڭِّيذْ أَسْ إِجّْ ن تَّاجْ ن ؤُعُودْجِي ذ شَّانْ خْ ؤُخدْجِيفْ نّسْ
ؤُشَا ثوْشِيذْ أَسْ صُّولْطَا خْ ڒخْذَايمْ ن إِفَاسّنْ نّكْ.
‏8 أَقَا مَارَّا ثِيمسْڒَايِينْ ثڭِّيذْ ثنْثْ سَاذُو إِضَارنْ نّسْ.“
ؤُمِي إِڭَّا مَارَّا ثِيمسْڒَايِينْ سَاذُو نتَّا، أَقَا وَارْ إِجِّي وَالُو وَارْ ث إِڭِّي سَاذُو نتَّا. مَاشَا ڒخُّو وَارْ نْژَارْ عَاذْ مَارَّا إِتّْوَاڭّْ سَاذُو نتَّا، ▪ ‏9 مَاشَا نتّْوَاڒَا بلِّي نتَّا ذ يشُّو، ونِّي ثُوغَا إِتّْوَاڭّنْ شْوَايْثْ سَاذُو لْمَالَاكَاثْ ذِي سِّيبّثْ ن ؤُودّبْ ن ڒْموْثْ نّسْ، نتّْوَاڒَا إِ-ث س تَّاجْ ن ؤُعُودْجِي ذ شَّانْ، مَاغَارْ أَربِّي إِقَّاسْ ڒْموْثْ إِ مَارَّا عْلَاحْسَابْ أَرْضَا نّسْ. ▪
‏10 مِينْزِي ثُوغَا إِتّْڒِيقْ أَسْ إِ نتَّا س ونِّي ؤُ إِ ونِّي دْجَانْثْ مَارَّا ثْمسْڒَايِينْ، - نتَّا ذ ونِّي إِ د-إِتَّاوْينْ أَطَّاسْ ن إِحنْجِيرنْ غَارْ ؤُعُودْجِي - ، مَاحنْذْ أَذْ إِكمّڒْ ؤُزدْجِيفْ ن ثُوذَارْثْ نْسنْ إِخفْ نّسْ س ؤُودّبْ نّسْ.
‏11 مِينْزِي ذ ونِّي إِسّْقدّْسنْ ؤُ إِنِّي إِتّْوَاقدّْسنْ، نِيثْنِي مَارَّا ذ إِجّنْ. س ؤُينِّي نتَّا وَارْ إِسّضْحِي شَا أَذْ أَسنْ إِڒَاغَا أَوْمَاثنْ نّسْ، ▪
‏12 ؤُمِي إِنَّا:
”أَذْ بَارّْحغْ إِ وَاوْمَاثنْ إِنُو س يِيسمْ نّكْ،
ذِي ڒْوسْثْ ن ثْمسْمُونْثْ أَذْ شكْ صبّْحغْ.“ ▪
‏13 ؤُشَا عَاوذْ:
”نشّْ أَذْ ذَايسْ تِّيقّغْ!“
ؤُشَا عَاوذْ:
”أَقَا ذَا، نشّْ ذ ثَارْوَا إِنِّي ذ أَيِي إِوْشَا أَربِّي.“ ▪
‏14 أَمْ شَارْشنْ ثَارْوَا ذڭْ ويْسُومْ ذ إِذَامّنْ ؤُڒَا ذ نتَّا سِيمَانْثْ نّسْ إِشَارْشْ أَمُّو كِيفْكِيفْ ذِي مَانْ أَيَا، حِيمَا أَذْ إِبطّڒْ س ڒْموْثْ نّسْ ونِّي غَارْ ثدْجْ صُّولْطَا خْ ڒْموْثْ، أَقَا نتَّا ذ شِّيطَانْ، ▪
‏15 ؤُ حِيمَا أَذْ إِفكّْ مَارَّا إِنِّي إِسّعْدُّونْ قَاعْ ثُوذَارْثْ نْسنْ أَمْ إِسمْغَانْ زِي ثِيڭّْوُوذِي ن ڒْموْثْ. ▪
‏16 مِينْزِي ڒْموْثْ وَارْ غَارسْ ثدْجِي صُّولْطَا خْ لْمَالَاكَاثْ، مَاشَا ڒْموْثْ غَارسْ صُّولْطَا خْ زَّارِيعثْ ن إِبْرَاهِيمْ.
‏17 س ؤُينِّي ثُوغَا إِتّْخصَّا أَسْ أَذْ إِذْوڒْ أَمشْنَاوْ أَوْمَاثنْ نّسْ زِي مَارَّا إِغزْذِيسنْ، حِيمَا أَذْ إِذْوڒْ ذ أَرَّايْسْ ن إِكهَّاننْ أَرْحِيمْ ذ أَمْثِيقِّي ذِي مِينْ إِدْجَانْ إِ أَربِّي، مَاحنْذْ أَذْ إِسّصْڒحْ دّْنُوبْ ن إِوْذَانْ. ▪
‏18 مِينْزِي مِينْ ذِي ثُوغَا نتَّا سِيمَانْثْ نّسْ إِودّبْ ؤُ إِتّْوَاجَارّبْ، أَقَا إِزمَّارْ أَذْ إِعَاونْ إِنِّي إِتّْوَاجَارّْبنْ. ▪