بَالْعَامْ إِبَاركْ إِسْرَائِيل
23
‏1 خنِّي إِنَّا بَالْعَامْ إِ بَالَاكْ: ”بْنَا سبْعَا ن إِعَالْطَارنْ ذَانِيثَا إِ نشّْ ؤُشَا سوْجذْ أَيِي سبْعَا ن إِينْذُوزنْ ذ سبْعَا ن إِشَارِّييّنْ.“ ‏2 بَالَاكْ إِڭَّا أَمْ مَامّشْ ذ أَسْ إِنَّا بَالْعَامْ ؤُشَا بَالَاكْ ذ بَالْعَامْ قدّْمنْ إِجّْ ن ؤُينْذُوزْ ذ إِجّْ ن إِشَارِّي خْ كُوڒْ إِجّْ ن ؤُعَالْطَارْ. ‏3 خنِّي بَالْعَامْ إِنَّا إِ بَالَاكْ: ”بدّْ ذِينْ زَّاثْ إِ ثْغَارْصْثْ ن وشْمَاضْ نّكْ، خنِّي نشّْ أَذْ رَاحغْ. أَذْ ثَاغْ أَكْ كِيذِي إِمْسَاڭَارْ سِيذِي ؤُشَا مَانْ أَوَاڒْ نِّي ذ أَيِي غَا إِسّْشنْ، نشّْ أَذْ أَشْ ث-إِ-د-سَّارْڭْبغْ.“ خنِّي إِرُوحْ بَالْعَامْ غَارْ ثْقِيشَّاثْ ذ ثَاقشَّارْثْ ن وذْرَارْ.
‏4 ؤُ أَربِّي إِمّڒْقَا أَكْ-ذ بَالْعَامْ ؤُشَا نتَّا إِنَّا أَسْ: ”أَقَا سّْڭعّْذغْ سبْعَا ن إِعَالْطَارنْ ؤُشَا قدّْمغْ إِجّْ ن ؤُينْذُوزْ ذ إِجّْ ن إِشَارِّي خْ كُوڒْ إِجّْ ن ؤُعَالْطَارْ.“ ‏5 خنِّي إِڭَّا سِيذِي إِجّْ ن وَاوَاڒْ ذڭْ ؤُقمُّومْ ن بَالْعَامْ ؤُشَا إِنَّا: ”ذْوڒْ غَارْ بَالَاكْ ؤُشَا سِيوڒْ أَكِيذسْ أَمُّو.“
‏6 ؤُشَا ؤُمِي غَارسْ-د إِذْوڒْ، خْزَارْ، إِبدّْ زَّاثْ إِ ثْغَارْصْثْ ن وشْمَاضْ نّسْ، جْمِيعْ أَكْ-ذ ڒْحُوكَّامْ ن مُوآبَ. ‏7 خنِّي إِبْذَا إِقَّارْ أَوَاڒْ نّسْ إِوزْننْ، إِنَّا:
”زِي أَرَامْ إِنْذهْ أَيِي-د بَالَاكْ، أَجدْجِيذْ ن مُوآبَ،
زڭْ إِذُورَارْ ن شَّارْقْ، إِنَّا:
’أَسْ-د، نْعڒْ أَيِي يَاعْقُوبْ،
أَسْ-د، زَاوَارْ إِسْرَائِيل!‘
‏8 مَاشَا مَامّشْ إِ غَا نعْڒغْ،
ونِّي وَارْ إِتّْوَانعْڒنْ زِي أَربِّي،
ؤُ مَامّشْ إِ غَا زَاوَارغْ
ونِّي وَارْ إِزَاوَارْ سِيذِي؟
‏9 مِينْزِي زِي ثْقِيشَّاثْ ن ثْصُوضَارْ ثْوَاڒِيغْ ث
ؤُشَا زِي ثِيوْرِيرِينْ خزَّارغْ ذَايسْ.
أَقَا وَا ذ إِجّْ ن ڒْڭنْسْ إِزدّْغنْ وحّْذسْ
ؤُ وَارْ إِحسّبْ إِخفْ نّسْ جَارْ ڒڭْنُوسْ. ▪
‏10 وِي إِ غَا إِحسْبنْ أَشَاڒْ ن يَاعْقُوبْ
نِيغْ وِي إِ غَا إِحسْبنْ ڒْقدّْ ن أَرْبعْ زِي إِسْرَائِيل؟
أجّْ أَذْ إِمّثْ ڒعْمَارْ إِنُو ڒْموْثْ ن إِمْسڭَّاذنْ
ؤُ أجّْ عَاوذْ أَذْ يِيڒِي ؤُنڭَّارْ ن ثُوذَارْثْ إِنُو أَذْ إِمْقُودَّا أَكِيذسْ!“
‏11 ؤُشَا خنِّي بَالَاكْ إِنَّا إِ بَالْعَامْ: ”مِينْ ذ أَيِي ثڭِّيذْ؟ نشّْ إِوْيغْ شكْ حِيمَا أَذْ ثْنعْڒذْ ڒْعذْيَانْ إِنُو، مَاشَا خْزَارْ، أَقَا نِيشَانْ ثْبَارْكذْ ثنْ!“
‏12 نتَّا يَارَّا-د، إِنَّا: ”مَا وَارْ إِتّْخصِّي أَذْ حْضِيغْ مَاحنْذْ أَذْ سِّيوْڒغْ مِينْ إِڭَّا سِيذِي ذڭْ ؤُقمُّومْ إِنُو؟“
‏13 خنِّي إِنَّا بَالَاكْ: ”تّْزَاوْڭغْ شكْ أَذْ د-ثَاسذْ أَكِيذِي غَارْ إِجّْ ن ومْشَانْ نّغْنِي زِي مَانِيسْ إِ غَا ثْژَارذْ ڒْڭنْسْ عَاوذْ. أَذْ ثْژَارذْ طّْرُوفَا نّسْ وَاهَا، وَارْ ث ثْژَارّذْ مَارَّا. سّنِّي أَذْ ث ثْنعْڒذْ ذِي طّْوعْ إِنُو!“
‏14 ؤُشَا يِيوْيِي إِ-ث غَارْ ڒوْضَا ن صُوفِيمْ خْ ثْقِيشَّاثْ ن فِيسْجَا ؤُشَا إِبْنَا ذِينْ سبْعَا ن إِعَالْطَارنْ ؤُشَا خْ كُوڒْ إِجّْ ن ؤُعَالْطَارْ إِقدّمْ ذِينْ إِجّْ ن ؤُينْذُوزْ ذ إِجّْ ن إِشَارِّي.
‏15 نتَّا إِنَّا إِ بَالَاكْ: ”مَاڒَا شكْ أَذْ ثْبدّذْ ذَا زَّاثْ إِ ثْغَارْصْثْ ن وشْمَاضْ نّكْ، خنِّي نشّْ أَذْ كِيسْ مّْسَاڭَارغْ ذِينْ.“
‏16 ؤُشَا إِمْسَاڭَارْ سِيذِي أَكْ-ذ بَالْعَامْ ؤُشَا إِڭَّا إِجّْ ن وَاوَاڒْ ذڭْ ؤُقمُّومْ نّسْ، إِنَّا: ”ذْوڒْ غَارْ بَالَاكْ ؤُشَا إِنِي أَسْ أَمُّو.“ ▪
‏17 ؤُشَا نتَّا يُوسَا-د غَارسْ، ؤُ خْزَارْ، نتَّا ثُوغَا إِبدّْ زَّاثْ إِ ثْغَارْصْثْ ن وشْمَاضْ نّسْ ؤُشَا ڒْحُوكَّامْ ن مُوآبَ بدّنْ زَّاثسْ. إِنَّا أَسْ بَالَاكْ: ”مِينْ إِنَّا سِيذِي؟“
‏18 خنِّي إِبْذَا نتَّا أَوَاڒْ نّسْ إِوزْننْ، إِنَّا:
”كَّارْ، بَالَاكْ، سْحسّْ!
سڒْ غَارِي، شكْ، مِّيسْ ن صِيفُّورْ!
‏19 أَربِّي وَارْ إِدْجِي ذ مِّيسْ ن بْنَاذمْ، مَاحنْذْ زعْمَا أَذْ إِسّْخَارِّيقْ،
نِيغْ ذ مِّيسْ ن بْنَاذمْ مَاحنْذْ زعْمَا أَذْ ث إِڒْقفْ ونْذَامْ.
مَا أَذْ يِينِي ؤُشَا وَارْ ت إِتّڭّْ،
نِيغْ أَذْ إِسِّيوڒْ ؤُشَا وَارْ ت إِتّْكمِّيڒْ؟ ▪
‏20 خْزَارْ، أَقَا طّْفغْ ڒُومُورْ حِيمَا أَذْ بَارْكغْ.
ؤُمِي إِبَاركْ نتَّا،
نشّْ وَارْ زمَّارغْ أَذْ د-أَرّغْ أَيَا.
‏21 وَارْ إِتّْوِيڒِي ڒْمُوعْصِييّثْ ن يَاعْقُوبْ
ؤُ أَرْبرْ ن إِسْرَائِيل وَارْ ث إِژَارْ.
سِيذِي، أَربِّي نّسْ، أَقَا-ث أَكِيذسْ
ؤُشَا أَصُوضِي سْ وسْرُودّحْ ذِي ڒْپُوقْ ذِي طّْوعْ ن ؤُجدْجِيذْ أَقَا-ث ذَايسْ. ▪
‏22 أَربِّي إِسُّوفغْ إِ-ثنْ-د زِي مِيصْرَا.
نتَّا إِ نِيثْنِي أَمْ وَاشَّاونْ ن ؤُفُونَاسْ ن ڒخْڒَا. ▪
‏23 أَقَا زعْمَا وَارْ ذِينْ أَڭزّنْ ذِي يَاعْقُوبْ
ؤُ وَارْ ذِينْ أَعزّمْ ذِي إِسْرَائِيل.
ثَا ذ ڒْوقْثْ إِ ذِي ثتّْوَانَّا خْ يَاعْقُوبْ ذ إِسْرَائِيل:
’أَقَا خْزَارْ، مِينْ إِڭَّا أَربِّي!‘
‏24 أَقَا ذَا، ڒْڭنْسْ أَذْ إِكَّارْ أَمشْنَاوْ إِشْثْ ن ثيْرَاذْثْ
ؤُ أَذْ د-إِڭعّذْ أَمْ ويْرَاذْ.
وَارْ إِسّزّڒْ إِخفْ نّسْ أَڒْ غَا يشّْ ثَايْمَارْثْ نّسْ
ؤُشَا أَذْ إِسُّو إِذَامّنْ ن مِينْ إِمزّقْ.“ ▫
‏25 خنِّي بَالَاكْ إِنَّا إِ بَالْعَامْ: ”مَاڒَا خنِّي وَارْ ثخْسذْ قَاعْ أَذْ ث ثْنعْڒذْ، وَارْ ث تّْبَارَاكْ شَا عَاوذْ.“
‏26 بَالْعَامْ يَارَّا-د ؤُشَا إِنَّا إِ بَالَاكْ: ”مَا وَارْ ذ أَشْ نِّيغْ: ’مَارَّا مِينْ ذ أَيِي غَا يِينِي سِيذِي، أَذْ ث ڭّغْ؟‘ “
‏27 خنِّي إِنَّا بَالَاكْ إِ بَالْعَامْ: ”تّْزَاوْڭغْ شكْ أَذْ د-ثَاسذْ، أَذْ شكْ أَوْيغْ غَارْ إِجّْ ن ومْشَانْ نّغْنِي. أَذْ ثَاغْ أَذْ يِيڒِي نِيشَانْ ذِي ثِيطَّاوِينْ ن أَربِّي مَاڒَا أَذْ ث ثْنعْڒذْ سّنِّي ذِي طّْوعْ إِنُو.“ ‏28 ؤُشَا بَالَاكْ إِنْذهْ بَالْعَامْ غَارْ ثْقِيشَّاثْ ن فَاغُورْ نِّي إِخزَّارنْ غَارْ ثْنزْرُوفْثْ. ‏29 خنِّي بَالْعَامْ إِنَّا إِ بَالَاكْ: ”بْنَا ذَانِيثَا سبْعَا ن إِعَالْطَارنْ ؤُشَا سوْجذْ أَيِي ذَانِيثَا سبْعَا ن إِينْذُوزنْ ذ سبْعَا ن إِشَارِّييّنْ.“ ‏30 بَالَاكْ إِڭَّا أَمْ مَامّشْ ذ أَسْ إِنَّا بَالْعَامْ ؤُشَا خْ كُوڒْ إِجّْ ن ؤُعَالْطَارْ إِقدّمْ ذِينْ إِجّْ ن ؤُينْذُوزْ ذ إِجّْ ن إِشَارِّي.