33
‏1 إِسِّيوڒْ سِيذِي أَكْ-ذ مُوسَا: ”رُوحْ، ڭعّذْ سَّا، شكْ ذ ڒْڭنْسْ ونِّي د-ثسُّوفّْغذْ زِي ثمُّورْثْ ن مِيصْرَا، غَارْ ثمُّورْثْ نِّي خْ جُّودْجغْ إِ إِبْرَاهِيمْ ذ إِسْحَاقْ ذ يَاعْقُوبْ، نِّيغْ: ’إِ زَّارِيعثْ نّكْ أَذْ ت وْشغْ.‘ ▪ ‏2 نشّْ أَذْ سّكّغْ زَّاثْ إِ ؤُغمْپُوبْ نّكْ لْمَالَاكْ - أَذْ أَژّْڒغْ خْ إِكنْعَانِييّنْ ذ إِمُورِييّنْ ذ إِحِيتِّييّنْ ذ إِفِيرِيزِييّنْ ذ إِحِيوِييّنْ ذ إِيِيپُوسِييّنْ - ‏3 غَارْ إِشْثْ ن ثمُّورْثْ إِفيّْضنْ س ؤُغِي ذ ثَامّنْثْ. نشّْ س إِمَانْثْ إِنُو وَارْ تّْڭِيعِّيذغْ أَكِيذْومْ، مِينْزِي كنِّيوْ ذ إِجّْ ن ڒْڭنْسْ إِقْسحْ، حِيمَا وَارْ كنِّيوْ ثتّحِّيغْ ذڭْ وبْرِيذْ.“ ▪ ‏4 ؤُمِي إِسْڒَا ڒْڭنْسْ أَوَاڒْ-أَ أَعفَّانْ، شضْننْ ؤُشَا ؤُڒَا ذ إِجّْ مَا إِڭَّا عَاذْ ڒهْزُوطْ نّسْ. ‏5 أَقَا إِنَّا سِيذِي إِ مُوسَا: ”إِنِي إِ أَيْثْ ن إِسْرَائِيل: ’كنِّيوْ ذ إِجّْ ن ڒْڭنْسْ إِقْسحْ. مَاڒَا ڭعّْذغْ جَارْ أَومْ مْغِيرْ إِجّْ ن ورْمَاشْ، أَذْ كنِّيوْ ثحِّيغْ. خنِّي ڒخُّو كّسْ ڒهْزُوطْ نْومْ، أَقَا نشّْ أَذْ سّْنغْ مِينْ ذ أَشْ غَا ڭّغْ.‘ “ ‏6 كّْسنْ أَيْثْ ن إِسْرَائِيل ڒهْزُوطْ نْسنْ زڭْ وذْرَارْ ن هُورِيبْ.
‏7 إِكْسِي مُوسَا أَقِيضُونْ ؤُشَا إِوْثَا أَقِيضُونْ بَارَّا إِ ڒْمَارْڭحْ ن ڒْعسْكَارْ، إِڭّْوجْ أَطَّاسْ خْ ڒْمَارْڭحْ، ؤُشَا إِڒَاغَا أَسْ ’أَقِيضُونْ ن ؤُمْسَاڭَارْ‘. كُوڒْ إِجّْ ونِّي ثُوغَا يَارزُّونْ سِيذِي، إِفّغْ غَارْ ؤُقِيضُونْ ن ؤُمْسَاڭَارْ، ونِّي إِدْجَانْ بَارَّا إِ ڒْمَارْڭحْ. ‏8 ؤُمِي إِفّغْ مُوسَا غَارْ ؤُقِيضُونْ إِكَّارْ مَارَّا ڒْڭنْسْ، بدّنْ بَارَّا، كُوڒْ إِجّْ غَارْ وَاذَافْ ن ؤُقِيضُونْ نّسْ، ؤُشَا نِيثْنِي خْزَارنْ ذِي مُوسَا أَڒَامِي يُوذفْ ذڭْ ؤُقِيضُونْ. ‏9 ؤُمِي يُوذفْ مُوسَا ذڭْ ؤُقِيضُونْ، أَقَا أَقلِّيجْ ن ؤُسيْنُو إِهْوَا، إِبدّْ غَارْ وَاذَافْ ن ؤُقِيضُونْ ؤُشَا نتَّا إِسِّيوڒْ أَكْ-ذ مُوسَا.
‏10 ؤُشَا مَارَّا ڒْڭنْسْ إِژْرَا أَقلِّيجْ ن ؤُسيْنُو إِبدّْ غَارْ وَاذَافْ ن ؤُقِيضُونْ، خنِّي إِكَّارْ مَارَّا ڒْڭنْسْ ؤُشَا يُوضَارْ كُوڒْ إِجّْ غَارْ وَاذَافْ ن ؤُقِيضُونْ نّسْ.
‏11 إِسِّيوڒْ سِيذِي أَكْ-ذ مُوسَا أَغمْپُوبْ ذڭْ ؤُغمْپُوبْ، أَمشْنَاوْ مَامّشْ إِسِّيوڒْ بْنَاذمْ أَكْ-ذ ؤُمدُّوكّڒْ نّسْ. خنِّي إِعْقبْ-د غَارْ ڒْمَارْڭحْ ن ڒْعسْكَارْ، مَاشَا أَمْسخَّارْ نّسْ يَاشُووَا، مِّيسْ ن نُونْ، عمَّارْصْ وَارْ إِبعّذْ خْ ڒْوسْثْ ن ؤُقِيضُونْ.
أَعُودْجِي ن سِيذِي
‏12 إِنَّا مُوسَا إِ سِيذِي: ”خْزَارْ، شكْ ثنِّيذْ أَيِي: ’نْذهْ ڒْڭنْسْ-أَ!‘، مَاشَا شكْ وَارْ ذ أَيِي ثسّشْنذْ وِي كِيذِي إِ غَا ثسّكّذْ. شكْ ثنِّيذْ: ’نشّْ سّْنغْ شكْ س يِيسمْ نّكْ!‘ ؤُڒَا: ’ثُوفِيذْ أَرْضَا ذِي ثِيطَّاوِينْ إِنُو!‘
‏13 ڒخُّو خنِّي، مَاڒَا ؤُفِيغْ ڒْخَاضَارْ ذِي ثِيطَّاوِينْ نّكْ، زَاوْڭغْ شكْ أَذْ أَيِي ثسّشْنذْ أَبْرِيذْ نّكْ، حِيمَا أَذْ شكْ سّْنغْ، مَاحنْذْ أَذْ أَفغْ أَرْضَا ذِي ثِيطَّاوِينْ نّكْ. خْزَارْ، شّعْبْ-أَ ذ ڒْڭنْسْ نّكْ!“
‏14 إِنَّا: ”ؤُذمْ إِنُو أَذْ يُويُورْ أَكِيذكْ ؤُ نشّْ أَذْ شكْ سَّاريّْحغْ.“
‏15 خنِّي يَارَّا-د خَاسْ: ”مَاڒَا ؤُذمْ نّكْ وَارْ كِيذْنغْ إِتّْرِيحْ، وَارْ تّجِّي خنِّي أَذْ نْڭعّذْ سَّا!
‏16 مَامّشْ إِ غَا سّْننْ بلِّي أَقَا ؤُفِيغْ أَرْضَا ذِي ثِيطَّاوِينْ نّكْ، نشّْ ذ ڒْڭنْسْ نّكْ؟ مَا وَارْ إِدْجِي مِينْزِي شكْ ثْرُوحذْ أَكِيذْنغْ، أَقَا نشِّينْ، نشّْ ذ ڒْڭنْسْ نّكْ، نْفَارّزْ خْ كُوڒْ ڒْڭنْسْ إِ إِدْجَانْ خْ وُوذمْ ن ثمُّورْثْ؟“ ▪
‏17 إِنَّا سِيذِي إِ مُوسَا: ”عَاوذْ أَذْ ڭّغْ أَوَاڒْ-أَ إِ ثنِّيذْ ؤُمِي ثُوفِيذْ أَرْضَا ذِي ثِيطَّاوِينْ إِنُو ؤُشَا سّْنغْ شكْ س يِيسمْ نّكْ.“
‏18 ؤُشَا إِنَّا مُوسَا: ”زَاوْڭغْ شكْ، سْشنْ أَيِي أَعُودْجِي نّكْ!“
‏19 إِنَّا: ”نشّْ أَذْ سّعْذُوغْ مَارَّا ثْشُونِي إِنُو زَّاثكْ ؤُشَا أَذْ عيّْذغْ إِسمْ ن سِيذِي زَّاثْ إِ ؤُغمْپُوبْ نّكْ ؤُشَا أَذْ حِينّغْ خْ وِي إِ غَا حِينّغْ، أَذْ أَرحْمغْ خْ وِي إِ غَا أَرحْمغْ.“ ▪ ‏20 إِنَّا عَاوذْ: ”شكْ وَارْ ثْزمَّارذْ أَذْ ثْژَارذْ ؤُذمْ إِنُو، مِينْزِي وَارْ ذ أَيِي إِژَارّْ بْنَاذمْ ؤُشَا أَذْ إِقِّيمْ إِدَّارْ.“ ‏21 خَاسْ ؤُشَا إِنَّا سِيذِي: ”خْزَارْ، زَّاثْ إِنُو أَمْشَانْ مَانِي إِ غَا ثْبدّذْ خْ ثصْضَارْثْ. ‏22 خْمِي إِ غَا إِعْذُو ؤُعُودْجِي إِنُو، أَذْ شكْ ڭّغْ ذڭْ إِجّْ ن ؤُفدْجِيقْ ن ثصْضَارْثْ ؤُشَا أَذْ شكْ ذْڒغْ س ثْڒقَّا ن ؤُفُوسْ إِنُو أَڒْ د-ژْوِيغْ. ‏23 ؤُ خْمِي إِ غَا كّْسغْ أَفُوسْ إِنُو، خنِّي أَذْ أَيِي ثْژَارذْ زِي ضفَّارْ، مَاشَا وَارْ ثْژَارّذْ ؤُذمْ إِنُو!“