أَذْرَارْ ن عِيبَالْ ذ وذْرَارْ ن جِيرِيزِيمْ
27
‏1 مُوسَا، أَكْ-ذ إِمْغَارنْ ن إِسْرَائِيل، يُومُورْ ڒْڭنْسْ، إِنَّا:
”حْضَامْ مَارَّا ثِيوصَّا أَيَا نِّي ذ أَومْ ؤُمُورغْ نشّْ أَسّْ-أَ. ‏2 أَذْ إِمْسَارْ ذڭْ وَاسّْ ؤُمِي غَا ثژْوَامْ إِغْزَارْ ن لْ'ؤُرْذُونْ غَارْ ثمُّورْثْ نِّي ذ أَشْ إِ غَا إِوْشْ سِيذِي، أَربِّي نّكْ، أَقَا أَذْ ثسّْبدّذْ إِژْرَا إِمقّْرَاننْ ؤُشَا أَذْ ثنْ ثْحنّْشذْ س جَّارْ. ▪ ‏3 أَذْ ذَايسْ ثَارِيذْ مَارَّا أَوَاڒنْ ن شَّارِيعَا-يَا، خْمِي إِ غَا ثژْوِيذْ حِيمَا أَذْ ثَاذْفذْ غَارْ ثمُّورْثْ نِّي ذ أَشْ إِ غَا إِوْشَا سِيذِي، أَربِّي نّكْ، إِشْثْ ن ثمُّورْثْ إِفيّْضنْ س ؤُغِي ذ ثَامّنْثْ، أَمْ مَامّشْ إِ ذ أَشْ إِنَّا سِيذِي، أَربِّي ن إِبَابَاثنْ نّكْ. ‏4 خْمِي إِ غَا ثژْوَامْ إِغْزَارْ ن لْ'ؤُرْذُونْ، أَذْ ثسّْبدّمْ إِژْرَا، إِنِّي خْ ذ أَومْ ؤُمُورغْ أَسّْ-أَ خْ وذْرَارْ ن عِيبَالْ ؤُشَا أَذْ ثنْ ثْحنّْشذْ س جَّارْ. ‏5 أَذْ ذِينْ ثبْنِيذْ إِجّْ ن ؤُعَالْطَارْ إِ سِيذِي، أَربِّي نّكْ، إِجّْ ن ؤُعَالْطَارْ ن يژْرَا. وَارْ خَاسْ ثسِّيڒِييذْ دُّوزَانْ ن وُوزَّاڒْ زِي سَّا غَارْ ذَا. ▪ ‏6 إِتّْخصَّا أَذْ ثبْنِيذْ أَعَالْطَارْ ن سِيذِي، أَربِّي نّكْ، س يژْرَا كمْڒنْ وَاهَا ؤُشَا أَذْ خَاسْ ثسّْبخَّارذْ ثِيغَارْصَا ن وشْمَاضْ إِ سِيذِي، أَربِّي نّكْ. ‏7 عَاوذْ أَذْ أَسْ ثْقدّْمذْ ثِيغَارْصِي نّكْ ن ڒهْنَا. أَذْ ذِينْ ثشّذْ ؤُشَا أَذْ ثْفَارْحذْ زَّاثْ إِ وُوذمْ ن سِيذِي، أَربِّي نّكْ. ‏8 أَذْ ثَارِيذْ مَارَّا أَوَاڒنْ ن شَّارِيعَا أَيَا ذڭْ يژْرَا س ونْقَاشْ إِشوَّارنْ.“
‏9 ثُوغَا مُوسَا إِسَّاوَاڒْ أَكْ-ذ إِكهَّاننْ، إِلَاوِييّنْ، غَارْ مَارَّا إِسْرَائِيل، إِنَّا:
”سْقَارْ، سْحسّْ، أَ إِسْرَائِيل! أَسّْ-أَ ثِيوْضذْ أَذْ ثِيڒِيذْ ذ إِجّْ ن ڒْڭنْسْ إِ سِيذِي، أَربِّي نّكْ.
‏10 أَذْ ثسْڒذْ إِ ثْمِيجَّا ن سِيذِي، أَربِّي نّكْ، ؤُشَا أَذْ ثڭّذْ زِي ڒُومُورَاثْ نّسْ ذ ثْوصَّا نّسْ نِّي خْ شكْ ؤُمُورغْ أَسّْ-أَ.“
‏11 إِوصَّا مُوسَا ڒْڭنْسْ ذڭْ وَاسّْ نِّي، إِنَّا:
‏12 ”خْمِي إِ غَا ثژْوَامْ لْ'ؤُرْذُونْ أَذْ بدّنْ يِينَا خْ وذْرَارْ ن جِيرِيزِيمْ حِيمَا أَذْ بَارْكنْ ڒْڭنْسْ: شِيمْعُونْ ذ لَاوِي ذ يَاهُوذَا ذ إِسَّاكَارْ ذ يُوسُوفْ ذ بِينْيَامِينْ. ▪
‏13 ؤُشَا إِنَا أَذْ بدّنْ خْ وذْرَارْ ن عِيبَالْ حِيمَا أَذْ نعْڒنْ: رُوبِينْ، جَاذْ ذ عَاشِيرْ ذ زَاپُولُونْ، ذَانْ ذ نَافْثَالِي.
‏14 أَذْ بَارّْحنْ إِلَاوِييّنْ ؤُشَا أَذْ إِنِينْ س ثْمِيجَّا إِجهْذنْ إِ مَارَّا أَرَّاوْ ن إِسْرَائِيل:
‏15 ’ذ أَمنْعُوڒْ أَرْيَازْ نِّي إِ غَا إِڭّنْ إِجّْ ن ڒخْيَاڒْ إِنقْشنْ نِيغْ إِفسْينْ،
- أَقَا-ث ذ جّْعِيفشْثْ إِ سِيذِي، إِشْثْ نْ ڒْخذْمثْ ن إِفَاسّنْ ن ؤُحْرَايْفِي -،
ؤُشَا أَذْ ت إِڭّْ ذڭْ إِجّْ ن ومْشَانْ إِنُّوفَّارْ.‘
ؤُشَا مَارَّا ڒْڭنْسْ أَذْ د-يَارّْ أَذْ يِينِي: ’أَمِينْ!‘
‏16 ’ذ أَمنْعُوڒْ وِي إِ غَا إِسّحْقَارنْ بَابَاسْ نِيغْ يمَّاسْ!‘
ؤُشَا مَارَّا ڒْڭنْسْ أَذْ يِينِي: ’أَمِينْ!‘
‏17 ’ذ أَمنْعُوڒْ وِي إِ غَا إِسّْمُوطّْينْ أَيْمِيرْ ن ؤُمْقَارّبْ نّسْ!‘
ؤُشَا مَارَّا ڒْڭنْسْ أَذْ يِينِي: ’أَمِينْ!‘
‏18 ’ذ أَمنْعُوڒْ وِي إِ غَا إِسّْودَّارنْ أَذَارْغَاڒْ ذڭْ وبْرِيذْ!“
ؤُشَا مَارَّا ڒْڭنْسْ أَذْ يِينِي: ’أَمِينْ!‘
‏19 ’ذ أَمنْعُوڒْ وِي إِ غَا إِسّْفَارّْغنْ ثَاسْغَارْثْ ن ؤُبَارَّانِي،
ن ؤُيُوجِيڒْ ؤُ ن ثَاجَّاتْشْ!‘
ؤُشَا مَارَّا ڒْڭنْسْ أَذْ يِينِي: ’أَمِينْ!‘
‏20 ’ذ أَمنْعُوڒْ وِي إِ غَا إِطّْصنْ أَكْ-ذ ثمْغَارْثْ ن بَابَاسْ،
مِينْزِي إِتّْعَارَّا بَابَاسْ‘
ؤُشَا مَارَّا ڒْڭنْسْ أَذْ يِينِي: ’أَمِينْ!“
‏21 ’ذ أَمنْعُوڒْ وِي إِ غَا إِطّْصنْ أَكْ-ذ شَا ن ؤُمُودَّارْ!‘
ؤُشَا مَارَّا ڒْڭنْسْ أَذْ يِينِي: ’أَمِينْ!‘
‏22 ’ذ أَمنْعُوڒْ وِي إِ غَا إِطّْصنْ أَكْ-ذ ؤُتْشْمَاسْ،
يدْجِيسْ ن بَابَاسْ نِيغْ يدْجِيسْ ن يمَّاسْ!‘
ؤُشَا مَارَّا ڒْڭنْسْ أَذْ يِينِي: ’أَمِينْ!‘
‏23 ’ذ أَمنْعُوڒْ وِي إِ غَا إِطّْصنْ أَكْ-ذ ثَاذڭّْوَاتْشْ نّسْ!‘
ؤُشَا مَارَّا ڒْڭنْسْ أَذْ يِينِي: ’أَمِينْ!‘
‏24 ’ذ أَمنْعُوڒْ وِي إِ غَا إِنْغنْ أَمْقَارّبْ نّسْ س ثْنُوفّْرَا!‘
ؤُشَا مَارَّا ڒْڭنْسْ أَذْ يِينِي: ’أَمِينْ!‘
‏25 ’ذ أَمنْعُوڒْ وِي إِ غَا إِطّْفنْ أَرّشْوثْ
مَاحنْذْ أَذْ إِنْغَا إِجّْ ن بْنَاذمْ،
مَاهنْذْ أَذْ إِسِّيزّڒْ إِذَامّنْ إِمزْذَاڭنْ!‘
ؤُشَا مَارَّا ڒْڭنْسْ أَذْ يِينِي: ’أَمِينْ!‘
‏26 ’ذ أَمنْعُوڒْ وِي وَارْ إِتّْقَارَّانْ أَوَاڒنْ ن شَّارِيعَا أَيَا مَاحنْذْ أَذْ زَّايْسنْ إِڭّْ نَّاذِي!‘
ؤُشَا مَارَّا ڒْڭنْسْ أَذْ يِينِي: ’أَمِينْ!‘ “▪