30
‏1 أَزهّذْ، إِزْڒِي ن ؤُذشّنْ ن ثَادَّارْثْ ن ذَاوُوذْ.
‏2 نشّْ أَذْ شكْ سُّوعْڒِيغْ، أَ سِيذِي،
مَاغَارْ شكْ ثسّْڭعّْذذْ أَيِي،
وَارْ ثجِّيذْ شَا ڒْعذْيَانْ إِنُو أَذْ فَارْحنْ خْ وعْرُورْ إِنُو.
‏3 أَ سِيذِي، أَربِّي إِنُو، نشّْ ڒَاغِيغْ أَشْ،
ؤُشَا شكْ ثسّْڭنْفِيذْ أَيِي.
‏4 أَ سِيذِي، شكْ ثسُّوعْڒِيذْ ڒعْمَارْ إِنُو زِي ڒَاخَارْثْ،
ثَارِّيذْ أَيِي-د غَارْ ثُوذَارْثْ جَارْ ينِّي د-إِهكّْوَانْ ذڭْ وحْفُورْ.
‏5 زهّْذمْ إِ سِيذِي، أَ كنِّيوْ، إِمْثِيقَّانْ نّسْ،
قَاذَامْ مَاحنْذْ أَذْ ثْعقْڒمْ خْ ثْقدَّاسْثْ نّسْ. ▪
‏6 مَاغَارْ أَغْضَابْ نّسْ إِتّكّْ ذْرُوسْ وَاهَا،
مَاشَا أَرْضَا نّسْ إِتّْغِيمَا مَارَّا ثُوذَارْثْ.
ذِي ثْمذِّيثْ أَقَا ذِينْ إِمطَّاونْ أَڒْ دْجِيڒثْ،
مَاشَا غَارْ ثُوفُّوثْ أَقَا ذِينْ أَسْڒِيوْڒوْ.
‏7 ذڭْ ؤُفْڒَاحْ إِنُو نِّيغْ:
”وَارْ تّفَارِيغغْ شَا إِ ڒبْذَا!“
‏8 أَ سِيذِي، ذِي ڒْخَاضَارْ نّكْ ثسّْمثْنذْ أَذْرَارْ إِنُو س ؤُمتّنْ إِجهْذنْ،
مَاشَا ؤُمِي ثْڒحّْفذْ ؤُذمْ نّكْ، ذوْڒغْ تّڭّْوذغْ.
‏9 نشّْ ڒَاغِيغْ أَشْ-د، أَ سِيذِي،
تَّارغْ أَرْضَا زِي سِيذِي إِنُو.
‏10 مَانْ ڒفْضڒْ نْ إِذَامّنْ إِنُو، ن ؤُهكّْوُو إِنُو ذڭْ ونْضڒْ؟
مَا أَذْ شكْ ثْقَاذَا ثْعجَّاجْثْ؟
مَا أَذْ ثْبَارّحْ س ڒَامَانْ نّكْ؟
‏11 سڒْ-د غَارِي، أَ سِيذِي، ؤُ حِينّْ خَافِي،
أَ سِيذِي، إِڒِي ذ أَمْعَاونْ إِنُو.
‏12 شكْ أَقَا ثَارِّيذْ ثْغُويِّيثْ إِنُو ن وشْضَانْ ذ شّْضِيحْ س نُّوبْثَاثْ،
ثسَّارْخُوذْ ثْخَانْشثْ إِنُو ن وشْضَانْ،
ثسّْبيْسذْ أَيِي س ڒفْرَاحثْ،
‏13 حِيمَا أَعُودْجِي إِنُو أَذْ أَشْ إِزهّذْ ؤُ وَارْ إِتّْسُوسُومْ.
أَ سِيذِي، أَربِّي إِنُو، نشّْ أَذْ شكْ قَاذِيغْ إِ ڒبْذَا.