38
‏1 أَزهّذْ ن ذَاوُوذْ. إِ ڒِيذَارثْ.
‏2 أَ سِيذِي، وَارْ ذ أَيِي تّْعَاقَابْ ذڭْ ؤُذُوقّزْ ن وغْضَابْ نّكْ،
وَارْ ذ أَيِي تّْودَّابْ س وسْعَارْ نّكْ. ▪
‏3 مَاغَارْ فْڒِيثْشَاثْ نْ ڒْقوْسْ نّكْ ؤُذْفنْثْ ذَايِي،
أَفُوسْ نّكْ إِتّْزيَّارْ خَافِي.
‏4 وَارْ ذِينْ إِقِّيمْ مِينْ إِدْجَانْ إِكمّْڒنْ ذِي أَرِّيمثْ إِنُو زڭْ وسْخضْ نّكْ،
وَارْ إِقِّيمْ مِينْ إِصحّنْ ذڭْ إِخْسَانْ إِنُو زِي سِّيبّثْ ن دّنْبْ إِنُو. ▫
‏5 مَاغَارْ ڒْمُوعْصِييَّاثْ إِنُو ڭعّْذنْثْ أَيِي غَارْ ؤُزدْجِيفْ إِنُو،
ذقّْڒنْثْ خَافِي أَمْ إِجّْ ن دّْقڒْ إِمْغَارْ أَطَّاسْ.
‏6 إِيزِّيمنْ إِنُو ذَايْسنْ أَرِّيحثْ ؤُ ڭيّْحنْ س ثُوبُّوهڒْيَا إِنُو.
‏7 ذوْڒغْ قوْسغْ، ذوْڒغْ غنْسغْ أَڒْ طَّارْفْ.
أَسّْ مَارَّا ڭُّورغْ ذڭْ وَارُّوضْ ن وشْضَانْ ذ أَبَارْشَانْ.
‏8 مَاغَارْ تَّاشِيغْ ثِيجْعِينَّاثِينْ إِنُو أَرْغِينْثْ س ثْمسِّي مَارَّا،
وَارْ ذِينْ إِقِّيمْ مِينْ إِدْجَانْ إِكمّْڒنْ ذِي أَرِّيمثْ إِنُو.
‏9 نشّْ جمّْذغْ ؤُ تّْوَاغضْڒغْ قَاعْ،
سْغُويُّوغْ س زّْهِيرْ ن وُوڒْ إِنُو.
‏10 أَ سِيذِي إِنُو، مَارَّا مِينْ ذِي غَارِي مژْرِي أَقَا-ث زَّاثكْ،
أَسْقِينْفِي إِنُو وَارْ زَّايكْ إِتّْنُوفَّارْ.
‏11 ؤُڒْ إِنُو إِدّنْذُونْ، مَارَّا جّهْذْ إِفّغْ أَيِي،
ؤُڒَا ذ ثَافَاوْثْ ثفّغْ زِي ثِيطَّاوِينْ إِنُو،
وَاهْ ؤُڒَا ذ نِيثنْثِي وَارْ غَارِي بدّنْثْ عَاذْ.
‏12 إِمْعِيزّنْ إِنُو ذ إِمدُّوكَّاڒْ إِنُو بدّنْ أَرنْذَاذْ إِنُو غَارْ جّْرِيحشْثْ إِنُو،
ؤُڒَا ذ إِنِّي إِ د أَيِي يُوذْسنْ تَّاڭّْوجنْ خَافِي.
‏13 إِنِّي يَارزُّونْ أَذْ كّْسنْ ثُوذَارْثْ إِنُو،
نذْينْ أَيِي ثِيخشْفِينْ،
إِنِّي يَارزُّونْ أَذْ أَيِي ڭّنْ ڒْغَارْ،
سَّاوَاڒنْ أَمْ مّژْرنْ أَذْ أَردّْدْجنْ،
نِيثْنِي شڒْغنْ س ڒْغشّْ أَسّْ مَارَّا.
‏14 نشّْ مَاشَا تّڭّغْ إِخفْ إِنُو أَخْمِي ذ أَذهْشُورْ،
أَمْ ويْنَاوْ نِّي وَارْ يَارزّْمنْ أَقمُّومْ نّسْ.
‏15 نشّْ أَمْ ورْيَازْ وَارْ إِتّسْڒِينْ،
ونِّي وَارْ غَارْ إِدْجِي ثْوَارِّيثْ زڭْ ؤُقمُّومْ نّسْ.
‏16 مَاغَارْ تّْرَاجِيغْ شكْ، أَ سِيذِي،
شكْ أَذْ د-ثَارِّيذْ، أَ سِيذِي إِنُو، أَ أَربِّي إِنُو!
‏17 مَاغَارْ نِّيغْ: ”أجّْ إِ-ثنْ وَارْ خَافِي فَارّْحنْ،
خْمِي إِ غَا فَارْغنْ إِضَارنْ إِنُو،
أجّْ إِ-ثنْ وَارْ سّمْغَارَانْ إِخفْ نْسنْ خَافِي.
‏18 مَاغَارْ نشّْ أَقَا ڭُّورْ أَذْ نْقَارْضغْ،
ڒحْرِيقْ إِنُو أَقَا-ث ڒبْذَا زَّاثِي.
‏19 مَاغَارْ سَّارْڭْبغْ أَشْ ڒْمُوعْصِييّثْ إِنُو،
أَقَا تّْوَاحصَّارغْ زِي دّنْبْ إِنُو. ▪
‏20 ڒْعذْيَانْ إِنُو دَّارنْ، أَقَا أَثنْ س ثْزمَّارْ،
أَطَّاسْ إِدْجَانْ إِنِّي ذ أَيِي إِشَارّْهنْ بْڒَا سِّيبّثْ.
‏21 إِنِّي إِثَارَّانْ ڒْخَارْ س ڒْغَارْ سّْبدّنْ إِخفْ نْسنْ ضِيدّْ إِنُو،
ؤُمِي نشّْ أَرزُّوغْ خْ مِينْ إِصبْحنْ.
‏22 وَارْ ذَايِي سمّحْ، أَ سِيذِي، أَربِّي إِنُو،
وَارْ خَافِي تَّاڭّْوجْ.
‏23 ذغْيثْ حِيمَا أَذْ أَيِي ثوْشِيذْ أَفُوسْ،
أَ سِيذِي إِنُو، أَسنْجمْ إِنُو.