97
‏1 سِيذِي إِحكّمْ،
أجّْ ثَامُّورْثْ أَذْ ثْفَارْحْ،
أَذْ أَرشْقنْثْ مَارَّا ثڭْزِيرِينْ. ▪
‏2 قُووَّارنْ أَسْ إِسيْنُوثنْ ذ يِيجّْ ن ؤُسيْنُو إِبُّومْبسْ،
ثَاسڭْذَا ذ ڒْحقّْ أَقَا أَثنْ ذ ذْسَاسْ ن ڒْعَارْشْ نّسْ.
‏3 ثِيمسِّي ثڭُّورْ أَسْ غَارْ زَّاثْ ن وُوذمْ نّسْ،
ثْقدّْ إِغْرِيمنْ نّسْ إِ ذ أَسْ د-إِتّنّْضنْ.
‏4 أَسَّامنْ نّسْ سّْڒَاقَّانْ دُّونشْثْ،
ثَامُّورْثْ ثْژَارّْ إِ-ت، ثنْهزَّا. ▪
‏5 إِذُورَارْ فسّْينْ أَمْ شّْمعْ زَّاثْ إِ وُوذمْ ن سِيذِي،
زَّاثْ إِ وُوذمْ ن سِيذِي ن مَارَّا ثَامُّورْثْ.
‏6 إِجنْوَانْ تّْبَارّْحنْ ثَاسڭْذَا نّسْ،
مَارَّا ڒڭْنُوسْ تّْوَاڒَانْ أَعُودْجِي نّسْ. ▪
‏7 أجّْ أَذْ سّضْحَانْ مَارَّا إِنِّي إِتّْسخَّارنْ إِ ڒخْيَاڒَاثْ إِنقْشنْ ن ؤُكشُّوضْ،
مَارَّا إِنِّي إِتّْشنّْعنْ ذِي لْ-أَصْنَامْ.
أَضَارمْ زَّاثسْ كنِّيوْ، مَارَّا إِربِّيثنْ!
‏8 صِيهْيُونْ إِسْڒَا، إِفَارْحْ،
يسِّيسْ ن يَاهُوذَا أَرشْقنْثْ،
زِي سِّيبّثْ ن ڒحْكَامَاثْ نّكْ، أَ سِيذِي.
‏9 مَاغَارْ شكْ، أَ سِيذِي، ذ أَمْعُودْجِي خْ مَارَّا ثَامُّورْثْ،
شكْ ذ ونِّي يُوعْڒَانْ قَاعْ خْ مَارَّا إِربِّيثنْ.
‏10 كنِّيوْ إِ إِتّخْسنْ سِيذِي، شَارْهمْ ڒْغَارْ.
نتَّا إِحطَّا خْ ڒعْمُورْ ن إِمْثِيقَّانْ نّسْ،
نتَّا إِسّنْجَامْ إِ-ثنْ زڭْ ؤُفُوسْ ن إِعفَّاننْ. ▪
‏11 ثَافَاوْثْ ثتّْوَازَارْعْ إِ ؤُمْسڭّذْ،
ذ ڒفْرَاحثْ إِ ينِّي غَارْ إِدْجْ ؤُڒْ إِسڭّْمنْ.
‏12 كنِّيوْ إِمْسڭَّاذنْ، فَارْحمْ زِي سِيذِي،
قَاذَامْ خْمِي ثتِّيذَارمْ ثَاقدَّاسْثْ نّسْ.