101
‏1 أَزهّذْ ن ذَاوُوذْ.
نشّْ أَذْ غنّْجغْ خْ ثْمخْسِيوْثْ إِشوَّارنْ ذ ڒْحقّْ،
أَذْ زهّْذغْ إِ شكْ، أَ سِيذِي!
‏2 نشّْ أَذْ ڭّغْ س ڒعْقڒْ عْلَاحْسَابْ إِجّْ ن وبْرِيذْ إِكمّْڒنْ.
مڒْمِي غَارِي إِ د غَا ثَاسذْ؟
نشّْ أَذْ ؤُيُورغْ ذِي ڒْوسْثْ ن ثَادَّارْثْ إِنُو س وُوڒْ نِيشَانْ،
‏3 نشّْ وَارْ نطَّارغْ ثِيطَّاوِينْ إِنُو ذِي مِينْ إِفضْحنْ.
نشّْ شَارّْهغْ مِينْ تّڭّنْ إِنِّي خَاكْ إِحيّْذنْ
مَانْ أَيَا وَارْ ذ أَيِي إِڒصّقْ.
‏4 ؤُڒْ إِتّفْرِيغنْ إِتّْخصَّا أَذْ خَافِي يَاڭّْوجْ،
وَارْ خْسغْ أَذْ سّْنغْ مِينْ وَارْ إِحْڒِينْ.
‏5 ونِّي إِشقّْفنْ ذڭْ ؤُمْقَارّبْ نّسْ س ثْنُوفّْرَا، أَذْ ث ثحِّيغْ.
ونِّي إِتّْكبَّارنْ س ثِيطَّاوِينْ نّسْ ذ ونِّي إِتّْعفَّارنْ س وُوڒْ نّسْ،
وَارْ ث كسِّيغْ.
‏6 ثِيطَّاوِينْ إِنُو أَرزُّونْثْ خْ إِمْثِيقَّانْ ذِي ثمُّورْثْ، حِيمَا نِيثْنِي أَذْ غَارِي قِّيمنْ.
ونِّي إِڭُّورنْ ذڭْ إِجّْ ن وبْرِيذْ إِكمّْڒنْ، أَذْ أَيِي إِسخَّارْ.
‏7 ونِّي إِتّڭّنْ ڒْغشّْ، وَارْ إِتّْغِيمِي ذِي ثَادَّارْثْ إِنُو،
ؤُڒَا ذ بُو-إِخَارِّيقنْ وَارْ إِتّْوَاضْمنْ زَّاثْ إِ ثِيطَّاوِينْ إِنُو.
‏8 كُوڒْ ضّْبحْ أَذْ ثحِّيغْ مَارَّا إِعفَّاننْ زِي ثمُّورْثْ،
حِيمَا أَمُّو إِ غَا مْحِيغْ مَارَّا إِنِّي إِتّڭّنْ ڒْمُوعْصِييّثْ زِي ثنْذِينْثْ ن سِيذِي.