58
‏1 إِ ؤُمقّْرَانْ ن إِمغْنَاجنْ. ’وَارْ ث تَّاردّدْجْ!‘ ن ذَاوُوذْ.
ثِيرَا إِنقْشنْ.
‏2 مَا ثسَّاوَاڒمْ س ثِيذتّْ ثَاسڭْذَا ذڭْ ؤُسغْذِي؟
مَا ثْحكّْممْ ثَارْوَا ن بْنَاذمْ س ڒْحقّْ؟
‏3 لَّ، مَاشَا ذڭْ وُوڒْ نْومْ ثتّڭّمْ ڒْغشّْ،
خْ ثمُّورْثْ ثْوزّْنمْ لْعُونْفْ ن إِفَاسّنْ نْومْ.
‏4 زڭْ وَامِي دْجَانْ ذِي ڒمْڒَاوثْ فّْغنْ إِعفَّاننْ زڭْ وبْرِيذْ،
زڭْ ؤُعذِّيسْ ن يمَّاثْسنْ ودَّارنْ أَيْثْ ن بُو-إِخَارِّيقنْ.
‏5 أَقَا ذَايْسنْ سّمْ أَمْ سمّْ ن ؤُفِيغَارْ.
نِيثْنِي أَمشْنَاوْ إِشْثْ ن ثْڒفْسَا ثَاذهْشُورْثْ ثنِّي إِقّْننْ أَمزُّوغْ نّسْ، ▪
‏6 ثنِّي وَارْ إِتّسْڒِينْ غَارْ ثْمِيجَّا ن إِعزَّامنْ،
ؤُڒَا غَارْ ثْمِيجَّا ن ؤُسحَّارْ نِّي إِتّْحَاكَانْ أَطَّاسْ ذِي ثْسحَّارْثْ.
‏7 أَ أَربِّي، أَرْژْ أَسنْ ثِيغْمَاسْ ذڭْ ؤُقمُّومْ نْسنْ،
أَرْژْ ثِيغْمَاسْ ن ثغْمَارْثْ ن إِيْرَاذنْ إِمژْيَاننْ، أَ سِيذِي!
‏8 أجّْ إِ-ثنْ أَذْ فسْينْ، أَڒَامِي أَذْ فّْغنْ أَمْ وَامَانْ.
مَاڒَا إِمحّضْ ڒْقوْسْ س فْڒِيثْشَاثْ نّسْ، أجّْ إِ-ثنْ وَارْ قْضِيعنْ.
‏9 أجّْ إِ-ث أَذْ إِفْنَا أَمْ ؤُپُوشّڒْ إِرِيزّنْ.
أجّْ إِ-ثنْ وَارْ ژَترّنْ ثْفُوشْثْ، أَمشْنَاوْ وطُّو ن ؤُعذِّيسْ ن ثْمطُّوثْ. ▫
‏10 قْبڒْ إِ غَا أَشَانْثْ مَارْمِيثَاثْ نْومْ أَكْ-ذ ڒحْمُو ن شْبَارْقْ أَكْ-ذ إِسنَّاننْ،
أَذْ ذَايسْ إِصُوضْ أَڒَامِي أَذْ يَاژّڒْ خْ ويْسُومْ ذ أَزِيزَا نِيغْ خْ ويْسُومْ إِتّحْذُوذُوقنْ.
‏11 أَمْسڭّذْ أَذْ إِفَارْحْ خْمِي إِ غَا إِژَارْ أَنْثَاقمْ.
نتَّا أَذْ إِسِّيرْذْ إِضَارنْ نّسْ ذڭْ إِذَامّنْ ن إِعفَّاننْ.
‏12 أَذْ يِينِي بْنَاذمْ: ”خنِّي أَقَا ذِينْ ڒْغِيدْجثْ إِ ؤُمْسڭّذْ،
أَقَا ذِينْ إِجّْ ن أَربِّي نِّي إِحكّْمنْ ذِي ثمُّورْثْ.“