ثِيوصَّا زِي جِّيهثْ ن إِسمْغَانْ
21
‏1 ”ثِينَا إِ إِدْجَانْ ذ لْفَارَايِيضْ ثِينِّي ذ أَسنْ إِ غَا ثسِّيوْضذْ. ‏2 مَاڒَا ثسْغِيذْ إِسْمغْ ذ أَعِيبْرَانِي، خنِّي نتَّا أَذْ أَشْ إِسخَّارْ ستَّا ن إِسڭّْوُوسَا، مَاشَا ذڭْ ؤُسڭّْوَاسْ وِيسّْ سبْعَا أَذْ إِفّغْ ذ أَحُورِّي بَاطڒْ. ▪ ‏3 مَاڒَا يُوذفْ وحّْذسْ، وحّْذسْ إِ غَا إِفّغْ، مَاڒَا غَارسْ ثَامْغَارْثْ، أَذْ إِفّغْ نتَّا ذ ثمْغَارْثْ نّسْ. ‏4 مَاڒَا سِيذِيسْ إِوْشَا أَسْ ثَامْغَارْثْ ؤُشَا نتَّاثْ ثجَّا أَسْ-د إِحنْجِيرنْ ذ ثْحنْجِيرِينْ، خنِّي ثَامْغَارْثْ ذ ثَارْوَا نّسْ أَذْ إِڒِينْ ن سِيذِيسْ، ؤُ ڭُّورْ خنِّي نتَّا أَذْ إِفّغْ س إِمَانْ نّسْ. ‏5 مَاشَا مَاڒَا إِسْمغْ إِنَّا نِيشَانْ: ’نشّْ خْسغْ سِيذِي إِنُو ذ ثمْغَارْثْ إِنُو ذ ثَارْوَا إِنُو، وَارْ خْسغْ أَذْ فّْغغْ ذ أَحُورِّي‘، ▪ ‏6 ڒخْذنِّي سِيذِيسْ أَذْ ث إِسّْبدّْ زَّاثْ إِ أَربِّي. أَذْ ث يَاوِي غَارْ ثوَّارْثْ نِيغْ غَارْ طَافْڒوْثْ غَارْ ؤُغزْذِيسْ ن ثوَّارْثْ ؤُشَا سِيذِيسْ أَذْ أَسْ إِسّْنُوقّبْ أَمجِّينْ نّسْ س يِيشْثْ ن ثْسِينفْثْ ؤُشَا نتَّا أَذْ أَسْ إِسخَّارْ إِ ڒبْذَا.
‏7 مَاڒَا حذْ إِزّنْزْ يدْجِيسْ ذ ثَايَّا، وَارْ ڭُّورْ أَذْ ثفّغْ أَمْ مُوخَاسْ تّفّْغنْ إِسمْغَانْ.
‏8 مَاڒَا وَارْ ذ ثعْجِيبْ إِ ثِيطَّاوِينْ ن سِيذِيسْ ؤُ نتَّا ثُوغَا إِخضْبْ إِ-ت، أَذْ ت يجّْ أَذْ ثتّْوَافْذِي. وَارْ إِزمَّارْ أَذْ ت إِزّنْزْ إِ يِيجّْ ن ڒْڭنْسْ ن بَارَّا مِينْزِي نتَّا إِغْذَارْ زَّايسْ س مِينْ إِڭَّا. ‏9 مَاڒَا إِخْضبْ إِ-ت إِ مِّيسْ، أَذْ كِيذسْ يڭّْ عْلَاحْسَابْ أَزرْفْ إِ إِتّْخصَّا ثِيحنْجِيرِينْ.
‏10 مَاڒَا إِكْسِي ثَامْغَارْثْ نّغْنِي إِ يِيخفْ نّسْ، وَارْ إِنقّصْ ڒْعُوتْشْ ن ويْسُومْ نّسْ، نِيغْ أَرُّوضْ نّسْ، نِيغْ ڒْعَاشَارْثْ نّسْ.
‏11 مَاڒَا نتَّا وَارْ ذ أَسْ إِڭِّي ثْڒَاثَا-يَا، خنِّي نتَّاثْ أَذْ ثفّغْ بَاطڒْ، بْڒَا ڒخْرَاصْ.
ثِيوصَّا زِي جِّيهثْ ن ثُوذَارْثْ ن ؤُمْقَارَّابْ
‏12 ونِّي إِ غَا إِوْثنْ حذْ أَڒْ غَا إِمّثْ، أَذْ ث نْغنْ نِيشَانْ. ▪
‏13 مَاڒَا وَارْ ث إِڭِّي نعْمَاذَا، مَاشَا أَربِّي إِڭَّا أَسْ-د ذڭْ ؤُفُوسْ نّسْ، ڒخْذنِّي نشّْ أَذْ أَشْ سّشْنغْ أَمْشَانْ مَانِي إِزمَّارْ إِ غَا يَارْوڒْ.
‏14 مَاشَا مَاڒَا حذْ إِعدَّا خْ وَاجَّارْ نّسْ ؤُشَا إِنْغَا إِ-ث س ڒغْذَارثْ، خنِّي أَذْ ث ثكْسِيذْ غَارْ ؤُعَالْطَارْ إِنُو مَاحنْذْ أَذْ ث نْغنْ.
‏15 ونِّي إِوْثِينْ بَابَاسْ نِيغْ يمَّاسْ، أَذْ إِتّْوَانغْ نِيشَانْ. ▪
‏16 ونِّي يُوشَارنْ بْنَاذمْ ؤُشَا إِزّنْزْ إِ-ث، نِيغْ إِتّْوَافْ عَاذْ غَارسْ، أَذْ إِتّْوَانغْ نِيشَانْ.
‏17 ونِّي إِ غَا إِنعْڒنْ بَابَاسْ نِيغْ يمَّاسْ، أَذْ إِتّْوَانغْ نِيشَانْ. ▪
‏18 مَاڒَا إِرْيَازنْ مْشُوبّْشنْ ؤُشَا إِجّنْ إِوْثَا ونّغْنِي س وژْرُو نِيغْ س ڒْپُونِييّثْ، ؤُشَا وَانِيثَا وَارْ إِمُّوثْ، مَاشَا إِوْضَا ذِي ثَاسُّوثْ،
‏19 خنِّي، مَاڒَا وَانِيثَا إِكَّارْ عَاوذْ ؤُشَا يُويُورْ غَارْ بَارَّا خْ ثغَّارْشْثْ، أَذْ يِيڒِي ونِّي ث إِوْثِينْ ذ أَمزْذَاڭْ. أَذْ أَسْ إِخدْجصْ مْغِيرْ مِينْ يَاريّحْ ؤُشَا أَذْ ث يجّْ أَذْ إِڭّنْفَا مْلِيحْ.
‏20 مَاڒَا حذْ إِوْثَا إِسْمغْ نّسْ نِيغْ ثَايَّا نّسْ س ؤُزدْجَاضْ ؤُشَا إِمُّوثْ سَاذُو ؤُفُوسْ نّسْ، خنِّي إِتّْخصَّا أَذْ أَسْ يَاغْ خْ ثسْغَارْثْ نّسْ نِيشَانْ.
‏21 مَاشَا مَاڒَا إِقِّيمْ إِبدّْ إِجّْ نِيغْ ثْنَاينْ ن وُوسَّانْ، وَارْ ذ أَسْ يُوغِي ثَاسْغَارْثْ، مِينْزِي نتَّا ذ ثْمنْيَاثْ ن نُّوقَارْثْ نّسْ إِ يدْجْ.
‏22 مَاڒَا إِرْيَازنْ مّنْغنْ ؤُشَا وْثِينْ إِشْثْ ن ثمْغَارْثْ س دّيْسثْ ؤُشَا إِوْضَا أَسْ-د ؤُعذِّيسْ نّسْ، مَاشَا وَارْ إِدْجِي شَا ذ أَيزِّيمْ، خنِّي نتَّا أَذْ إِخدْجصْ نِيشَانْ إِجّْ ن مُولْثَا عْلَاحْسَابْ مِينْ ذ أَسْ غَا إِتَّارْ ورْيَازْ ن ثمْغَارْثْ ؤُشَا أَذْ ت إِوْشْ إِ ڒْقُوضَاثْ. ▫ ‏23 مَاڒَا إِمْسَارْ مَاشَا شَا ن ؤُيزِّيمْ ذ أَعفَّانْ، ڒخْذنِّي أَذْ ثوْشذْ ثُوذَارْثْ س ثُوذَارْثْ، ‏24 ثِيطّْ س ثِيطّْ، ثِيغْمسْثْ س ثغْمسْثْ، أَفُوسْ س ؤُفُوسْ، أَضَارْ س ؤُضَارْ، ▪ ‏25 أَشْمَاضْ س وشْمَاضْ، أَيزِّيمْ س ؤُيزِّيمْ، ثِيشْثِي س ثشْثِي.
‏26 مَاڒَا حذْ إِڒْقفْ ثِيطّْ ن إِسْمغْ نّسْ نِيغْ ثِيطّْ ن ثَايَّا نّسْ، إِضيّعْ إِ-ت، خنِّي أَذْ ث يجّْ أَذْ يُويُورْ أَمنِّي زِي سِّيبّثْ ن ثِيطّْ نّسْ. ‏27 مَاڒَا س ثشْثِي إِتّكّسْ ثِيغْمسْثْ ن إِسْمغْ نّسْ، نِيغْ ثِيغْمسْثْ ن ثَايَّا نّسْ، خنِّي أَذْ أَسْ يجّْ أَذْ يُويُورْ أَمنِّي زِي سِّيبّثْ ن ثغْمسْثْ نّسْ.
‏28 مَاڒَا أَفُونَاسْ إِبَارّزْ أَرْيَازْ نِيغْ ثَامْغَارْثْ، ؤُ وَانِيثَا إِمُّوثْ، خنِّي أَفُونَاسْ أَذْ ث أَرْجْمنْ ؤُ أَيْسُومْ نّسْ وَارْ زَّايسْ تّتّنْ. بَابْ ن ؤُفُونَاسْ أَذْ يِيڒِي ذ أَفُورِّي. ▪ ‏29 مَاشَا مَاڒَا أَفُونَاسْ ثُوغَا ذ أَبَارّزْ إِضنَّاضْ ذ فَارِيضنَّاضْ ؤُشَا بَابْ نّسْ ثُوغَا إِسّنْ ؤُشَا وَارْ ث إِحْضِي ؤُشَا إِنْغَا أَرْيَازْ نِيغْ ثَامْغَارْثْ، خنِّي أَفُونَاسْ أَذْ ث أَرْجْمنْ ؤُشَا عَاوذْ بَابْ نّسْ أَذْ ث نْغنْ. ‏30 مَاڒَا ڭِّينْ خَاسْ تَّامَانْ ن وصْڒَاحْ، ڒخْذنِّي أَذْ إِوْشْ مَارَّا مِينْ خَاسْ ڭِّينْ ذ تَّامَانْ ن ؤُفكِّي إِ ثُوذَارْثْ نّسْ، ▫ ‏31 نِيغْ مَاڒَا أَفُونَاسْ إِبَارّزْ أَحنْجِيرْ نِيغْ ثَاحنْجِيرْثْ، أَذْ أَسْ ڭّنْ عْلَاحْسَابْ لْفَارِيضَا أَيَا. ‏32 مَاڒَا أَفُونَاسْ إِبَارّزْ إِسْمغْ نِيغْ ثَايَّا، أَذْ وْشنْ ثْڒَاثِينْ شِيقْلُو ن نُّوقَارْثْ إِ سِيذِيسْ، ؤُشَا أَفُونَاسْ أَذْ ث أَرْجْمنْ.
‏33 مَاڒَا حذْ يَارْزمْ أَنُو نِيغْ مَاڒَا حذْ إِغْزَا أَنُو ؤُشَا وَارْ ث إِذْڒِي، ؤُشَا إِوْضَا ذَايسْ ؤُفُونَاسْ نِيغْ أَغْيُوڒْ، ‏34 خنِّي بَابْ ن وَانُو أَذْ إِخدْجصْ. أَذْ يَارّْ نُّوقَارْثْ إِ بَابْ نّسْ ؤُشَا ڒبْهِيمثْ إِمُّوثنْ أَذْ ثِيڒِي نّسْ.
‏35 مَاڒَا أَفُونَاسْ إِيْزمْ أَفُونَاسْ ن وَاجَّارْ نّسْ أَڒَامِي إِمُّوثْ، ڒخْذنِّي أَذْ زّنْزنْ أَفُونَاسْ إِدَّارنْ، أَذْ بْضَانْ ثْمنْيَاثْ-أَ جَارْ أَسنْ ؤُشَا أَذْ بْضَانْ عَاوذْ أَفُونَاسْ أَمتِّينْ. ‏36 مَاشَا مَاڒَا إِسّنْ بلِّي أَفُونَاسْ إِبَارّزْ إِضنَّاضْ ذ فَارِيضنَّاضْ، ؤُشَا بَابْ نّسْ وَارْ ث إِحْضِي، أَذْ إِخدْجصْ أَفُونَاسْ س ؤُفُونَاسْ ؤُ أَفُونَاسْ أَمتِّينْ أَذْ يِيڒِي نّسْ. ‏37 مَاڒَا حذْ يُوشَارْ أَفُونَاسْ نِيغْ إِجّنْ زڭْ وُودْجِي ؤُشَا إِغَارْصْ أَسْ نِيغْ إِزّنْزْ إِ-ث، خنِّي أَذْ إِخدْجصْ خمْسَا ن إِفُونَاسنْ خْ يِيجّْ ن ؤُفُونَاسْ ؤُ أَربْعَا ن وُودْجِي خْ يِيجّنْ زڭْ وُودْجِي.“ ▪