108
‏1 إِزْڒِي. أَزهّذْ ن ذَاوُوذْ.
‏2 أَ أَربِّي، ؤُڒْ إِنُو إِعوّڒْ،
أَذْ غنّْجغْ أَذْ زهّْذغْ، وَاهْ ؤُڒَا ذ أَعُودْجِي إِنُو.
‏3 فَاقْ، لْهَارْبَا ذ ڒْڭَامْبْرِي!
نشّْ خْسغْ أَذْ سّْفَاقغْ ثَافَاوْثْ ن ڒفْجَارْ.
‏4 نشّْ أَذْ شكْ قَاذِيغْ جَارْ ڒڭْنُوسْ، أَ سِيذِي،
أَذْ أَكْ زهّْذغْ جَارْ شُّوعُوبْ.
‏5 مَاغَارْ ثَامخْسِيوْثْ نّكْ إِشوَّارنْ ثتَّاكّْوَاضْ ثِيوَا إِ إِجنْوَانْ،
ڒَامَانْ نّكْ غَارسْ أَڒْ إِسيْنُوثنْ. ▪
‏6 أَ أَربِّي، سْڭعّذْ إِخفْ نّكْ ثِيوَا إِ إِجنْوَانْ،
أَرّْ أَعُودْجِي نّكْ خْ مَارَّا ثَامُّورْثْ،
‏7 حِيمَا إِمْعِيزّنْ نّكْ أَذْ تّْوَانجْمنْ،
أَوِي أَسنْجمْ س ؤُفُوسْ أَفُوسِي نّكْ ؤُ أَرّْ-د خَانغْ أَوَاڒْ.
‏8 أَربِّي ثُوغَا إِسَّاوَاڒْ ذِي زَّاوشْثْ نّسْ إِقدّْسنْ،
س ؤُينِّي إِ غَا نڭْزغْ س ڒفْرَاحثْ.
نشّْ أَذْ بْضِيغْ شَاكِيمْ،
أَذْ عبَّارغْ ثَايْسَارْثْ ن سُوكُّوثْ.
‏9 جِيلْعَاذْ إِنُو، مَانَاسَّا إِنُو،
إِفْرَايِيمْ ذ أَسڒْقِي إِجهْذنْ ن ؤُزدْجِيفْ إِنُو،
يَاهُوذَا ذ أَمْڭوّذْ إِنُو.
‏10 مَاشَا مُوآبَ ذ سَّارِيجْ إِنُو ن ؤُسِيرْذْ،
خْ إِذُومْ أَذْ نْضَارغْ ثِيسِيڒَا إِنُو،
خْ ثمُّورْثْ ن فِيلِيشِيثْ أَذْ دُّوقّْزغْ س ؤُسْڒِيوْڒوْ.
‏11 وِي ذ أَيِي غَا إِنذْهنْ ذِي ثنْذِينْثْ إِفَارْينْ س إِغبْرَاونْ؟
وِي ذ أَيِي غَا إِڭوّْذنْ غَارْ إِذُومْ؟
‏12 مَا وَارْ ذ أَنغْ ثنْضَارذْ، أَ أَربِّي،
ؤُ أَكْ-ذ ڒْعسْكَارَاثْ نّغْ مَا زعْمَا وَارْ د-ثفِّيغذْ عَاذْ أَكِيذْسنْ، أَ أَربِّي؟ ▪
‏13 أوْشْ أَنغْ أَفُوسْ حِيمَا أَذْ أَنغْ ثسّْنجْمذْ زِي ڒحْصَارثْ،
مَاغَارْ أَسنْجمْ س ؤُفُوسْ ن يِيجّْ ن بْنَاذمْ أَقَا إِبْضڒْ.
‏14 أَكْ-ذ أَربِّي أَذْ نڭّْ س ومْحَاضْ،
ؤُ نتَّا أَذْ إِعْفسْ خْ ينِّي ذ أَنغْ إِحصَّارنْ.